
A 

X Argument 


Primul filosof grec era Thales din Milet, iar ultimul, Damascius. 
Durata, de cam douăsprezece veacuri, mulţimea „evenimentelor" 
întâmplate, intensitatea trăirilor, puterea de imaginare şi rigoarea 
demonstraţiilor, frumuseţea construcţiilor, ca şi completitudinea, 
ce nu este de admirat în filosofia grecilor, poate, alături de tragedie, 
partea de sus a acelui „miracol" din care vine întreaga Europă 
spirituală? De aici, mai înainte de orice, nevoia de Grecia. Nu însă 
de o Grecie istorică (de o istorie trecută, de timp revolut), pentru că 
filosofia ei este mereu (de veacuri) personantă faţă cu aceea a oricărei 
(a fiecărei) secvenţe temporale. Trecutul nu este ceva care rămâne 
în urmă, ci, în ordinea conştiinţei, rămâne în alcătuirea ei. Aşa 
încât, lăsându-i mereu pe greci, se cuvine să-i şi citim. Cum zicea 
Lessing, într-o epigramă: 

„Cine nu-1 laudă pe Kotzebue? 

Dar cine îl mai citeşte. 

Am vrea să fim mai puţin lăudaţi, 

Şi mai mult citiţi!" 

Această antologie este un îndemn la lectură. Şi mijloc. 



Q 

kJ coala din Milet 


1. THALES DIN MILET (640-548) 


„Cât îl priveşte pe Thales, acesta trece, consensual, drept primul 
filosof al naturii. Dar e puţin ceea ce ştim despre această filosofie, 
deoarece dezvoltarea filosofică ulterioară a tezelor lui Thales şi 
adâncirea conştientă a lor - dezvoltare pe care numai acestea puteau 
s-o aibă - vedem că apar la filosofii de mai târziu, dar sunt atribuite 
lui; cu toate că numeroase alte idei ale sale s-au piedut, ele n-au 
fost propriu-zis idei filosofice speculative. [...] Dezvoltările filosofice 
ulterioare fac epocă deosebită la filosofii următori, care se disting 
tocmai prin acest caracter determinat al lor; de aceea, propriu-zis, 
noi nu am putut pierde nimic din filosofia lui Thales. Aceasta nu ni 
se înfăţişează sub forma unui sistem elaborat, şi anume nu pentru 
motivul că ne lipsesc informaţii despre ea, ci fiindcă cea dintâi 
filosofie nu poate fi încă sistem [...]. 

[...] Propoziţia lui Thales că apa este absolutul sau, aşa cum 
spuneau autorii, că este principiul e filosofică. Filosofia începe cu 
această propoziţie, fiindcă prin ea conştiinţa îşi dă seama că Unul 
este esenţă, este ceea ce e adevărat că numai el este ceea-ce-fiinţează- 
în- sine - şi-pentru- sine . | 

G. W. F. Hegel, Prelegeri de istorie ajilosofiei, pp. 158, 168. 

A. Viaţa şi învăţătura* 

1. Diogenes Laertios, I, 22-25. Aşa cum afirmă Plafon, era 
considerat printre cei şapte înţelepţi. A fost cel dintâi om numit 
„înţelept... După ce s-a ocupat un timp cu treburile politice, s-a 
dedicat cercetării naturii. După unii, n-ar fi lăsat nici o scriere, căci 
Astrologia nautică, atribuită lui, se spune că este opera lui Phokos 
din Samos**; după alţii, ar fi scris numai două lucrări, Despre solstiţii 
şi Despre echinocţii, considerând inabordabile celelalte fenomene 
cereşti. Se pare, după alţii, că el cel dintâi s-a ocupat de astronomie 
şi a prezis eclipsele de soare şi solstiţiile... 

Tot cel dintâi ar fi descoperit drumul soarelui de la un solstiţiu 
la celălalt şi tot el, pentru prima oară, după unele mărturii, a arătat 
că lăţimea Soarelui raportată la ciclul parcurs pe cer, precum şi 
lăţimea lunii, faţă de aceeaşi circumferinţă, reprezintă a şaptea sută 
douăzecea parte... 

Thales a fost cel care ar fi înscris pentru prima oară triunghiul 
dreptunghi într-un cerc... Sunt însă alţii care spun că Pythagoras 
ar fi făcut acest lucru. . . 

Ibidem, I, 35-37. Printre dictoanele lui Thales care circulă şi 
acum sunt următoarele: „Vorbăria multă nu este o dovadă de minte 
înţeleaptă", ,Ascute-ţi mintea", „Preferă binele, vei închide cu aceasta 
gurile celor flecari". 

I se mai atribuie şi următoarele dictoane***: „Dintre toate câte 
există, divinitatea este cea mai veche, căci ea este nenăscută. 
Universul, cea mai frumoasă podoabă, căci este opera divinităţii. 
Cel mai mare este spaţiul, căci el aleargă peste tot, cuprinde totul. 
Lucrul cel mai rapid este gândul, căci el aleargă peste tot. Lucrul ce 
mal puternic este necesitatea, căci ea stăpâneşte totul. Cel mal 
înţelept lucru este timpul, căci el dă la Iveală totul." Tha les spunea 
că moartea nu se deosebeşte deloc de viaţă. Când cineva l-a întrebat: 
„Tu atunci de ce nu mori?", el a răspuns: „Fiindcă nu există nici o 
deosebire". Când cineva i-a pus întrebarea: „Ce a fost mai întâi, 


* Aici şi mai departe, până la Socrate, numerotarea fragmentelor (secţ. 
A şi B) este preluată după Diels (Die Fragmente der Vorsokratiker). 
Dacă şi când ordinea este schimbată, cu păstrarea însă a numărului 
de identificare Diels, explicaţia stă în aceea că fragmentele alese au 
fost altfel alăturate din raţiuni sistematice. 

** Phokos din Samos, cunoscut numai din această referire, ea însăşi 
săracă. 

*** Atribuirea este îndoielnică. 

noaptea sau ziua?“, el a răspuns: „Noaptea este înaintea unei singure 
Zile". Iar când cineva l-a întrebat dacă un om care săvârşeşte o 
nedreptate se poate ascunde de zei, el a răspuns: „Nici chiar atunci 
când pune la cale ceva rău". Unui bărbat adulter, care i-a pus 
întrebarea dacă ar putea să jure că n-a săvârşit adulterul, el i-a 
răspuns: „Jurământul fals nu este mai rău decât adulterul". Când 
a fost întrebat ce lucru este dificil, el a răspuns: „A te cunoaşte pe 
tine însuţi". „Ce este mai uşor?" - ,A da un sfat altuia." „Ce lucru 
este mai plăcut?" - „Succesul." „Ce este divinul?" - „Ceea ce nu are 
nici început, nici sfârşit." întrebat fiind care este lucrul cel mai 
neobişnuit pe care l-a văzut, a răspuns: „Un tiran bătrân". „în ce 
chip ar putea cineva îndura o nenorocire în modul cel mai uşor?" - 
„ în cazul când i-ar vedea pe duşmanii lui şi mai nenorociţi." „Cum 
am putea trăi o viaţă cât mai bună şi mai dreaptă?" - „în cazul când 
n-am săvârşi noi înşine lucrurile pe care le condamnăm văzându-le 
la alţii." „Cine este fericit?" - „Cel care este sănătos la trup, înzestrat 
la minte şi are un caracter educat." 

20. Proclos, Comentarii laEuclid, 157, 10: Se spune căThales a 
demonstrat pentru prima oară că cercul este divizat în părţi egale 
de către diametru. 250, 20: El este indicat ca primul (învăţat) care a 
ştiut şi a arătat că unghiurile de la baza oricărui triunghi isoscel 
sunt egale, folosind într-o manieră mai veche cuvântul „egal" pentru 
„identic". 299,1: Acum această teoremă este astfel formulată: două 
drepte care se întretaie formează la vârf unghiuri egale. 

12. Aristotel, Metafizica, I, 3, 983b 6 şi urm. Dintre toţi care 
s-au ocupat mai întâi de filosofie, cei mai mulţi găseau că singurele 
principii ale tuturor lucrurilor sunt cele în identitatea materiei, 
într-adevăr, ei considerau ca începutul, în generare, şi termenul 
final, în pieire, acel ceva din care sunt toate existentele, în timp ce 
substanţa persistă sub însuşirile care se schimbă mereu, şi că el 
este elementul şi principiul tuturor celor ce există, care nu se naşte 
şi nu piere, ci prin însăşi natura sa subzistă veşnic... Căci trebuia 
să fie o natură anume, una sau multiplă, din care ele iau naştere, 
în timp ce numai ea rămâne mereu aceeaşi. Asupra numărului şi 
identităţii acestor principii ei nu s-au potrivit; astfel, Thales încă, 
întemeietorul unei asemenea filosofii, zicea că din apă vin toate (de 
aceea şi socotea că pământul pluteşte pe apă), la aceasta, fără 
îndoială, el ajungând pe seama observaţiei că toate îşi iau hrana 
din umezeală şi că din ea ia naştere şi trăieşte până şi caldul..., 
observaţie în funcţie de care presupoziţia, dar şi ea în legătură cu 
alta, anume că seminţele tuturor sunt prin natura lor umede, şi din 
toate acestea că Apa este principiul naturii celor umede. După alţii 

însă, cei străvechi, care au trăit cu mult înaintea noastră..., au 
presupus natura cam la fel. Anume, ei au făcut din Okeanos şi 
Tethys părinţii generatori şi îi puneau pe zei să jure pe apă, căreia 
i se zicea Styx. 

13. Simplicius, Fizica, 23, 21. Dintre cei ce susţin că principiul 
este unic şi în mişcare - filosofi pe care el (Aristotel) îi numeşte în 
particular şi cercetători ai naturii -, unii spun că acest principiu 
este limitat, ca, de pildă, Thales şi Hippon; ... ei susţineau că 
principiul (lucrurilor) este apa, ajungând la această opinie în urma 
observaţiilor empirice. (După părerea lor) caldul se menţine prin 
umiditate, iar tot ce este mort se usucă; seminţele tuturor lucrurilor 
sunt umede şi tot ce reprezintă hrană musteşte. De acolo de unde 
provin toate - de acolo se hrănesc, cum apa care este principiul 
naturii umede le înglobează pe toate. Prin urmare, ei considerau 
apa ca principiul tuturor lucrurilor şi demonstrau că pământul este 
aşezat pe apă. 


B. Fragmente 

3. Galenus, InHippocratis de humoribus, I, 23. Thales, deşi spune 
că toate se alcătuiesc din apă, susţine de asemenea şi acest lucru 
(anume că elementele se prefac unele în altele). Dar e mai bine să-i 
dăm cuvântul, citind din cartea a doua Despre principii, unde se 
află scris cam aşa: „Cele patru elemente, dintre care afirmăm că 
primul este apa şi într-un fel anume îl considerăm drept element 
unic, se amestecă laolaltă în vederea unirii, combinării şi constituirii 
lucrurilor din cosmos. Cum de altfel am spus-o în prima parte." 


2. ANAXIMANDROS DIN MILET (?610 - ?547?) 


„Cea mai bună metodă pentru a studia spiritul acestei filosofii 
ioniene antice constă în a o lua ca exemplu pe cea mai caracteristică: 
cea a lui ANAXIMANDROS. Este singura prin care se poate 
reprezenta cu mai multă sau mai puţină exactitate concepţia despre 
lume. Prin el, ne putem face o idee despre lărgimea vederilor şi 
întinderea extraordinară a gândirii ioniene. în primul rând, el a 
conceput un model al universului de o veritabilă profunzime metafi- 

zică şi de o unitate structurală riguroasă. El a realizat, în aceeaşi 
măsură, prima hartă a Pământului, creând astfel geografia ştiinţifică, 
în sfârşit, matematicile greceşti se nasc în epoca filosofiei milesiene." 

W. Jaeger, Paideia, p. 195. 


A. Viaţa şi învăţătura 

1. Diogenes Laertios, II, 1-2. Anaximandros din Milet, fiul lui 
Praxiades; el a susţinut că apeiron* este obârşia tuturor lucrurilor 
şi elementul primordial, fără să specifice însă dacă este aer, apă 
sau altceva; a susţinut că părţile se schimbă, dar ceea ce se prezintă 
ca întreg rămâne ca întreg imuabil, că pământul se află în mijlocul 
Universului, deţinând centrul... 

El cel dintâi a făcut o hartă a pământului şi a mării şi a construit 
o sferă cerească... 

4. Eusebios, Praeparatio evangelica, X, 14, 1 1. Anaximandros,... 
el cel dintâi a construit un cadran solar pentru indicarea solstiţiilor, 
a perioadelor de timp, a anotimpurilor şi a echinocţiilor. 

5. a. Cicero, De diuinatione, I, 50, 112. Spartanii au fost sfătuiţi 
de Anaximandros, filosoful cercetător al naturii, să-şi părăsească 
cetatea şi casele şi să se ducă să se aşeze înarmaţi pe ogoare, cu tot 
ce aveau, fiindcă-i ameninţa un cutremur de pământ, atunci când 
toată cetatea s-a prăbuşit... 

7. Themistios, Orationes, 36. După câte ştim, Anaximandros a 
fost cel dintâi dintre eleni care a cutezat să dea la iveală un tratat 
intitulat Despre natură. 

9. Simplicius, Fizica, 24, 13. Din numărul învăţaţilor care 
afirmau că principiul lucrurilor este unul, aflat în mişcare şi 
nedeterminat, Anaximandros din Milet, fiul lui Praxiades, urmaşul 
şi discipolul lui Thales, a afirmat că principiul şi elementul constitutiv 
al lucrurilor este apeiron şi el a fost primul care a folosit acest termen 
pentru arche (principiu). Arche, afirmă el, nu este nici apa, nici 
vreunul din aşa-numitele elemente, ci o altă substanţă, apeiron, şi 
el a fost primul din care îşi trag obârşia toate cerurile şi lumile 
cuprinse în ele... Este cert că Anaximandros, în urma observaţiei 
făcute, că cele patru elemente se preschimbă între ele, a refuzat să 
admită pe vreunul dintre ele ca substrat material, acceptând altceva, 
dincolo de ele; pe de altă parte, el nu face naşterea dependentă de 


* 


Ilimitatul, nedeterminatul. 

transformarea elementului, ci de desprinderea contrariilor, datorită 
mişcării eterne. De aceea, Aristotel l-a clasificat printre cei ce sunt 
de aceeaşi părere cu Anaxagoras. Contrariile sunt caldul şi recele, 
uscatul şi umedul şi celelalte. 

10. Pseudo-Plutarh, Stromata, 2. Anaximandros, legat de Thales 
prin prietenie, a afirmat că apeiron este cauza oricărei naşteri şi 
pieiri, din care, spune el, s-au desprins cerurile şi, în general, toate 
lumile infinite. El a demonstrat că pieirea şi, cu mult înaintea 
acesteia, naşterea îşi trag obârşia din eternitatea infinită, învâr- 
tindu-se toate în cerc. Afirmă că pământul este de formă cilindrică 
şi că înălţimea lui ar reprezenta o treime din lăţime. Spune, de 
asemenea, că forţa care generează dintotdeauna căldura şi frigul 
s-a diferenţiat în procesul de naştere al acestei lumi şi alcătuieşte 
la periferia ei o sferă de foc care înconjoară atmosfera din jurul 
pământului, întocmai scoarţei care cuprinde tulpina copacului. 
Soarele, luna şi stelele s-au format după ce sfera de foc s-a rupt în 
bucăţi, iar focul a fost prins într-o serie de inele. De asemenea, 
susţine că omul s-a născut dintru început din vieţuitoare de altă 
specie. Ideea aceasta o sprijină pe faptul că progeniturile altor 
animale, curând după ce s-au născut, se hrănesc singure, prin 
mijloace proprii, în timp ce numai omul pretinde o îngrijire 
îndelungată. De aceea, aşa fiind lucrurile, omul nu s-ar fi păstrat în 
viaţă de la început. 

11. Hippolytos, Respingeri..., I, 6, 1-7. Anaximandros Milesia- 
nul... l-a audiat pe Thales. El a afirmat că principiul lucrurilor este 
o substanţă infinită, din care îşi trag începutul cerurile şi lumea 
cuprinsă în ele. Această natură este veşnică, nu îmbătrâneşte şi 
cuprinde în ea toate lumile. El vorbeşte despre timp în sensul că 
naşterea, existenţa şi pieirea ar fi determinate. 

El a afirmat că apeiron este începutul şi elementul primordial al 
lucrurilor, fiind primul care a întrebuinţat termenul pentru elementul 
primordial; pe lângă aceasta, a mai spus că mişcarea este veşnică 
şi că înlăuntrul ei se nasc cerurile. Pământul se află în stare de 
suspensie şi nu este susţinut de nimic, ci se menţine pe locul lui 
datorită faptului că este în egală măsură depărtat de toate. Forma 
pământului este curbată şi rotunjită, asemenea unei coloane de 
piatră. Noi păşim pe una dintre suprafeţele de bază, iar cealaltă se 
află de cealaltă parte. Astrele s-au născut sub forma unui inel de 
foc; ele s-au desprins din focul cosmic şi sunt împresurate de aer. 
Pe dinăuntrul inelului se găsesc nişte deschizături ca nişte răsuflă- 
tori, întocmai orificiilor la flaut, prin care ne apar astrele; atunci 
când orificiile se astupă, se produc eclipsele. Animalele s-au născut 

din umezeala evaporată de căldura soarelui. Omul, la naştere, era 
asemenea unei alte vieţuitoare, adică asemenea unui peşte... 

15. Aristotel, Fizica, III, 4, 202b 6. Orice lucru sau se înfăţişează 
ca un principiu, sau rezultă dintr-un principiu, dar apeiron- ul nu 
are un principiu anterior lui, deoarece acesta ar constitui pentru el 
o mărginire. Pe lângă aceasta, apeiron- ul, fiind un principiu, este 
nenăscut şi nepieritor. într-adevăr, orice lucru născut este obligat 
să aibă un sfârşit şi există un sfârşit pentru orice proces de pieire. 
De aceea, aşa cum spunem noi, nu există un principiu al 
apeiron- ului, el fiind principiul celorlalte lucruri, cuprinzând totul 
şi conducând totul, aşa cum susţin toţi aceia care nu admit alte 
cauze în afară de apeiron, cum ar fi „raţiunea 11 (Anaxagoras) sau 
„prietenia 11 (Empedocles). Apeiron este divinul. El este nemuritor şi 
nepieritor, aşa cum afirmă Anaximandros şi cei mai mulţi dintre 
cercetătorii naturii. Convingerea că există ceva infinit se iveşte la 
cercetători mai ales în virtutea a cinci temeiuri: pe temeiul timpului 
(căci acesta este nemărginit), apoi pe acela al diviziunii, în cazul 
mărimilor, căci matematicienii folosesc noţiunea de „infinit 11 , şi, mai 
departe, prin faptul că numai în acest fel n-ar înceta naşterea şi 
pieirea, anume dacă admitem că este Infinit ( apeiron ) cel din care se 
desprinde ceea ce se naşte; de asemenea, ceea ce se prezintă limitat 
este totdeauna limitat în raport cu un anume lucru, astfel încât 
este necesar să nu existe nici o limită, dacă negreşit trebuie ca un 
lucru să se limiteze totdeauna faţă de un altul; cel mai important 
argument, care totodată pricinuieşte tuturor nedumerire, se sprijină 
însă pe faptul că în gândire nu intervine nici o delimitare, că numărul 
pare infinit, la fel cu mărimile matematice şi cu ceea ce este exterior 
cerului. Fiindcă lumea exterioară este infinită, materia corporală şi 
lucrurile par a fi şi ele „infinit 11 (apeiron). 


B. Fragmente 

1. Simplicius, Fizica, 24, 13. Anaximandros a afirmat că: 
„începutul lucrurilor este apeiron-ul... De acolo de unde se produce 
naşterea lucrurilor, tot de acolo vine şi pieirea, potrivit cu necesitatea, 
căci ele trebuie să dea socoteală unele altora pentru nedreptatea 
făcută, potrivit cu rânduiala timpului. 11 

3. ANAXIMENES DIN MILET (?550 - 480) 


„Originalitatea sa constă mai degrabă în concepţia despre 
raportul dintre lucruri şi principiul din care ele derivă şi la care se 
întorc. Orice schimbare se produce cu adevărat, după el, prin 
condensări sau rarefieri ale aerului, după cum se contractă sau se 
destinde. O socoteală pentru varietatea fenomenelor, prin acţiunea 
uniformă a proprietăţilor sale specifice." 

Leon Robin, La pensee grecque, pp. 54-55. 


A. Viaţa şi învăţătura 

1. Diogenes Laertios, II, 3. Anaximenes din Milet, fiul lui 
Euiystratos, a audiat învăţătura lui Anaximandros... El a susţinut 
că obârşia lucrurilor este aerul şi apeiron, că stelele nu se mişcă pe 
sub pământ, ci în jurul pământului. 

4. Aristotel, Metafizica, I, 3, 984a 5. Anaximenes însă, ca, de 
altminteri, şi Diogenes, socoteşte ca anterior apei aerul, între 
elementele simple, principiul prin excelenţă. 

5. Simplicius, Fizica, 24, 26. Anaximenes din Milet..., cel care a 
fost discipolul lui Anaximandros, a afirmat şi el că lucrurile au un 
substrat unic şi infinit [apeiron), ca şi Anaximandros, dar nu indefinit 
(aoriston), cum a afirmat acesta, ci definit, numindu-1 aer; acesta 
diferă după gradul de rarefiere şi comprimare de la o substanţă la 
alta. Când se rarefiază devine foc, iar când se comprimă se 
transformă în aer, apoi în noroi şi mai departe în apă, apoi în pământ, 
în pietre şi în celelalte lucruri care sunt formate din acestea. Şi 
acesta (Anaximenes) consideră mişcarea ca fiind veşnică şi că 
datorită ei are loc devenirea. 

7. Hippolytos, Respingeri, I, 7. Anaximenes... a afirmat că aerul, 
care este apeiron, stă la obârşia lucrurilor din care se nasc toate 
cele ce nu există, cele care au existat şi vor exista, şi zeii, şi lucrurile 
divine... Elementul caracteristic pentru aer este următorul: atunci 
când este foarte liniştit nu poate fi sesizat cu ochiul, dar se face 
simţit prin frig, prin căldură, umezeală şi mişcare; el se mişcă 
continuu, căci, dacă aerul nu s-ar mişca, atunci lucrurile care sunt 
schimbătoare nu s-ar preface nici ele. Când aerul devine mai dens 
sau se rarefiază, înfăţişarea lui este diferită. Atunci când se împrăştie 
datorită rarefierii, se transformă în foc. Pe de altă parte, devenind 

mai dens, produce vânturile. Printr-o densificare mai mare se 
formează aerul. Apoi, tot din aer, printr-o condensare sporită, apare 
apa, apoi pământul, iar printr-o condensare maximă iau naştere 
pietrele. în acest chip, contrariile principale în procesul devenirii 
sunt căldura şi frigul. Pământul este plat şi purtat de aer; de 
asemenea, Soarele, Luna şi toţi ceilalţi aştri, fiind toţi de foc, sunt 
purtaţi de aer din cauza formei lor plate. Aştrii s-au născut din 
pământ, fiindcă umezeala pământului s-a ridicat în sus şi rărindu-se 
a devenit foc, iar focul înălţându-se s-au constituit aştrii. 

9. Cicero, Academica, II, 57, 1 18. După acesta (Anaximandros), 
discipolul său, Anaximenes, a afirmat că aerul este i nf init (apeiron), 
dar că toate câte se nasc din ele sunt definite; se nasc, într -adevăr, 
pământul, apa, focul, şi din ele totul. 


B. Fragmente 

1. Plutarh, De primo frigido, 7, 947, F. Anaximenes spune că 
acel ceva din materie care se contractă şi se comprimă este recele, 
iar ce se prezintă rarefiat şi destins (aşa numeşte el lucrurile cu 
propriile cuvinte) este caldul. De aceea, nu în chip nepotrivit afirmă 
el că omul suflă pe gură şi cald, şi rece. Suflarea se răceşte dacă 
este presată şi comprimată cu buzele, iar dacă se lasă gura liber 
deschisă, ea exhaltă căldură, datorită răririi produse. 

2. Aetius, I, 3, 4. Precum sufletul nostru, zice Anaximenes, care 
este aer, ne stăpâneşte pe noi, tot astfel şi întregul univers este cuprins 
de suflare şi aer (aer şi suflare sunt întrebuinţate ca sinonime). 



p 

JL ythagoras şi pythagorismul 

(?585 - 500 ) 


„Pythagoras a fost privit de unii savanţi numai ca fondator al 
unei secte religioase căreia i s-au atribuit de curând descoperiri 
matematice făcute mult după el: se poate ca el să se fi jucat într-un 
mod iraţional cu «misticismul numărului», însă doar atât. Alţii au 
accentuat aproape exclusiv latura raţională şi ştiinţifică a gândirii 
sale. Ambele portretizări sunt prea restrânse şi prea exclusiviste 
pentru a putea fi plauzibile. Doctrinele religioase ale nemuririi şi 
transmigraţiei sunt atribuite lui Pythagoras pe baza unor evidenţe 
indiscutabile. Caracterul lui - unul dintre cei mai originali gânditori 
ai istoriei, fondator al ştiinţei matematice şi al cosmologiei filosofice, 
deşi atestat indirect de asemenea izvoare timpurii incontestabile - 
trebuie să fie socotit drept singura explicaţie raţională a impresiei 
extraordinare produse de numele său asupra gânditorilor ce i-au 
urmat. A fost deopotrivă un maestru religios şi un geniu ştiinţific, 
venerat în timpul vieţii şi multe veacuri după aceea de continuatorii 
săi, contestat vehement de alţii, dar niciodată ignorat.'* 

W.K.C. Guthrie, O istorie a filosofiei greceşti, voi. I, tr. rom., 1999, p. 137. 


A. Viaţa şi învăţătura 

4. Isocrate, Busiris, 28. Pythagoras din Samos..., sosind în Egipt 
şi devenind acolo discipolul (egiptenilor), a introdus primul în Elada 
celelalte învăţături ale filosofiei şi preceptele referitoare la jertfe şi la 
riturile care se săvârşesc în timpul ceremoniilor religioase. 

6a. Proclos, Comentarii la Euclid, 65, 11. Pythagoras a trans- 
format filo sofia referitoare la geometrie..., examinând principiile ei 
de bază, cercetând abstract şi raţional teoremele acestei ştiinţe... 

8. Diogenes Laertios, VIII, 4. (Pythagoras) povestea despre el 
următoarele: cum că ar fi fost de origine un Aithalid şi era socotit 
fiul lui Hermes. I-a spus Hermes să aleagă orice şi-ar dori, în afară 
de nemurire. El atunci a cerut ca, atât în timpul vieţii, cât şi după 
moarte, să poată păstra memoria celor întâmplate. Astfel, cât era în 
viaţă putea să- şi aducă aminte de toate, iar după moarte a păstrat 
aceeaşi amintire. Ceva mai târziu, sufletul lui a intrat în trupul lui 
Euphorbos, care a fost rănit de Menelau... Povestea ciclul migraţiilor 
sale: cum se reîncarnase, în ce plante şi în ce animale intrase, câte 
pătimise sufletul lui în Hades şi toate întâmplările, câte le mai 
aşteaptă pe celelalte suflete în metempsihoză... 

Ibidem, I, 12. Pythagoras a fost cel dintâi care a întrebuinţat 
termenul de filosofic şi s-a numit pe el însuşi filosof... spunând că 
nici un om nu e înţelept, ci numai zeul. Filosofia se numea mai 
înainte înţelepciune, şi cel ce o profesa era numit înţelept, pentru a 
arăta că a ajuns la cel mai înalt grad de perfecţiune sufletească; 
filosof era însă iubitorul de înţelepciuni. 

8a. Porphyrios, Viaţa lui Pythagoras, 19. Ce spunea el discipolilor 
care intrau în relaţie cu dânsul, nimeni n-ar putea spune cu 
siguranţă, căci în cercurile lor tăcerea nu rămânea la voia întâmplării, 
în orice caz, dintre cele mai cunoscute de toţi era învăţătura potrivit 
căreia sufletul este, după cum spunea el, nemuritor, iar apoi trece 
în alte specii de vieţuitoare. Pe lângă acestea, mai susţinem că cele 
întâmplate se vor întâmpla cândva din nou, potrivit unor perioade 
ciclice, şi că în mod nemijlocit nimic nu e nou. 

21. Aetios, II, 1,1. Pythagoras, cel dintâi, a numit cuprinderea 
tuturor lucrurilor Kosmos, de pe urma rânduielii ce domneşte în 
alcătuirea sa. 


B. Doctrina vechiului pythagorism 

1. Diogenes Laertios, VIII (24). Principiul tuturor lucrurilor este 
unitatea, iar din această unitate provine doimea nedefinită, servind 
ca suport material unităţii, care e cauza. Din unitate şi din doimea 
nedefinită se trag numerele, din numere punctele, din puncte liniile, 
din linii figurile plane, din figurile plane figurile solide, din figurile 
solide corpurile sensibile, ale căror elemente sunt patru la număr: 
focul, apa, pământul şi aerul. Acestea trec pe rând prin toate 

lucrurile. Astfel se naşte Universul (Kosmos), însufleţit, înzestrat cu 
raţiune, sferic şi cuprinzând la mijloc pământul... 

4. Aristotel, Metafizica, I, 5, 985b 23. Printre aceşti filosofi (şi 
mai înainte deci) aşa-numiţii pythagorei, care se îndeletniceau cu 
matematica, făcuseră cei dintâi să propăşească studiile acestea şi, 
întrucât erau educaţi în spiritul lor, au considerat că principiile 
matematice sunt principiile tuturor lucrurilor existente. Şi cum în 
studiile matematice numerele ocupă, în mod natural, primul loc, 
iar lor li se părea că în numere contemplă multe asemănări cu 
lucrurile ce fiinţează permanent şi cu cele aflate în devenire - mai 
multe decât ar fi găsit în elementele Foc, Pământ şi Apă -, deoarece 
pentru ei o anumită modificare a numerelor însemna dreptatea, 
cutare însemna sufletul şi raţiunea, cutare prilejul potrivit şi aşa 
mai departe -, fiind exprimabilă numeric orice altă stare a lucrurilor; 
observând, pe de altă parte, că şi modificările de sunete şi raporturile 
armoniei muzicale sunt exprimate prin lucruri numere, iar apoi 
celelalte lucruri arătându-şi la fel toată firea lor printr-o asemănare 
ce ia chipul numerelor, aceste numere dovedindu-se cele dintâi 
principii ale întregii naturi, au ajuns la presupunerea că elementele 
numerelor sunt (implicit) elementele tuturor lucrurilor şi cerul întreg 
este armonie şi număr. 

Ibidem, I, 986a 15 şi urm. Se vede, aşadar, că şi aceşti gânditori 
consideră numărul atât ca principiu, cât şi ca materie pentru 
lucruri... Drept elemente ale numărului ei socot perechea şi 
neperechea, iar dintre acestea primul este infinit, celălalt finit. 
Unitatea provine din amândouă elementele (căci este şi pereche, şi 
nepereche), iar numărul din unitate. De altfel, după cum s-a spus, 
cerul întreg înseamnă pentru ei numere. Alţii apoi, care fac parte 
din aceeaşi şcoală, spun că există zece principii, orânduite după 
înrudirea lor: finitul şi infinitul, neperechea şi perechea, unul şi 
pluralitatea, dreapta şi stânga, masculin şi feminin, repaos şi 
mişcare, plan (drept) şi curb, lumină şi întuneric, bun şi rău, pătrat 
şi oblong... Pythagoreii au arătat în mod limpede câte şi de ce fel 
sunt aceste contrarii, aşadar, putem lua din ambele doctrine ale 
acestora numai atâta: că opoziţiile (grupurile de contrarii) sunt 
principii ale lucrurilor existente. Dar câte şi de ce fel sunt aceste 
principii nu aflăm decât de la una din şcoli (a pythagoreilor). Cum 
pot fi însă raportate la cauzele arătate principiile nu reiese în mod 
articulat din enunţarea lor. S-ar părea totuşi că ei orânduiesc 
asemenea elemente în domeniul materiei, întrucât ei afirmă că 
substanţa lucrurilor se compune dintre acestea ca din părţi ale lor 
imanente... 

10. Ibidem, XIII, 8, 1083b 8. Modalitatea de explicare din doctrina 
pythagoreilor dintr-o anumită privinţă comportă dificultăţi mai mici, 
dar de natură diferită. Să concepi numărul ca fiind neseparat (de 
lucruri) suprimă multe din consecinţele imposibile, însă, pe de altă 
parte, a considera lucrurile compuse din numere, iar numărul acesta 
ca fiind cel matematic este ceva imposibil... Cel puţin numărul 
aritmetic luat ca atare implică unităţi abstracte. Dar pentru 
pythagorei numărul înseamnă lucruri cu existenţă (reală). Ei aplică 
deci enunţuri teoretice lucrurilor, ca şi cum ar fi alcătuite din acele 
numere. 

22. Ibidem, I, 8, 989b 29 şi urm. Cei care se numesc pythagorei 
operează cu principii şi elemente mai neobişnuite decât cele pe care 
le deosebeau primii cercetători ai naturii. Pricina unei asemenea 
situaţii se datorează faptului că au preluat principiile din afara 
domeniului sensibil, deoarece obiectelor matematice le lipseşte 
mişcarea. Totuşi ei discută tot ceea ce se referă la natură; într-adevăr, 
doctrina lor se ocupă de geneza Cerului şi supun observaţiei părţile 
sale: ce se întâmplă cu ele, ce acţiuni suferă şi cum lucrează (părţile). 
Folosesc principiile şi cauzele pentru a explica exclusiv aceste 
fenomene, ca şi cum ar fi de acord cu ceilalţi filosofi ai naturii cum 
că există numai ceea ce cade sub simţuri şi este cuprins de aşa-numitul 
Cer. Dar aceste cauze şi principii ei susţin că sunt capabile să se 
ridice până la lucrurile suprasensibile, fiind mai potrivite pentru 
explicarea lor decât pentru discursurile referitoare la natură... Şi 
apoi, cum ar trebui să luăm drept o explicaţie coerentă ideea că 
modificările numărului, la fel cu numărul însuşi, ar fi cauzele celor 
ce fiinţează şi se întâmplă în ceruri, de la primele începuturi până 
astăzi, fără să existe vreun alt număr, în afară de acesta, din care 
se alcătuieşte Universul? 

17. Aristotel, Despre cer, I, 268a 10. După cum spun pythagoreii, 
întregul (to pan) şi toate lucrurile (ta panta) sunt definite de cele trei 
(noţiuni); căci sfârşitul, mijlocul şi începutul... alcătuiesc numărul 
triadei. . . 

37. Simplicius, Despre cer, 511, 36. în centrul universului spun 
că este focul, iar în jurul centrului se învârteşte Anti-pământul, 
fiind el însuşi un pământ şi numindu-se aşa deoarece fiinţează ca 
ceva opus acestui pământ al nostru. Iar după Anti-pământ vine 
pământul, rotindu-se de asemenea în jurul centrului; după pământ 
vine luna... 

77. Porphyrios, Despre viaţa pythagorică, 37. Existau două feluri 
de forme ale învăţăturii lui: un grup de discipoli primea numele de 
matematici, iar celălalt de acusmatici. Matematicii erau cei care 


Pythagoras şi pythagorismul 


25 


învăţaseră o expunere amănunţită, pe larg şi cu precizie, a cunoş- 
tinţelor, acusmaticii fiind cei care ascultaseră numai preceptele 
grupate pe capitole, strânse pe scurt, fără expunerea lor mai precisă. 

84. Aulus Gellius, Nopţile attice, I, 9, 2. Chiar de la început 
tinerii erau examinaţi după fizionomie. Acest cuvânt voia să însemne 
că erau cercetate firea şi caracterul oamenilor, încercându-se să se 
stabilească însuşirile oamenilor după expresia şi trăsăturile feţei. 
Cel care era cercetat şi era găsit apt era primit de îndată la învăţătură 
şi i se prescria un anumit timp de tăcere. Nu se fixa la toţi acelaşi 
număr de zile, ci fiecare îşi avea timpul său, stabilit după capacitatea 
sa presupusă... Timpul de tăcere nu dura la nimeni mai puţin de 
doi ani. Cei ce se găseau pe acest parcurs de tăcere se numeau 
akustikoi (auditori). După ce învăţaseră lucrurile cele mai grele, 
tăcerea şi ascultarea, şi începeau să devină erudiţi în acest fel de 
tăcere care se numea ekhemythia, abia atunci aveau voie să 
vorbească, să întrebe, să scrie ce auziseră. în această fază ei se 
numeau matematici, desigur de la disciplinele pe care începuseră 
să le înveţe. Căci cei vechi înţelegeau prin matematici geometria, 
muzica şi celelalte discipline superioare. De aici, împodobiţi cu aceste 
discipline ale ştiinţei, treceau mai departe, la cercetarea alcătuirii 
Universului şi a principiilor naturii, şi atunci se numeau fizicieni. 



^Reprezentanţi ai vechiului pythagorism 


HIPPASOS 


Hippasos din Metapont sau din Crotona, ori din Sybaris (sfârşitul 
secolului al Vl-lea), pythagoreic dintre cei mai de seamă, este 
întrucâtva între doctrina şcolii şi „naturalismul 14 de tip ionian (focul 
ca temei al lumii). 

I. Diogenes Laertios, VIII, 84. Hippasos din Metapont spunea 
că există un timp determinat al transformării întregului Kosmos şi 
că universul este limitat şi în perpetuă mişcare. 

4. Iamblichos, Viaţa lui Pythagoras, 88. Despre Hippasos se 
povesteşte că fusese unul dintre pythagorei, care, fiindcă divulgase 
cel dintâi (soluţia în) problema construcţiei unei sfere în care se 
înscriu douăsprezece pentagoane, şi-ar fi găsit pieirea în mare, ca 
unul ce făptuise o fărădelege... 

7. Aristotel, Metafizica, I, 984a 7. Hippasos din Metapont şi 
Heraclit din Efes (iau drept) principiu focul. 

II. Iamblichos, In Nicomachi arithmetica, 10, 20. Acusmaticii 
din şcoala lui Hipassos numeau numărul „prima paradigmă a creaţiei 
Universului 44 . 


PETRON DIN HIMERA 


1. Plutarch, De defectu oraculorum, 22, p. 422B. Spunea că lumile 
nu sunt nenumărate, nici una sau cinci la număr, ci o sută optzeci 
şi trei dispuse în figura unui triunghi, cu şaizeci de lumi pe fiecare 

latură. Din restul de trei lumi, mai este aşezată câte una în dreptul 
fiecărui unghi şi se cuprind astfel într-un şir, una după cealaltă, 
rotindu-se liniştit în cercul horei. 


^Reprezentanţi ai pythagorismului ulterior 


1. PHILOLAOS 


Philolaos (sec. V ante), conducător al şcolii din Tarent, pytha- 
goreu, ar fi scris o carte cu influenţă asupra lui Plafon. Informaţiile 
(ca şi fragmentele) sunt nesigure. 


A. Viaţa şi învăţătura 

1. Diogenes Laertios, VIII, 84-85. Philolaos din Crotona era 
pythagoreu. . . Doctrina lui este că toate lucrurile se întâmplă prin 
necesitate şi armonie. El a fost cel dintâi care a declarat că pământul 
se învârteşte în cerc... A scris o singură carte... Despre natură, al 
cărei început e următorul: „Natura în Univers este orânduită din 
elementele limitate şi nelimitate, şi aşa este întregul univers şi tot 
ce se află în el“. 


B. Fragmente 

1. Stobaios, Eclogae Fizicae, I, p. 466. Principiile lucrurilor nu 
sunt nici asemănătoare, nici omogene: ar fi imposibil să fie ordonate 
dacă armonia nu le-ar pătrunde. într-adevăr, lucrurile asemănătoare 
şi de aceeaşi natură nu au nevoie de armonie; cele neasemănătoare 
şi eterogene, care nu sunt supuse aceloraşi legi, trebuie să fie legate 
între ele, şi aceasta în mod necesar de o armonie, spre a putea 
forma o lume bine ordonată. 

Ibidem, I, 7 p. 8. Esenţa numărului este mare; ea face şi 
împlineşte totul, ea este principiul şi calea vieţii divine şi cereşti, ca 
şi a celei a oamenilor. 

5. Ibidem, I, p. 454. Este necesar ca lucrurile să fie toate limitate 
şi ilimitate. Dar, dacă este evident că ele nu pot fi formate numai 
din cele limitate sau numai din cele ilimitate, atunci urmează că 
lumea cu toate ale ei este o alcătuire armonioasă din limitat şi 
ilimitat. 

1. Ibidem, I, p. 8, 10. Numărul rezultă în tot ceea ce este 
cunoscut. Fără el este imposibilă gândirea sau cunoaşterea a ceva. 
în decadă trebuie contemplată esenţa şi puterea numărului, mare, 
infinit, atotputernic; el este sursa şi calea vieţii, divine, cereşti şi 
umane. Esenţa numărului ne face să înţelegem tot ceea ce este 
obscur şi necunoscut; fără el nu putem şti ceva nici despre lucruri, 
nici despre raporturile dintre ele. Pe acestea toate nu numai zeii 
care manifestă atotputinţa numărului le cunosc, ci şi oamenii, căci 
se găsesc în toate cuvintele şi acţiunile noastre. Numărul şi armonia 
se opun erorii; eroarea nu este pe potriva naturii lor. Eroarea şi 
pizma sunt fiicele indefinitului fără de gândire. Nicicând falsul nu 
va putea pătrunde în număr; el îi este etern duşman. Adevărul numai 
convine naturii numărului; el este născut din număr. 


2. ARCHYTAS 


Archytas din Tarent (7430-360), matematician cu remarcabile 
contribuţii în domeniu (între altele, rezolvarea „curajoasă", cum s-a 
spus, a problemei dublării cubului, aşa-numita problemă delfică), 
pentru că ar fi fost pusă de oracolul de la Delfi), mecanician (ar fi 
construit o porumbiţă din lemn care se mişca), astronom, teoretician 
al muzicii, filosof de şcoală pythagorică, politician înţelept. 


A. Viaţa şi învăţătura 

1. Diogenes Laertios, VIII, 79-83. Alt pythagoreu a fost Archytas 
din Tarent... El l-a scăpat pe Platon printr-o scrisoare, când era să 
fie omorât de Dionysios... A fost cel dintâi care a ridicat mecanica la 
un sistem, prin aplicarea principiilor matematice; tot el a aplicat 
pentru prima oară mişcarea mecanică la o construcţie geometrică, 

anume când a încercat, cu ajutorul secţiunii unui hemicilindru, să 
găsească două medii proporţionale pentru a obţine dublul cubului. 


B. Fragmente 

3. Stobaios, Florilegium, IV, 1, 139. Din lucrarea lui Archytas, 
Despre ştiinţe: „Un principiu raţional bine găsit a pus capăt revoltei, 
a făcut să crească buna înţelegere; se aplică acest principiu, nu 
mai există nesaţ, ci numai echitate; prin echitate ne împăcăm (noi 
oamenii) în învoielile încheiate, datorită acestui principiu cei umili 
primesc de la cei puternici, iar bogaţii dăruiesc celor nevoiaşi, 
convinşi şi unii, şi alţii că prin aceasta vor stabili dreptatea. Fiind 
normă şi frâu pentru cei ce comit nedreptăţi, acest principiu i-a 
împiedicat de la fărădelege pe cei ce îl cunosc, înainte de a săvârşi 
nedreptatea, convingându-i că nu vor putea scăpa neobservaţi când 
vor ajunge la încheierea socotelilor..." 


3. HERACLIT DIN EFES (7545-480) 


„Acest spirit îndrăzneţ a fost primul care a spus profundul 
cuvânt: «Fiinţa nu este mai mult decât nefiinţa», ea e tot atât de 
puţin; sau: «Fiinţa şi neant este totuna»; esenţa e schimbarea. 
Adevărul este numai unitatea contrariilor. La eleaţi avem afirmaţia 
intelectului abstract că numai fiinţă există. în locul expresiei lui 
Heraclit, noi spunem: absolutul este unitatea fiinţei şi nefiinţei. Când 
ascultăm propoziţia: «Fiinţa nu e mai mult decât nefiinţa», ea nu 
pare a avea prea mult sens, pare a fi numai o negaţie generală 
numai absenţă de gândire. însă avem şi o altă expresie, care indică 
mai de aproape semnificaţia principiului. Anume, Heraclit spune: 
«Totul curge (panta rei), nimic nu subzistă rămânând acelaşi»." 

G.W.F. Hegel, Prelegeri de istorie afilosofiei , voi. I, pp. 263-264. 


A. Viaţa şi învăţătura 

1. Diogenes Laertios, IX, 1. Heraclit, fiul lui Bloson, era originar 
din Efes... (5). încă din copilărie a stârnit mirare; ca adolescent, 
susţinea că nu ştie nimic, iar ca om matur, că le ştie pe toate. Nu a 

fost discipolul nimănui, ci pretindea că s-a cercetat pe sine însuşi... 
îi este atribuită o operă intitulată, după principalul ei conţinut, 
Despre natură, ea se împarte în trei cărţi: Despre univers. Politica şi 
Teologia... (6). După unii, el şi-a dat osteneala s-o scrie cât mai 
obscur, cu intenţia ca de conţinutul ei să se apropie numai cei 
capabili... (7). Câteodată, se exprimă limpede şi pe înţeles, aşa încât 
până şi un cititor cu o minte mai puţin ascuţită îl înţelege cu 
uşurinţă, încercând un sentiment de înălţare sufletească... (8). Iată 
acum care sunt învăţăturile lui Heraclit...: focul este elementul 
primordial şi toate rezultă din transformările focului. . . Toate se nasc 
din opoziţia contrariilor şi în întregimea lor curg asemenea unui 
râu... 

5. Aristotel, Metafizica, I, 3, 984a 7. El vorbeşte despre o anumită 
ordine şi despre o perioadă limitată în transformarea lumii... Când 
focul se stinge, în lume se alcătuiesc toate câte sunt; mai întâi, 
partea mai densă a focului, tot strângându-se laolaltă, devine 
pământ, apoi, când pământul se dilată, prin acţiunea focului, 
Heraclit spune că apare apa, iar din exhalaţiile de pe suprafaţa apei 
se iveşte aerul. Şi iarăşi, lumea şi toate corpurile cad pradă focului 
în incendiul universal. 


B. Fragmente 

35. Căci, după Heraclit, oamenii iubitori de înţelepciune se 
cuvine să fie iscoditori ai unei mulţimi de-a dreptul uriaşe de lucruri. 

123. Iar, după Heraclit, naturii îi place să rămână ascunsă. 

40. Mulţimea cunoştinţelor nu îţi dă şi minte: dacă ar fi fost 
aşa, ar fi dobândit şi Hesiod, şi Pitagora, tot astfel şiXenofan, precum 
şi Hecataios. 

41. Căci una este înţelepciunea să atingi cunoştinţa a ceea ce 
se află la cârma a toate prin toate. 

112. Chibzuinţă este cea mai mare virtute, iar înţelepciune 
înseamnă a vorbi şi a făptui adevărul, ascultând de natură. 

113. Chibzuirea este comună tuturor. 

1 14. Cei care vorbesc cugetat trebuie să se întemeieze pe ceea 
ce este comun tuturor lucrurilor, precum cetatea pe lege, ba încă 
mai temeinic. Toate legile omeneşti se nutresc din unica lege divină, 
căci aceasta are atâta putere câtă voieşte şi ajunge pentru toate şi 
prisoseşte. 

1 15. Sufletul are un logos care se sporeşte pe sine. 

1. Dar de logosul acesta veşnic existent oamenii se tot fac 
neştiutori, şi mai înainte de a fi auzit, şi după ce au auzit de el 

întâia oară. Deşi toate se întâmplă după logosul acesta, ei se 
aseamănă cu nişte neînvăţaţi, deşi învăţaţi şi cu vorbe, şi cu fapte 
de felul celor pe care eu le descopăr divizând fiece lucru după natura 
lui şi tâlcuindu-i starea. însă celorlalţi oameni li se pierd din vedere 
toate cele pe care le fac în stare de veghe, tot aşa cum le pier din 
vedere toate cele din timpul somnului. 

2. De aceea trebuie urmat comunul, altfel spus, comunitarul: 
comun este comunitarul. Deşi logosul este comun, cei mai mulţi 
vieţuiesc ca şi cum ar avea cuget propriu. 

30. Orânduirea acestei lumi, aceeaşi pentru toţi, n-a făurit-o 
nici vreunul dintre zei, nici vreunul dintre oameni, ci a fost din 
veşnicie şi este şi va fi foc veşnic viu, care se aprinde după măsură 
şi se stinge după măsură. 

31. Că a susţinut că focul este şi născut, şi destructibil o indică 
următoarele: transformările focului - mai întâi mare, iar din mare o 
jumătate, pământ, o jumătate, vâlvătaie. într-adevăr, el afirmă cu 
tărie că focul, sub ocârmuirea logosului totodată zeu care le 
gospodăreşte pe toate cele, focul este preschimbat, prin mijlocirea 
aerului, în element umed, ca germene al ordinii lumii, pe care îl 
numeşte mare, iar din aceasta se nasc iarăşi pământ şi cer şi 
lucrurile cuprinse în ele. Despre felul cum au loc din nou resorbţia 
şi conflagraţia lămureşte desluşit prin acestea: pământul se revarsă, 
devenind mare, şi se măsoară în raport cu acelaşi logos, în felul în 
care era înainte de a fi devenit pământ. 

50. Aşadar, Heraclit spune că este întregul, divizibil-indivizil, 
născut-nenăscut, muritor -nemuritor, logos-veşnicie, tată-fiu, 
divinitate-dreptate. „Nu mie, ci logosului dând ascultare, este înţelept 
a cădea de acord că toate sunt unu, spune Heraclit." 

8. Heraclit (afirmă) că opusul e convergent, din divergenţe rezultă 
cea mai frumoasă armonie [şi toate se nasc prin luptă] . 

49 a. în aceleaşi râuri ne cufundăm şi nu ne cufundăm, suntem 
şi nu suntem. 

60. Drumul în sus şi cel în jos sunt unul singur şi acelaşi. 

76. Focul trăieşte moartea pământului şi aerul trăieşte moartea 
focului, apa trăieşte moartea aerului şi pământul pe cea a apei. 
Moartea focului este naştere pentru aer şi moartea aerului este 
naştere pentru apă; totodată, moartea pământului înseamnă că s-a 
născut apa şi moartea apei înseamnă că s-a născut aerul, la fel cea 
a aerului, pentru foc, şi invers. 

65-66. Mai spune că acest foc este şi înţelept, şi cauză a 
gospodăririi tuturor lucrurilor şi îl numeşte trebuinţă şi îndestulare; 

trebuinţă este, după el, orânduirea lumii, iar conflagraţia este 
îndestularea. Căci pe toate, spune el, focul, la întoarcere, le vajudeca 
şi le va cuprinde. 

91. Căci nu este cu putinţă cufundarea de două ori în acelaşi 
râu, după Heraclit, şi nici atingerea de două ori a esenţei muritoare 
în aceeaşi dispoziţie; ci prin imboldul şi repeziciunea transformării 
ea se împrăştie şi iar se adună (mai bine zis, nici din nou, nici mai 
târziu, ci totodată se întruneşte şi se delasă), se apropie şi se 
îndepărtează. 

80. Se cuvine să se ştie că războiul este comun, că dreptatea 
este luptă şi că toate se nasc prin luptă şi nevoie. 


Q 

coala din Elea 

j 


1. PARMENIDES (?540-?450) 


„Parmenide este singurul gânditor presocratic ce se interesează 
de fiinţă. Dacă - numai printr-un abuz de limbaj - se poate vorbi de 
ontologie a lui Heraclit, a lui Empedocles şi a lui Anaxagoras, este 
adevărat, în opoziţie, că Parmenides este, avant la lettre, un gânditor 
ontologist. 

[...] Originalitatea lui Parmenides în ceea ce priveşte alegerea 
fiinţei drept cuvânt-cheie în partea decisivă a Poemului său poate 
deopotrivă fi arătată printr-o comparaţie tematică cu singurul filosof 
care se poate cunoaşte ca precursor posibil: Xenophanes, care 
probabil a trăit în Elea, şi despre care Aristotel ne spune că 
Parmenides i-a fost elev.“ 

Pierre Aubenque, Etudes sur Parmenide, Paris, Vrin, 1987, pp. 104-105. 


A. Viaţa şi învăţătura 

1. Diogenes Laertios, IX, 21-23. Auditor al lui Xenophanes... 
Dar, deşi l-a ascultat, învăţătura nu i-a urmat-o... Despre filosofie 
zicea că e de două feluri: una, după adevăr, alta, după părere... 

24. Aristotel, Metafizica, I, 5, 985b 18. Parmenides pare să se fi 
ataşat Unului potrivit raţiunii. . . Estimând că fără de fiinţă nefiinţa 
nu este, el consideră că în mod necesar numai fiinţa este şi nimic 
altceva, însă, nevoit să ţină seama de fenomene şi să admită totodată 

după raţiune Unul şi după simţire pluralitatea, el vine cu două 
cauze şi două principii, Caldul şi Recele, altfel zis, Focul şi Pământul: 
dintre ele, Caldul este luat pentru fiinţă, şi Recele pentru nefiinţă. 


B. Fragmente 

I Iepele care mă poartă până unde ar putea sufletul meu să 
ajungă mă duceau cu ele, odată ce au pornit îndreptându-mă pe 
calea cea mult-rostitoare a zeiţei, cale ce îl poartă dincolo de toate 
aşezările pe omul cunoscător. Pe acolo eram purtat; tocmai pe acolo 
mă purtau mult-iscusitele iepe 5. trăgând carul, iar calea o călăuzeau 
copile. Osia, în buccele, scotea un sunet ascuţit de fluier, aprinsă 
fiind (căci era strânsă din amândouă părţile de cele două roţi 
învârtite), pe când copilele Soarelui, părăsind lăcaşurile Nopţii, se 
grăbeau să mă însoţească spre lumină, după ce cu mâinile 10. îşi 
îndepărtaseră din creştet acoperămintele. Acolo sunt porţi între 
drumurile Nopţii şi Zilei; le încheie sus o grindă şi un prag de piatră, 
iar deschiderile de eter sunt umplute cu canaturi măreţe. Cheile lor 
schimbătoare le ţine Dreptatea cea greu-pedepsitoare. 15. Pe dânsa 
dar, împăcând-o cu blajine cuvinte, copilele o-nduplecaseră iscusit 
să le depărteze din porţi, ca-ntr-o bătaie de aripi, drugul zăvorât. 
Iar porţile, deschise ca aripile-n zbor, dezvăluiră hăul uriaş dintre 
canaturi, făcând să se răsucească cu mişcare schimbată în lăcaşurile 
lor stâlpii cu totul de bronz, 20. bine-ntocmiţi amândoi în nituri şi 
piroane. Chiar pe acolo, printre porţile acestea, mânară copilele carul 
şi caii drept înainte pe drumul cel larg. Zeiţa m-a primit cu bun 
cuget, în mâna-i mâna-mi dreaptă a luat-o şi a prins a rosti o zicere, 
glăsuindu-mi astfel: Tinere ce, însoţit de nemuritoare călăuze, 25. 
soseşti la casa noastră cu iepele care te poartă, fii binevenit, pentru 
că nicidecum ursita rea, ci legea şi dreptatea te-au trimis să 
călătoreşti pe calea aceasta (căci, de bună seamă, ea se află dincolo 
de umbletul oamenilor). Trebuie ca tu să cunoşti totul: şi inima 
neclintită a bine -rotundului Adevăr, 30. şi părerile muritorilor, în 
care nu este convingere adevărată. Şi totuşi vei mai învăţa şi acestea: 
anume în ce fel trebuia ca aparenţele să fie de crezut, ele, care 
străbat toată vremea toate lucrurile. 

III ...căci este a gândi, cât şi a fi - totuna. 

IV Contemplă lucruri care, deşi sunt absente, sunt cu tărie 
prezente gândirii; nu vei tăia fiinţa din ţinerea ei laolaltă cu fiinţa, 
nici prin dispersarea ei cu totul, pretutindeni, după rânduială, nici 
prin condensarea ei. 

VII Iată ce nu se va sili vreodată: să fie lucruri ce nu sunt. Tu, 
unul, fereşte-ţi gândul de la această cale de cercetare şi nu cumva 
să te împingă mult-încercatul obicei să-ţi mişti, pe drumul pomenit, 
ochiul fără ţintă, urechea şi limba - şuierătoare. Dimpotrivă, ai a 
discerne prin raţiune controversatul argument pomenit de mine! 

VIII ...mai rămâne o singură spusă, a căii ce arată „este“. Pe ea 
sunt semne foarte multe că neivită e fiinţa şi nepieritoare, întreagă, 
unică şi neclintită, precum şi împlinită. 5. Nici nu a fost cândva, 
nici nu va fi, de vreme ce acum este, toată laolaltă, una, continuă. 
Ce ivire i-ai putea căuta? Pe unde, de unde -a sporit? Din nefiinţă - 
nu-ţi voi îngădui să rosteşti şi nici să gândeşti, din pricină că e de 
nerostit şi de negândit că nu este. 10. Şi, dacă şi-ar fi avut începutul 
în nefiinţă, ce nevoie oare, mai târziu sau înainte, ar fi stârnit-o să 
crească? Astfel, e nevoie ori să dăinuie cu totul şi cu totul, ori 
nicidecum. Nici din fiinţă forţa convingerii nu va da voie vreodată 
să se ivească altceva pe lângă fiinţă. Pentru aceea, Dreptatea nu i-a 
dat drumul nici a se ivi, nici a pieri, slăbind-o din înlănţuiri, 15. ci, 
dimpotrivă, o ţine strâns. Iar decizia, în acestea, constă în alternativa: 
este sau nu este. S-a decis prin urmare, după cum e necesar: cu 
privire la calea a doua - să fie lăsată făr’ de gând, făr’ de nume 
(pentru că ea nu-i calea adevărată), pe când cu privire la cea dintâi 
- că dăinuie şi este reală. Şi cum ar putea să se iste apoi fiinţa? 
Cum de s-ar fi putut ivi? 20. Căci dacă a fost, ivită fiind, ea nu este, 
la fel - dacă are a fi cândva. Astfel, ivirea se stinge şi-i neauzită 
pieirea. Nici divizibilă nu este, fiindcă toată e asemenea. Nici nu 
este ceva mai din belşug undeva, lucru care ar putea în vreun fel 
s-o împiedice a se ţine-mpreună, nici nu este ceva mai în scădere, 
ci toată prea plină este de fiinţă. 25. Prin aceasta, continuă toată-i, 
căci fiinţa de fiinţă e aproape. Totodată, nemişcată în limitele 
vârtoaselor legături, este făr’ de-nceput, făr’ de sfârşit, de vreme ce 
ivirea şi pieirea au fost alungate departe de tot: le-a izgonit 
convingerea adevărată. Aceeaşi şi în aceeaşi stare rămânând, zace 
conformă cu sine 30. şi aşa, încremenită, rămâne locului: căci 
puternica Necesitate o ţine în legăturile limitei care o stăvileşte de 
jur-împrejur, întrucât nu este îngăduit de lege ca fiinţa să fie 
neîmplinită. într-adevăr, nu este incompletă; dacă ar fi astfel, i-ar 
lipsi totul. E totuna a gândi şi gândul că este. 35. Pentru că nu vei 
găsi gândirea fără fiinţă - în care se află rostită: doar nici nu este, 
nici nu va fi nimic altceva în afara fiinţei, câtă vreme pe ea a legat-o 
Ursita să fie întreagă şi nemişcată. Aşa că vor fi doar un nume toate 
câte le-au stabilit muritorii, încredinţaţi că sunt adevărate: 40. a se 
ivi şi a pieri, a fi şi a nu fi, a-şi strămuta locul şi a-şi preschimba 

culoarea strălucitoare. Dar, cum este o limită ultimă, fiinţa este 
plină din toate părţile, asemănătoare masei unei sfere bine rotunde, 
cu egală putere de la mijloc oriîncotro; deoarece nu trebuie să fie 
nici ceva mai mare, 45. nici ceva mai subţire, undeva sau altundeva. 
Nici nu e nefiinţa, care ar putea în vreun fel s-o oprească a ajunge 
la asemănarea cu sine, nici nu-i fiinţă astfel încât în vreun fel să 
poată fi mai presus aici, mai prejos acolo, de fiinţă, odată ce toată 
este de neatins. Căci sieşi egală de orişiunde, dăinuie uniform în 
limitele ei. 50. Aici îmi curm pentru tine vrednicele de crezare cuvânt 
şi gând privitoare la adevăr. De acum însă învaţă păreri de-ale 
muritorilor, ascultând rânduirea înşelătoare a ziselor mele. Aceia 
au luat hotărârea să numească două forme a căror unitate, cred ei, 
n-ar fi trebuitoare - privinţa în care şi-au vădit rătăcirea. 55. Au 
separat forma şi în chipuri contrare şi au statornicit, separat unele 
de altele, semne: pe de-o parte, focul eteric al vâlvătăii, domol, foarte 
uşor, identic cu sine în toate părţile lui, însă diferit de contrariul 
său; şi l-au statornicit, de asemenea, pe celălalt, prin sine cu însuşiri 
opuse: noaptea obscură, compactă la corp şi greoaie. 60. Eu îţi 
înfăţişez prin grai întreaga rânduire aparentă, pentru ca niciodată 
vreo minte de-a muritorilor să nu te întreacă. 


2. ZENON 


Zenon din Elea (489-430), „bărbat de seamă în filosofie şi în 
politică, i se atribuie cărţi pline de ascuţime" (Diogenes Laertios, IX, 
26). Ar fi scris: Polemici, o Desluşire (a învăţăturilor lui Empedocles), 
Către filosofi, Despre natură (Lex. Suda). Nu s-au păstrat însă decât 
foarte puţine fragmente: unul în Diogenes Laertios, IX, 72 (fr. 4 
Diels): „Ceea ce se mişcă nu se mişcă nici în locul unde e, nici în 
acela unde nu e“, şi altele trei, de respingere, din perspectivă eleatică, 
a pluralităţii. Despre cele cinci paradoxe ale sale ne-au transmis 
informaţii: Aristotel (Fizica, VI, 9; VII, 5) şi Simplicius (138, 3; 947, 
3; 1016,° 14, 1019, 27; 1108, 18). 


A. Viaţa şi învăţătura 

1. Diogenes Laertios, IX, 25 şi urm. Zenon l-a audiat pe Parme- 
nides... Aristotel spune despre el că a fost născocitorul dialecticii. 

învăţăturile propovăduite de el sunt următoarele: există lumi, vid 
nu există; natura tuturor lucrurilor s-a format din cald şi rece, uscat 
şi umed, trecute unele prin stările celorlalte; obârşia oamenilor e 
pământul, iar sufletul, un amestec al elementelor amintite, în care 
nici unul nu precumpăneşte... 

25. Aristotel, Fizica, VII, 9, 239b 9. Patru sunt argumentele lui 
Zenon în legătură cu mişcarea, ce prezintă greutăţi cui vrea să le 
dezlege. Primul e cel ce tăgăduieşte mişcarea sub cuvânt că, înainte 
de a ajunge la capăt, mobilul trebuie să ajungă la jumătate... Aici, 
greşeala lui Zenon stă în aceea că nu admite că într-un timp finit se 
pot străbate sau atinge succesiv infinite puncte spaţiale... 

26. Ibidem, VII, 9, 139b 14. Al doilea argument e argumentul 
zis „Achille“. Potrivit acestuia, zăbavnicul nu va fi ajuns nicicând în 
fugă la altul mai iute, pentru că cel ce urmăreşte trebuie să ajungă 
mai întâi în chip obligatoriu acolo unde a pornit cel ce fuge, aşa că 
zăbavnicul se va găsi de fiecare dată înainte. Argumentul acesta e 
tot una cu argumentul împărţirii în două; deosebirea stă în aceea 
că mărimea succesiv atinsă nu mai e dată în două. 

27. Ibidem, VII, 9, 239b 30. Al treilea e cel acum pomenit: că 
săgeata zvârlită stă pe loc. Acesta se întemeiază pe presupunerea 
că timpul e alcătuit dintr-o succesiune de prezente; fără ea, 
raţionamentul dă greş. Zenon face un raţionament greşit: dacă, zice 
el, orice lucru e fie nemişcat, fie în mişcare (şi nimic nu se mişcă), 
atâta vreme cât ocupă un loc egal cu sine însuşi; dacă orice lucru în 
mişcare se găseşte mereu într-o clipă (şi în fiecare clipă ocupă un 
spaţiu egal cu sine), urmează că săgeata zvârlită e în nemişcare. 

28. Ibidem, VII, 9, 239b 30. Al patrulea e cel al maselor ce se 
mişcă în stadiu - în şiruri egale şi paralele, în sens contrariu, cu 
viteză egală - unele de la sfârşitul stadiului, altele de la jumătatea 
lui; cu el crede a arăta că timpul jumătate e egal cu timpul îndoit. 
Greşeala raţionamentului stă în a presupune că o mărime are nevoie 
de acelaşi timp pentru a trece de-a lungul unei mărimi egale, fiindcă 
aceasta se mişcă cu o viteză egală, fie că stă pe loc, ceea ce e un 
neadevăr. Fie, bunăoară, masele egale, nemişcate, A, A, de care a 
fost vorba, apoi masele B, B, începând de la jumătatea maselor A, 
egale cu ele în număr şi mărime, apoi masele G, G (începând) de la 
sfârşit, egale în număr şi mărime cu celelalte şi în viteză cu B. Se va 
întâmpla că primul B şi primul G, mişcându-se în paralel, vor ajunge 
la capăt odată; că G va fi trecut pe dinaintea maselor B, câtă vreme 
masele B numai pe lângă jumătate din masele A: ceea ce înseamnă 
că timpul e jumătate şi că, pentru a trece de -a lungul celeilalte, 
fiecare masă are nevoie de un timp egal. Se va întâmpla iarăşi că 

masele B vor fi trecut pe lângă toate masele G; primul B şi primul G 
se vor găsi în acelaşi timp la extremităţile opuse (G), având nevoie, 
pentru a trece pe lângă fiecare dintre masele B, de un timp egal cu 
acela întrebuinţat de B pentru a trece pe lângă fiecare dintre masele 
A, întrucât, cum susţine Zenon, şi unele, şi altele au nevoie de un 
timp egal pentru a trece de -a lungul maselor A. 

29. Aristotel, Fizica, VIII, 5, 220a 19. Aci stă greşeala raţiona- 
mentului lui Zenon când pretinde că, lăsată să cadă, orice părticică 
a unui bob de mei face zgomot. în realitate, nimic nu se opune ca 
grăuntele de mei să nu fie în stare să deplaseze în nici un timp 
aerul pe care în căderea ei îl deplasează o baniţă întreagă. 


B. Fragmente 

2. Simplicius, Fizica, 139, 5. în scrierea lui, în care sunt cuprinse 
multe argumentări, arată de fiecare dată că cine afirmă pluralitatea 
fiinţei ajunge să se contrazică. Una dintre argumentări e aceea prin 
care dovedeşte că „dacă fiinţele sunt multe, acestea sunt mari şi 
mici; mari până la a atinge o mărime nesfârşită, mici până la a nu 
mai avea mărime“. 

4. Diogenes Laertios, IX, 72. Zenon, bunăoară, tăgăduieşte 
mişcarea atunci când zicea: „Ceea ce se mişcă nu se mişcă nici în 
locul unde e, nici în acela unde nu e“. 


3. MELISSOS DIN SAMOS (n. cca 480 ante) 


„Elevul lui Parmenides“, „om politic 1 *, comandant al flotei, 
binemeritând de „admiraţia 11 concetăţenilor săi pentru „destoinicia 
sa“ (Diogenes Laertios, IX, 24). Cum era samian, deci, geografic, din 
apropierea cetăţilor ioniene, este posibil să fi avut cunoştinţă de 
filosofii acestora. Ar fi scris o carte Despre natură sau despre fiinţă. 
Din lectura paralelă a fragmentelor şi mărturiilor cu caracter 
doxografic, rezultă că, parmenidian, Melissos socotea fiinţa 
nenăscută şi nepieritoare („veşnic era ceea ce era şi veşnic va fi“, fr. 
1), „atotcuprinzătoare şi nemărginită 11 , prin urmare, una, mereu în 
identitate cu sine. „Una trebuie să fie şi aceeaşi în toate părţile ei; 
căci, de n-ar fi aceeaşi, în toate părţile ei, fiind multiplă, n-ar mai fi 

una, ci mai multe." în urmarea tuturor acestora, numai fiinţa este, 
în timp ce nefiinţa nu poate fi. 


A. Viaţa şi învăţătura 

1. Diogenes Laertios, IX, 24. A fost elevul lui Parmenides... A 
fost şi om politic şi s-a învrednicit de preţuirea concetăţenilor săi. 
Ales comandant al flotei, şi-a meritat încă şi mai mult admiraţia lor 
prin destoinicia sa. 

Era de părere că Totul e nesfârşit şi neschimbat, şi unu, şi 
identic cu sine, şi plin; că mişcarea nu există, dar că dă iluzia că 
există. Despre zei spunea că trebuie să emitem vreo părere, căci o 
cunoaştere a lor e cu neputinţă. 

2. Lex. Suda. (Melissos) a scris un tratat Despre fiinţă. 

5. Aristotel, De Melisso, Xenophane, Gorgia, 1-2. Zice că, dacă 
există, există dintotdeauna, de vreme ce nu e admis că s-ar putea 
naşte ceva din nimic... Veşnică, fiinţa trebuie să fie şi nemărginită, 
de vreme ce n-are un început, când s-a născut, nici un sfârşit la 
care, ajungând, să piară. Atotcuprinzătoare şi nemărginită, trebuie 
să fie şi aceeaşi în toate părţile; căci, de n-ar fi aceeaşi fiind multiplă, 
n-ar mai fi una, ci multe. Veşnică şi nemăsurată fiind şi aceeaşi în 
toate părţile ei, fiinţa unică trebuie să fie şi nemişcată; căci nu s-ar 
putea mişca, neavând în ce înainta. . . 


B. Fragmente 

Despre natură sau Despre fiinţă. 

1. Simplicius, Fizica, 162, 24. Melissos a arătat caracterul increat 
al fiinţei...; Iată, într -adevăr, ce scrie: „Veşnic era ceea ce era şi 
veşnic va fi. Căci de s-ar fi născut ar fi trebuit ca înainte de a se fi 
născut să nu fi fost nimic; dacă însă n-ar fi fost nimic, în nici un 
chip nu s-ar fi putut naşte ceva din nimic." 

3. Ibidem, 109, 29. „Ci, după cum e veşnică, la fel şi ca mărime 
trebuie să fie nesfârşită." 

4. Ibidem, 1 10, 2. în continuare, atributului veşniciei îi adaugă 
nemărginirea sub raportul substanţei, argumentând: „Nimic, ce are 
început şi sfârşit nu e veşnic, nici nesfârşit". 

5. Ibidem, 110, 5. Din nesfârşire a făcut să decurgă unicitatea 
fiinţei: „Dacă n-ar fi una, s-ar mărgini cu alta". 

7. Ibidem, 11, 18. Zice, dar, Melissos recapitulându-şi afirmaţiile 
anterioare: „Astfel dar fiinţa e veşnică şi nesfârşită, şi una, şi aceeaşi 
în totul. Şi de pierit n-ar putea pieri, nici n-ar putea mai mare să se 
facă, nici alcătuirea nu şi-ar putea-o schimba, nici nu suferă, nici 
nu pătimeşte; căci, de-ar păţi ceva din toate acestea, n-ar mai fi 
una. într-adevăr, de se preface în altceva, urmează neapărat că 
fiinţa nu mai e una şi aceeaşi; că piere ceva ce există înainte şi se 
naşte ceva ce nu exista până atunci. Aşa fiind, de s-ar preface fie şi 
cu un fir de păr în zece mii de ani, în sumedenia timpului, s-ar 
prăpădi cu totul şi cu totul. 


E mpedocles 


Empedocles din Agrigentum (7484-424 ante), personaj parcă mai 
curând romanesc decât real, ca urmare a strângerii în sine a mai 
tuturor contradicţiilor posibile. De şcoală pythagoreică şi/sau eleată 
prin tradiţie, nu apare totuşi în nici o „succesiune", nici în cea 
„ioniană" (pornită cu Thales), nici în cea italică (Parmenides, 
Pythagoras). Medic şi cercetător al naturii, săvârşea şi fapte magice, 
f iind chiar convins de puterea lui, dacă nu supranaturală, atunci 
supraomenească. Până şi sfârşitul şi l-ar fi înscenat paradoxal. După 
un ospăţ, noaptea, s-ar fi îndreptat către Etna, aruncându-se în 
craterul de foc, ca oamenii să creadă că, asemenea lui Ganymede, 
va fi fost ridicat la cer (Diogenes Laertios, VIII, 68, 69). Va fi scris 
două poeme sau unul singur în două părţi: Despre natură şi 
Purificări. Originare, cele patru elemente (sau seminţe): focul, aerul, 
apa şi pământul, mişcate de două forţe, Philia/ Philotes (Iubirea) şi 
Neikos (Ura), generează toate lucrurile. 


A. Viaţa şi opera 

1. Diogenes Laertios, VIII, 51 şi urm. Empedocles... de obârşie 
din Agrigent... (ar fi) fost discipolul lui Pythagoras... Theophrast 
afirmă că Empedocles era admiratorul lui Parmenides şi iniţiatorul 
lui în vremurile sale, căci îşi publicase tratatul Despre Natură tot în 
versuri... Aristotel afirmă că Empedocles este cel ce a inventat 
retorica... în general, Aristotel mai spune că Empedocles a compus 
şi tragedii, şi discursuri politice... Empedocles era şi medic, şi orator 
excepţional. A fost un apărător al libertăţii şi potrivnic oricărei 
tiranii... Sprijinea democraţia.... 

2. Lex. Suda. Purtând coroana de aur pe cap şi sandale de bronz 
în picioare şi cununi de aur în mâini, el colinda astfel oraşele, în 
dorinţa de a-şi crea faima de zeu. Când a ajuns bătrân, s-a aruncat 
noaptea într-un crater de vulcan, ca să nu se mai vadă nimic din 
corpul lui. Şi aşa a pierit, focul aruncându-i afară doar o sandală. 

28. Aristotel, Metafizica, I, 3, 984a 8. Empedocles găseşte patru 
(elemente), adăugând la cele trei enunţate (apă, aer, foc) pământul, 
ca al patrulea. Etern nepieritoare şi nenăscute, fie cu mai mult, fie 
cu mai puţin, se unesc într-o unitate şi se împrăştie din aceeaşi. 

32. Aetius, I, 7, 28. Empedocles consideră Unul sferic, veşnic şi 
imobil, şi că Unul este necesitatea: materia acesteia o constituie 
cele patru elemente, iar formele ei sunt Neikos şi Philia. El mai spune 
că elementele sunt divinităţi şi că amestecul lor este Universul şi că 
pe lângă acestea există sfera (Sfairos) în care toate se vor separa, 
(sferă) cu înfăţişare unică. El crede că şi sufletele sunt divine... 

37. Aristotel, Metafizica, 1, 4, 985a 21. Empedocles se foloseşte 
mai mult de cauze, totuşi nici el îndeajuns pentru a le pune pe 
toate în acord. Adesea la el Prietenia (Philia) uneşte, iar Ura (Neikos) 
separă. Când întregul se desparte în elementele sale datorită Urii, 
focul se strânge ca Unu cu fiecare din celelalte elemente. Când însă 
datorită Iubirii sunt din nou unite în unitatea lor, cu necesitate, din 
nou părţile se separă. 

43. Aristotel, Despre naştere şi distrugere, II, 7, 334a 26. 
Empedocles spunea că amestecul va fi constituit din elemente 
persistente, care se grupează unele lângă altele după micimea lor. 

Aetius, I, 13, 1. Empedocles spune că înaintea celor patru 
elemente au existat părticele foarte mici din acestea, ca elemente 
primordiale anterioare elementelor... 

52. Aetius, II, 4, 8. Empedocles, Universul se distruge pentru 
că domină alternativ Philia şi Neikos... 

Simplicius, De caelo, 293, 18 ... Philia şi Neikos înving pe rând; 
una uneşte toate într-unul şi distruge universul JVeikos-ului şi din 
el creează Sfera; în schimb, Neikos dezbină iarăşi elementele şi 
creează un altfel de Univers... 

72. Aetius, V, 19, 5. Empedocles spune că primele vlăstare ale 
animalelor şi ale plantelor n-au fost câtuşi de puţin întregi (ca 
înfăţişare), ci, la început, au apărut sub forma unor părţi distincte; 
vlăstarele de a doua generaţie, datorită îmbinării părţilor, apar ca 
nişte plăsmuiri ciudate, iar cele din a treia aparţin celor cu înfăţişare 
întreagă; vlăstarele din a patra generaţie nu mai sunt alcătuite din 
unele şi aceleaşi elemente, ca de pildă din pământ şi apă, ci se nasc 
unele din altele... Speciile se deosebesc prin constituţia lor felurită; 

unele au înclinaţie specială pentru apă, altele să zboare în nor..., 
altele, mai grele, înclină spre pământ, iar toate câte sunt formate 
din părţi egale la combinare au graiul sălăşluit în piept... 

78. Aristotel, Despre suflet, I, 4, 408a. (Empedocles) susţine că 
fiecare parte a corpului constă dintr-o proporţie (în amestecul 
elementelor). Oare tocmai această proporţie să fie sufletul sau, mai 
curând, este cu totul altceva adăugat la aceste părţi? 

86. Theophrast, De sensu, I, 1-24. Empedocles spune că 
percepţia are loc prin adaptarea la porii fiecărui (organ de simţ); 
deci nu este cu putinţă ca un anume organ de simţ să perceapă 
ceea ce este propriu altui organ de simţ, deoarece porii anumitor 
(organe de simţ) sunt mai lungi şi ai altora mai striaţi faţă de ceea 
ce este perceptibil, aşa încât unele obiecte percepute străbat porii 
fără să-i atingă, iar altele nu pot nici măcar să pătrundă... 

Gândirea se iveşte prin elemente asemănătoare, iar ignoranţa, 
prin elemente neasemănătoare, deoarece gândirea este fie acelaşi 
lucru, fie ceva apropiat de senzaţie... Cei la care elementele s-au 
combinat în proporţii egale sau aproape egale şi se află la un interval 
nu prea mare. . . , aceştia sunt oameni foarte inteligenţi şi cu simţurile 
foarte agere... Iar cei la care constituţia este tocmai opusul sunt cei 
mai lipsiţi de inteligenţă... 

Empedocles crede, aşadar, că astfel se produc senzaţia şi 
gândirea. . . 


B. Fragmente 
Despre natură 

8. Altceva-acum doresc să- ţi comunic; din tot ce există 
nici un lucru naştere n-are, nici capăt în moartea 
distrugătoare, ci numai amestec şi disociere 
de elemente ce-au fost reunite; însă la oameni 
„naştere" - aceasta se cheamă. 

12. Căci din ce nu există nu poate ceva să se nască, 
cu neputinţă-i la fel ca aceea ce este să piară 
în întregime... 

21. Două lucruri ţi-oi spune: o dată că Unul proporţii 
luat-a, astfel încât din mai multe-a ajuns Unul singur; 
alteori s-a împărţit şi din Unul ieşit-au mai multe, 
dublă e naşterea celor ce mor şi dublă pieirea. 

5. Căci ce-i născut prin unirea elementelor toate şi piere 
după ce creşte, iar se desface prin dezbinare. 

schimbul acesta continuu n-are sfârşit niciodată; 
toate-uneori se unesc prin Philotes în Unul singur, 
alteori Neikos dezbină şi părţile lui le separă. 

10. Felul cum Unul a înţeles din plural să se nască, 
iarăşi apoi, dezbinându-se Unul, creează mai multe, 
astfel şi cele ce naştere iau nu îşi au veşnicia văleatul; 
dar, întrucât alternanţa continuă-n veci nu-ncetează, 
ele sunt veşnice şi imuabile în rugul vremii. 

21. Zeii fără moarte, pe cea mai înaltă treaptă-a cinstirii, 
căci ele sunt cele (patru principii) ce, prin amestec, 
se preschimbară în lucruri de tot felul. . . 

23. Aşa cum pietrarii, mândri bărbaţi pricepuţi-n-ale artei 

... iau cu mâinile lor substanţe multicolore 

armonios mestecându-le în diverse proporţii 

şi făuresc imagini aşijderea cu cele reale 

chipuri de oameni şi bărbaţi, şi femei, şi fiare, şi păsări, 

peşti ce în apă hrana şi-o află, şi zei fără moarte, 

ce excelează-n cinstire, tot astfel să nu se înşele 

mintea-ţi de amăgirea aceasta că lucrurile-s diverse. 

câte se văd şi pier, din altă parte venite-s. 

ci, când auzi povestea (că vin) de la divinitate, 

limpede tu să cunoşti (fără greş amănuntele acestea). 

26. Rând pe rând ele biruie ciclul ce-n jur se-nvârteşte 
unele toate într -altele pier, dezvoltarea lor e limitată 
între hotarele vieţii ce soarte le hărăzeşte, 
căci ele sunt elemente înseşi. întrepătrunse, 
fac să se nască oameni şi speciali de alte-animale 
când prin Philotes unindu-se într-o unică lume, 
când risipindu-se iarăşi desprinse prin ura lui Neikos 
până ce, crescând împreună, un tot din ele răsare, 
astfel este ştiut că Unul se naşte din multe 
iarăşi apoi, împărţindu-se Unul mai multe creează, 
astfel se nasc toate acestea şi Veacul nu-i fără capăt 
alteori între ele schimbându-se fără-ncetare 
nu sfârşesc niciodat, ci rămân ele veşnic aceleaşi, 
imuabile -n cerc. 

Purificări 

12. Eu vă salut! Sunt acel ce v-apar ca un zeu fără moarte 
şi printre voi mă plimb, cu nemuritorii asemeni... 

115. Este o sentinţă a Necesităţii, o hotărâre 
veche şi veşnică, de zei votată şi pecetluită 

cu jurăminte grozave, dacă vreunii îşi pătează 

membrele dragi cu vreo crimă, prin rătăciri şi 

strâmb jurământ (la îndemnul lui Neikos), comit o greşeală 

faţă de demonii ce-au obţinut de la sorţi viaţă lungă 

de trei ori zece mii de soroace acelora li-i dat 

să rătăcească, pribegi, departe de zeii ferice. 

din ei se nasc în curgerea vremii chipuri diverse 

de muritori, ce schimbă trudite cărări ale vieţii 

forţa eterului îi hărţuieşte, mânându-i spre mare, 

marea-i aruncă pe faţa pământului, iar apoi glia-i 

zvârle spre razele soarelui strălucitor şi acesta 

sus îi azvârle-n vârtejul eterului; şi astfel întruna 

unu-i preia de la altul... 

127. Printre-animale (oamenii) ajung (prin transmigraţiune). 

128. Pentru oamenii (vârstei de aur) n-au făcut nici Ares 
Nici războiul, nici Zeus ce-rege, nici Kronos, Poseidon. 

Ci numai Cypris*, zeiţa regină. Aceasta de oameni 

prin pioase ofrande era îmbunată, de-asemeni 
prin imagini de animale şi mirodenii... 


Cypris-Afrodita. Deci, în „vârsta de aur“, oamenii trăiau sub semnul 
zeiţei frumuseţii şi, prin extindere, al iubirii. 



A 

X Anaxagoras 


Anaxagoras din Klazomenai, în Asia Mică (500?-428/7?), elev, 
mai întâi în cetatea natală, al lui Hermotimos, de la care avea să şi 
reţină că nous este „cauză a Universului şi a întregii orânduieli" 
(Aristotel, Metafizica, I, 3, 984 b 15). 

Nu este exclus ca Anaxagoras să fi avut cunoştinţă de tradiţia 
milesiană şi s-o fi urmat, în linii mari, căci el însuşi trecea drept 
filosof al naturii. Părăsindu-şi cetatea, el se îndreaptă către Atena, 
unde se şi stabileşte pentru o bună bucată de vreme, cam 30 de 
ani. Cu reputaţie solidă, ar fi avut ca elevi pe Pericle, pe Euripide, 
pe Archelaos, poate şi pe Socrate. Un proces de impietate (pentru a 
fi spus că soarele este o masă incandescentă) sau de impietate şi 
persanofilie i-ar fi adus condamnarea la amendă şi exil, într-o 
variantă; la moarte, în alta. Oricum, părăsind Atena, s-a retras la 
Lampsakos, unde avea să şi moară. După Diogenes Laertios (II, 
6. 1 lb), Anaxagoras ar fi fost autorul unei singure cărţi, „scrisă plăcut 
şi cu măreţie" şi prima „în proză". După Vitruvius, ar mai fi scris şi 
un tratat de perspectivă pentru scenografie, dar nimic nu este sigur. 
Din prima s-au păstrat câteva fragmente (22 la număr), reconstituite 
şi ordonate, ca toate cele ale presocraticilor, de Hermann Diels. După 
fragmentele rămase şi după interpretările celor vechi, Anaxagoras 
ar fi socotit ca „principii": homoiomeriile, în determinaţie şi 
funcţionalitate materială şi formală, şi nous, ca factor agent şi 
ordonator. 

A. Viaţa şi învăţătura 

11. Diogenes Laertios, II, 6-15. Anaxagoras... era din Kla- 
zomene... 

El a spus că soarele este o masă incandescentă, că e mai mare 
decât pământul şi că luna are locuinţe, coline şi povârnişuri. 
Elementele iniţiale sunt homoiomeriile. Precum aurul este compus 
din aşa-numitele pepite, tot astfel, Universul e compus din corpusculi 
numiţi homoiomerii, iar Nous este începutul mişcării. . . A fost învinuit 
de impietate pentru că a spus că soarele este o masă incandescentă. . . 

41. Simplicius, Fizica, 27, 2. Anaxagoras... a modificat cel dintâi 
părerile despre principiile lucrurilor..., stabilind că (principiile) 
corporale sunt infinite, căci toate homoiomeriile, precum apa, focul 
sau aerul, sunt nenăscute şi nepieritoare; numai aparent ele se 
alcătuiesc şi pier prin compunere şi descompunere, din toate 
existând în toate şi fiecare f iind determinat de ceea ce predomină în 
el. Aurul ni se înfăţişează drept acel (corp) în care se găseşte mai 
mult conţinut de aur, deşi cuprinde (particule) din toate celelalte 
elemente. Anaxagoras spune că „în orice există o parte din tot“ şi că 
„din cele ce există în măsura preponderentă în ceva anumit, acelea 
sunt şi au fost în chipul cel mai manifest fiecare lucru luat aparte". 

42. Hippolytos, Respingeri, I, 8, 1 şi urm. (Anaxagoras) spune 
că principiul universal este Nous şi materia, materia ca factor 
potenţial, Nous ca factor eficient. La apariţia sa, Nous a stabilit 
ordinea deopotrivă pentru toate cele existente. Mai afirmă că toate 
principiile materiale există la nesfârşit şi că (elementele) ce sunt din 
ce în ce mai mici sunt de asemenea nesfârşite. Toate participă 
datorită lui Nous la mişcare şi, odată puse în mişcare, cele 
asemănătoare se adună laolaltă. Prin mişcare circulară sunt puse 
în ordine şi cele cereşti. (Elementul) dens şi umed şi cel întunecat şi 
rece şi toate câte sunt grele se adună la mijloc; din fuziunea lor se 
formează pământul. Elementele contrarii acestora, şi anume caldul 
şi strălucitorul, ca şi uscatul şi uşorul, sunt împinse mereu înainte 
spre regiunile superioare ale văzduhului. 

43. Aristotel, Metafizica, I, 3, 984a 11. Anaxagoras... afirmă că 
principiile, numeric, sunt fără de limită. De aceea, mai toate cele 
existente, precum Focul şi Apa, iau naştere şi pier prin alăturarea 
sau prin separarea părţilor asemenea, care nenăscute şi nepieritoare 
dăinuiesc veşnic. De aici rezultă că pentru toate acestea se poate 
vorbi de o singură cauză şi că ea este în identitatea materiei. 

45. Aristotel, Fizica, III, 4, 203a 19. La concepţia aceasta a ajuns 
Anaxagoras din convingerea că nimic nu se naşte din nefiinţă şi că 

toate se nutresc din ceea ce este similar; observând, aşadar, că 
orice se naşte din orice, chiar dacă nu nemijlocit, ci după o anumită 
rânduială... De aceea el a spus că toate sunt amestecate în toate şi 
că devenirea are loc prin separare. 

47. Platon, Phaidon, 978. (Socrate): Am ascultat odată pe cineva 
citind dintr-o anumită carte, care, după cum spunea, era a lui 
Anaxagoras. Acolo se afirmă că Nous este cel care le-a rânduit pe 
toate şi e cauza tuturor. Existenţa unei asemenea cauze m-a bucurat 
şi am crezut că într-un fel e bine ca Nous să fie pricina tuturor, 
socotind că, dacă lucrurile stau aşa, Nous, când le rânduieşte pe 
toate, aşază fiecare lucru în aşa chip, încât să fie cât mai bine. Eu 
gândeam bucuros că mi-am descoperit dascălul în stare să explice 
pentru posibilităţile mele de înţelegere cauza celor existente... însă, 
prietene, m-am despărţit, repet, de minunata mea speranţă, pentru 
că. . . Am văzut că el (Anaxagoras) nu se foloseşte câtuşi de puţin de 
Nous (ca de un principiu), pe care nici nu-1 face părtaş la anume 
pricini ale orânduirii primare ale lucrurilor, ci îl înlocuieşte cu aerul, 
eterul, apa şi multe alte ciudăţenii. 

55. Platon, Cratylos, 413c. Dintre toate câte există, numai Nous 
singur este simplu, neamestecat şi pur, şi pune în ordine lucrurile, 
străbătându-le pe toate. 

92. Theophrast, De sensibus, T7 şi urm. După Anaxagoras, 
(percepţiile) se nasc din contrarii; căci ceea ce e similar nu percepe 
ceea ce e similar. 

100. Aristotel, Despre suflet, I, 2, 404b 1. Nous este pricina 
frumosului şi a dreptăţii..., că el este suflet (spune Anaxagoras). 
Numai că, dacă ţinem seama de gândire, aşa-zisul Nous nu apare 
ca existent în mod egal în toate fiinţele şi nici chiar la toţi oamenii... 
Părerea lui Anaxagoras este însă că sufletul şi Nous sunt deosebite..., 
dar le tratează ca şi cum ar avea o singură natură, numai că 
postulează drept principiu al tuturor cu precădere pe Nous. 

102. Aristotel, Despre părţile animalelor, IV, 10, 687a 7. Anaxa- 
goras afirmă că omul, datorită faptului că are mâini, este cel mai 
inteligent dintre animale. Este însă raţional (să credem) că, fiind cel 
mai inteligent, el a căpătat mâini, căci mâinile sunt o unealtă, iar 
natura repartizează, la fel ca un om inteligent, fiecăruia ceea ce 
poate folosi. 


B. Fragmente 

4. Simplicius, Fizica, 34, 28. Este de presupus că în toate cele 
ce se reunesc există nenumărate şi felurite elemente, seminţe ale 

tuturor lucrurilor, care posedă felurite chipuri, culori şi gusturi... 
înainte ca acestea să se separe, când toate erau încă laolaltă, 
evidentă nu era nici o culoare, datorită amestecului tuturor lucru- 
rilor... 

12. Ibidem, 164, 24. „Celelalte lucruri toate au parte de toate, 
dar Nous este infinit, suveran şi nu este amestecat cu nici un lucru, 
ci este numai el, izolat în sine. Căci, dacă n-ar fi izolat în sine, ci ar 
fi amestecat cu altceva, ar participa la toate lucrurile... Căci în orice 
lucru există parte din toate... Nous este cel mai subtil şi mai pur 
dintre toate lucrurile, are cunoştinţă despre toate şi e plin de forţă. 
Nous domină toate câte au suflet, fie mai mari, fie mai mici. Nous 
dirijează şi rotaţia cosmică, astfel că este factorul iniţial al acestei 
rotiri. Mai întâi a început să producă rotirea într-un spaţiu redus. 
Aceasta s-a extins mai departe şi învârtirea a cuprins spaţii tot mai 
mari. De toate a avut cunoştinţă Nous: de lucrurile amestecate, de 
cele despărţite şi divizate. Toate le-a orânduit Nous... Nous este 
omogen în întregime, atât cel mai mare, cât şi cel mai mic. Nici un 
alt lucru nu e omogen, ci elementele care sunt într-un lucru în 
cantitate mai mare sunt şi erau în mod evident în fiecare lucru 
particular." 

21. Sextus Empiricus, Adversus mathematicos, VII, 90. 
Anaxagoras, cel mai mare filosof al naturii, incriminând simţurile, 
spune că „din cauza slăbiciunii lor, nu putem fi capabili să distingem 
adevărul". 


Q 

kJ coala atomistă 

j 


1. LEUCIP 


Leucip(pos) din Milet (probabil), născut la începutul secolului al 
V-lea ante, discipol al lui Zenon din Elea, întemeietor al unei şcoli 
de filosofie în Abdera. Principal discipol, Democrit. I se atribuie 
scrierile Marea Cosmologie, Despre intelect (pierdute). 


A. Viaţa şi învăţătura 

1. Diogenes Laertios, IX, 30. Leucip era de felul lui din Elea, 
cum însă spun unii din Abdera, iar după câţiva din Melos (Milet). El 
a fost discipolul lui Zenon (din Elea). Opiniile sale predilecte erau: 
toate lucrurile sunt infinite ca număr şi trec unele în altele, iar 
Universul este parte vid, parte plin de corpuscule. Lumile se nasc 
atunci când aceste corpuscule pătrund în vid şi se îmbină unele cu 
altele. Datorită mişcării acestora şi prin acumularea lor ia naştere 
substanţa elementară a stelelor. Soarele se învârte în jurul Lunii, 
aşadar, într-o orbită mai mare. Pământul efectuează în mers o rotaţie 
în jurul centrului său. Iar înfăţişarea sa este ca a tobei. Tot Leucip, 
cel dintâi, a presupus ca elemente primordiale atomii. (3 1) Universul, 
afirmă el, este infinit, cum s-a spus de noi mai înainte; din acesta, 
o parte este plină (de materie), iar alta vidă. Aceste părţi el le mai 
numeşte şi elemente. De aceea lumile sunt infinite şi se separă 
iarăşi în aceste elemente primordiale; lumile se nasc astfel prin rupere 

din infinit, multe corpuscule felurite ca formă se mişcă într-un vid 
imens şi, adunate la un loc, produc un unic vârtej cosmic, din cauza 
căruia, intrând ele în coliziune unele cu altele şi rotindu-se în fel şi 
chip, se separă în particule elementare, fiecare de partea sa, cele 
asemănătoare cu cele asemănătoare. Dar cum, din cauza numărului 
lor mare, nu-şi mai pot păstra echilibrul în rotire, particulele fine 
pornesc spre vidul din afară, ca cernute prin sită; celelalte, în schimb, 
rămân laolaltă şi, strâns împletite, continuă să alerge, ciocnindu-se 
unele de altele, şi formează un prim conglomerat sferic. (32) Acesta 
degajează ca un soi de membrană, care cuprinde în ea corpuscule 
felurite; întrucât aceste corpuscule, din cauza rezistenţei centrului, 
execută o mişcare giratorie, membrana împrejmuitoare se subţiază, 
căci permanent pierde un flux de corpuscule învecinate, care aderă 
la contactul cu vârtejul. Şi aşa spune el că s-a născut Pământul, 
corpusculele mânate spre centru rămânând împreună. Dar şi acel 
soi de membrană înconjurătoare a sporit prin afluenţa corpusculelor 
din afară şi, fiind ea însăşi dusă de vârtej, îşi anexează toate 
corpusculele pe care le atinge. Dintre acestea, unele, înlănţuindu-se, 
formează un conglomerat la început foarte umed şi cu aspect noroios, 
dar, odată uscate, rotindu-se ele împreună cu vârtejul ce mână 
întregul conglomerat, în cele din urmă s-au aprins şi au produs 
substanţa elementară a stelelor. (33) Orbita Soarelui este cea mai 
depărtată în exterior, iar a Lunii, cea mai apropiată de Pământ, 
celelalte astre fiind între acestea două. Toate astrele iau foc din 
cauza vitezei de deplasare; dar Soarele mai este aprins şi de stele; 
numai Luna se împărtăşeşte în prea mică măsură de la foc. Soarele 
şi Luna suferă eclipse... Oblicitatea zodiacului este dată de înclinarea 
Pământului spre miazăzi; regiunile de la miazănoapte sunt 
întotdeauna înzăpezite, foarte reci şi supuse îngheţului. Soarele intră 
în eclipsă arareori, Luna însă neîntrerupt, din cauză că orbitele lor 
sunt inegale. Şi, după cum lumea are procese de naştere, tot aşa 
are şi procese de creştere, ofilire şi distrugere, potrivit unei anumite 
necesităţi, în legătură cu care de ce soi este nu arată limpede. 

6. Aristotel, Metafizica, A, 4, 985b 4. Leucip şi apropiatul său, 
Democrit, iau ca elemente plinul şi vidul, numindu-le fiinţă şi 
nefiinţă, fiinţă fiind plinul şi solidul, iar vidul nefiinţa (de aceea ei şi 
spun că fiinţa nu este mai multă fiinţă decât nefiinţă, după cum 
nici vidul mai puţin decât corpul): acestea ar fi, ca materie, cauzele 
tuturor lucrurilor. Şi tocmai ca acei filosofi care admit ca una 
substanţa subiect, iar pe toate celelalte ca modificări în ea, punând 
rarul şi densul drept principii ale efectelor suferite, aceştia (Leucippos 
şi Democrit) admit în diferenţă cauzele tuturor celorlalte lucruri. 

Aceste deosebiri ei zic că sunt trei; figura, ordinea şi poziţia. Căci 
diferenţele în existenţă ţin de proporţie, de alăturare, şi de modalitate. 
Proporţia este figura, alăturarea - ordinea, iar modalitatea - poziţia. 
Astfel, litera A se deosebeşte de N prin figură, AN de NA prin ordine, 
iar Z de N prin poziţie. Cât priveşte mişcarea lucrurilor, de unde 
provine şi cum le aparţine existentelor, şi ei au neglijat, asemenea 
celorlalţi. 

8. Simplicius, Fizica, 28, 4. Leucip din Elea sau din Milet (căci 
ambele variante se găsesc atestate în legătură cu el), deşi s-a afiliat 
lui Parmenides în filosofie, nu a mers pe acelaşi drum cu Parmenides 
şi Xenofan în problema existentului, ci, după cum se pare, pe un 
drum opus. Căci, în vreme ce aceia considerau Universul ca unic, 
imobil, nenăscut şi limitat, şi nici măcar nu au permis să se cerceteze 
inexistentul, acesta (Leucippos) a presupus nişte elemente infinite 
şi în veşnică mişcare, atomii, precum şi o mulţime infinită a figurilor 
lor, fiindcă nu există nici un temei ca ceva să fie mai curând aşa 
decât altfel şi fiindcă vedea că naştere şi schimbare există neîntrerupt 
în lucruri. în afară de aceasta, mai arată că existentul nu există 
întru nimic mai mult decât nonexistentul şi că amândouă sunt în 
mod egal răspunzătoare pentru naşterea lucrurilor. Căci, deoarece 
presupunea substanţa atomilor ca fiind compactă şi plină, spunea 
că aceştia sunt existentul şi că ei se mişcă în vid, pe care îl numea 
nonexistentul, şi despre care afirmă că există nu mai puţin decât 
existentul. 

2. Aetios, I, 25, 4. Leucip spune că totul se întâmplă potrivit cu 
o necesitate, care e una şi aceeaşi cu destinul. Căci spune el: „Nici 
un lucru nu se petrece la întâmplare, ci toate se nasc ca efect al 
unei cauze raţionale şi sub imperiul unei necesităţi". 


2. DEMOCRIT 


Democrit din Abdera (460-370), discipol al lui Leucip, 
reconstructor al „atomismului" (prim) ca ipoteză ontologică. Ar fi 
călătorit mult: în Egipt, în Babilonia, în Persia, chiar în India, şi ar 
fi scris numeroase lucrări, pierdute până la câteva fragmente 
(puţine): Mica cosmologie. Cosmografia, Despre natură, Despre natura 
omului, Despre simţuri, Despre virtute etc. Asemenea lui Leucip, 
identifică principiul lumii în „solid" sau „plin" sau „ceva" (den) şi în 

„vid“ sau gol“ sau „non-ceva“ (meden). Atomii sunt numeric fără de 
limită; ilimitat este şi vidul. Totodată, atomii se deosebesc doar după 
formă; probabil că şi după greutate. (Cuvântul atomos - „atom“, 
indivizibil, se pare că este de invenţie artistotelică.) Din alăturarea 
pasageră a atomilor care se mişcă în vid se nasc toate cele ce sunt, 
lucruri sau sufletul omenesc. 


A. Viaţa şi învăţătura 

1. Diogenes Laertios, IX, 34-45 (34). Democrit a fost fiul lui 
Hegesistratos, dar, după unii, a fost fiul lui Athenocritos, iar după 
alţii, al lui Damasippos. Era de fel din Abdera sau, după spusele 
unora, din Milet. 

A fost discipolul unor magi şi caldeeni pe care, după cum arată 
şi Herodot, Xeixes îi lăsase tatălui lui Democrit ca instructori, când 
îi fusese oaspete; şi de la aceşti oameni, încă de copil, a învăţat 
teologia şi astronomia. După aceea, el intră în legătură cu Leucip 
şi, după spusele unora, şi cu Anaxagoras, fiind cu patruzeci de ani 
mai tânăr decât acesta din urmă. Favorinus însă, în Istoriile felurite 
ale sale, ne spune că Democrit, vorbind despre Anaxagoras, declara 
că părerile acestuia despre Soare şi Lună nu erau originale, ci foarte 
vechi, şi că Anaxagoras numai şi le însuşise. 

(35) Democrit, de asemenea, i-a combătut şi părerile asupra 
cosmogoniei şi raţiunii, fiind duşmănos faţă de el, din cauză că 
Anaxagoras nu-1 primise ca discipol al lui. Dacă lucrurile stau aşa, 
ar fi putut, oare, să-i fie discipol, cum sugerează unii? 

(44) Iată părerile lui: principiile tuturor lucrurilor sunt atomii şi 
vidul. Orice altceva ni se pare numai că există. Lumile sunt infinite 
la număr şi se nasc şi pier. Nimic nu se naşte din ceea ce nu este, 
nici nu piere în nefiinţă. Mai departe: atomii sunt infiniţi ca mărime 
şi mulţime şi sunt purtaţi în întreg Universul, într-un vârtej prin 
care iau naştere toate lucrurile compuse: focul, apa, aerul şi 
pământul; căci chiar şi acestea sunt conglomerări de anumiţi atomi. 
Aceştia sunt neschimbători şi nealterabili din cauza solidităţii lor. 
Soarele şi Luna sunt compuşi din astfel de corpusculi netezi şi 
rotunzi, iar sufletul aşijderea. Acesta este acelaşi lucru cu raţiunea. 
Noi vedem datorită întâlnirii imaginilor desprinse din lucruri, cu 
ochii noştri. 

(44) Toate au loc prin necesitate, vârtejul f iind cauza creării 
lucrurilor, şi pe acesta el îl numeşte „necesitate". Scopul vieţii este 
bucuria, ceea ce nu-i tot una cu plăcerea, cum au înţeles unii printr-o 

interpretare greşită, ci o stare în care sufletul trăieşte calm şi 
statornic, netulburat de nici o frică sau superstiţie, sau de vreo altă 
emoţie. Această stare el o mai numeşte şi bună dispoziţie şi-i mai 
dă încă multe alte denumiri. Calităţile lucrurilor există numai prin 
convenţie; în natură există numai atomii şi vidul. Acestea deci erau 
părerile lui. 

37. Simplicius, Despre cer, 294, 33 şi urm. Democrit socoteşte 
că natura (materia) lucrurilor eterne constă într-o mulţime de mici 
substanţe infinite ca număr. Pentru ele presupune (existenţa) unui 
alt spaţiu, infinit ca întindere. El numeşte acest spaţiu cu 
următoarele denumiri: „vid“, „non-ceva“, „apeiron". Cât despre fiecare 
dintre aceste substanţe (foloseşte) cuvintele: „existent" şi „solid" şi 
„real". Consideră că substanţele sunt într-atât de mici, încât scapă 
puterii noastre de percepţie. Posedă cele mai felurite forme şi 
configuraţii şi diferă între ele în ce priveşte mărimea. Din aceste 
substanţe se ivesc şi se constituie, prin agregare, întocmai ca din 
elementele (primordiale), corpurile perceptibile cu simţul vederii şi 
cu celelalte simţuri. în vid ele se ciocnesc şi se deplasează conform 
principiului neasemănării lor şi a celorlalte deosebiri deja menţio- 
nate; în urma acestei deplasări ajung într-un contact nemijlocit 
atât de strâns, încât se ating şi rămân foarte aproape unele de altele, 
fără să se nască totuşi o natură unitară în adevăratul înţeles al 
cuvântului. Ar fi, desigur, nesăbuit lucru să crezi că două sau mai 
multe substanţe ar putea ajunge vreodată unul. Motivul invocat de 
Democrit pentru care micile substanţe rămân strâns alăturate pentru 
o oarecare bucată de timp sunt contactele dintre ele şi capacitatea 
lor de aderare. Unele dintre aceste mici substanţe sunt scalene, 
altele sunt ca nişte cârlige, unele sunt concave, altele convexe, altele 
posedă nenumărate alte deosebiri. 

(Democrit) este de părere că (substanţele) aderă şi rămân laolaltă 
doar atâta timp până când intervine o acţiune externă, o necesitate 
mai puternică, provenită din mediul înconjurător, care produce un 
şoc şi iarăşi le împrăştie. El spune că naşterea şi contrariul acesteia, 
distrugerea, se petrec nu numai în lumea animalelor, ci şi în aceea 
a plantelor, în ceea ce priveşte apariţia şi dispariţia lumilor, şi în 
orice schimbare petrecută în corpurile perceptibile. Dacă, aşadar, 
naşterea înseamnă reunirea atomilor prin agregare, iar distrugerea, 
dispersarea lor, în acest caz, şi pentru Democrit (ca şi pentru 
Aristotel), naşterea n-ar însemna altceva decât modificarea unei stări. 

38. Simplicius, Fizica, 28, 8, 15. Foarte aproape de învăţăturile 
lui (Leucip) şi discipolul acestuia, Democrit din Abdera a aşezat ca 
principii primordiale plinul şi golul, pe care le numea existentul şi 

nonexistentul. (Aceştia doi), postulând ca materie a lucrurilor exis- 
tente atomii, (cred) că toate celelalte se nasc prin deosebirile dintre 
atomi. Care deosebiri sunt în număr de trei: măsura, orientarea 
(direcţia) şi conexiunea, cu alte cuvinte: configuraţia, poziţia şi ordi- 
nea. într-adevăr, stă în natura asemănătorului să fie pus în mişcare 
de asemănător, aşa cum şi cele de acelaşi fel se îndreaptă unele 
spre altele, iar fiecare figură (atom) care se încadrează într-o nouă 
regrupare (de atomi) determină o nouă stare (o nouă ordine). De 
aici trăgeau ei următoarea concluzie: dacă elementele primordiale 
sunt infinite ca număr, toate modificările suferite (fenomenele 
sensibile) şi substanţele (atomii) lucrurilor vor putea fi satisfăcător 
lămurite, anume de unde şi în cel fel provin. De aceea ei susţin că 
numai pentru cei care admit infinitatea elementelor este cu putinţă 
să le înţeleagă pe toate prin mijloacele raţiunii. Ei mai afirmă că 
numărul figurilor atomilor este nesfârşit, argumentând că nu există 
vreun motiv ca o anumită figură să fie mai degrabă aşa cum este 
faţă de oricare alta. Iată deci motivaţia pe care o dau ei pentru 
infinitate. 

45. Aristotel, Fizica, I, 5, 188 1 22. Democrit admite ca principii 
primordiale solidul (plinul) şi golul, dintre care pe unul îl consideră 
drept existenţă, pe celălalt drept nonexistenţă; (vorbeşte apoi despre 
deosebirile) prin poziţie, prin configuraţie şi prin ordine; acestea 
sunt categoriile contrariilor: ale poziţiei: sus şi jos, în faţă şi în spate; 
ale configuraţiei; colţuros, drept şi circular. 

După acesta, sufletul şi gândirea sunt absolut unul şi acelaşi 
lucru. Adevăr este ceea ce apare. De aceea aprobă el pe Homer 
când spune: „Hector zăcea acolo, dar mintea lui era în altă parte“. 
în acest context poetul nu atribuie gândirii capacitatea de a cunoaşte 
adevărul, ci identifică sufletul cu raţiunea... Unii filosofi sunt convinşi 
că sufletul este foc, deoarece focul este cel mai subtil şi mai incorporai 
dintre elemente; că el se mişcă şi că el, dintru început, le pune pe 
celelalte toate în mişcare. Democrit însă a arătat cu lux de amănunte 
de ce are sufletul aceste două însuşiri: pentru că sufletul este unul 
şi acelaşi lucru cu gândirea. Şi acest „lucru“ aparţine corpurilor 
primare, indivizibile (atomii), iar mobilitatea o are datorită subtilităţii 
acestora şi configuraţiei lor. El spune că, dintre toate configuraţiile, 
cea de formă sferică e cea mai mobilă şi că tocmai această formă o 
au atomii gândirii, cât şi ai focului. (Democrit) spune că focul este 
incorporai, dar nu total incorporai (căci nimeni dintre filosofi nu 
susţine aşa ceva), ci doar că apare ca cel mai puţin incorporai printre 
corpuri, datorită subtilităţii particulelor sale. 

129. Theophrast, De causa, pl. VI, 1, 6. Democrit stabileşte 
fiecărei umori (fiecărui suc, gust, din bolul alimentar) o anumită 
„configuraţie* 1 (a atomului); el este de părere că dulcele (respectiv 
atomul care provoacă gustul dulce) este rotund şi de mărime 
potrivită; acrul-astringent este de o formă mare, aspru, cu multe 
colţuri, fără contur rotunjit; acrul-ascuţit (acid), după cum îşi are şi 
numele, are muchii ascuţite; gustul caustic (provine din atomi) 
rotunzi, subţiri, unghiulari şi încovoiaţi; cel sărat, (din atomi) 
unghiulari, de mărime medie, cu suprafeţe oblice şi de proporţii 
egale; cel amar, (din atomi) rotunzi, netezi, având oblicitate uniformă, 
de mărime redusă; gustul gras, (din atomi) subţiri, rotunzi şi mici. 


B. Fragmente 

5. Diodor din Sicilia, Biblioteca istorică, I, 7. (1) La începutul 
formării lumii, când toate elementele erau în curs de aşezare, (se 
spune) că cerul şi pământul aveau un singur aspect, fiind amestecate 
în materia lor. Ceva mai târziu, când corpurile au început să se 
separe unele de celelalte şi Universul, treptat, începu să capete toată 
această orânduire care se vede într-însul, aerului i s-a imprimat o 
mişcare neîntreruptă şi partea de foc din aer s-a strâns în regiunile 
cele mai înalte ale văzduhului, deoarece astfel de materie tinde să 
se înalţe din cauza naturii ei foarte uşoare; iată dar de ce atât Soarele, 
cât şi mulţimea celorlalte astre au fost prinse în vârtejul general. 
Dimpotrivă, partea noroioasă şi tulbure, în amestec cu elemente 
umede, s-a depozitat într-un singur loc, datorită greutăţii sale. (2) 
Şi, tot rotindu-se şi învârtindu-se fără întrerupere în jurul ei, din 
elementul lichid s-a format marea, iar din părţile ceva mai 
consistente pământul, noroios şi moale de tot. (3) Aşa a fost la 
început, pentru ca mai târziu, sub arşiţa focului solar, pământul să 
se întărească; apoi, în urma căldurii producându-se fermentaţii la 
suprafaţa pământului, în multe locuri anumite porţiuni umede au 
început să se umfle şi în jurul lor s-au ivit suprafeţe putrede, 
acoperite cu membrane subţiri; de aceea, în bălţi şi în locurile 
mlăştinoase se poate observa încă până acuma că, atunci când 
ţinutul se răceşte, aerul devine dintr-o dată supraîncălzit, în loc 
să-şi schimbe treptat temperatura, puţin câte puţin. (4) De 
asemenea, locurile umede sunt generatoare de viaţă, sub acţiunea 
căldurii, în modul în care am explicat. Germenii vieţii, în cursul 
nopţilor, absorb hrană de la ceaţa care se lasă din mediul 
înconjurător, iar în timpul zilei se întăresc datorită arşiţei soarelui; 


60 


Gheorghe Vlăduţescu ♦ Ion Bănşoiu 


până la sfârşit, aceşti germeni vii, astfel închişi în membrana lor, îşi 
desăvârşesc creşterea, ies din membranele rupte şi sfâşiate şi apar 
în lumină sub forma a tot felul de specii de animale. (5) Acelea 
dintre vieţuitoare care posedă mai multă căldură s-au ridicat spre 
înălţimile văzduhului, devenind zburătoare, cele făcute pentru a 
trăi pe pământ au fost împărţite în clasa târâtoarelor şi a altor 
animale terestre, iar cele care au avut parte de o natură îndeosebi 
umedă au ajuns în elementul corespunzător naturii lor şi au fost 
denumite acvatice. (6) Cum pământul devenea tot mai dur, datorită 
acţiunii căldurii solare şi a vânturilor, în final n-a mai fost în măsură 
să producă nici unul dintre animalele superioare, ci speciile de 
vieţuitoare au început să se propage prin încrucişarea reciprocă a 
celor existente. ... 8 (1) Suntem aproximativ în epoca începuturilor 
tuturor lucrurilor. Pe cât se spune, oamenii din această primă 
generaţie duceau o viaţă fără legi, asemănătoare cu cea a fiarelor. 
Ei ieşeau să mănânce ierburi, răspândite ici-colo, procurându-şi 
acea iarbă care era cea mai plăcută în gust şi fructele pe care pomii 
le rodeau spontan. (2) Erau mereu atacaţi de fiare şi nevoia i-a 
învăţat să se ajute unii pe alţii; astfel, unindu-se în grupuri, sub 
imperiul fricii, au început, treptat, să se familiarizeze unii cu alţii. 
(3) Şi în timpul dintâi scoteau sunete fără semnificaţie, inarticulate, 
ei au început, cu încetul, să articuleze cuvintele; şi, stabilind între 
ei expresii convenţionale pentru a desemna fiecare obiect, au ajuns 
la a crea un sistem, cunoscut de toţi, despre sensul tuturor 
cuvintelor. (4) Dar cum grupări similare de oameni se alcătuiau în 
toate regiunile locuite ale Terrei, nu a fost cu putinţă să apară o 
limbă cu sunete exact la fel pentru toţi, deoarece fiecare dintre aceste 
grupări combina cuvintele cum se nimerea; iată de ce caracterele 
limbilor variază de la una la alta şi de ce acele prime grupări omeneşti 
stau la originea tuturor popoarelor. (5) Acei oameni primitivi, aşadar, 
trăiau în condiţii deosebit de grele, deoarece nu se descoperise încă 
nimic din cele folositoare traiului; erau goi, fără nici un fel de 
veşmânt, nu erau obişnuiţi să se adăpostească în locuinţe şi să 
folosească focul, erau cu totul neştiutori de ceea ce înseamnă hrana 
gătită. (6) Aşa că, neavând idee că hrana lor crudă s-ar fi putut 
conserva, nu făceau nici un fel de provizii de poame în eventualitatea 
unor nevoi; de aceea, în toiul iernii, mulţi dintre ei mureau şi datorită 
gerului, dar şi lipsei de hrană. (7) Nu trecu însă mult şi oamenii, 
învăţaţi de experienţă, începură să se adăpostească iarna în peşteri 
şi să depoziteze tot aici poamele, pentru a fi păstrate. (8) După ce 
focul a devenit cunoscut, precum şi alte lucruri utile vieţii, în curând 
fură descoperite, încetul cu încetul, atât meşteşugurile, cât şi toate 

celelalte mijloace care pot să ajute viaţa în comunitate. (9) Şi astfel, 
învăţătorul oamenilor în toate privinţele a fost necesitatea, 
deprinzându-1 pe om, această fiinţă atât de dotată, cu practicarea 
fiecărui meşteşug, prin cooperarea mâinilor şi a graiului, cu 
ascuţimea minţii, pentru orice întreprindere. 

11. Sextus Empiricus, Contra învăţaţilor, VII, 138 ... (Democrit) 
afirmă că există două feluri de cunoaştere, una pe calea simţurilor, 
cealaltă pe calea intelectului; dintre care pe cea pe calea intelectului 
o numeşte „autentică", recunoscându-i credibilitatea în ceea ce 
priveşte judecata despre adevăr, iar pe cealaltă, pe calea simţurilor, 
o denumeşte „obscură"... Spune textual: „există două forme de 
cunoaştere, una autentică şi alta obscură. De cea obscură ţin toate 
percepţiile, ca văzul, auzul, mirosul, gustul, pipăitul..." 

31. Clement, Pedagogul, I, 6. Ştiinţa medicinei, după Democrit, 
vindecă bolile trupului, iar înţelepciunea uşurează sufletul de povara 
patimilor. 

40. Fericirea omenească nu vine nici de la desfătările trupului 
nici de la bani, ci de la o viaţă curată şi plină de chibzuială. 

162. Măsura este bună în toate; excesul şi lipsa nu mi se par a 
fi astfel. 

256. Ce înseamnă dreptate? A săvârşi cele ce se cuvin; iar 
nedreptate, să faci cele ce nu se cuvin. 



Q 

ofistii 


Dincolo de contestări, adesea din prejudecată, sofistica (numită 
astfel după cei ce se considerau sophoi - „înţelepţi", mai exact dascăli 
de sophia - „înţelepciune"), va fi fost o mişcare intelectuală şi politică 
în plin secol al V-lea atenian, cu extremisme, dar şi, mai cu seamă, 
participantă la o adevărată paideia publică. Totdeodată, nu puţini 
sofişti erau şi înnoitori în câmpul filosofiei. 

1. Aristotel, Retorica, II, 46. După părerea mea, termenul sofist 
se aplică generic, în timp ce filosofia era considerată ca o speţă 
caracterizată de iubirea de cinste şi de învăţătură... Platon mi se 
pare că a dat termenului un sens peiorativ... Dar, totodată, el l-a 
folosit şi în sens pozitiv. Zeul, bunăoară, fiind pentru Platon cel mai 
înţelept pentru a avea la sine adevărul întreg, este numit „sofistul 
(înţeleptul) perfect** (Cratylos, 403a). 

2. Platon, Sofistul, 23 ld. Mai întâi, dacă nu mă înşel, am stabilit 
că sofistul este un vânător de tineri bogaţi... în al doilea rând, este 
un fel de negustor de cunoştinţe spre folosul sufletului... în al treilea, 
ne-a apărut ca un vânzător de mărunţişuri cu astfel de cunoştinţe . . . 
în al patrulea rând, ca un artizan al ştiinţei pe care o negustorea, 
apoi... în al cincilea rând, este ca un atlet în luptele de cuvinte, 
având ca specialitate eristica. O a şasea accepţie este discutabilă, 
dar putem cădea de acord că sofistul este şcoala care purifică sufletul 
de opinii care stau în calea ştiinţelor. 

Xenofon, Despre vânătoare, 13, 8. Sofiştii se folosesc de dis- 
cursuri ca să înşele: ei scriu pentru a se îmbogăţi, fără să aducă un 
câştig cuiva. Căci nu este unul care să merite să fie numit înţelept 
(sophos). Le place însă să fie numiţi sofişti, ceea ce pentru alţi oameni 
ar fi infamant, de aceea vă pun în gardă contra preceptelor sofiştilor 
sivă sfătuiesc să nu dispreţuiţi, în schimb, raţionamentele filosofilor. 

3. Aristotel, Respingerile sofistice, I, 165a 21. Căci sofistica este 
o înţelepciune iluzorie şi nereală, iar sofistul, un negustor de înţelep- 
ciune iluzorie şi nereală. 


1. PROTAGORAS 

Protagoras dinAbdera (481-41 1) sofist de seamă, poate cel mai 
de seamă, cu reputaţie până azi pentru ideea sa, a omului ca măsură 
a tuturor lucrurilor, mereu, de atunci, între contestare şi acceptare, 
câteodată cu entuziasm. Oricum, motivul este memorabil şi este de 
însemnătate majoră în explicaţia de sine a omului. 


A. Viaţa şi învăţătura 

1. Diogenes Laertios, IX (50). Protagoras... s-a născut la Abdera. . . 
A fost elevul lui Democrit. (5) Protagoras a fost cel dintâi care a 
susţinut că „privitor la fiecare lucru există două raţionamente, opuse 
unul altuia"... (54) Prima scriere pe care a citit-o în public a fost 
Despre zeii a citit-o la Atena, în casa lui Euripide... 

(55) Iată operele: Arta controversei, Despre luptă, Despre ştiinţe, 
Despre stat, Despre ambiţie, Despre virtuţi, Despre starea primordială 
a lucrurilor, Despre lucrurile din Hades, Despre faptele greşite ale 
oamenilor, Precepte, Proces pentru onorar, Discuţii contradictorii. 

5. Platon, Protagoras, 317b. Protagoras: ... susţin că sunt sofist 
şi-mi revendic rolul de a-i învăţa pe oameni. . . 

12. Sextus Empiricus, Contrafizicienilor, I, 55-56. ... Protagoras 
care a scris că: „Despre zei, eu nu pot să spun nici că există, nici că 
nu există, căci numeroase sunt piedicile pe care le întâlnesc". Din 
această cauză a fost condamnat la moarte de către atenieni. Fugind 
din Atena, Protagoras piere însă într-un naufragiu. 

13. Platon, Cratglos, 385e-386a. ... cum afirma Protagoras, 
spunând că „omul este măsura tuturor lucrurilor" şi că, prin urmare, 
aşa cum îmi apar mie lucrurile, aşa sunt pentru mine, şi aşa cum şi 
ţie îţi apar, tot aşa sunt pentru tine. 

14. Sextus Empiricus, Schiţe pyrrhoniene, I, 216 şi urm. Prota- 
goras este de părere că măsura tuturor lucrurilor este omul, a celor 
ce sunt, precum că sunt, iar a celor ce nu sunt, precum că nu sunt, 
prin măsură înţelegând criteriul, prin lucruri, realităţile, încât 
virtualmente spune că omul este criteriul tuturor realităţilor, al celor 
ce sunt, precum că sunt, ca fiind adevărate numai cele ce apar 
fiecăruia, şi în modul acesta el introduce relaţia în cercetare. . . Acest 
filosof afirmă că materia se află într-o continuă curgere şi, în timp 

ce curge neîncetat, au loc adăugiri în locul celor ce s-au desprins 
din ea, că senzaţiile se transformă şi se alterează în funcţie de vârstă 
şi în funcţie de celelalte compuneri ale lucrurilor. Mai afirmă că 
raţiunile tuturor lucrurilor se află în materie, astfel încât materia 
poate fi, în măsura în care depinde de ea, toate lucrurile care apar 
tuturor. Dar oamenii percep lucrurile de fiecare dată altfel din cauza 
dispoziţiilor lor (momentane). Astfel, cel ce se află într-o stare 
naturală percepe din materie cele ce pot apărea prin senzaţie celor 
ce se află în stare naturală, iar cel ce se află într-o stare contrară 
naturii percepe din materie cele contrare naturii. Şi cu privire la 
deosebirile datorate vârstei, la stare de somn sau de veghe şi la 
fiecare fel de a fi al condiţiei umane e valabil acelaşi raţionament. 
Prin urmare, omul devine criteriul de cunoaştere al lucrurilor, după 
Protagoras. Căci toate câte apar oamenilor (prin simţuri) există, cele 
ce nu apar nici unui om nu există. 

19. Aristotel, Metafizica, XI, 6, 1062b 13. (Protagoras) susţinea 
că omul este măsura tuturor lucrurilor, ceea ce revine la a zice că 
tot ceea ce i se pare fiecăruia există în realitate. Dacă ar fi aşa, ar 
rezulta că acelaşi lucru este şi nu este, că e bun şi rău şi că toate 
afirmaţiile opuse sunt deopotrivă de adevărate, pentru că adesea 
acelaşi lucru îi pare frumos unuia, pe când altuia tocmai dimpotrivă, 
şi ceea ce ne apare fiecăruia dintre noi este măsura lucrurilor. 

21. Platon, Theaitetos, 166d. Protagoras: Susţin că adevărul este, 
după cum am mai spus, măsura fiecăruia dintre noi, a existenţei 
celor ce sunt şi a nonexistenţei celor ce nu sunt. Un lucru diferă de 
altul prin mii de aspecte, ceea ce vrea să însemne că ele se deosebesc 
după cum apar cutăruia sau cutăruia. 

Nu contest faptul că există înţelepciune şi înţelepţi; eu însă 
numesc înţelept pe cel care este apt să facă asemenea modificări în 
lucruri, încât să ajungă să-i pară bune cele ce-i par acum a fi rele... 


B. Fragmente 

1. Sextus Empiricus, Contra logicienilor, I, 60. La începutul 
Discursurilor distrugătoare, el (Protagoras) spune: „Dintre toate cele 
ce sunt, (numai) omul este măsura existenţei existenţelor şi a non- 
existenţei nonexistenţelor. 

Platon, Theaitetos, 151e-152a. (Protagoras) declară că: „Dintre 
toate cele ce sunt, (numai) omul este măsura existenţei celor ce 
există şi a nonexistenţei celor ce nu există". 

4. Eusebius, Praeperatio evangelica, XIV, 3,7. Se zice că el ar fi 
spus în introducerea la cartea sa Despre zei: „Despre zei, eu nu pot 
să ştiu nici dacă sunt, nici dacă nu sunt, nici care este forma lor; 


66 


Gheorghe Vlăduţescu ♦ Ion Bănşoiu 


căci multe sunt obstacolele care stau în faţa ştiinţei mele: invizibi- 
litatea zeilor şi scurtimea vieţii omeneşti 1 *. 


2. PRODICOS 

Prodicos din Iulis, în Chios (n. între 465-460, m. nu se ştie când), 
elev al lui Protagoras, aplicat unei probleme de gramatică şi de 
filosofie a limbajului, anume aceleia a sinonimiei, mai cunoscut 
însă pentru alegoria sa a alegerii între Virtute şi Viciu. 


A. Viaţa şi învăţătura 

1. Lexicon Sudas ( s.v . Prodicos). Prodicos din Ceos, născut la 
Iulis, în insula Ceos (Chios), filosof al naturii şi sofist, contemporan 
al lui Democrit şi al lui Gorgias, elev al lui Protagoras... 

11. Platon, Cratylos, 384b. ... nici cu privire la nume nu se 
întâmplă să fie o învăţătură prea uşoară. Dacă, în fapt, aş fi dat 
ascultare cursului de 50 de drahme al lui Prodicos, care e în măsură 
- după cum spune el - să instruiască până la capăt pe ascultător 
asupra acestui lucru, nimic nu s-ar împotrivi ca tu să afli pe loc 
adevărul despre dreapta potrivire a numelor... 

13. Platon, Protagoras, 337a-c. După ce Criticos a vorbit, 
Prodicos luă şi el cuvântul: „îmi pare că ai dreptate, Criticos. Căci 
martorii la asemenea dezbateri trebuie să fie imparţiali, dar nu 
indiferenţi, ceea ce nu este acelaşi lucru; trebuie să fie imparţiali, şi 
nu indiferenţi, fiindcă se cuvine să preţuiască mai mult pe înţelept 
decât pe ignorant. Ceea ce eu vă cer vouă, Protagoras şi Socrate, 
este să vă puneţi de acord pentru a discuta între voi, iar nu pentru 
a ud disputa Discuţia opune prieteni, ea se pune sub semnul bună- 
voinţei, în timp ce disputa aşază faţă în faţă adversari, duşmani. 
Voi, oratorii, aveţi dreptul la stima noastră, dar nu la lauda noastră; 
căci stima este în sufletele noastre, liberă de orice înşelătorie, pe 
când lauda adesea este mincinoasă. în acest timp, noi, auditorii, 
avem satisfacţie, iar nu voluptate, căci prima ne aduce bucurie 
intelectuală, or, plăcerea este a celor trupeşti. “ 

B. Fragmente 

2. Xenofon, Amintiri despre Socrate, II, 1, 21-34. înţeleptul 
Prodicos, în lucrarea sa Despre Heracles are aceleaşi păreri cu privire 
la virtute. Iată, pe cât îmi aduc aminte, ceea ce spune el: „Heracles, 
ieşind din copilărie şi ajungând în vârsta când tinerii, stăpâni pe 

sine, arată dacă au de gând să intre în viaţă pe drumul viciului sau 
pe cel al virtuţii, se trase în singurătate şi acolo se gândea pe care 
drum să apuce. Cum şedea acolo, două femei de statură înaltă se 
înfăţişară ochilor săi: una era plăcută la vedere, mândră din fire; 
singura sa podoabă trupească era curăţenia, iar ochii ei arătau o 
pudoare binecuvântată; ţinuta-i era modestă şi veşmintele albe. 
Trupul gras al celeilalte arăta trândăvia şi moleşeala. Ea se gătise 
cu suliman, ca să aibă o culoare mai albă şi mai rumenă la obraz, 
iar prin ţinuta ei se silea să pară şi mai înaltă... Ele se apropiară 
împreună; dar pe când cealaltă ţinea acelaşi pas, aceasta din urmă, 
voind să-i ia înainte, alergă spre tânăr şi-i zise: - Heracles, văd că te 
codeşti asupra drumului ce trebuie să alegi în viaţă. Dacă mă iei de 
prietenă, te vei duce pe drumul cel mai fericit şi mai uşor, vei gusta 
toate plăcerile... N-o să ai de lucru nici cu războiul, nici cu treburile, 
ci-ţi vei petrece tot timpul în căutarea mâncărilor şi băuturilor 
plăcute, în descoperirea a ce-ţi poate desfăta ochii şi urechile, mirosul 
şi pipăitul... Dacă vreodată te apucă teama că n-o să fie cine să- ţi 
pună la îndemână toate desfătările astea, să nu te îngrijeşti, c-o să 
te pun să ţi le câştigi prin truda trupului sau a minţii; vei trage folos 
din munca altora... 

- Care-i numele tău, femeie? îi zise Heracles. 

- Pritenii mei mă numesc Fericire, iar duşmanii, ca să mă 
batjocorească, îmi spun Viciul. 

în vremea aceasta înaintase şi cealaltă femeie şi zise: 

-Vin şi eu la tine; cunosc pe cei ce te-au făcut să vezi lumina 
zilei şi ţi-am pătruns firea încă din copilăria ta. De aceea nădăjduiesc 
că, dacă vei apuca drumul care duce la mine vei săvârşi într-o zi 
fapte frumoase şi vrednice de laudă, iar eu voi câştiga prin ajutorul 
tău, pe lângă oameni virtuoşi, mai multă cinste şi trecere. Nu vreau 
să te amăgesc cu promisiuni de plăceri, dar îţi voi lămuri lucrurile 
exact aşa cum le-au aşezat zeii. Fără muncă şi statornicie, zeii nu 
hărăzesc nimic frumos şi cinstit oamenilor; dacă vrei să-ţi fie zeii 
prielnici, cinsteşte-i; dacă vrei să te iubească prietenii, fă-le bine; 
dacă vrei să te cinstească ţara, sluj este -o; dacă vrei ca toată Grecia 
să-ţi admire virtutea, trebuie să încerci să fii de folos întregii Grecii; 
dacă vrei ca pământul să-ţi dea cu dărnicie roadele sale, munceşte-1; 
dacă vrei să te îmbogăţeşti de pe urma turmelor tale, îngrijeşte -le; 
dacă vrei să ajungi mare prin război, să eliberezi pe prieteni şi să 
robeşti pe duşmani, trebuie să înveţi meşteşugul războiului de la 
cei care îl ştiu...; dacă vrei să câştigi putere trupească, să-ţi 
obişnuieşti trupul să se supună inteligenţei şi să-l mlădieze munca 
şi osteneala. “ 

3. GORGIAS 


Gorgias din Leontinoi (405-380), om politic celebru în epocă, 
retor de seamă şi filosof cu aparenţă paradoxală, negând, cum va fi 
făcut atât, putinţa de a gândi fiinţa, cât şi de a o cunoaşte şi numi. 
Nihilismul este aparent. în realitate, Gorgias gândeşte în logica lui 
„ce ar fi dacă?“. Ce ar fi dacă lucrurile ar sta întocmai? 


A. Viaţa şi învăţătura 

1. Philostratos, Viaţa sofiştilor, I, 1. Gorgias din Leontinoi a fost, 
în Tessalia, fondatorul sofisticii vechi. 

3. Diogenes Laertios, VIII, 58. ... Gorgias din Leontinoi, om 
strălucit în oratorie, care a lăsat un tratat despre Artă*, i-a fost 
discipol (lui Empedocles). 

20. Platon, Gorgias, 447c ... Interogaţia era una dintre formele 
expunerii sale (a lui Gorgias). 


B. Fragmente 

3. Sextus Empiricus, Contra matematicilor, VII, 65 şi urm. 
Gorgias din Leontinoi a făcut şi el parte din categoria acelora care 
exclud orice criteriu de adevăr, dar nu prin obiecţii similare celor 
aduse de şcoala lui Protagoras. în scrierea Despre nefiinţă sau Despre 
natură enunţă trei sentenţe de bază, care se înlănţuie: una, care 
este totodată şi prima teză, anume despre faptul că nimic nu există; 
a doua, teza conform căreia, dacă totuşi (ceva) există, nu poate fi 
reprezentat de om; a treia teză e cea conform căreia, dacă (acel 
ceva) ar fi reprezentat, nu poate fi comunicat şi nici explicat altora. 
(66) Că nimic nu există, el argumentează în felul următor: dacă 
este (ceva), acel (ceva) este fie fiinţa, fie nefiinţa, fie laolaltă (fiinţa şi 
nefiinţa). Dar nu este nici fiinţa, după cum va fi stabilit ulterior, nici 
nefiinţa, după cum se va statornici, nici totodată fiinţa şi nefiinţa, 
după cum va explica el mai departe; aşadar, nu există nimic. (67) Şi 
nici fiinţă nu este; căci dacă este nefiinţa, totodată nu este, dar în 
măsura în care nefiinţa este, totuşi este. Rezultă absurditatea că 
ceva totodată este şi nu este. Deci nefiinţa nu este. De altfel, dacă 

nefiinţa este, atunci fiinţa nu va fi, căci acestea se bat cap în cap: 
dacă pentru nefiinţă este admis predicatul „este“, atunci pentru 
fiinţă va trebui admis acela de „nu este“, or, cum fiinţa nu poate în 
nici un caz să nu fie, în acest caz nu poate să fie nici nefiinţa. (68) 
Dar nu este nici fiinţa. Căci dacă ar fi, atunci este fie veşnic, fie 
creat, fie laolaltă veşnic şi creat; dacă însă nu este nici veşnic, nici 
creat, nici una, nici alta, după cum vom demonstra, ajungem la 
concluzia că fiinţa nu este. într-adevăr, fiinţa fiind eternă, (să pornim 
de aici), nu are nici un început. (69) în adevăr, tot ceea ce devine are 
un început, dar ceea ce este etern nu are început, căci este postulat 
ca fiind nenăscut; neavând un început, este nelimitat; dacă este 
nelimitat, nu se poate afla în nici un loc; căci dacă s-ar afla într-un 
loc, acel ceva în care se află ar fi altceva decât el, (l-ar depăşi). în 
acest caz însă fiinţa n-ar mai putea fi nelimitată, înconjurată, cum 
se află, de ceva. Căci conţinătorul este mai mare decât ceea ce 
conţine. Concluzia este că nelimitatul nu se află nicăieri. (70) Şi 
nici nu poate fi conţinut în sine însuşi, căci astfel conţinătorul şi 
conţinutul s-ar confunda, iar fiinţa ar deveni dublu, şi anume „loc“ 
şi „corp“. Aşa ceva însă este o absurditate. Prin urmare, fiinţa nu se 
află conţinută nici în ea însăşi. Dacă deci fiinţa este veşnică, ea este 
nelimitată, iar dacă e nelimitată, nu se află în nici un loc, şi dacă nu 
este în nici un loc, înseamnă că nu este. Admiţând veşnicia fiinţei, 
ea nu poate fi asociată unui început. (71) Dar fiinţa nu poate fi nici 
născută; căci dacă s-ar fi născut, ar fi apărut fie din fiinţă, fie din 
nefiinţă. Ea nu s-a născut din fiinţă, căci, dacă fiinţa este, ea nu 
s-ar fi născut, ci ar fiinţa dinainte; şi nici din nefiinţă, căci ceea ce 
nu este nu poate genera ceva, din cauză că ceea ce generează trebuie 
în mod necesar să participe într-un fel oarecare la o modalitate de a 
fi. Prin urmare, fiinţa nu este născută. (72) în conformitate cu cele 
de mai sus, nici (cele două) posibilităţi nu pot fi admise, şi anume a 
fi veşnic şi totodată născut; aceste posibilităţi se exclud una pe 
alta. Dacă fiinţa este veşnică înseamnă că nu s-a născut, şi dacă 
nu s-a născut înseamnă că nu este veşnică. în concluzie, dacă fiinţa 
nu este veşnică, nici născută, nici veşnică şi născută, înseamnă că 
nu este. (73) în altă ordine de idei, dacă fiinţa este, atunci este sau 
ca unu sau ca multiplu; dar, cum se va stabili îndată, nu este nici 
ca unu, nici ca multiplu, deci fiinţa nu este. în adevăr, dacă ar fi ca 
unu, ar avea atributele cantităţii, ale continuităţii, ale mărimii, ale 
corporalităţii; dar, dacă ar avea unul din aceste (predicate), n-ar 
mai fi ca unu; căci, luată în considerare cantitativ, va fi divizibilă, 
fiindcă, (dată fiind) discontinuitatea, se va secţiona; la fel şi cu 
mărimea, concepută ca ceva care nu va putea fi divizat; în cazul 

corporalităţii va avea trei dimensiuni: lungime, lăţime şi grosime. 
Prin urmare, este peste putinţă să afirmăm că fiinţa n-ar fi nimic 
din toate acestea. Să conchidem deci că unul nu este fiinţă. (74) 
Dar nici multiplul nu este: căci, dacă nu este unul, nu este nici 
multiplul. Multiplul este o punere laolaltă a celor luate unul câte 
unul. De aceea, în caz că dispare unul, odată cu el dispare şi 
multiplul. După cum reiese clar din aceste (argumente), nu este 
nici fiinţa, nici nefiinţa. (75) Că ambele nu sunt, adică nici fiinţa şi 
nici nefiinţa, este uşor să ne facem o socoteală. în cazul când este 
fiinţa, cât şi nefiinţa, înseamnă că nefiinţa este totuna cu fiinţa, în 
măsura în care priveşte fiinţa. Şi din această cauză nu este nici 
una, nici cealaltă. S-a convenit doar că nefiinţa nu este, iar acum 
se vede că fiinţa este unul şi acelaşi lucru cu nefiinţa. în concluzie, 
nu este nici fiinţa. (76) Adevărul este că, odată stabilit faptul că 
fiinţa este totuna cu nefiinţa, nu este cu putinţă ca amândouă „să 
fie“; căci, dacă sunt două (entităţi diferite), nu pot fi unul şi acelaşi 
(lucru) şi, dacă sunt unul şi acelaşi (lucru), nu pot fi două (lucruri 
diferite). De unde concluzia că nimic nu este. Căci dacă nu este 
fiinţa, nici nefiinţa şi nici amândouă laolaltă, iar în afară de acestea 
nu pot fi concepute alte posibilităţi, atunci nimic nu este. 

(77) Să arătăm acum că, chiar dacă ar fi ceva, pentru om (acel 
ceva) s-ar afla în postura de a fi incognoscibil şi de neconceput. 
Dacă admitem, aşa cum pretinde Gorgias, că ceea ce gândim nu 
are fiinţă, înseamnă că ceea ce este nu este gândit. Aşa ceva este 
logic. De pildă, dacă în conţinutul gândirii se află predicatul de 
„alb“ şi dacă însuşirea de „alb“ poate fi gândită, atunci, prin analogie, 
dacă pentru acel ceva ce e gândit se constată nonexistenţa înseamnă 
că pentru cele existente se va predica în mod necesar imposibilitatea 
de a fi gândite. (78) Iată de ce concluzia „dacă ceea ce gândim nu 
are existenţă, atunci nici ceea ce există nu poate fi gândit' 1 apare 
sănătoasă şi plină de bun-simţ. Adevărul este că ceea ce noi gândim 
- să o luăm de aici - nu există, după cum vom demonstra; prin 
urmare, fiinţa nu este gândită. Este deci evident că ceea ce gândim 
nu este. (79) în adevăr, dacă ceea ce gândim ar exista, ar trebui să 
admitem că există toate cele pe care le gândim, oricum ar fi ele 
gândite. Aceasta însă e absurd. Nu înseamnă că, dacă cineva se 
gândeşte la un om care zboară, acesta zboară în adevăr sau carele 
chiar şi aleargă pe mare. Concluzia este că ceea ce este gândit, nu 
este existent. (80) Afară de aceste argumente, dacă într-adevăr ceea 
ce este gândit ar fi existent, ar trebui să admitem că nefiinţa nu 
poate fi gândită, deoarece contrariile se definesc prin predicate 
contrarii. Or, contrariul fiinţei este nefiinţa. Iată de ce, în chip absolut, 

dacă fiinţei i se atribuie predicatul de „a putea fi gândit", nefiinţei îi 
va corespunde predicatul „a nu putea fi gândit". Ceea ce este absurd. 
De pildă, Scylla şi Himera, şi multe alte lucruri care nu există, iată 
că totuşi sunt gândite. Rezultă deci că ceea ce există nu (poate) fi 
gândit. (81) Ar fi ca şi cum - dat f iind că cele ce sunt văzute de aceea 
sunt numite „văzute", pentru că sunt văzute, şi că cele ce se aud, 
de aceea sunt numite „auzite", pentru că se aud - noi am exclude 
cele ce se văd pentru că nu se aud sau am nega cele ce sunt auzite 
pentru că nu sunt văzute (fiecare în parte se cuvine judecat după 
percepţia respectivă, şi nu după alta); astfel stau lucrurile şi cu cele 
ce sunt gândite, chiar dacă nu pot fi văzute prin simţul văzului, nici 
auzite prin simţul auzului; ele totuşi există, deoarece sunt percepute 
după un criteriu care le este propriu. (82) Dacă cineva se gândeşte 
la care alergând pe mare, chiar dacă nu le zăreşte, ar însemna să 
dăm crezare că există care alergând pe mare. Dar aceasta este o 
absurditate. Fiinţa, aşadar, nu poate fi gândită, nici sesizată. 

(83) Dar să presupunem că ar putea li gândit de noi; altcuiva 
însă tot n-ar putea fi comunicat. Căci, dacă cele existente sunt 
susceptibile de a fi văzute şi auzite şi, în general vorbind, perceptibile 
- căci referinţa priveşte lucrurile exterioare nouă -, iar dintre acestea, 
cele vizibile sunt percepute prin văz, iar cele ce sunt auzite, prin 
auz, şi nu viceversa -, cum de-ar fi oare cu putinţă ca acestea să fie 
semnalate altuia? (84) Mijlocul nostru de semnalizare este cuvântul, 
dar cuvântul nu înseamnă nici lucrurile (subiacente), nici fiinţa. 
Prin urmare, celor ce receptează (cuvintele noastre) nu le semnalăm 
lucrurile, ci numai cuvântul, care este altceva decât lucrurile. în 
acelaşi chip deci în care ceva este vizibil nu poate deveni audibil şi 
invers, tot aşa şi fiinţa, de vreme ce este ceva exterior nouă, nu 
coincide cu cuvântul nostru. (85) Şi dacă (lucrurile existente) nu 
coincid cu cuvântul, nu pot fi comunicate altcuiva. Cuvântul - 
susţine el - este produsul unei acţiuni exercitate asupra noastră de 
lucrurile din exterior (cu alte cuvinte, a lucrurilor sensibile). Să luăm 
un exemplu. Din contractul cu un gust se naşte în mintea noastră 
cuvântul care corespunde acestei calităţi; din contemplarea unei 
culori, cuvântul corespunzător acestei culori. Admis acest lucru, 
cuvântul nu reproduce ceea ce este exterior, ci ceea ce este exterior 
e aceea ce conferă cuvântului un sens. (86) De altfel, nu este cu 
putinţă să susţii că, aşa cum sunt reale (în mod obiectual) lucrurile 
care pot fi văzute şi auzite, tot aşa s-ar întâmpla şi cu vorbirea; că, 
din faptul existenţei ei (a vorbirii) în virtutea unui substrat real, ar 
rezulta putinţa ei de a reproduce lucrurile care există datorită 
substratului lor real. Chiar presupunând că vorbirea - spune el, 

Gorgias - are un substrat obiectual, totuşi ea diferă de toate celelalte 
lucruri obiectuale. Cuvintele diferă în cel mai înalt grad de corpurile 
vizibile. Căci unul este organul prin care se face perceput vizibilul, 
şi altul acela în virtutea căruia vorbim; în adevăr, vorbirea nu ne 
poate informa despre multe din lucrurile ce fiinţează în mod real, 
întocmai cum acestea nu-şi pot revela natura unul altuia. (87) în 
faţa acestor grave probleme fără ieşire, ridicate de Gorgias, dispare 
- în ce le priveşte - însuşi criteriul adevărului. Căci despre nonexis- 
tent, noncognoscibil, noncomunicabil nu există nici un criteriu (de 
apreciere). 


Q 

KJ ocrate 


„Cel mai înţelept şi cel mai drept" dintre atenieni, cum îl socotea 
Platon, Socrate era totuşi condamnat la moarte în 399. Avea 
şaptezeci de ani. Dar, repede după petrecerea sa din viaţă, atenienii 
se dezmeticeau, condamnându-i pe delatori. Dar din Socrate mai 
rămăsese doar amintirea, cu trecerea timpului tot mai puternică şi 
mai stăruitoare. 

învăţătura şi-o făcuse cunoscută pe calea unei desăvârşite ora- 
lităţi. Aşa-numita metodă socratică (logos socraticos), de care se 
vorbeşte până azi, este şi o recunoaştere a puterii de invenţie şi a 
originalităţii în arta/tehnica argumentaţiei. Dialogurile platonice, 
urmând-o, dau seamă, cât scriitura poate să dea, de stilul „metodei" 
socratice. Nescriind nimic, socratismul este reconstituit mai cu 
seamă după Amintirile lui Xenofon şi după dialogurile platonice, cu 
deosebire cele de tinereţe. 


A. Viaţa 

1. Diogenes Laertios, II, 18-47. Socrate, fiul lui Sophroniscos 
sculptorul şi al moaşei Phainerete,... era cetăţean al Atenei... 

După unii, a fost elevul lui Anaxagoras... După condamnarea 
lui Anaxagoras deveni elevul lui Archelaos fizicianul... 

Tăria voinţei lui şi devotamentul faţă de democraţie reies limpede 
din următoarele fapte: a refuzat să asculte ordinul lui Critias şi al 
tovarăşilor lui de a-1 aduce pe bogatul Leon din Salamis spre a fi 

executat; numai el singur a votat achitarea celor zece generali*; atunci 
când a avut prilejul să fugă din închisoare, a refuzat s-o facă... 

Avea o fire independentă şi mândră. Ştia să dispreţuiască pe 
cei care râdeau de el. Se mândrea cu viaţa lui cumpătată... Avea 
dibăcia de a scoate argumentele din fapte... El aprecia timpul liber 
ca pe cel mai preţios dintre bunuri. Există, spunea el, o singură 
fericire: ştiinţa, şi un singur rău: neştiinţa. Bogăţia şi originea nobilă 
nu aduc nici un bine celui care le are, ci dimpotrivă, îi dăunează... 
Fiind întrebat în ce constă virtutea unui tânăr, răspunse: „în a nu 
depăşi măsura în nimic“... Ar fi spus că restul lumii trăieşte ca să 
mănânce, în timp ce el mănâncă pentru ca să trăiască... 

... Au fost trei acuzatori: Anytos, Meletos şi Lycon; Anytos a 
vorbit, mâniat, din partea meşteşugarilor şi politicienilor, Lycon din 
partea retorilor şi Meletos din partea poeţilor - cele trei categorii pe 
care le batjocorise Socrate... 

Acuzaţia sub jurământ din acest proces... sună aşa: .Această 
chemare în judecată şi această declaraţie le -a făcut sub jurământ 
Meletos. . . împotriva lui Socrate. . . Socrate s-a făcut vinovat de refuzul 
de a recunoaşte zeii pe care îi cinsteşte cetatea şi de introducerea 
altor divinităţi. Este de asemenea vinovat de coruperea tineretului. 
Pedeapsa cerută e moartea." 

Când a fost condamnat cu o majoritate de două sute optzeci şi 
unu de voturi, şi judecătorii discutau ce pedeapsă să i se dea sau 
ce amendă să plătească, Socrate propuse să plătească douăzeci şi 
cinci de drahme... Cum răspunsul pricinui o mare tulburare printre 
judecători, el le spuse: „Date fiind serviciile mele, propun recompensa 
de a fi întreţinut în Piytaneion pe socoteala statului". 

Dar judecătorii îl condamnară la moarte cu optzeci de voturi 
noi în plus. Aruncat la închisoare, câteva zile mai târziu bău otrava. 

Unii afirmă că în închisoare a scris şi un imn în onoarea lui 
Apollo, care începea aşa: 

„Slavă, Apollo din Delos şi Artemis, aleasă pereche". 

A compus şi o fabulă esopică, nu cu prea multă dibăcie. Iată-i 
începutul: 

„Odată, la cei din Corint, Esop glăsuit-a: 

«Nu cântăriţi vrednicia cu a norodului minte»". 

Astfel plecă dintre oameni Socrate. Atenienii s-au căit puţin după 
aceea, încât... exilară pe acuzatori, iar pe Meletos îl osândiră la 

moarte. în cinstea lui Socrate ridicară o statuie de bronz, opera lui 
Lysip... Euripide îi mustră pe atenieni în piesa sa, Palamedes : 

,Aţi ucis pe-atotînţeleptul, 

Neprihănitul, îndrăgitul de muze“. 

După părerea mea, Socrate s-a ocupat şi de ştiinţele naturii, 
deoarece a avut unele discuţii asupra providenţei, chiar după spusele 
lui Xenofon, care totuşi declara că s-a ocupat numai cu etica. Platon 
însă, în Apologia, după ce aminteşte de Anaxagoras şi pe alţi câţiva 
fizicieni, îl face pe Socrate să dezaprobe aceste teorii. Dar când Platon 
însuşi tratează probleme de fizică, el pune ideile sale în gura lui 
Socrate. 

2. Xenofon, Amintiri despre Socrate (Apomnemoneumata), I, 1. 
Adeseori m-am mirat de argumentele pe temeiul cărora acuzatorii 
au înduplecat pe atenieni să creadă că Socrate este vinovat cu 
moartea faţă de cetatea lui; căci actul de acuzare era întocmit cam 
în felul următor: „Socrate este vinovat că nu crede în zeii în care 
crede cetatea şi că introduce alte divinităţi noi şi că ar corupe 
tineretul". 

Mai întâi, cum dovedeau că nu crede în zeii în care crede cetatea? 
îl vedeau aducând jertfe, adesea la el, alteori pe altarele obşteşti; şi 
nu era o taină pentru nimeni că se slujea de ştiinţa prorocirilor. 

Se răspândise doar vorba că Socrate pretindea că este inspirat 
de o divinitate; iată, fără îndoială, de ce l-au învinuit că introduce 
divinităţi noi. De fapt, el nu aducea nimic nou mai mult decât 
ceilalţi... Socrate, care credea în zei, putea să le tăgăduiască exis- 
tenţa? El spunea că e nevoie de prorocit pentru a gospodări bine 
casele şi statul; arhitectura, metalurgia, munca câmpului, politica, 
aritmetica, economia, strategia, toate sunt cunoştinţe pe care le 
poate cuprinde inteligenţa omenească, iar zeii îşi păstrează ceea ce 
e mai măreţ în ele, fără să descopere nimic omului... Socotea smintiţi 
pe cei care nu vedeau o pronie divină în toate lucrurile, ci cred că 
ele atârnă de înţelepciunea omenească; dar el credea deopotrivă de 
smintit lucru să întrebi oracolele asupra a ceea ce zeii ne-au hărăzit 
să cunoaştem prin noi înşine... 

Toată viaţa şi-a petrecut-o în ochii lumii. Niciodată nu l-a văzut 
cineva făptuind, nici nu l-a auzit vorbind vreo vorbă care să jignească 
religia sau morala. Nu-i plăcea, ca celor mai mulţi filosofi, să discute 
despre natura lucrurilor..., ci demonstra că sunt nebuni cei care se 
îndeletnicesc cu asemenea întrebări. El cerceta să vadă dacă cei 
care se ocupau cu studiul naturii adânciseră îndeajuns cunoştinţele 
omeneşti pentru a se ocupa cu astfel de materii. Se mira cum de 
n-au înţeles cât de nepătruns sunt pentru noi aceste taine, de vreme 

ce chiar aceia care îşi închipuie că vorbesc mai cu pricepere de ele 
seamănă cu nişte nebuni, aşa cum se deosebesc prin părerile lor. . . 
Căci şi cei care studiază legile universului, unii stabilesc de o parte 
unitatea fiinţei, alţii, de altă parte, multiplicitatea ei nesfârşită; de o 
parte mişcarea veşnică a lucrurilor, de alta statornicia lor absolută; 
într-o parte se pretinde că totul se naşte şi moare, în alta, că nimic 
nu s-a născut şi că nimic nu piere vreodată... Iată ce spunea el 
despre cei ce se îndeletniceau cu asemenea cercetări, iar el vorbea 
întotdeauna de lucrurile omeneşti, căutând ceea ce este cuvios sau 
nelegiuit, ce este frumos sau urât, ce e înţelepciunea şi ce nebunia, 
ce e curajul şi ce e nemernicia, ce e statul, ce înseamnă om politic, 
ce va să zică o cârmuire şi omul de guvernământ, străbătând toate 
cunoştinţele pe care, după părerea lui, trebuie să le aibă cineva 
pentru a fi virtuos... 

I, 2. Mi se mai pare vrednic de mirare cum de s-au lăsat unii 
înduplecaţi să creadă că Socrate strică tineretul, el care era omul 
cel mai cumpătat, cel mai răbdător şi atât de obişnuit să trăiască 
mulţumit cu foarte puţin. . . Cum de e posibil ca înzestrat cu asemenea 
însuşiri să fi făcut pe alţii nelegiuiţi? ... Socrate recunoaşte că munca 
este folositoare şi bună pentru om şi că, dimpotrivă, lenea e 
vătămătoare şi ruşinoasă... 

Părerea mea e că un om înzestrat cu o astfel de fire ca Socrate 
trebuia să se aştepte din partea Atenei mai degrabă la onoruri decât 
la pedeapsa cu moartea... Legile pedepsesc pe oricine e prins 
jefuind..., robind oameni, despuind templele; Socrate însă mai mult 
ca oricare altul s-a abţinut de la astfel de nelegiuiri. Niciodată Statul 
nu s-a putut plânge de o înfrângere în război, de o revoltă, de o 
trădare al cărei autor să fi fost Socrate. Nu numai că n-a tăgăduit 
zeilor cinstea cuvenită, dar nimeni n-a fost mai evlavios decât el; 
departe de a corupe tineretul, lumea l-a văzut stârpind patimile din 
sufletele oamenilor şi insuflându-le dragoste pentru virtutea aceeea 
aşa de frumoasă şi de măreaţă care asigură înflorirea caselor şi a 
cetăţilor. 

II, 7. Când tovarăşii lui Socrate se găseau în încurcătură din 
pricina neştiinţei, Socrate căuta să-i scoată din impas dându-le câte 
un sfat bun. Dacă pricina era sărăcia, el îi învăţa să se ajute unul 
pe altul... (9) El nu despărţea ştiinţa de înţelepciune şi socotea om 
învăţăt şi înţelept pe cel ce cunoştea binele şi cinstea şi le punea în 
faptă... El încredinţa că dreptatea şi celelalte virtuţi nu erau decât 
ştiinţă, căci, spunea el, toate faptele drepte şi virtuoase sunt şi bune, 
şi frumoase în acelaşi timp, iar cele ce nu le cunosc nu numai că nu 
le pot făptui, dar, când încerc, nu fac decât greşeli. 

B. învăţătura 

1. Xenofon, Amintiri... IV, 1. Socrate ştia aşa de bine să se facă 
folositor..., că era de-ajuns chiar pentru o minte obişnuită ca să 
vadă limpede că nu era nimic mai folositor decât să stai cu el. . . Se 
purta în chip felurit, după feluritele caractere... (2) Acum voi povesti 
cum se purta cu cei care se făleau cu ştiinţa lor. 

Aflând că frumosul Euthydemos... îşi închipuia că a întrecut în 
înţelepciune pe toţi cei de vârsta lui...: „Ia spune-mi, Euthydemos, 
ai fost vreodată la Delfi?... Ai văzut pe templu inscripţia «Cunoaşte-te 
pe tine însuţi»?... N-ai luat seama la învăţătura asta şi nu ţi-ai dat 
osteneala să te cunoşti?... Crezi tu că e de-ajuns să-ţi ştii numele, 
ca să te cunoşti? Nu este evident că totuşi cunoaşterea de sine e 
izvorul a nesfârşite bunuri, pe când necunoaşterea aduce o mulţime 
de rele? Omul care se cunoaşte ştie ce îi este folositor, deosebeşte 
ceea ce poate face de ceea ce nu; lucrând ceea ce-i stă în putinţă, 
face rost de cele trebuitoare şi trăieşte fericit... Cel ce ştie ce face 
ajunge la scop..." 

(6) Voi încerca acum să arăt cum Socrate deprindea pe prietenii 
lui în arta dialecticii. El credea că, dacă ajungem să cunoaştem 
firea oricărui lucru, putem să-i învăţăm şi pe alţii. însă dacă nu o 
cunoaştem, nu e de mirare că ne înşelăm singuri şi mai înşelăm şi 
pe ceilalţi. De aceea cerceta întotdeauna cu ceilalţi firea lucrurilor. 
Ar cere multă osteneală să dăm toate definiţiile lui. Voi arăta numai 
pe acelea care, după părerea sa, ne arată felul cum cerceta şi iată 
cum examina el... binele: „Un lucru folositor e un bine pentru cel 
căruia îi foloseşte? Nu e tot aşa şi cu frumosul? Când vorbeşti de 
frumuseţea unui trup, a unui vas sau altceva, înţelegi că e frumos 
pentru orişice folos... Sau e frumos numai pentru folosul în care 
slujeşte?... Ceea ce e frumos pentru o anume folosinţă mai poate fi 
şi pentru altele?... Nu-i aşa că ceea ce e folositor e frumos numai 
pentru folosul în care slujeşte?... Crezi că nu ne foloseşte la lucrurile 
mărunte?... Socoteşti că pus în faţa unor primejdii grozave e mai 
bine să nu le cunoşti?... Acei care nu se sperie de primejdii fiindcă 
nu le cunosc nu sunt oameni curajoşi?... Ce zici de cei care se tem 
de lucruri care nu au nimic grozav în ele?... Socoteşti oameni curajoşi 
pe cei care se poartă bine în mijlocul primejdiilor şi fricoşi pe cei 
care se poartă rău?... în astfel de împrejurări socoteşti curajoşi pe 
ceilalţi decât pe cei care ştiu să se poarte bine în primejdii?... Şi 
numeşti fricoşi pe cei care se poartă rău când dau de ele?... Fiecare 

se poartă în primejdie cum crede că se cuvine?... Cei care se poartă 
rău ştiu cum se cade să se poarte?... Aşadar, cei care ştiu se şi pot 
purta bine?... Dar cei care cunosc felul de a se purta în mijlocul 
primejdiilor se poartă rău în astfel de împrejurări... Cei care se poartă 
rău sunt cei care nu cunosc acest lucru?... Prin urmare, cei care 
ştiu să se poarte bine în împrejurările primejdioase sunt oameni 
curajoşi, iar cei ce nu ştiu sunt fricoşi?* 1 

„Cum definim înţelepciunea? Ia spune-mi, ce crezi, înţelepţii 
sunt înţelepţi numai în ceea ce ştiu sau pot fi înţelepţi şi în ceea ce 
nu ştiu?... Ştiinţa îi face oare pe înţelepţi ceea ce sunt?... Ce altceva 
face pe înţelepţi decât înţelepciunea?... Deci ştiinţa e înţelepciune... 
Crezi că e în putinţa omului să ştie tot?... Un om nu poate fi înţelept 
în toate?... Atunci e înţelept numai în ceea ce ştie.** 

- Platon, Apărarea lui Socrate, 20d. Socrate: „Bărbaţi ai Atenei! 
Numele ce mi-am căpătat prin nimic altceva nu-1 merit decât 
printr-un soi de înţelepciune a mea. Vreţi să ştiţi de ce fel este această 
înţelepciune? Este, desigur, o înţelepciune omenească; iar eu se 
întâmplă să am o astfel de înţelepciune. “ 

3. Id., Menon, 79a-80c. Menon: „Socrate, ştiu din auzite... că 
tu nu faci decât să trezeşti nedumeriri; şi ţie însuţi, şi celorlalţi. 
Acum, iată, găsesc că mă vrăjeşti, mă ameţeşti şi cu adevărat mă 
prinzi în mreje, aşa că mă simt împovărat de nedumeriri. De-mi e 
îngăduită o glumă, îmi pari foarte asemenea... cu acel peşte marin 
care se numeşte torpilă. Cum se apropie de el sau îl atinge o 
vieţuitoare, acesta îl încremeneşte. “ 

4. Id., Phaidon, 1 18a ... Phaidon: „Socrate, omul, de bună seamă, 
cel mai cumsecade, cel mai înţelept şi cel mai drept din câţi am 
cunoscut vreodată**. 

5. Id., Scrisoarea a Vil-a, 324e. Bătrânul Socrate, cel atât de 
drag mie, despre care aproape că nu m-aş sfii să spun că era omul 
cel mai drept dintre cei de atunci... 

6. Aristotel, Metafizica, I, 6, 987b 1. Socrate, preocupat numai 
de problemele morale şi deloc de natura însăşi, căutând în primele 
universalul şi îndreptând gândirea către definiţii, îl face (pe Platon) 
să-l urmeze, tot mai convins că trebuie să ia în seamă alte realităţi 
decât cele sensibile. 

7. Id., XIII, 4, 1078b 17 şi urm. Socrate se aplica cercetării 
virtuţilor etice şi cel dintâi a căutat să stabilească definiţii universale 
pentru aceste virtuţi (căci dintre filosofii fizici numai Democrit a 
atins în treacăt aceste probleme şi a dat oarecum definiţia caldului 

şi a recelui)... Socrate deci e cel dintâi care a căutat să afle esenţa... 
De aceea suntem îndreptăţiţi să-i atribuim lui Socrate două desco- 
periri: procedeul inducţiei şi definiţia universală, principii care 
amândouă constituie începutul oricărei ştiinţe. Dar el nu admite o 
existenţă separată nici a Ideilor universaliilor, nici a definiţiilor. 

8. Id., XIII, 9, 108b. Cum am arătat mai înainte, Socrate... n-a 
despărţit universalul de individuale şi bine a făcut că nu le-a 
despărţit. Faptele îi dau dreptate; fără universalii nu poţi să-ţi 
însuşeşti ştiinţa. 



p 

J. laton 


Aristocles pe numele lui, Platon (427-347) cobora, şi matern, şi 
patern, din neamuri ilustre. Mama - din acela al lui Solon, tatăl - 
din acela al codrizilor; Codros era fiul lui Melanthos, întemeietor 
legendar al Atenei. Mitizat, avea să fie chiar fiul lui Apollo. îşi încearcă 
mai întâi puterile în poezie, dar, întâlnindu-1 pe Socrate, 
abandonează, pentru a se consacra filosofiei. în anul 387, într-o 
dumbravă de la marginea Atenei, lângă grădinile numite ale lui 
Academos ori Hecademos, erou mitic, înfiinţează o şcoală numită 
Academie. Auditorii nu-i lipsesc. între ei avea să fie şi Aristotel. 
Scrie 28 de dialoguri (păstrate): Apologia lui Socrate, Lysis, Hippias 
Minor, Hippias Maior, Ion, Criton, Alkibiades I, Charmides, Lahes, 
Euthyphron, Pratagoras, Gorgias, Menexenos, Menon, Euthydemos, 
Cratylos, Symposion (Banchetul), Phaidon, Phaidros, Republica 
(Statul), Parmenides, Theaitetos, Sofistul Politicul, Timaios, Critias, 
Philebos, Legile. Un al 29-lea, Epinomis, ar putea fi platonic, ca a 
13-a carte a Legilor. I se mai atribuie altele 12, mai mult sau mai 
puţin apocrife, şi 12 scrisori. I-ar aparţine însă doar trei dintre 
acestea, a Vl-a, a Vil-a şi a VlII-lea. în mod oarecum convenţional, 
se pot admite în platonism două mari „structuri 1 *: aceea ontologică, 
de până la Republica (ea s-ar încheia cu „arhitectonica 11 lumii de la 
sfârşitul cărţii a Vl-a), centrată în Fiinţa în sine (Fiinţa ca Idea, 
configuraţie), şi aceea metafizică ( Parmenides , Sofistul, Philebos, 
Timaios ), organizată în funcţie de întrebarea: Cum Fiinţa în sine, ca 
Unu, întemeiază multiplele? 

A. Viaţa şi învăţătura 

1. Diogenes Laertios, III, 1. Platon era fiul lui Ariston şi cetăţean 
al Atenei. Mama lui era Perictione sau Potone şi îşi trăgea neamul 
de la Solon. Se spune că şi tatăl său se cobora în linie dreaptă din 
Codros, fiul lui Melanthos... (4) A învăţat literatura în şcoala lui 
Dionysios, cum aminteşte singur în dialogul Rivalii*, iar gimnastica 
a învăţat-o cu Ariston, atletul din Argos, şi de la el a primit numele 
de Platon, din cauza înfăţişării sale viguroase, în locul numelui său 
original, care era Aristocles... Alţii însă afirmă că i s-a dat numele 
de Platon din pricina abundenţei stilului său, ori a lăţimii frunţii 
sale... Alţii, iarăşi, susţin că a luptat în jocurile istmice... (5) şi că 
s-a ocupat de pictură şi a scris poeme, mai întâi ditirambi, după 
aceea poeme lirice şi tragedii... Mai târziu, fiind gata să se prezinte 
la concurs cu o tragedie, ascultând pe Socrate,... îşi sorti poemele 
sale flăcărilor... 

(6) Din momentul acela, având vârsta de douăzeci de ani, se 
spune, el deveni elevul lui Socrate. După moartea acestuia, trecu la 
Cratylos heracliteanul şi la Hermogenes, care profesa filosofia lui 
Parmenides. Apoi, spune Hermodor, la vârsta de douăzeci şi opt de 
ani se duse la Megara, la Eucleides, cu alţi discipoli ai lui Socrate. 
Apoi pleacă la Cyrene, să-l viziteze pe Theodoros matematicianul; 
de acolo în Italia, să vadă pe filosofii pythagorici, pe Philolaos şi pe 
Euiytos, iar de acolo în Egipt, să cunoască pe preoţii de acolo... 

(7) întors la Atena a locuit la Academie. Aici era un gimnaziu de 
la periferie, într-o dumbravă, numită după un oarecare erou, 
Hecademos... (8). Astfel, numele original al locului era Hecademia... 

(18) A făcut trei călătorii în Sicilia: prima ca să vadă insula şi 
craterele Etnei; cu acest prilej Dionysios, fiul lui Hermocrates, fiind 
tiran la Siracuza, l-a determinat să devină unul dintre apropiaţii 
lui. Dar când Platon discută despre tiranie şi susţine că numai 
interesul stăpânului nu era scopul cel mai bun, afară numai dacă 
acesta excelează în virtute, el îl ofensă pe Dionysios, care, supărat, 
îi spuse: „Vorbeşti ca un flecar bătrân“; „Iar tu, ca un tiran' 1 , îi 
răspunse Platon. 

(19) La această vorbă tiranul se înfurie şi era gata să-l omoare; 
pe urmă însă, după ce Dion şi Aristomenes îi scoaseră aceasta din 
minte, renunţă la a-1 omorî, ci-1 încredinţă lui Pollis, lacedemonianul 
care tocmai atunci sosise cu o ambasadă, ca să-l vândă ca sclav. 
Pollis îl luă la Egina şi-l scoase la vânzare. (21) A doua oară l-a 

vizitat pe Dionysios cel tânăr, cerându-i pământ pentru realizarea 
republicii sale. Dionysios îi făgădui, dar nu se ţinu de cuvânt... (23) 
A treia oară s-a dus să împace pe Dion cu Dionysios, dar, neizbutind, 
se întoarce în patrie fără să fi făcut ceva. Aici se ţinu departe de 
politică, deşi scrierile lui arată că era un om de stat. Motivul era că 
poporul fusese obişnuit cu alte forme de guvernare, cu totul 
deosebite de ale lui... 

(41) A fost înmormântat în Academie, unde şi-a petrecut cea 
mai mare parte a vieţii lui, consacrată filosofiei... 

(48) Se spune că cel dintâi care a scris dialoguri a fost Zenon 
din Elea... Părerea mea însă este că Platon, care a dus genul 
dialogului la desăvârşire, poate fi numit pe drept cel care i-a dat 
frumuseţea şi a descoperit-o... (49) Dialogul platonician are două 
caractere generale: unul destinat pentru a învăţa, altul pentru a 
cerceta. 

(53) în prezentarea dovezilor sale, Platon foloseşte cel mai mult 
inducţia... deoarece inducţia este un raţionament care, cu ajutorul 
unor date adevărate, conchide în mod potrivit un adevăr asemănător 
cu sine. Sunt două feluri de inducţie: una prin contradicţie, cealaltă 
prin concluzia nemijlocită. Cea prin contradicţie este aceea din care 
la orice întrebare pusă va rezulta o contradicţie oricare va fi 
răspunsul; de pildă: „Tatăl meu este un altul sau acelaşi ca şi tatăl 
tău. Dacă-i altul decât al meu, fiind altul decât un tată, nu va fi 
tată. Dar dacă este acelaşi ca şi tatăl meu, fiind acelaşi ca şi tatăl 
meu, va fi tatăl meu“... Acesta este felul de inducţie prin contradicţie 
sau dispută, iar Platon n-a folosit-o în stabilirea concepţiilor sale 
proprii, ci în combatere. Cealaltă inducţie, prin concluzie 
consecventă, se prezintă sub două forme; una care demonstrează 
un fapt particular, în cercetare, prin alt fapt particular; cealaltă 
demonstrează generalul cu ajutorul faptelor particulare. Cea dintâi 
e potrivită pentru retorică, a doua pentru dialectică... Platon a 
întrebuinţat această formă (dialectica) pentru a dovedi părerile sale 
proprii. 

(56) ... întocmai cum, în timpuri străvechi, corul singur ducea 
întreaga acţiune a tragediei, iar mai târziu, pentru a da putinţă 
corului să se odihnească, Thespis a inventat primul actor, Eschil pe 
al doilea, Sofocle pe al treilea şi astfel tragedia a fost completată, tot 
aşa şi cu filosofia; la început aceasta se ocupa numai cu un singur 
subiect, anume natura; pe urmă Socrate adaugă al doilea subiect, 
etica, iar Platon al treilea, dialectica, şi-n felul acesta a dus filosofia 
la desăvârşire. 

(63) ... într-un sens special el consideră că înţelepciunea este 
ştiinţa realităţilor inteligibile şi care există cu adevărat, ştiinţa care, 
spune el, se ocupă de divinitate şi de suflet ca f iind separate de 
corp. în mod special el numeşte filo sofia înţelepciune şi o socoteşte 
că este un elan către înţelepciunea divină... 

2. Platon, Scrisoarea a Vil-a. Mie... pe cât cercetam mai mult 
legile şi obiceiurile înaintând în vârstă, pe atât mi se părea mai 
greu, în ce mă priveşte, să mi se potrivească a urmări cele politice; 
căci nu eram în măsură să făptuiesc ceva fără de prieteni şi tovarăşi 
credincioşi - iar pe aceştia nu era lesne să-i găsesc printre cei în 
fiinţă, întrucât cetatea noastră nu mai era cârmuită după obiceiurile 
şi deprinderile părinţilor, pe alţii noi nefiind cu putinţă să-i dobândesc 
prea lesne - şi, pe de altă parte, litera legilor şi moravurile ne stricau 
şi slăbeau într-atât de uimitor, încât eu, care la început eram plin 
de o mare însufleţire de-a înfăptui ceva în treburile obşteşti, privind 
către acestea şi văzând totul intrat în nerânduială, sfârşii prin a fi 
cuprins de ameţeală, fără a înceta totuşi să cercetez cum s-ar putea 
cândva ivi o stare mai bună în toate acestea şi, fireşte, în întreaga 
cârmuire a statului şi fără a înceta să aştept ceasul potrivit făptuirii, 
ajungând însă la gândul, cu privire la toate cetăţile de până acum, 
că erau prost cârmuite - căci tot ce priveşte legile lor este aproape 
de neîndreptat, fără vreo neaşteptată aşezare a lucrurilor în matcă, 
printr-o întâmplare a soartei - ceea ce m-a făcut să spun, spre slava 
dreptei filosofări, cum că doar cu ochii aţintiţi la ea se poate vedea 
ce însemna dreptatea în viaţa cetăţilor şi a inşilor; că deci nu se va 
curma răul, în ce priveşte neamul omenesc, mai înainte ca ginta 
celor ce filosofează drept şi adevărat să ajungă la stăpânirea politică 
sau mai înainte ca ginta celor ce au puterea în sânul cetăţilor să 
filosofeze cu adevărat, prin cine ştie ce har divin. Cu acest gând am 
venit în Italia şi Sicilia, atunci când soseam întâia oară. Iar venind, 
viaţa aşa-zis fericită de acolo, încărcată de ospeţe italiote şi siracu- 
zane, nu-mi plăcu deloc. (325c-326c) 

După aceea am plecat de acolo, spre a reveni mai târziu, chemat 
cu tot dinadinsul de Dionysios; dar cu ce gând am făcut-o şi tot ce 
am făptuit acolo, în chip potrivit şi pe bună dreptate, am s-o înfăţişez 
mai târziu, după ce vă voi fi sfătuit ce trebuie să faceţi faţă de stările 
de acum -, iar abia atunci voi răspunde celor ce mă întreabă cu ce 
gânduri veneam a doua oară, pentru ca nu cumva, în spusele sale, 
ceea ce e vorbă de prisos să întreacă vorba cu rost. . . 

Cel care dă sfaturi unui ins bolnav, ce duce un trai dăunător 
pentru sănătate, nu trebuie să facă altceva, în primul rând, decât 
să-i schimbe traiul, iar dacă bolnavul înţelege a i se supune, să-i 

dea şi alte îndemnuri... Acelaşi lucru şi cu o cetate, fie că e cârmuită 
de unul singur, fie că e de mai mulţi; dacă, îndrumată f iind cum 
trebuie pe calea cea bună a cârmuirii, ea ar cere un sfat în plus cu 
privire la ceea ce are de întreprins, socotesc că ar fi o dovadă de 
înţelepciune să i se dea sfaturi; în schimb, celor ce ies din matca 
dreptei cârmuiri şi nu înţeleg defel să meargă pe făgaşul ei, ci fac 
cunoscut sfetnicului lor să lase cârmuirea cum este şi să n-o 
clintească, el plătind cu viaţa dacă o clatină, ba chiar ar cere 
sfetnicilor să se facă slujitorii dorinţelor şi năzuinţelor lor, dând idei 
în ce fel s-ar putea îndeplini mai lesne şi mai repede acestea - a se 
supune astfel de oameni şi a le da poveţe mi se pare că ar fi o faptă 
nevrednică, iar doar pe cel ce nu s-ar supune l-aş socoti om adevărat. 
Stăpânit de astfel de gânduri, dacă îmi cere cineva sfatul cu privire 
la ceva mai de însemnătate în viaţa sa, de pildă la dobândirea de 
bunuri sau la grija pentru cele trupeşti ori sufleteşti, atunci, în 
cazul că el se dovedeşte a-şi trăi viaţa zi de zi într-un fel potrivit sau 
că pare pornit să dea ascultare sfaturilor în legătură cu cele 
împărtăşite de el, sunt gata să-i dau povaţa mea şi nu aş înceta s-o 
fac sau nu i-aş da-o doar ca să scap de el. Dacă însă nu mi se cere 
defel povaţa sau dacă e lămurit că nu mi s-ar da nicidecum ascultare 
ca povăţuitor, nu înţeleg să viu ca un nechemat a da sfaturi unuia 
ca acesta, căci nu vreau să silesc la ceva pe nimeni, nici măcar pe 
fiul meu. Ci sclavului i-aş da sfaturi şi, fireşte, în cazul că nu ascultă, 
l-aş sili s-o facă, dar pe părintele meu sau pe mama mea nu mi se 
pare că e lucru legiuit să-i silesc... Iar cu acelaşi cuget trebuie să 
stea omul chibzuit şi în faţa cetăţii sale: trebuie să vorbească, dacă 
i se pare că ea nu e bine cârmuită... 

Iată felul în care v-aş da eu poveţe, iar aşa am sfătuit şi pe 
Dionysios... (330c-331c) 

De vreme ce venisem, mă gândeam că trebuie să mă lămuresc 
întâi dacă într-adevăr Dionysios este încins de văpaia filosofiei sau 
dacă nu cumva zvonul stăruitor răspândit la Atena fusese în gol. 
Există într-adevăr un fel de a pune la încercare toate acestea, unul 
nu de rând, ci cu adevărat pe măsura tiranilor, de altminteri, şi a 
celor plini de idei filosofice din auzite, ceea ce în fapt mi-am dat 
seama, venind, că era cazul mai ales cu Dionysios. Unor astfel de 
oameni trebuie să le arătaţi în ce anume constă problema în întregul 
ei, de ce natură este, cum ajungi la ea şi cu câtă trudă. Căci 
ascultătorul, dacă este cu adevărat o fire de filosof şi demn de aşa 
ceva, cu o scânteiere divină în el, îşi dă seama, atunci, că i s-a 
deschis o cale minunată şi că trebuie să şi-o desfăşoare de pe acum 
înainte-i, viaţa nefiind de trăit altfel. După aceea, prin strădanie 

proprie, alături de cel care-1 călăuzeşte, el nu slăbeşte încordarea 
până nu iese la capăt sau până ce nu dobândeşte tăria de a se 
călăuzi el singur, fără îndrumător. 

în acest fel şi cu aceste gânduri trăieşte de acum înainte un 
asemenea om, făcând tot ce ar avea de făcut, dar stăpânit, dincolo 
de toate şi statornic, de gândul filosofiei şi de rostul său de fiecare 
zi, care-1 face să fie cu deosebire deschis la învăţătură, în stare să 
reţină lucrurile, înzestrat că le judecă şi cumpătat din fire; cât despre 
traiul opus, el se deprinde acum să-l urască. Cei care nu sunt însă 
cu adevărat filosofi, ci se împodobesc doar la suprafaţă cu urme de 
păreri, aşa cum se arămesc cei ce au stat cu trupurile la soare, 
văzând acum de câtă învăţătură este vorba, de câtă trudă şi ce fel 
de viaţă zilnică trebuie dusă potrivit şi în armonie cu preocuparea 
de faţă, dându-şi seama astfel că lucrul este greu şi chiar cu 
neputinţă, nu se văd în stare să-l întreprindă sau unii dintre ei se 
încredinţează singuri că au şi învăţat îndeajuns totul, nemaiavând 
nevoie de nici un fel de strădanie. Proba de care vorbesc devine 
lămurită şi deosebit de sigură pentru cei răsfăţaţi şi incapabili să 
depună o trudă, astfel încât nu mai e cazul să se arunce vina pe 
îndrumător, ci fiecare trebuie să se învinuiască pe sine, ca nefiind 
în stare să întreprindă cele ce revin practicii filosofiei. 

în acest fel i-am vorbit lui Dionysios atunci. Pe toate nu i le-am 
înfăţişat şi nici Dionysios nu mi le cerea... Mai târziu am aflat că ar 
fi scris ceva el însuşi despre cele ce auzise... însă nu ştiu nimic 
despre acestea. Ceea ce ştiu este că şi alţii au putut scrie despre 
asemenea lucruri, dar care anume sunt autorii adevăraţi n-o ştiu 
nici ei. Atâta aş avea de spus cu privire la cele ce s-au scris sau se 
vor mai scrie de către toţi cei ce spun că ştiu lucrurile ce mă frământă 
pe mine, fie că m-au ascultat pe mine rostindu-le, fie că au ascultat 
pe alţii, ori le-au aflat ei înşişi... (340b-341d) 

4. Aristotel, Metafizica. în tinereţe prieten cu Cratylos şi 
familiarizat cu opiniile lui Heraclit, după care lucrurile sensibile se 
găsesc în curgere continuă şi nu pot forma obiectul ştiinţei, toate 
acestea el şi le va menţine. Apoi Socrate, preocupat numai de 
problemele morale şi deloc de natura însăşi, căutând în primele 
universalul şi îndreptând gândirea către definiţii, îl face să-l urmeze 
tot mai convins că trebuie să ia în seamă alte realităţi decât pe cele 
sensibile. Căci nu este posibilă o definiţie a acelor ce sunt în continuă 
schimbare. Acelor realităţi el le zice Idei, cele sensibile fiind socotite 
ca distincte de ele şi numite după el. Astfel că, prin participare, ar 
exista pluralitatea celor asemenea în fiecare Idee în parte. (I, 6, 987a 
30-987b 10) 

Cât despre aceia (platonicienii, n.n.) care au făcut din Idei cauze, 
căutând să le înţeleagă în acest regim, ei le-au adăugat alte realităţi 
în număr egal, ceea ce aduce cu încercarea cuiva de a număra 
câteva lucruri, dar neputând-o face fiind prea puţine le-ar înmulţi, 
pentru a face socoteala. De fapt, numărul Ideilor ar trebui să fie 
egal sau aproape ca acela de la care plecând le cercetează cauzele, 
într-adevăr, pentru ei, fiecărui ceva îi corespunde o Idee cu acelaşi 
nume, substanţelor ca şi altor ceva a căror pluralitate stă în unitate, 
ceea ce se aplică nu numai celor de aici, ci şi celor eterne. Apoi, 
printre modurile prin care noi probăm că Ideile sunt, nici unul nu 
este clar. Unele din ele nu se pot închega într-un silogism din care 
adevărul să iasă în chip necesar, iar celelalte nu ne conving, pentru 
că din ele ar reieşi că există Idei şi pentru lucruri pentru care noi 
nu admitem Idei. Căci, dacă ne conducem după principiile ştiinţelor, 
ar trebui să existe Idei despre orice lucru care formează obiectul 
ştiinţei; dacă ne luăm după acţiune, concepută ca o pluralitate 
condensată într-o unitate, ar trebui să admitem că există Idei şi 
pentru negaţii; iar dacă pornim de la constatarea că putem avea o 
reprezentare despre ceva dispărut, ar trebui să admitem şi Idei 
pentru lucrurile dispărute... 

O analiză mai atentă a acestor Idei ne-ar sili să recunoaştem că 
există Idei şi pentru raporturi pe care noi le admitem ca un gen de 
sine stătător, şi apoi unii mai vorbesc de dificultatea numită 
„argumentul celui de al treilea om“. 

... în cea mai mare nedumerire ne punem întrebarea: De ce 
folos pot fi Ideile pentru lucrurile sensibile eterne sau pentru cele 
vremelnice, supuse devenirii. Căci Ideile nu sunt nici cauza mişcării, 
nici a schimbării lucrurilor. Ele nu contribuie cu nimic nici la 
cunoaşterea lor... 

într-adevăr, ele nu alcătuiesc nici substanţa acestor lucruri, 
căci în acest caz ele ar trebui să le fie imanente, şi nici nu contribuie 
la existenţa lor, căci nu sunt prezente în lucrurile care participă la 
ele. 

Ele ar putea fi considerate drept cauze numai în felul în care 
albul, într-un amestec, e cauza culorii albe a unei fiinţe. Dar acest 
fel de a judeca... e uşor de combătut. Afară de aceasta, în nici unul 
din înţelesurile obişnuite nu se poate spune că celelalte lucruri provin 
din Idei. într-adevăr, a spune că ele sunt prototipurile celorlalte 
lucruri care participă la ele înseamnă a vorbi în vânt sau a face o 
metaforă poetică... 

Apoi, pentru acelaşi obiect ar trebui să existe mai multe 
prototipuri, adică Idei; aşa, de pildă, pentru om ar trebui să existe 

Ideea de vieţuitoare, de fiinţă cu două picioare şi de Om în sine. 
Afară de aceasta, Ideile ar trebui să existe nu numai pentru modelele 
lucrurilor sensibile, ci şi ale Ideilor, ca, de pildă, genul pentru speciile 
cuprinse, în care caz unul şi acelaşi lucru ar fi totodată şi model, şi 
copie. 

Şi încă ceva: nu se poate admite ca substanţa să fie despărţită 
de lucrul a cărui substanţă o constituie. Sau cum putem înţelege 
că Ideile pot să existe deosebit de lucruri, când ele alcătuiesc 
substanţa acestora? 

în dialogul Phaidon se spune că Ideile sunt cauzele şi ale fiinţei, 
şi ale devenirii. Să admitem însă că Ideile există. Totuşi, ceea ce 
participă la ele nu poate lua fiinţă atâta vreme cât nu există o cauză 
de mişcare. Şi totuşi vedem că multe alte lucruri, ca, de exemplu, o 
casă sau un inel, iau foarte bine fiinţă, deşi recunoaştem că nu 
există Idei pentru ele. De unde urmează că şi celelalte lucruri pot 
să existe şi să se transforme datorită aceluiaşi fel de cauze, care 
explică şi naşterea celor pomenite în exemplul dat. (I, 9, 990b 35 - 
991b 6) 

în genere, intră în rosturile înţelepciunii să caute cauza 
fenomenelor, dar noi (platonicienii) o lăsăm deoparte, căci explicăm 
substanţa adăugând însă alte substanţe faţă de celelalte vorbe goale. 
Pentru că o participare, aşa cum am arătat mai înainte, nu are 
sens. Nici chiar cu acea cauză care întemeiază ştiinţele şi în vederea 
căreia lucrează întreaga gândire şi întreaga natură, nici chiar în 
aceasta Ideile nu au de a face. (I, 9, 992a 24-35) 


B. Doctrina 

1. Plafon, Euthyphron. Socrate...: Oare impietatea nu e în orice 
împrejurare asemenea sieşi; iar impietatea nu e oare cu totul 
potrivnică pietăţii? Şi, la fel, tot ce poate fi nelegiuit nu e oare 
asemenea sieşi, având acelaşi chip unic (eidos) şi conform cu 
impietatea? 

...Doar ai spus că datorită unui caracter unic faptele nelegiuite 
sunt nelegiuite, iar cele pioase, pioase; sau nu-ţi aduci aminte? 
(Plafon, Euthyphron, 5d; 6e). 

2. Plafon, Menon. Socrate:... Dar Menon... întrebându-te: „Ce 
este în esenţă o albină?* 1 , dacă am presupune că- mi răspunzi: „Sunt 
multe, sunt fel de fel de albine**, ce-ai zice tu, dacă ţi-aş pune 
următoarea întrebare: „Spunând de albine că-s multe, felurite şi 
deosebite între ele, nu spui asta în măsura în care sunt albine? 

Ceea ce le deosebeşte nu-i, spre exemplu, nici frumuseţea, nici 
mărimea, nici vreo altă însuşire de felul acestora?" întrebat aşa, 
spune ce vei răspunde. 

Menon: Aş răspunde că, întrucât sunt albine şi întrucât sunt 
privite ca atare, nu se deosebesc întru nimic una de alta. 

Socrate: Şi dacă după asta ţi-aş spune: „Menon, arată-mi acum 
prin ce anume albinele, luate împreună, nu se deosebesc între 
dânsele deloc, ci sunt identice", mi-ai putea da un răspuns şi la 
această întrebare? 

Menon: Aş putea. 

Socrate: Tocmai aşa-i şi cu virtuţile; cât de multe ar fi şi cât de 
felurite, toate au o însuşire, una şi aceeaşi; numai printr-însele 
virtuţile sunt virtuţi. (72a-d) 

3. Platon, Banchetul. Socrate... Vreau să vă spun un cuvânt pe 
care l-am auzit odată din gura unei femei din Mantineia, numită 
Diotima... „... încearcă acum, adaugă ea, să-ţi ţii atenţia cât se poate 
mai trează. Cine va fi călăuzit metodic, astfel încât s-ajungă misterele 
dragostei până la această treaptă, şi cine va contempla pe rând şi 
cum trebuie lucrurile frumoase, acela, ajuns la capătul iniţierilor în 
cele ale dragostei, va întrezări deodată o frumuseţe de caracter 
miraculos. E vorba, Socrate, de acel frumos către care se îndreaptă 
mai înainte toate străduinţele noastre: un frumos ce trăieşte de-a 
pururea, ce nu se naşte şi nu piere, ce nu creşte şi nu scade; ce 
nu-i, în sfârşit, într-o privinţă frumos, într-alta urât; câteodată da, 
alteori nu; pentru unii da, pentru alţii nu. Frumos ce nu se 
înfăţişează cu faţă, cu braţe sau cu alte întruchipări trupeşti, frumos 
ce nu-i cutare gând, cutare ştiinţă; ce nu sălăşluieşte în altă fiinţă 
decât în sine; nu rezidă într-un vieţuitor, în pământ, în cer sau 
oriunde aiurea; frumos ce rămâne el însuşi întru sine, pururea 
identic sieşi, ca fiind de un singur chip; frumos din care se 
împărtăşeşte tot ce-i pe lume frumos, fără ca prin apariţia şi dispariţia 
obiectelor frumoase el să sporească, să se micşoreze ori să îndure o 
cât de mică ştirbire." (201d; 210e-211c) 

... Kebes luă cuvântul, zicând: Socrate, multe din câte-ai spus 
îmi par drepte; dar cele despre suflet întâmpină printre oameni o 
mare neîncredere. Ei se tem de obicei că, odată ce sufletul se 
desprinde de trup, nu mai există nicăieri, ci, chiar în ziua când 
moare un om, sufletul lui se destramă şi piere... Tocmai aceasta ar 
avea poate nevoie de o întemeiere şi crezare mai largă; anume că 
sufletul există şi după ce omul moare; că şi atunci el are o anumită 
putere şi gândire. 

- Adevărat grăieşti, Kebes, zise Socrate... Să cercetăm deci, 
dacă vrei, mai cu de-amănuntul. Să privim lucrul mai întâi din 
următoarea latură: Oare sufletele oamenilor ce-au murit mai există 
în lumea lui Hades sau nu? Este o veche credinţă care ne aduce 
aminte, potrivit căreia sufletele plecate de aici există aievea dincolo; 
apoi ele se întorc aici, dacă cei vii renasc din sânul celor moarte, 
atunci ar putea sta sufletele noastre doar acolo? De n-ar subzista, 
s-ar putea reveni, şi asta ar fi o dovadă mulţumitoare cum că sufletele 
subzistă, dacă în fapt ar fi vădit că de nicăieri aiurea nu se nasc cei 
vii decât din lumea celor morţi. 

Platon, Phaidon. Socrate: Cred, Kebes, că mai presus de orice 

altă dezlegare trebuie s-o primim pe aceasta; cred că nu suntem 
înşelaţi recunoscând că există în realitate şi revenire la viaţă, şi 
ivire a celor morţi din cei vii. . . 

- Dar bine, Socrate, întrerupse Kebes, aceasta se poate scoate 
şi din cunoscutul principiu... că învăţarea noastră nu-i altceva decât 
o reamintire. După acest principiu, în chip necesar am mai învăţat 
cândva, în alte vremi, cele ce ne amintim acum. Aşa ceva ar fi însă 
cu neputinţă dacă sufletul nostru n-ar fi existat mai înainte de a fi 
apărut într-o întruchipare omenească. Şi pe această cale deci sufletul 
apare ca nemuritor. 

... Oamenii, întrebaţi cu meşteşug, află singuri toate lucrurile 
aşa cum sunt. Dacă n-ar avea sădită în ei o ştiinţă şi o raţiune 
dreaptă, n-ar fi fost în stare să facă aşa ceva. 

- ... Ceea ce se numeşte învăţare este de fapt numai o reamintire. 
Iată cum, reluă Socrate, recunoaştem că, dacă cineva îşi aduce 
aminte de un lucru, trebuie să fi ştiut cândva, mai înainte, acel 
lucru? 

Atunci putem susţine că, în clipa când se iveşte în felul acesta 
o cunoştinţă, ea este o reamintire. Vreau să spun aceasta: Dacă 
cineva, auzind sau percepând într-un fel oarecare ceva, nu cunoaşte 
numai acel lucru, ci gândeşte şi un altul, a cărui cunoaştere nu e 
aceeaşi, ci alta, nu zicem pe drept cuvânt de aceasta că-i o reamintire 
a unui lucru ce a fost cândva în mintea noastră? 

... Ce se întâmplă cu îndrăgostiţii? Când văd o liră, o haină sau 
orice alt obiect de care s-au folosit de obicei persoanele scumpe lor, 
li se întâmplă, de îndată ce-au văzut, de pildă, lira, să le şi răsară în 
minte chipul persoanei ce avea liră? 

... Dacă lucrurile stau aşa, noi susţinem că egalul este ceva. Nu 
zic că un lemn este egal cu altul, o piatră cu alta...; ci vorbesc de 
ceva care este în afară de toate acestea, de egalul în sine. Putem 
susţine că aceasta este ceva sau nu? 

Dar de unde am luat cunoştinţă? Nu cumva din pildele ce-am 
dat adineauri? Că văzând lemne, pietre şi alte lucruri egale a răsărit 
în suflet ideea egalului, care însă e altceva decât însuşi lemnul, 
piatra şi celelalte? 

... Trebuie ca noi să fi cunoscut egalul mai înainte de a fi văzut 
pentru prima oară lucruri egale... 

Oare..., dacă au fiinţă toate câte le repetăm mereu: şi frumosul 
în sine, şi binele în sine, şi, în genere, orice esenţă de acest fel; dacă 
la acestea raportăm noi pe cele dobândite prin simţuri, întrucât 
sunt esenţa celor pe care le -am aflat fiinţând în noi de mai înainte, 
iar obiectele perceptibile le asemuim doar cu dânsele - atunci 
urmează cu necesitate că şi sufletul nostru a fiinţat mai înainte de 
noi, tocmai cum au avut fiinţă şi acele esenţe... (70a-d; 72d-77a) 

4. Platon, Phaidros. Socrate: Pentru a fi om, trebuie să înţelegi 
ceea ce se numeşte Idea plecând de la o mulţime de senzaţii în 
vederea aducerii la unitate, în reflexie. Aceasta este o reamintire a 
realităţilor superioare, pe care sufletul nostru le-a văzut când el 
călătorea însoţind vreun zeu şi când, privind de sus pe acelea pe 
care noi le considerăm aici ca existente, se ridica pentru a contempla 
fiinţa adevărată... Omul care ştie să profite de aceste reamintiri, 
iniţiat fără încetare în misterele perfecţiunii absolute, devine 
într-adevăr perfect. Dar pe acela aplicat celor divine mulţimea, 
neînţelegând că el îl are pe zeu în sine, îl crede smintit. (249b-250d) 

5. Platon, Republica. Socrate: „... închipuieşte-ţi că nişte oameni 
ar locui într-o peşteră subpământească, deschisă pe toată lungimea 
şi către lumină; că ei se găsesc în această peşteră încă din copilărie, 
cu picioarele şi grumajii în lanţuri; că din pricina legăturilor nu se 
pot mişca din loc şi nu pot privi decât înainte...; că undeva departe, 
în spatele lor şi ceva mai sus decât ei, este aprins un foc şi că între 
ei şi prizonieri, de asemenea mai sus decât ei, se întinde un drum 
de-a lungul căruia este construit un zid nu prea înalt, asemănător 
perdelelor întinse de scamatori între ei şi public, deasupra cărora ei 
îşi arată minunăţiile... 

închipuieşte-ţi acum că pe lângă zid trec nişte oameni care poartă 
diferite obiecte ce depăşesc înălţimea zidului; statui de oameni şi 
de animale, de piatră şi din lemn... 

Cei care s-ar găsi într-o asemenea situaţie ar putea să vadă 
altceva decât umbrele lor şi ale tovarăşilor lor proiectate de foc pe 
peretele dimpotrivă al peşterii?... 

Dar din lucrurile cărate? Văd ei altceva decât umbra acestora? 

... Trebuie să aplici această imagine punct cu punct la cele ce ţi 
le-am relatat: să compari lumea vizibilă cu o închisoare, iar puterea 

soarelui cu lumina dintr-însa, produsă de foc. Iar dacă vei identifica, 
în urcuş, şi contemplarea celor de sus, înălţarea sufletelor către 
lumea inteligibilă, să ştii că nu te vei înşela asupra gândirii mele... 
Mie aşa mi se pare că ideea Binelui este ultima care ni se face 
cunoscută, dar, odată cunoscută, trebuie să conchidem că ea este 
cauza tuturor lucrurilor drepte şi frumoase; că ea dă naştere în 
lumea vizibilă luminii, iar în cea inteligibilă, ea însăşi stăpână, 
dăruieşte adevărul şi înţelegerea." (VII, 514a-517c) 

6. Ibidem. „Să presupunem o linie tăiată în două părţi inegale; 
vom avea în fiecare parte, respectiv, lumea vizibilă şi pe cea 
inteligibilă. Urmând claritatea şi obscuritatea din lumea lucrurilor, 
vei putea distinge o primă secţiune, cea a imaginilor. Eu numesc 
imagini în primul rând umbrele, apoi reflectarea în apă, pe suprafaţa 
corpurilor opace, netede şi strălucitoare, a unor chipuri, şi, în genere, 
orice reprezentare de acest fel. 

O a doua secţiune, în afară de aceasta, care îi este de fapt 
imagine, e alcătuită din toate fiinţele vii, din toate plantele, din toate 
cele făcute de oameni... 

în acelaşi fel trebuie să facem o anume tăietură şi în lumea 
inteligibilă; iată, în prima parte a acestei secţiuni, sufletul se serveşte 
ca de nişte imagini de obiecte care faţă cu cele din secţiunea 
precedentă erau originale. De aceea, sufletul se serveşte de ele ca 
de nişte ipoteze. Cum însă trebuie mers de la ipoteză la principiul 
absolut, sufletul îţi desăvârşeşte cercetarea sa în lumea ideilor... 

Şi este firesc ca acesta să fie drumul, pentru că cine vrea să 
gândească asupra figurilor geometrice trebuie mai întâi să le figureze 
sensibil..." (VI, 510a - 51 le) 

„Gândeşte acelaşi lucru despre suflet: atunci când el priveşte 
un lucru pe care îl luminează adevărul, şi fiinţa pare că l-a văzut, 
că l-a cunoscut... Ideea binelui este aceea care dă lucrurilor 
veracitate...; înţelege că este cauza ştiinţei şi a adevărului..." (VI, 
508a- 509b) 

7. Platon, Parmenide. Socrate: „Parmenide luă cuvântul: 
«Socrate, vrednic de toată lauda eşti pentru râvna pe care o pui în 
dezbaterea argumentelor. Dar spune-mi, tu însuţi ai făcut separaţia 
aşa cum o prezinţi, de o parte punând anumite forme în sine, de 
altă parte, iarăşi, participantele la forme? Şi oare, consideri că există 
cu adevărat asemănarea în sine, separată de asemănarea aceea pe 
care o avem noi, şi la fel Unul, pluralitatea şi celelalte toate, în 
privinţa cărora l-ai auzit adineauri pe Zenon?». Eu unul aşa socot, 
ar fi răspuns Socrate. “(130b) 

„Dar spune-mi (Socrate): Eşti încredinţat, precum afirmi, că 
există anumite forme a căror denumire o primesc celelalte lucruri, 
părtaşe la acestea, aşa cum, spre pildă, cele ce iau parte la asemănare 
ajung asemenea, la mărime ajung mari, pe când cele ce iau parte la 
frumos şi dreptate ajung frumoase şi drepte? 

Sunt încredinţat, de bună seamă! ar fi răspuns Socrate. 

Aşadar, cel ce ia parte, oricare ar fi el, se împărtăşeşte fie de la 
întregul formei, fie de la o parte a ei, nu-i aşa? Ori s-ar mai putea ivi 
şi alt gen de participaţie în afara acestora două? 

Care altul ar mai putea fi? spuse dânsul. 

Consideri, aşadar, că forma în întregime fiinţează în fiecare din 
numeroasele lucruri, ea însăşi fiind una? Sau cum altfel?... 

Cum văd, Socrate - ar fi spus Parmenide - preferi să faci dintr-un 
unu o prezenţă pururi aceeaşi în mai multe locuri, aşa cum, 
aruncând un văl peste mai mulţi inşi, ai spune că peste mai mulţi 
este (un unu) unitar în întregul său; ori nu socoţi că afirmi un lucru 
de acest fel? 

Se prea poate, ar fi spus celălalt. 

Să fie deci deasupra fiecăruia vălul în întregul său ori, 
dimpotrivă, numai o parte a acestuia, câte una peste câte unul? 

O parte. 

Aşadar, Socrate - ar fi spus - alcătuite din şi separabile în părţi 
ar fi şi formele însele, iar lucrurile ce au parte dimpreună de ele ar 
participa la câte o parte şi, ca atare, nu în fiecare am avea întregul, 
ci pentru fiecare ar exista o parte. 

Aşa s-ar părea, cel puţin. 

într-adevăr - ar fi spus -, priveşte: Dacă însăşi mărimea în sine 
ai separa-o în părţi, iar fiecare dintre multele lucruri mari va fi mare 
printr-o parte a mărimii mai mici decât însăşi mărimea, oare aceasta 
nu ne-ar apărea de-a dreptul absurd? 

De bună seamă, ar fi spus el. 

Mai departe: Dacă ar fi ca vreun lucru să ia câte o mică parte a 
egalului, va mai putea el, prin chiar partea care îi revine, o parte 
mai mică decât egalul în sine, să fie egal cu un oarecare alt lucru? 

Cu neputinţă. 

Iar dacă ar fi ca unuia dintre noi să-i revină o parte a micului, 
atunci micul va fi mai mare decât chiar această parte a lui însuşi, 
iar astfel însuşi micul, el ca atare, va fi mai mare; totodată, cel 
căruia i s-ar adăuga ceea ce s-a scos (din mic), tocmai acesta va fi 
mai mic, iar nu mai mare decât înainte! 

Dar ar fi cu neputinţă să se întâmple astfel, spuse dânsul. 

Atunci în ce fel, Socrate - ar fi întrebat - vor participa la forme, 
după a ta părere, celelalte lucruri, odată ce nici pe baza părţilor, 
nici pe baza întregilor nu sunt susceptibile să participe?" 
(130e-131e/a) 

... Iată, Parmenide, în ce lumină îmi apar în cele din urmă 
lucrurile. Formele acestea subzistă în sânul firii în calitate de 
prototipuri, pe când lucrurile celelalte vin să li se asemene, luând 
chipul şi înfăţişarea lor, iar această participare a altor lucruri la 
forme nu este nimic altceva decât faptul de a lua asemuire de la ele. 

Prin urmare - spuse celălalt - dacă ceva ar fi asemenea formei, 
să fie cu putinţă ca tocmai forma aceea să nu fie asemenea lucrului 
care ia asemuire de la ea, în măsura în care se şi aseamănă? Sau 
este chip ca asemănătorul să nu fie asemănător asemănătorului? 

Nu este chip. 

Dar nu este întru totul necesar ca asemănătorul, laolaltă cu cel 
asemenea lui, să participe la unul şi acelaşi, la una şi aceeaşi formă? 

Este necesar. 

Dar cel la care participă cele asemenea şi care le face asemenea, 
oare nu tocmai acela va fi forma însăşi? 

Aşa e, desigur! 

Prin urmare, nimic nu poate fi asemănător cu forma, după cum 
nici forma nu poate fi asemenea cu altceva; în caz contrar, pe lângă 
forma aceea ni se va ivi mereu o altă formă, iar dacă aceea din 
urmă ar fi asemenea cu ceva, atunci se va ivi iarăşi alta, astfel încât 
o pururi nouă formă nu va conteni să se ivească, odată ce forma 
ajunge să fie asemenea cu propriul ei părtaş. 

Nimic mai adevărat. 

Urmează atunci că nu pe bază de asemănare iau parte celelalte 
lucruri la forme, ci printr-un oarecare alt mod de participaţie, pe 
care urmează să-l căutăm. 

S-ar părea. 

Vezi deci, Socrate, - a spus dânsul - la ce drum fără ieşire, la ce 
aporie ajunge acela care statorniceşte forme cu titlul de realităţi 
luate în sine? 

îmi dau bine seama. (132d - 133b) 

8. Platon, Sofistul. Străinul: Pentru iubitorul de înţelepciune, 
atunci, ca şi pentru cel ce preţuieşte toate acestea mai mult decât 
orice, este de aceea necesar, după câte se pare, să nu accepte nici 
pe cei ce, afirmând Unul sau chiar o pluralitate de Idei, susţin că 
totul este stabil, nici să dea defel ascultare celor care, în schimb, 

mişcă în tot felul fiinţa lucrurilor, ci - ca după gustul copiilor, potrivit 
cărora toate cele nemişcate să se şi mişte - să spună că atât fiinţa 
lucrurilor, cât şi întregul lumii sunt de amândouă felurile. 

Theaitetos: Cât se poate de adevărat. 

Străinul: Iată, nu ne dovedim noi că de pe acum am înţeles cum 
trebuie fiinţa lucrurilor cu ajutorul raţiunii? 

Theaitetos: Pe deplin. 

Străinul: Văi, Theaitetos, de-ar rămâne aşa, căci, după impresia 
mea, aş zice că abia acum ne vom da mai bine seama de greutatea 
cercetării. 

Theaitetos: Cum şi de ce ai spus asta? 

Străinul: Tinere fericit, nu-ţi dai seama că acum plutim în plină 
neştiinţă asupră-i şi că doar în aparenţă ne spunem ceva unul altuia? 

Theaitetos: Mie cel puţin nu-mi pare. Nu văd în ce măsură am 
greşit făcând aşa. 

Străinul: Caută de vezi mai lămurit dacă, f iind de acord asupra 
celor spuse acum, n-am putea fi de drept şi noi interogaţi în felul în 
care am pus întrebări susţinătorilor tezei cum că întregul lumii 
constă în cald şi rece. 

Theaitetos: în ce fel? Aminteşte-mi-le. 

Străinul: Prea bine, şi voi încerca s-o fac interogându-te ca pe 
aceia atunci, în gândul de-a face astfel un pas înainte. 

Theaitetos: Pe bună dreptate. 

Străinul: Fie deci aşa: Oare despre mişcare şi stare pe loc nu 
spui tu că- şi sunt opuse la extrem? 

Theaitetos: Cum să nu? 

Străinul: Şi totodată tu susţii că există atât amândouă ca atare, 
cât şi fiecare? 

Theaitetos: Sigur că o spun. 

Străinul: Oare, când admiţi că ele sunt, spui că sunt în mişcare 
atât amândouă, laolaltă, cât şi fiecare? 

Theaitetos: Nicidecum. 

Străinul: Dai cumva de înţeles că stau pe loc, spunând că 
„amândouă** sunt? 

Theaitetos: Dar cum? 

Străinul: Tu pui, prin urmare, în cugetul tău fiinţa lucrurilor 
drept un al treilea, dincolo de cei doi termeni, ca şi cum ea ar învălui 
atât starea, cât şi mişcarea, le iei laolaltă şi le consideri potrivit cu 
comunitatea lor de fiinţă. Nu e acesta felul cum declari despre 
amândouă că există? 

Theaitetos: Riscăm într-adevăr să facem anticipaţia că fiinţa 
lucrurilor este un al treilea, în clipa când spunem că mişcarea şi 
starea există. 

Străinul: Atunci nu mişcarea şi starea pe loc reprezintă laolaltă 
fiinţa lucrurilor, ci desigur altceva decât ele. 

Theaitetos: Se pare. 

Străinul: Prin urmare, după firea ei proprie, fiinţa lucrurilor 
nici nu stă pe loc, nici nu se mişcă. 

Theaitetos: Aşa cumva. 

Străinul: încotro e cazul să-şi mai îndrepte gândirea cei care ar 
vrea să afirme un lucru sigur despre ea? 

Theaitetos: Chiar aşa, încotro? 

Străinul: Cred că în nici o parte nu e lesne de găsit ceva. Căci, 
dacă într-adevăr ceva nu se mişcă, atunci cum nu ar sta pe loc? 
Sau, dimpotrivă, ceea ce nu stă defel pe loc, cum nu s-ar mişca? 
însă fiinţa lucrurilor ni s-a arătat acum a sta în afara ambelor situaţii. 
Să fie cu putinţă acest lucru? 

Theaitetos: Cel mai puţin dintre toate. 

Străinul: Atunci este cazul să ne amintim în această privinţă de 
următorul lucru. 

Theaitetos: De care? 

Străinul: Cum că, atunci când eram întrebaţi la ce anume trebuie 
să se refere „ceea ce nu este", ne trezeam prinşi într-o încurcătură 
extremă. Ţi-aminteşti? 

Theaitetos: Cum să nu? 

Străinul: Să ne aflăm acum într-o încurcătură mai mică în 
legătură cu fiinţa lucrurilor? 

Theaitetos: După mine, Străine, dacă pot s-o spun, părem a ne 
afla într-una încă mai mare. 

Străinul: Rămână deci aşa, greutatea ivită la acest punct. De 
vreme ce însă s-au împărtăşit deopotrivă din asemenea greutate 
atât fiinţa lucrurilor, cât şi nefiinţa lor, începe de pe acum speranţa 
că, în măsura în care una dintre ele ni s-ar dezvălui, mai mult sau 
mai puţin lămurit, s-ar dezvălui la fel şi cealaltă. Dacă, în schimb, 
nu reuşim să percepem pe nici una, atunci cel puţin, pe cât ne-ar fi 
posibil, vom abate în chip potrivit argumentarea noastră de la 
amândouă temele deodată. 

Theaitetos: E bine aşa. 

Străinul: Să ne întrebăm acum în ce fel denumim noi peste tot 
cu mai multe nume acelaşi lucru. 

Theaitetos: Ce vrei să spui? Dă-mi un exemplu. 

Străinul: Noi vorbim despre om dându-i multe calificative, 
adăugându-i, de pildă, culoare, atitudine, mărime, defecte, calităţi, 
datorită cărora, laolaltă cu multe altele, nu spunem doar că omul 
ca atare există, dar şi că este bun şi oricâte altele. La fel, de bună 

seamă, facem şi cu celelalte lucruri, după aceeaşi raţiune; căci, 
presupunându-le a fi unu fiecare, le acordăm pluralitatea şi le 
calificăm prin mai multe nume. 

Theaitetos: E drept ce spui. 

Străinul: Procedându-se aşa, fireşte că s-a pregătit pentru minţile 
tinere, ca şi pentru bătrânii întârziaţi la minte, un adevărat festin. 
Căci oricui îi e la îndemână, la rândul său, să aducă întâmpinarea 
că e cu neputinţă atât ca mai multe lucruri să fie una, cât şi una 
mai multe, el distrându-se să nu admită că se poate spune despre 
om cum că e bun, ci doar bun pentru bun şi om despre om. Probabil 
întâlneşti şi tu adesea, Theaitetos, după câte bănuiesc, oameni care 
fac haz de asemenea lucruri, câteodată chiar inşi mai în vârstă, şi 
care s-au minunat de ele din puţinătatea resurselor inteligenţei lor, 
socotind că au dat astfel peste ceva grozav de înţelept. 

Theaitetos: Chiar aşa. 

Străinul: Atunci, spre a argumenta cu privire la toţi cei care au 
pus vreodată problema fiinţei, în orice fel, să ne fie îngăduit ca, atât 
acestora, cât şi celor cu care am susţinut discuţia anterioară, să le 
spunem, sub formă de întrebare, cele ce urmează. 

Theaitetos: Ce anume? 

Străinul: Să-i întrebăm dacă nu este defel cazul să punem în 
atingere fiinţa cu mişcarea şi starea pe loc, nici în general ceva cu 
altceva, ci să le punem oare în argumentările noastre, drept 
neîmbinate şi incapabile de a se împărtăşi unele de la altele? Sau 
să le punem pe toate laolaltă, ca putând să se împărtăşească între 
ele? Sau unele da, altele nu? Ce oare dintre acestea vor alege ei, 
Theaitetos? 

Theaitetos: Eu mărturisesc că nu am ce răspunde în numele 
lor la acestea. 

Străinul: Atunci de ce să nu cercetezi tu însuţi ce rezultă din 
fiecare teză, răspunzând la câte una? 

Theaitetos: Ai dreptate în ce spui. 

Străinul: Să presupunem astfel că ei încep prin a susţine, dacă 
vrei, că nimic nu poate să intre în atingere cu nimic, în nici o privinţă. 
Prin urmare, mişcarea şi starea pe loc nu ar avea parte defel de 
fiinţă. 

Theaitetos: Nu ar avea, desigur. 

Străinul: Dar va exista vreuna dintre ele, dacă nu are parte de 
fiinţă? 

Theaitetos: Nu va exista. 

Străinul: Numai că, recunoscându-se aşa, toate s-ar răsturna 
degrabă, după câte se pare, deopotrivă părerea celor ce văd în 

mişcare întregul lumii şi a celor care-1 fac să stea pe loc ca fiind 
unu, precum şi părerea celor ce consideră veşnice Ideile pe baza 
cărora realităţile ca atare se comportă identic. Căci toţi aceştia 
adaugă faptul de a fi, unii spunând că există mişcare adevărată, 
alţii că există stare pe loc adevărată. 

Theaitetos: Chiar aşa. 

Străinul: Şi, deopotrivă, toţi cei ce uneori reunesc lucrurile, 
alteori le divid, fie că le reduc la Unu şi scot din Unu nesfârşit de 
multe, fie că divid în elemente limitate ca număr şi apoi fac reunificări 
din ele, indiferent dacă ei stabilesc că e vorba de procese ce se iscă 
rând pe rând sau de o situaţie statornică, ei nu ar putea spune 
nimic, în cazul că nu ar exista nici un amestec. 

Theaitetos: Aşa e. 

Străinul: în plus, aş zice, situaţia de gândire cea mai absurdă 
ar reveni celor care nu admit ca un lucru să fie denumit printr-altul 
pe baza înregistrării lor în comun. 

Theaitetos: Dar cum? 

Străinul: Ei sunt nevoiţi să se folosească într-un fel de verbul „a 
fi“ cu privire la toate, ca şi de expresii ca „în afară", „printre alţii" 
sau „prin sine" şi de nenumărate altele. în neputinţă f iind să le 
înlăture şi să le ocolească în vorbirea lor - nemaifiind cazul să fie 
combătuţi de alţii, ci având acasă la ei pe duşman, cum se spune, 
şi pe oponent -, ei înaintează purtând statornic cu ei peste tot, ca 
neverosimilul Euiycles, pe cel care-i mustră în intimitatea lor. 

Theaitetos: Spui ceva întru totul potrivit şi adevărat. 

Străinul: Dar, pe de altă parte, ce ar fi dacă am admite că toate 
au capacitatea să se asocieze? 

Theaitetos: Aceasta sunt eu în stare să dezleg. 

Străinul: Cum? 

Theaitetos: Atât mişcarea însăşi ar sfârşi prin a fi întru totul 
stare pe loc, cât şi invers, starea însăşi s-ar mişca, dacă într-adevăr 
ele s-ar îmbina una cu alta. 

Străinul: Numai că este neapărat cu neputinţă ca mişcarea să 
stea pe loc şi starea să se mişte, nu-i aşa? 

Theaitetos: Cum altfel? 

Străinul: Rămâne, fireşte, doar a treia presupunere. 

Theaitetos: Da. 

Străinul: într-adevăr, ceva din acestea e necesar; sau toate, sau 
nici unul, sau unele consimt, altele nu, să se îmbine laolaltă. 

Theaitetos: Cum altfel? 

Străinul: Dar despre primele două situaţii s-a dovedit că nu pot 
avea loc. 

Theaitetos: Da. 

Străinul: Prin urmare, oricine vrea să răspundă cum se cuvine 
va propune pe cea rămasă din cele trei. 

Theaitetos: Hotărât aşa. 

Străinul: întrucât deci unele consimt să se facă îmbinarea, altele 
nu, lucrurile ar putea să se petreacă aproape ca în materie de litere. 
Printre acestea, unele nu se armonizează între ele într-un fel, altele 
se armonizează. 

Theaitetos: Cum n-ar li aşa? 

Străinul: în ce priveşte vocalele însă, spre deosebire de celelalte 
litere, ele s-au răspândit ca un adevărat fir de legătură prin toate, 
în aşa fel încât fără una dintre ele este cu neputinţă ca şi celelalte 
litere să se armonizeze una cu alta. 

Theaitetos: Bineînţeles. 

Străinul: Dar ştie orice ins care literă anume se îmbină cu alta 
sau, dacă vrea cineva să facă lucrul în chip potrivit, e nevoie de un 
meşteşug? 

Theaitetos: De un meşteşug. 

Străinul: De care? 

Theaitetos: De cel al gramaticii. 

Străinul: Nu se întâmplă la fel cu sunetele ascuţite şi grave? Cel 
ce are cunoştinţă de meşteşugul potrivirii şi nepotrivirii sunetelor 
este cultivat în materie de muzică, cel ce nu ştie asta e incult. 

Theaitetos: Chiar aşa. 

Străinul: Iar privitor la celelalte meşteşuguri sau la ignoranţa 
lor, vom afla situaţii asemănătoare. 

Theaitetos: Cum să nu? 

Străinul: Dar atunci? în măsura în care am admis că şi genurile 
luate ca atare au parte între ele de îmbinare, oare nu e necesar să 
se înainteze în argumentări cu ajutorul unei ştiinţe, dacă vrea cineva 
să arate în chip corect care dintre genuri se armonizează între ele şi 
care nu? Atunci desigur că el ar indica pe cele care pot trece prin 
toate, dacă există vreunele care să se împreuneze cu ele astfel încât 
să poată face îmbinări sau, invers, ar arăta ce diviziuni sunt de 
făcut, dacă printre întreguri ar apărea un temei de diviziune. 

Theaitetos: Cum să nu aibă el nevoie de o ştiinţă, poate chiar de 
cea mai înaltă? 

Străinul: La rândul ei, cum se va numi aceasta, Theaitetos? 
Sau, pe toţi zeii, fără să ne fi dat seama, poate am căzut asupra 
ştiinţei oamenilor desprinşi de nevoi, întâmplându-ni-se astfel ca, 
în căutarea sofistului, să fi dat mai întâi peste filosof? 

Theaitetos: Cum de spui asta? 

Străinul: A divide după genuri şi a nu privi drept diferită o specie 
identică sieşi, nici una diferită drept aceeaşi, oare nu va ţine, după 
noi, de arta dialecticii? 

Theaitetos: Da, vom spune. 

Străinul: Atunci, acela care este în stare să facă aşa ceva, anume 
să vadă o singură Idee în mai multe care subzistă fiecare separat, 
să o vadă îndeajuns extinsă peste tot mai multe, deosebite între ele, 
drept învăluite de una din afara lor, după cum vede, din nou, una 
singură stăruind, ca una în mai multe întreguri, ca şi mai multe, 
definite cu totul separat; iată ce înseamnă a şti să deosebeşti, după 
câte un gen, ce anume pot avea în comun feluritele lucruri şi ce nu. 

Theaitetos: întocmai aşa. 

Străinul: Dar nu cred că vei atribui capacitatea dialectică decât 
celui ce practică o dreaptă şi cinstită filosofare. 

Theaitetos: într-adevăr, cum s-o atribui altcuiva? 

Străinul: Pe filosof, aşadar, l-am putea întâlni într-un asemenea 
loc fie acum, fie mai târziu, dacă l-am căuta, deşi nu e lesne de 
surprins limpede nici el, în timp ce dificultatea de a-1 afla pe sofist 
este diferită. 

Theaitetos: în ce sens? 

Străinul: Acesta din urmă, trăgându-se înspre întunericimea a 
ce nu este şi deprins cu ea, este anevoie de prins cu mintea, tocmai 
din cauza întunericimii locului (de refugiu). Nu-i aşa? 

Theaitetos: Aşa s-ar zice. 

Străinul: Pe când filosoful, care se pleacă neîncetat asupra ideii 
de fiinţă a lucrurilor cu argumentările sale, nu este nici el uşor de 
surprins, tocmai din cauza strălucirii zonei unde se aşază. Căci, la 
cei mai mulţi oameni, ochii sufletului nu pot îndura să contemple 
condiţia divină a lucrurilor. 

Theaitetos: Şi aceasta pare să fie aşa, nu mai puţin ca spusele 
anterioare. 

Străinul: Prin urmare, am putea întreprinde chiar îndată, în 
cazul că am dori-o, cercetarea aceasta în chip mai lămurit pentru 
noi. în schimb, despre sofist este îndeajuns de limpede acum că nu 
trebuie să-l slăbim din ochi o clipă, până ce nu-1 vom avea sub ochi. 

Theaitetos: Drept vorbeşti. 

Străinul: După ce, aşadar, am admis că printre genuri unele 
autorizează îmbinarea lor, altele nu, şi unele cu mai puţine genuri, 
altele cu mai multe, în timp ce altele care le străbat pe toate nu 
sunt împiedicate de nimic să se întovărăşească cu toate, să ducem 
mai departe argumentul nostru, întreprinzând cercetarea nu asupra 
tuturor Ideilor, spre a nu ne rătăci printre prea multe, ci asupra 

unora alese, ca fiind mai însemnate, şi astfel să vedem mai întâi 
felul fiecăreia, apoi cum se comportă ea în privinţa capacităţii de a 
se îmbina cu altele, în aşa fel încât, chiar dacă n-am putea prinde 
prea limpede cu mintea atât fiinţa lucrurilor, cât şi nefiinţa lor, măcar 
să nu fim cu totul lipsiţi de raţiunea lor, pe cât o autorizează natura 
cercetării noastre, precum şi să vedem dacă nu cumva ne e îngăduit 
să ne liberăm de greutăţi nepedepsiţi, atunci când spunem despre 
ceea ce nu este că într-adevăr nu este. 

Theaitetos: Trebuie, desigur. 

Străinul: Acum, dintre genurile enumerate adineauri, cele mai 
însemnate sunt fiinţa lucrurilor însăşi, starea şi mişcarea. 

Theaitetos: Din plin, într-adevăr. 

Străinul: Şi am declarat cu privire la ultimele două că sunt de 
neîmbinat între ele. 

Theaitetos: Negreşit. 

Străinul: în schimb, fiinţa lucrurilor este îmbinată cu fiecare, 
de vreme ce ambele sunt, într-un fel. 

Theaitetos: Cum să nu? 

Străinul: Atunci trei sunt genurile ivite. 

Theaitetos: Chiar aşa. 

Străinul: Asta înseamnă că fiecare dintre ele este altul decât 
celelalte două, dar acelaşi faţă de sine. 

Theaitetos: Aşa cum spui. Numai că, ce oare afirmarăm acum, 
rostind cuvintele „acelaşi 11 şi „altul 11 ? Să fi afirmat noi două genuri 
anumite, altele decât cele trei, dar necesar îmbinate statornic cu 
ele, astfel încât cercetarea să trebuiască a fi făcută asupra existenţei 
a cinci genuri, nu asupra a trei? Sau, cumva, ne-a rămas ascuns 
faptul că atât prin „acelaşi 11 , cât şi prin „altul 11 denumim ca şi unul 
din genurile acelea? 

Theaitetos: Poate. 

Străinul: Dar, desigur, mişcarea şi starea nu sunt nici „altul 11 , 
nici „acelaşi 11 . 

Theaitetos: Cum? 

Străinul: Oricum am califica în comun mişcarea şi starea, nici 
una dintre ele nu poate fi aşa ceva. 

Theaitetos: Cum asta? 

Străinul: Mişcarea ar sta atunci pe loc şi, invers, starea s-ar 
mişca. Căci, în ambele cazuri, dacă vreunul dintre termeni s-ar 
schimba în celălalt, el îl va sili pe celălalt să-şi prefacă, la rându-i, 
natura în contrariul său, întrucât se împărtăşeşte din contrariu. 

Theaitetos: Fireşte, întru totul. 

Străinul: în schimb, ambele trebuie să se împărtăşească de la 
faptul de-a fi aceleaşi (identice) şi de-a fi altele (diferite). 

Theaitetos: Da. 

Străinul: Ca atare, nu trebuie să spunem că mişcarea este una 
cu identicul sau cu diferitul, nici starea. 

Theaitetos: Nu, desigur. 

Străinul: în schimb, să concepem noi că fiinţa lucrurilor şi 
identicul sunt una? 

Theaitetos: Poate că da. 

Străinul: Dacă însă fiinţa lucrurilor şi identicul nu ar manifesta 
nici o deosebire, atunci din nou, spunând că amândouă - mişcarea 
şi starea - au parte de fiinţă, am declara că ele însele sunt una, ca 
fiind. 

Theaitetos: Dar e cu neputinţă să fie una. 

Străinul: Este atunci cu neputinţă şi ca identicul să fie una cu 
fiinţa lucrurilor? 

Theaitetos: Probabil aşa. 

Străinul: Să rânduim într-adevăr identicul drept o a patra Idee, 
pe lângă celelalte trei? 

Theaitetos: întocmai. 

Străinul: Cum atunci? Trebuie, ca urmare, spus că diferitul 
reprezintă o a cincea specie? Sau cumva acesta şi fiinţa lucrurilor 
trebuie gândite ca două nume puse asupra unui acelaşi gen? 

Theaitetos: Poate. 

Străinul: Dar vei admite lucrul acesta, cred eu, că, dintre realităţi, 
o parte sunt statornic invocate în ele însele, o altă parte în relaţia 
cu alte realităţi. 

Theaitetos: Cum să nu? 

Străinul: Iar alteritatea (faptul de a li altul) este statornică faţă 
de altul, nu? 

Theaitetos: Aşa. 

Străinul: Nu acesta ar fi cazul, dacă într-adevăr fiinţa şi 
alteritatea nu s-ar deosebi defel: ci, întrucât alteritatea ar participa 
la ambele Idei, odată cu fiinţa lucrurilor, s-ar întâmpla şi ca unul 
dintre cei diferiţi să fie diferit, dar nu faţă de ceva diferit. Acum însă 
nu este pur şi simplu vădit că, orice ar fi alteritatea, îi revine în chip 
necesar să fie ce este ea însăşi faţă de ceva diferit. 

Theaitetos: Aşa stau lucrurile cum spui. 

Străinul: Atunci prin firea ei alteritatea trebuie declarată ca fiind 
a cincea între speciile pe care le-am pus în lumină. 

Theaitetos: Da. 

Străinul: Şi vom spune că ea le străbate pe toate celelalte. Căci 
fiecare este alta decât celelalte, nu prin natura ei, ci prin participarea 
la Ideea de alteritate. 

Theaitetos: întru totul aşa. 

Străinul: Să rostim atunci următoarele despre cele cinci genuri 
luate unul câte unul? 

Theaitetos: Ce anume? 

Străinul: Mai întâi, că mişcarea este întru totul diferită de stare. 
Sau cum să spunem? 

Theaitetos: Aşa. 

Străinul: Ea nu este deci stare pe loc? 

Theaitetos: Nicidecum. 

Străinul: Pe de altă parte, ea este (are fiinţă), întrucât participă 
la fiinţa lucrurilor. 

Theaitetos: Este. 

Străinul: Din nou, mişcarea este diferită de identic. 

Theaitetos: Pare-se. 

Străinul: Ca atare, ea nu e identicul. 

Theaitetos: Nu, într-adevăr. 

Străinul: Numai că, bineînţeles, ea era identică cu sine prin 
aceea că toate se împărtăşeau de la identitate. 

Theaitetos: Din plin. 

Străinul: Faptul că mişcarea este şi, deopotrivă, nu este ceva 
identic trebuie aceptat fără indignare, căci nu am vorbit în acelaşi 
sens atunci când am spus că ea este şi nu este ceva identic, ci 
numind-o ceva identic vorbim aşa prin participarea şi la identitatea 
faţă de sine, în timp ce spunând că nu este aceeaşi o facem datorită 
îmbinării ei cu altul, prin care s-a desprins de identic, nu mai este 
acesta, ci e diferită, aşa încât pe drept se poate spune despre ea 
cum că nu este ceva identic. 

Theaitetos: întru totul aşa. 

Străinul: Aşadar, în cazul că mişcarea însăşi s-ar împărtăşi 
într-un fel de la stare, chiar şi atunci nu ar fi defel absurd să folosim 
denumirea de mişcare statică. 

Theaitetos: Ba ar fi cât se poate de drept, din moment ce am fi 
recunoscut că unele dintre genuri admit să se îmbine între ele, 
altele nu. 

Străinul: Şi într-adevăr, la dovada acestui lucru ajunsesem încă 
înaintea celor de acum, anume argumentând că i se întâmplă aşa 
prin natură. Cum altfel? 

Străinul: Să ne întrebăm atunci din nou: oare mişcarea este 
diferită de diferit, aşa cum era diferită atât de identic, cât şi de 
stare? 

Theaitetos: Neapărat. 

Străinul: Atunci ea nu este diferită şi, potrivit cu argumentarea 
de acum, este într-un fel diferită. 

Theaitetos: E drept. 

Străinul: Dar apoi? Vom spune oare că e diferită de cele trei, dar 
de a patra nu, sau să recunoaştem că sunt cinci genuri în joc, cu 
privire la care şi pe temeiul cărora ne propunem să facem cercetarea? 

Theaitetos: Dar e cu neputinţă să admitem că numărul lor e 
mai mic decât cel indicat adineaori. 

Străinul: Atunci să declarăm, combătând fără sfială, că mişcarea 
este alta decât fiinţa lucrurilor? 

Theaitetos: Cât se poate de adevărat. 

Străinul: Rezultă în chip limpede că mişcarea ţine cu adevărat 
de ceea ce nu este ea şi de existenţă de vreme ce participă la fiinţa 
lucrurilor? 

Theaitetos: Foarte limpede. 

Străinul: în chip necesar deci nefiinţa lucrurilor revine mişcării, 
ca şi tuturor genurilor. Căci, potrivit tuturor, natura alterităţii, făcând 
pe fiecare altul decât fiinţa lucrurilor, aduce nefiinţa. Şi într-adevăr 
pe toate, potrivit cu cele spuse, le vom putea numi pe drept ca 
nefiind, dar deopotrivă, de vreme ce participă la fiinţa lucrurilor ca 
fiind şi alte realităţi. 

Theaitetos: Ar fi cazul. 

Străinul: Prin urmare, cu privire la orice Idee există multă fiinţă, 
dar şi nesfârşit de multă nefiinţă. 

Theaitetos: Aşa se pare. 

Străinul: Atunci şi dispare fiinţa însăşi a lucrurilor trebuie spus 
că e diferită de celelalte. 

Theaitetos: Negreşit. (249 c - 257 a) 

9. Platon, Timaios. Timaios: Pentru a începe această nouă 
explicaţie a lumii, trebuie dusă mai departe diviziunea cu care am 
lucrat până acum. Distingem două planuri: acum este nevoie de un 
al treilea. Cele dintâi erau suficiente pentru prima noastră expunere, 
căci distingem o lume inteligibilă, a modelelor, şi alta supusă devenirii 
şi vizibilă; copia acelui model. 

Distingem de acuma o a treia speţă... dificilă şi obscură. 
Proprietatea ei de seamă este aceea de a fi receptacul sau, pentru a 
zice altfel, este hrana pentru tot ceea ce se naşte... Natura sa este 
aceea de a fi o matrice pentru toate lucrurile. Ea este decupată în 
figuri de aceea ce intră în ea; aceasta face să apară când sub o 
formă, când sub alta. De aceea, lucrurile care intră şi ies din ea 
sunt copii ale fiinţelor eterne, fasonate însă în ea într-un fel greu de 
exprimat. Despre aceasta vom vorbi altă dată. 

Ceea ce trebuie deocamdată reţinut este faptul că trebuie să fie 
admise trei planuri de existenţă. Şi că unul se poate asimila cu 
elementul (receptaculul), altul cu cel apatern (modelul) şi natura 
intermediară cu pruncul... 

Când Zeul începe ordonarea totului, el mai întâi dă configuraţie 
distinctă celor ce apar prin mijlocirea ideilor şi numerelor. Este 
evident pentru oricine că focul, pământul, aerul şi apa sunt corpuri. 
Dar, corpuri fiind, înseamnă că au volum, ceea ce presupune 
existenţa unor suprafeţe care, la rândul lor, sunt compuse din 
triunghiuri. . . Acum putem explica modul cum se formează cele mai 
frumoase corpuri, care sunt în număr de patru... Să încercăm 
aceasta, pentru că numai dacă vom înţelege cum se nasc aceste 
patru specii de corpuri superioare în frumuseţe vom putea zice că 
am înţeles bine natura. 

Dintre triunghiuri, cele isoscele nu admit nici o altă formă. Cele 
scalene, în schimb, admit un număr infinit... 

Triunghiurile de care am vorbit alcătuiesc corpurile: trei dintre 
ele sunt formate din triunghiuri scalene: al patrulea, în schimb, 
este alcătuit din triunghiuri isoscele. 

Aşa stând lucrurile, nu este posibil ca să treacă unele în altele 
decât cele trei, căci sunt formate din acelaşi fel de triunghiuri. Cum 
sunt alcătuite din triunghiuri asemănătoare, aceste corpuri, când 
alcătuiesc formaţiuni mari, se pot dezagrega sau, invers, după 
dezagregare în elementele componente, acestea pot forma un alt 
corp mai mare ca volum şi mărime. Iată ceea ce am vrut să zic 
privitor la generarea reciprocă. 

Urmează acum să explicăm forma pe care fiecare corp a primit-o 
şi combinările pe care le-a făcut posibile. încep cu prima speţă, 
care este alcătuită din elementele cele mai mici. Ea are ca element 
tringhiul a cărui ipotenuză este de două ori mai lungă decât cea 
mai mică latură. . . A doua speţă este alcătuită din aceleaşi triunghiuri. 
Când ele s-au combinat pentru a forma opt triunghiuri echilaterale, 
ele au compus un singur unghi solid, făcut din patru unghiuri 
plane... Cel de al treilea este format din combinarea a douăzeci de 
feţe, care sunt triunghiuri echilaterale... (cea de a patra figură este 
cubul...) 

Aceste patru speţe pot fi asociate focului şi pământului, ca şi 
aerului şi apei. Dăm pământului forma cubică pentru că, dintre 
toate, pământul este cel mai consistent dintre corpuri şi cel mai 
imobil. Or, în triunghiurile pe care noi le-am presupus ca alcătuitoare 
pentru cub, baza lor este formată din laturi egale, ceea ce înseamnă 
că sunt mult mai stabile decât triunghiurile cu bază inegală... în 

continuare, socotim apa mai mobilă decât pământul, dar mai puţin 
mobilă decât focul. Aerul este o speţă de corp intermediară. . . Zicem, 
aşadar, că solidul care a luat forma piramidei este elementul şi 
germenul focului, cel construit în al doilea rând (octoedrul) este 
elementul aerului, iar icosaedrul, al aerului... (Timaios, 48b - 58c) 

Este o problemă pe care trebuie s-o examinăm, şi anume după 
care model arhitectul lumii a construit-o pe aceasta: după modelul 
imuabil şi veşnic acelaşi sau după ce este născut. Or, dacă lumea 
este frumoasă şi autorul ei excelent, este evident că el a privit modelul 
etern... Căci lumea este tot ce poate fi mai frumos între cele născute, 
şi autorul ei, cea mai minunată dintre cauze. (27c - 29a) 

Zeul este cel care a ordonat acest univers, dându-i această formă, 
făcându-1 să fie această fiinţă unică, ce are în sine toate lucrurile 
divine. Lucrurilor divine le-a fost el însuşi artizan; pentru producerea 
celorlalte şi-a însărcinat proprii fii. 

Aceştia, luând modelul de la el, când au primit principiul 
nemuritor al sufletului, au fasonat în jurul acestuia un corp şi i-au 
dat corpul ca purtător. Apoi, în acest corp ei au creat un fel de 
suflet muritor, care este cel al pasiunilor, mai întâi al plăcerii, cea 
mai periculoasă momeală a răului, apoi durerile care pun binele în 
dificultate, îndrăzneala şi teama, doi sfătuitori imprudenţi, apoi 
mânia şi, în fine, speranţa cea atât de amăgitoare. Amestecând 
pasiunile cu senzaţiile iraţionale şi iubirea, cea care este atât de 
îndrăzneaţă, şi-au dat astfel legea rasei celei muritoare. Parcă 
temători ca nu cumva principiul divin al sufletului să fie întinat, ei 
au făcut în aşa fel încât cele două sufletele să locuiască fiecare în 
altă parte a corpului. Ei chiar au făcut un fel de istm, gâtul, între 
cap şi piept, pentru a separa mai bine sediul sufletului nemuritor 
de cel al sufletului muritor, care este ceea ce se numeşte trunchi. 
Cum însă o parte a sufletului muritor este mai bună şi alta mai rea, 
l-au divizat, o parte fiind localizată deasupra diafragmei, şi alta 
dedesubtul ei. Partea sufletului care participă la curaj şi la mânie, 
care doreşte victoria, a fost situată deasupra, pentru a fi mai aproape 
de cap şi a asculta astfel mai mult de raţiune... Cealaltă parte a 
sufletului, care dă poftele carnale şi, în genere, răspunde de tot ce 
este necesar trupului, a fost situată între diafragmă şi ombilic... 
(69a - 70a) 

10. Plafon, Republica. Are sufletul o funcţie pe care nici un alt 
lucru al lumii n-ar putea să o îndeplinească, bunăoară conducerea, 
comanda, hotărârea şi toate cele asemenea? Se pot atribui acestea 
altcuiva decât sufletului? Nu, doar sufletul are aceste însuşiri. 
(353e-d) 

Statul, după părerea mea, s-a născut din neputinţa individului 
de a-şi fi suficient sie însuşi şi din nevoile lui atât de multe... Astfel, 
se asociază cu altul în vederea unei nevoi, apoi cu altul în vederea 
alteia, şi tot aşa până ce numărul de trebuinţe adună la un loc mai 
mulţi oameni care se întrajutorează. Acestei întovărăşiri îi spunem 
stat... Deci oamenii, când dau sau primesc, ei nu fac acest schimb 
decât în vederea interesului lor. 

Să încercăm acum să întemeiem în gând un stat; temeiurile lui 
nu vor fi trebuinţele?... Cea dintâi dintre trebuinţe, dacă trecem să 
le analizăm, este, de bună seamă, cea a asigurării hranei, de care 
depinde conservarea vieţii noastre. Apoi este grija şi nevoia locuinţei, 
iar a treia, a veşmintelor. 

Cum va face statul să asigure satisfacerea acestora? Nu cumva 
stabileşte, presupunând existenţa a patru sau cinci, unul să fie 
plugar, altul să facă locuinţe, altul haine, altul încălţăminte?... Deci 
şi statul cel mai mic are nevoie de câţiva, de patru sau cinci membri 
care să lucreze cu folos reciproc... Prin urmare, într-un stat fie mai 
mic, fie mai puternic, oricare om ar trebui să facă din munca sa 
parte pentru ceilalţi; plugarul să lucreze şi pentru ceilalţi, şi ceilalţi 
pentru plugar şi aşa mai departe... (369b-371b) 

Considerăm că cea dintâi grijă a oamenilor este să-şi procure 
hrană, să-şi facă veşminte şi case... (372a-b) 

Dar dacă pământul unui stat devine insuficient pentru a-şi hrăni 
membrii? Nu va trebui ca prin forţă să încalce teritoriul unui stat 
vecin? Sau dacă alţii, din aceleaşi motive, vor râvni la pământul 
nostru..., nu va fi deci nevoie de o armată? 

Cum stabileam, un singur om nu poate să facă mai multe 
munci... Dar lupta în război nu este şi ea o îndeletnicire distinctă? 

Oprim pe cizmar să facă în acelaşi timp altă muncă, pe cea a 
plugarului, pe cea a ţesătorului sau pe cea a constructorului de 
case, pentru a-i reuşi cât mai bine munca sa. Şi tot aşa, i-am rânduit 
fiecăruia o singură muncă, cea care îi este proprie şi pe care trebuie 
s-o exercite toată viaţa... Oare nu la fel trebuie practicată şi meseria 
războinicului?... Şi, tot la fel, nu se cade să recunoaştem şi aici că 
este de o înclinare firească... Deci va fi o datorie să alegem pe cei 
mai în stare să îndeplinească o asemenea îndeletnicire... (373a - 
374d) 

Nu cumva este vorba de o înclinare firească a unora pentru o 
asemenea meserie? Dacă da, atunci să alegem pe cei care au cu 
adevărat înclinările cele mai mari... Dar cum trebuie să fie de la 
natură asemenea oameni? Trebuie să aibă sagacitate, pentru a 
descoperi pe inamic, iuţeală, ca să-l urmărească, iar după ce l-a 

descoperit, putere să-l învingă... Mai este nevoie şi de curaj în luptă... 
Iar în ce priveşte sufletul, acesta trebuie să fie pornit spre mânie... 
Blânzi cu semenii lor, dar cu duşmanii plini de mânie... Dar nu 
cumva păzitorii*, pe lângă mânie, mai trebuie să aibă şi o aplicare 
către filozofie?.. . Prin urmare, cel ce vrea să fie un bun păzitor trebuie 
să fie şi un adevărat filozof. . . 

Acesta trebuind să fie caracterul bunului păzitor, cum îl vom 
forma? Altă educaţie mai bună decât gimnastica pentru corp şi 
muzica pentru suflet nu vom afla. Dar copiilor nu le spunem mai 
întâi poveşti? Numai că acestea sunt o urzeală de minciuni... De 
aceea trebuie să supraveghem pe făcătorii de poveşti şi, dacă sunt 
bune, să le adoptăm, iar de nu, să le respingem. Vom îndemna pe 
doici şi pe mame să le spună numai poveşti care ajută la educarea 
sufletului. 

în orice caz, nu pe cele pe care ni le-au spus Homer şi Hesiod, 
ca şi alţi poeţi, pentru că ei au născocit poveşti mincinoase... Căci 
în asemenea descrieri zeii şi eroii au fost reprezentaţi într-o pictură, 
în care chipurile pictate nu seamănă nicidecum cu obiectele pretins 
reprezentate. (374e - 377a) 

Cred că statul nostru aşa alcătuit va fi şi perfect. Căci este de 
tot evident că numai astfel va putea fi deopotrivă înzestrat cu 
înţelepciune, cu curaj, cu îndrăzneală, cu temperanţă, siva fi drept... 
Şi, între toate, după părerea mea, cea care ocupă primul loc este, 
neîndoielnic, înţelepciunea... Dar putem numi statul înţelept din 
cauza ştiinţei îndemânării dulgherilor? Sau din cauza ştiinţei 
tâmplarilor? Dacă nu, atunci este în statul nostru o ştiinţă pe care 
o au numai câţiva, şi anume aceia meniţi să dea sfaturi bune pentru 
cele de obşte, în vederea bunei ocârmuiri a întregii noastre comu- 
nităţi... Această ştiinţă este aceea a celor hotărâţi să aibă grijă de 
stat. . . Aşadar, statul bine condus îşi datorează înţelepciunea acelora 


* Aici Platon întrebuinţează pentru prima oară cuvântul („păzitori" - 
phylakes) în sensul particular pe care îl dă în Republica. Prin acest 
cuvânt el numeşte deopotrivă pe soldaţi şi pe guvernanţi. Când este 
necesar să distingă între cele două clase, primii sunt numiţi 
epikouroi, „auxiliari sau apărători" (III, 414b), iar ceilalţi - phylakes 
panteleis sau teleloi phylakes, „păzitorii perfecţi", sau, mai curând, 
arhontes, „conducători" (Emil Chambry, notă la Platon, La Repu- 
blique, I-III, p. 75). 

Am preferat „păzitori" altor posibile echivalente: „gardieni, paznici", 
părându-ni-se mult mai potrivit să numească deopotrivă pe soldaţi 
şi guvernatori (n.n.). 

care, deşi cei mai puţin numeroşi, au ştiinţa guvernării, încât, 
printr-o rânduială a firii, aceştia sunt singurii care merită să fie 
numiţi înţelepţi, şi ştiinţa lor înţelepciune. 

Cât priveşte curajul..., la care alţii poate fi găsit decât la cei care 
se luptă şi fac război pentru stat? 

Mai sunt încă două alte lucruri pe care trebuie să le mai 
descoperim în cetatea noastră: cumpătarea şi dreptatea... Cumpă- 
tarea presupune o bună rânduială şi deci înfrânarea poftelor şi a 
plăcerilor. De aici şi vine expresia „a fi stăpân pe tine“... Dar, după 
părerea mea, expresia aceasta vrea să spună că în sufletul nostru 
există două părţi: una rea şi alta bună. Când partea cea bună este 
stăpână peste noi, atunci socotim că noi suntem stăpâni pe noi 
înşine. Când însă, ca urmare a unei rele educaţii sau a unei societăţi 
rele, partea cea rea trece deasupra celei bune, atunci spunem că 
omul în cauză este robul patimilor sale şi este necumpătat... 

La fel se poate zice şi despre un stat că este stăpân pe sine, pe 
plăcerile şi pasiunile sale... Din acest motiv mai zicem că acest stat 
este şi cumpătat... Dar unde stă cumpătarea? în guvernanţi sau 
guvernaţi?. . . 

Cu temperanţa lucrurile stau altfel decât stau cu înţelepciunea 
şi curajul. Cumpătarea nu se află numai la o parte a statului sau la 
alta, ci ea este răspândită deopotrivă la toţi membrii statului, fie ei 
cei mai de jos, de mijloc şi până la cei mai puternici... 

Mai rămâne, în sfârşit, dreptatea prin care statul îşi desăvârşeşte 
virtutea. Mi se pare că dreptatea stă în faptul că fiecare trebuie 
să-şi îndeplinească datoria sa cum se cuvine... însuşirea aceasta 
din urmă rivalizează în putere cu toate celelalte... Căci este drept ca 
fiecare să-şi stăpânească ceea ce este al său şi să-şi împlinească 
chemarea proprie... Dacă dulgherul ar voi să îndeplinească meseria 
cizmarului, ori cizmarul pe cea a dulgherului..., ar pricinui mare 
pagubă statului? Nu prea. . . Dar dacă unul pe care natura l-a făcut 
meseriaş sau ceva asemănător... ar încerca să se bage printre 
războinici sau războinicul printre cei meniţi să conducă..., nu ar 
aduce statului mari pagube?... Deci lipsa de ordine şi nerespectarea 
condiţiei de către fiecare om ce face parte dintr-un grup sau altul 
nu se poate numi altfel decât o crimă. Aceasta este şi ceea ce se 
poate numi nedreptate. 

Să cădem de acord că în sufletul unui individ există tot atâtea 
şi aceleaşi părţi ca în stat... 

Să ne aducem aminte că este drept să-ţi faci datoria ta şi ca toţi 
să şi-o facă asemenea. . . Atunci raţiunii i se cuvine să poruncească, 
ea fiind cea mai îndreptăţită să îngrijească de tot sufletul, iar curajul 

trebuie să i se supună?... Şi nu este de datoria amândurora să 
conducă pe cea de a treia parte, pe cea poftitoare? în acest fel vom 
putea stabili temeinic dreptatea, adică deplina coordonare a părţilor 
sufletului, aceea care a fost de fapt prescrisă de natură... (428a - 
435b) 


A 

X Aristotel 


Aristotel din Stagira (385 sau 384-322), „filosoful", cum aveau 
să-l zică medievalii, urmează timp de aproape 20 de ani (367/ 
366-347) învăţământul platonic. „Cel mai genial dintre discipolii lui 
Platon" (Diogenes Laertios, V, 1), ar fi fost numit de acesta 
„inteligenţa" (nous) şcolii şi, către sfârşitul stagiului, promovat în 
„colegiul dascălilor" şi însărcinat cu ţinerea unui „curs" de retorică. 
Sub influenţă platonică, începe, de timpuriu se pare, să scrie el 
însuşi, adesea în formă de dialog. Pierdute, unele în întregime, altele 
aproape, lucrările de tinereţe ( Despre retorică, Eudemos sau Despre 
suflet, Protreptic, Despre Jilosofle, Despre dreptate ş.a.), din această 
pricină sunt foarte puţin concludente pentru profilul de acum al 
filosofului. Cu siguranţă că era platonic, dar se poate vorbi de un 
platonism pur sau numai dominant? 

în Eudemos (al cărui model platonic este Phaidon), Aristotel este 
platonic cam fără de rezerve în înţelegerea sufletului: acesta e 
preexistent, moartea, ca despărţire de trup, este „o reîntoarcere 
acasă", cum apare într-un fragment transmis de Cicero (De diuina- 
tione, I, 25, 52); „coborând" în lume, sufletul uită ceea ce a contemplat 
„sus", ca apoi să- şi aducă aminte. 

După moartea lui Platon, părăsind Atena, Aristotel se retrage 
pentru trei ani la Assos, apoi pentru încă doi la Mytilene, în insula 
Lesbos. între 343/2 şi 335/4 este, la curtea macedoneană, precep- 
torul lui Alexandru, iar în anul 335/4 revine la Atena, unde înteme- 
iază propria şcoală, Lyceul. în acest răstimp (347-330), Aristotel 
lucrează intens; este perioada cea mai productivă. 

Filosof şi savant encicloped, Aristotel stă la începuturile, episte- 
mologic determinate, deci la fundamentele mai tuturor ştiinţelor, 

ale filosofiei, logicii, psihologiei, eticii, economiei politice, politologici, 
retoricii, poeticii, fizicii (în accepţie restrânsă, modernă), biologiei. 
A scris mult, s-a păstrat mult, dar s-a şi pierdut mult. Rătăcite o 
vreme după moartea lui Aristotel, căci „au ajuns la nişte oameni 
lipsiţi de ambiţie şi de rând“, manuscrisele - copii ale cursurilor - ar 
fi fost descoperite abia peste vreo două secole. Aduse la Roma, ele 
sunt clasate în secolul I ante de Andronikos din Rhodos, care a 
trebuit să rezolve câteva probleme, deloc simple: pe aceea a 
dubletelor, pe aceea a titlurilor, a ordinii în aceeaşi carte şi a ordinii 
pe ansamblu. Ordinea în ediţia princeps: I. Organon, (termenul 
generic pentru scrierile de logică ale lui Aristotel nu-i aparţine lui 
Andronikos, dar punerea lor mai în faţă da, el conducându-se după 
o sugestie din Metafizica, IV, 3, 100 5b 2-5, privitoare la funcţia 
instrumentală a logicii (analitica, cum i se zice în text): 1. Categorii. 
2. Despre interpretare. 3. Analiticile prime şi secunde. 4. Topicele. 
5. Despre respingerile sofistice. II. Fizica. III. Despre cer. IV. Despre 
naştere şi distrugere. V. Meteorologice. VI. Despre suflet. VII. Scurtele 
tratate de ştiinţe naturale (Parva naturalia): 1. Despre simţire şi 
sensibile; 2. Despre memorie şi reamintire; 3. Despre somn şi veghe; 
4. Despre vise; 5. Despre profeţia prin somn; 6. Despre lungimea şi 
scurtimea vieţii; 7-8-9, trei tratate grupate sub un titlu comun: Despre 
tinereţe şi bătrâneţe, Despre viaţă şi moarte, Despre respiraţie. 
VIII. Istoria animalelor (Historia Animalium ), de fapt o cercetare, o 
descriere a animalelor - ultima este îndoielnică. IX. Despre părţile 
animalelor. X. Despre mişcarea animalelor. XI. Despre mersul 
animalelor. XII. Despre naşterea animalelor. XIII. Metafizica. 

XIV. Etica nicomahică (dedicată lui Nicomachos, fiul lui Aristotel). 

XV. Etica eudemică (dedicată discipolului său, Eudemos din 
Rhodos), XVI. Politica. XVII. Retorica. XVIII. Poetica (a doua parte, 
despre comedie, s-a pierdut). Listei mai trebuie adăugată Constituţia 
ateniană, una dintre cele 158 de Politeai, analiza a tot atâtor state, 
organizări statale, guvernăminte. Singura care a ajuns până la noi 
este aceasta, descoperită, de altfel, abia în anul 1890. în acelaşi 
timp, din listă a trebuit să fie scoase Problemele ( Problemata , în 
38 de cărţi cu subiecte din matematică, medicină, muzică). Este o 
compilaţie târzie (sec. V-VI), cuprinzând probleme şi soluţii dintre 
care unele vor fi fost de sugestie aristotelică. 


A. Viaţa şi învăţătura 

1. Diogenes Laertios, V, 1-35. Aristotel... s-a născut la Stagira... 
S-a despărţit de Academie încă de pe când trăia Platon. . . în momentul 

în care Xenocrates devine şeful Academiei, Aristotel era absent, fiind 
ambasadorul Atenei la curtea lui Filip. La întoarcere, văzând şcoala 
sub o nouă conducere, alese un loc de plimbare publică, în Lykeion, 
unde se plimba... filosoful cu discipolii săi... De aici a venit numele 
de „peripatetic"*... A stat la curtea lui Filip, în Academie, unde a 
avut ca elev pe fiul lui Filip, pe Alexandru... A murit în vârstă de 
şaizeci şi trei de ani... Noi am dat peste testamentul lui... „Meargă 
totul bine; dar, de-ar fi să se întâmple ceva, Aristotel a luat aceste 
ultime hotărâri. . . : Când fiica mea va fi mare, fie dată în căsătorie lui 
Nicanor... Nicanor va avea grijă de fiica mea şi de fiul meu, Nicomah... 
Vor fi eliberaţi Tychon, Philon, Olympios**... Nu va fi vândut nici 
unul dintre sclavii care m-au slujit, ci vor fi ţinuţi mai departe, iar 
când se vor face mari, li se va da libertatea, după merit..." 

I se atribuie maxime foarte frumoase. Adesea spunea că 
„atenienii erau descoperitorii grâului şi ai legilor, dar că, deşi folosesc 
grâul, nu ştiu să se folosească de legi". „Rădăcinile educaţiei sunt 
amare, spunea el, dar fructele ei sunt dulci." I s-a cerut să definească 
speranţa: „un vis cu ochii deschişi"... întrebat ce folos a tras din 
filosofie, a răspuns: .Acela de a face de bunăvoie ceea ce alţii fac de 
teama legilor". Spunea că „dreptatea este o virtute a sufletului care 
dă fiecăruia după merit, iar că educaţia este cea mai bună provizie 
pentru bătrâneţe...". 

Scrierile sale sunt foarte numeroase. 


B. Opera 

1. Protreptic, fr. 2 (ed. W.D. Ross). „Trebuie să filosofezi sau nu 
trebuie să filosofezi; dacă trebuie să filosofezi, trebuie să filosofezi, 
iar dacă nu, pentru a arăta că nu trebuie să filosofezi, tot trebuie să 
filosofezi." 

2. Metafizica, I, 1, 980a - 982a. Toţi oamenii, prin natură, au 
dorinţa de a şti... Prin natură, şi celelalte vieţuitoare au senzaţii; 
doar că la unele trec în memorie, la altele nu. De aceea primele sunt 
mai inteligente şi mai în stare să înveţe decât cele în neputinţă de 
a-şi aminti. 

Când au fost puse la punct toate aceste născociri, s-a ajuns la 
descoperirea ştiinţelor pure..., iar această descoperire s-a înfăptuit 
mai întâi în ţările unde oamenii aveau mai mult timp liber la 


* De la peripatein - a se plimba. 

** Sclavi. 

îndemână. Astfel, ştiinţa matematică s-a înfiripat mai întâi în Egipt, 
căci acolo era îngăduit castei preoţilor să aibă răgaz mai mult. . . 

Scopul problemei pe care o tratăm aici e să arate că, după părerea 
generală, ştiinţa numită iubirea de înţelepciune are ca obiect primele 
cauze şi principii. 

Aşa că oamenii, întrucât s-au îndeletnicit cu filosofia pentru a 
scăpa de neştiinţă, e limpede că au năzuit spre cunoaştere pentru a 
şti, iar nu în vederea unui scop utilitar. 

Aceasta se dovedeşte şi prin următorul fapt: numai după ce 
oamenii au avut la îndemână toate aceste descoperiri ce slujeau la 
satisfacerea nevoilor... au început să umble după acest fel de 
speculaţie mai înaltă. (I, 1, 980a - 982a) 

Ştiinţa filosofului are ca obiect fiinţa ca fiinţă, considerată în 
chip universal, nu într-una dintre părţile sale... Cât despre fizică 
(filosofia secundă), am putea să-i atribuim studiul fiinţei nu întrucât 
fiinţează, ci mai degrabă numai în măsura în care fiinţa particulară 
participă la mişcare. (XI, 3, 1060b) 

Există o ştiinţă care consideră Fiinţa ca fiinţă, cât şi proprietăţile 
ei esenţiale... (III, 1, 1003a) 

E adevărat că şi fizica este o ştiinţă, dar ea nu este filosofia 
primă. (III, 3, 1005b) 

Fiinţa se consideră în mai multe feluri, relativ la ceva ca unul la 
o singură natură, şi nu omonim, ci în sensul în care ceea ce e sănătos 
se raportează la sănătate fie păstrând-o, fie producând-o, fie ca 
semn al ei, fie întrucât poate s-o primească. (IV, 1, 1003a 33- 1004a) 
Fiinţă (on) se zice: prin accident sau prin sine. Prin accident, 
când, de exemplu, spunem că acela care este drept este muzician 
sau că muzicianul este om... (V, 7, 1017a-1017b) 

Fiinţa în sine se ia în atâtea sensuri, câte feluri de categorii 
sunt. Căci tot atâtea sunt şi semnificaţiile fiinţei. însemnând aceste 
categorii cutare ce este (esenţe), altele calitatea, cantitatea, relaţia, 
acţiunea şi pasiunea, locul şi timpul, urmează că Fiinţa semnifică 
în tot atâtea moduri. (V, 7, 1017a-1017b) 

... Substanţa, ceea ce nu e predicatul vreunui subiect, ci ea 
este aceea pe lângă care celelalte joacă rolul de predicate. Dar nu 
trebuie să ne mulţumim doar cu aceste lămuriri, care nu sunt 
suficiente. Nu numai că ele nu sunt clare, dar pe baza lor s-ar putea 
confunda materia cu substanţa. într-adevăr, dacă materia nu e 
totuna cu substanţa, nu vedem ce altceva ar putea fi substanţa; 
căci, dacă înlăturăm toate celelalte atribute, evident că nu mai 
rămâne nimic altceva. Aceste celelalte atribute sunt modalităţi, 
acţiuni şi potenţialităţi ale corpurilor, pe când lungimea, lărgimea 

şi adâncimea sunt nişte cantităţi, iar nu substanţe; căci nu cantitatea 
e o substanţă, ci mai degrabă substanţa e substratul prim, faţă de 
care celelalte joacă rolul de predicate. Dar dacă înlăturăm lungimea, 
lărgimea şi adâncimea, nu mai rămâne decât ceea ce era determinat 
de aceste calităţi, ceea ce face ca, din acest punct de vedere, materia 
să apară în chip necesar ca singura substanţă. 

Numesc materie ceea ce prin sine însuşi nu e nici determinat, 
nici o cantitate oarecare, nici nu are vreunul dintre predicatele prin 
care e determinată Fiinţa. Ea e una despre care se afirmă toate 
aceste predicate, dar care e dincolo de toate. Celelalte categorii, 
toate, afară de aceea a substanţei, formează predicate ale substanţei, 
iar substanţa ea însăşi e un predicat al materiei. Aşa că ultimul 
substrat în sine nu e ceva determinat, nici o cantitate, nici altceva. 
(VII, 3, 1029b - 1029b) 

... Ceea ce devine, devine prin ceva, iar prin aceasta nu se înţelege 
privaţiunea, ci materia... Ceva devine, de pildă, o sferă sau un cerc, 
sau indiferent orice alt lucru. Iar cum factorul care produce ceva 
nu produce nici substratul, să zicem arama, tot aşa el nu produce 
nici sfera, decât numai prin accident... Căci a produce un lucru 
înseamnă, plecând de la un subiect luat în sensul plin al cuvântului, 
să produci un lucru determinat. Prin aceasta înţeleg că a face aramă 
rotundă nu înseamnă a produce rotunzimea sau sfera, ci înseamnă 
altceva, adică a produce forma în altceva. Dacă producem forma, o 
producem din ceva deosebit... De pildă, a face o sferă de aramă 
înseamnă a face din cutare lucru, care e arama, cutare alt lucru, 
care e sfera... 

Forma sau oricare ar fi numele ce trebuie să dăm figurii realizate 
în materia sensibilă nu e supusă devenirii, nici nu se naşte, ca şi în 
cazul esenţei, căci ea, adică forma, e ceea ce ia naştere în alt lucru, 
datorită naturii sau meşteşugului, sau altei putinţe... Dar ceea ce 
se face este, de pildă, o sferă de aramă, căci e făcut din aramă şi din 
sfera sferică. Forma a fost realizată în cutare material, iar produsul 
e o sferă de aramă. Dar, dacă va exista, în genere, un proces de 
devenire al esenţei sferei, atunci va trebui ca ceva să provină din 
altceva, căci în mod permanent obiectul provenit astfel va trebui să 
fie divizibil, şi ca o parte din el să fie cutare lucru, iar cealaltă parte 
cutare alt lucru, adică o parte să consiste din materiale, iar cealaltă 
din formă... (1033a) 

3. Fizica. Dacă principiile sunt două, trei sau mai multe. Nu 
este cu putinţă să existe unul singur, pentru că contrariul nu este 
unul; nici nesfârşite, pentru că altfel existenţa n-ar putea fi 
inteligibilă... Deoarece principiile sunt în număr finit, a nu considera 

decât două principii are o oarecare raţiune... Unii presupun mai 
multe principii, din care deduc natura lucrurilor... Cercetând 
argumentele, am putea spune că trei sunt elementele şi că mai 
mult de trei nu există... (I, 6, 189a - 190a) 

... Tot ce devine este compus; există, pe de o parte, lucrul care 
este generat, pe de altă parte, cel care devine prin generare, şi aceasta 
în dublu sens; căci este subiectul sau opusul subiectului. Eu zic că 
neinstruit este opus, iar subiect este omul; şi că opuse sunt lipsa 
de formă, lipsa de ordine, lipsa de figură, iar bronzul sau piatra, 
sau aurul sunt subiecte. Aşadar, este evident că, dacă există cauze 
şi principii ale existenţelor din natură..., atunci orice lucru devine 
dintr-un subiect şi dintr-o formă. într -adevăr, omul instruit este 
compus din om şi din instruit. Căci noţiunile lucrului se pot 
descompune în noţiunile elementelor sale... Ceea ce devine din 
materie mai degrabă prin esenţă decât prin accident. Dimpotrivă, 
privaţiunea şi contrarietatea sunt accidente. Forma este însă una, 
cum este ordinea sau muzica... 

De aceea se poate spune că două sunt principiile, dar şi că 
într-un fel sunt trei... Materia este deci un principiu... Dar este una 
aşa cum este gândirea, iar alta este corespunzătorul formei şi, în 
plus, contrarul acesteia este privaţiunea... Căci, după cum există 
un raport între statuie şi bronz sau între pat şi lemn, sau între alte 
lucruri dintre cele care au o formă şi materia lor, şi aceste lucruri 
au lipsa de formă mai înainte de a o primi şi de a intra în posesia 
formei, tot aşa există un raport între materie, substanţă, individ, 
existenţă. (I, 7, 190a - 191b) 

... Noi zicem că altceva este materia şi altceva privaţiunea, că 
materia este nonexistenţă prin accident, iar cealaltă, privaţiunea, 
este nonexistenţă prin sine... Materia este distrusă şi devine într-un 
sens, dar în altul nu. într-un sens, ea se distruge în sine, pentru că 
partea distrusă în ea este privaţiunea; considerată însă ca potenţia- 
litate, materia nu se distruge în sine, ci în mod necesar este 
indestructibilă şi negenerată în sine. Căci, dacă s-ar genera în sine, 
ar trebui mai întâi să subziste o materie din care să fie generată 
materia; or aceasta este natura materiei, ca să existe mai înainte de 
a fi generată. Căci eu spun că materia este primul substrat care stă 
la baza fiecărui lucru... (I, 9, 192a - 192b) 

Aceste lucruri fiind determinate, trebuie să cercetăm cauzele, 
ce fel sunt şi câte la număr..., fiindcă studiul nostru este făcut în 
vederea cunoaşterii, iar noi spunem că ajungem să cunoaştem un 
lucru numai atunci când putem spune despre ceea ce există de ce 
există, adică atunci când cunoaştem cauza primă... 

într-un fel, cauza se numeşte lucrul din care se face ceva..., aşa 
cum este bronzul pentru statuie şi argintul pentru cupă, ca şi 
genurile acestora. Iar în alt fel, cauza este forma sau modelul... în 
alt sens, cauza este lucrul din care porneşte primul început al 
mişcării şi al repausului... Şi, în sfârşit, mai este şi scopul cauză, 
adică lucrul pentru care se face ceva, cum este sănătatea cauză 
pentru plimbare... 

Cam în aceste sensuri deci sunt luate cauzele; dar se întâmplă 
uneori că, datorită pluralităţii de sensuri ale cauzelor, multe sunt 
cauzele aceluiaşi lucru. 

Toate cauzele pe care le-am menţionat intră, foarte vădit, în 
patru clase... Acestea şi atâtea sunt cauzele în ceea ce priveşte specia; 
modalităţile cauzelor sunt multe la număr, dar rezumându-le sunt 
puţine şi ele. Cauzele sunt luate în multe sensuri; astfel, în ceea ce 
priveşte cauzele de aceeaşi specie, unele sunt anterioare, iar altele 
posterioare..., cum sunt clasele pentru indivizi... Unele sunt înţelese 
ca fiind când potenţial, când în act, cum este, de pildă, pentru 
construcţia unei case constructorul sau constructorul construind. 

Apoi genurile sunt cauze ale genurilor, iar cauzele particulare, 
ale lucrurilor particulare... (II, 3, 194b - 196a) 

4. Metafizica. Obiectul cercetării noastre este substanţa, pentru 
că noi pornim în căutarea principiilor şi cauzelor substanţelor, 
într-adevăr, dacă Universul este un tot, atunci substanţa este prima 
parte, iar după ea vin calitatea şi cantitatea. (XII, 1, 1969a - 1969b) 

Categorii. Substanţa, în cel mai însemnat, cel mai originar şi cel 
mai propriu înţeles al cuvântului, este ceea ce nici nu este enunţat 
despre un subiect, nici nu este într-un subiect... Dar numim specii 
secunde speciile în care substanţele prime se cuprind, şi tot aşa şi 
genurile care cuprind speciile. De exemplu, omul ca individ este 
cuprins în specia om, iar genul căruia îi aparţine specia om şi genul 
animal sunt denumite substanţe secunde... 

Dintre substanţele secunde, specia este mai cu adevărat sub- 
stanţă decât genul, fiind mai aproape de substanţa primă... Pe lângă 
acestea (substanţele secunde), substanţele prime sunt mai propriu 
numite substanţe, în virtutea faptului că ele sunt subiectul tuturor 
celorlalte, şi că toate celelalte ori sunt enunţate despre ele, ori sunt 
în ele... 

Este o caracteristică comună a oricărei substanţe că ea nu este 
niciodată într-un subiect. Căci substanţa primă nu este nici într-un 
subiect, nici nu este enunţată despre un subiect; pe când la 
substanţele secunde se vede bine... că ele nu sunt într-un subiect. 
Om este enunţat despre un anumit om, dar nu este în vreun subiect, 
pentru că omul însuşi nu este în omul individual... 

Este caracteristica substanţelor şi a diferenţelor că, în toate 
cazurile, ele sunt enunţate sinonim. Căci toate propoziţiile de acest 
fel au ca subiect individul ori specia. Este adevărat că substanţa 
primă, întrucât nu este enunţată despre ceva, ea nu poate niciodată 
forma predicatul vreunei propoziţii. Dar la substanţele secunde 
specia este enunţată despre individ, iar genul atât despre specie, 
cât şi despre individ... 

Orice substanţă apare ca însemnând ceva strict determinat. în 
cazul substanţei prime, aceasta este necontestat adevărat; căci lucrul 
este indivizibil şi numeric o unitate. în cazul substanţelor secunde... 
dăm impresia că indicăm de asemenea ceva strict determinat, dar 
impresia nu este adevărată, pentru că o substanţă secundă nu este 
ceva unic, ci o calificare. în adevăr, ea nu este una, ca substanţa 
primă; cuvintele om şi animal sunt enunţate despre mai multe 
subiecte. 

O altă caracteristică a substanţei este că ea nu are contrar. 
Care ar putea fi contrarul unei substanţe prime, cum este un anumit 
om sau un anumit animal? Nu există nici unul... 

Substanţa, de asemenea, nu pare să admită o variaţie de grad. 
Nu înţeleg prin aceasta că o substanţă nu poate fi mai mult ori mai 
puţin substanţă decât alta, ci că nici o substanţă nu admite variaţii 
de grad în esenţa ei. Bunăoară, o substanţă particulară, om, nu 
poate să fie mai mult ori mai puţin om, nici faţă de sine, nici faţă de 
alt om... 

Cel mai caracteristic semn distinctiv al substanţei pare să fie 
că, deşi este numeric una şi aceeaşi, totuşi primeşte calităţi 
contrarii... Astfel, un anumit om este o dată alb, altă dată negru, o 
dată cald, altă dată rece, o dată bun, altă dată rău, deşi este unul şi 
acelaşi... (5, 2a - 4b) 

Metafizica. Cantitate se zice despre ceea ce este divizibil în două 
sau mai multe părţi, fiind, prin natură, unul şi ceva anume. (V, 13, 
1020a) 

Categorii. Cantitatea este ori discretă, ori continuă. Exemple de 
cantităţi discrete sunt numărul şi vorbirea; de cantităţi continue, 
liniile, suprafeţele, solidele şi, pe lângă acestea, timpul şi locul... 

Părţile unui număr nu au o limită comună prin care ele se 
alătură... De aceea, numărul este o cantitate discretă. 

O linie, dimpotrivă, este o cantitate continuă... Spaţiul şi timpul 
aparţin şi ele acestui fel de cantitate. Timpul - trecut şi viitor - 
formează un tot continuu. Şi tot aşa, spaţiul este o cantitate 
continuă... (6, 4b) 

Prin calitate înţeleg aceea datorită căreia spunem că ceva este 
într-un fel sau altul... (8, 8b) 

Metafizica. Calitate se zice, într-un fel, diferenţei ca esenţă... în 
altul, termenul stă pentru obiectele matematice imobile, precum 
numerele având o calitate anume... Apoi, determinaţilor substan- 
ţelor în mişcare, ca, bunăoară, aceea de a fi cald şi aceea de a fi 
rece, de a fi alb şi de a fi negru... în sfârşit, şi cu privire la viciu şi la 
virtute, la bine şi rău în genere. 

Relativ se zice, într-un fel, dublului în raport cu jumătatea sau 
triplului cu cea de a treia sa parte, în genere, acelui ceva care este 
multiplu faţă de acela care este de mai multe ori cuprins, ca şi 
despre prea mult sau prea puţin. în alt sens, se zice despre ceea ce 
încălzeşte faţă de ceea ce este încălzit, despre ceea ce poate tăia şi 
ceea ce este tăiat, în genere, despre ceea ce este agent şi ceea ce 
este pacient. Mai sunt ca relative şi ceea ce poate fi măsurat şi 
măsura, ceea ce poate fi ştiut şi ştiinţa, sensibilul şi senzaţia. (V, 
14, 15, 1020b şi urm.) 

Categorii. Se cheamă relative acele lucruri care sunt concepute 
în comparaţie cu altele sau prin raportare la alte lucruri. De exemplu, 
cuvântul mai mare se explică prin raportare la altceva, căci se 
înţelege că este vorba de mai mare decât altul... (7, 6a-b) 

5. Fizica. Pentru că orice schimbare se face din ceva în ceva, 
ceea ce se schimbă s-ar putea schimba în patru sensuri: sau dintr-un 
ne-subiect într-un subiect, sau dintr-un ne-subiect într-un 
ne-subiect; iar eu numesc subiect ceea ce se arată printr-o afirmaţie 
pozitivă. Din cele spuse se vede că, în mod necesar, există trei 
schimbări; una dintr-un subiect într-un subiect, a doua dintr-un 
subiect într-un ne-subiect, a treia dintr-un ne-subiect într-un 
subiect. Schimbarea dintr-un ne-subiect într-un ne-subiect nu este 
cu adevărat schimbare, pentru că nu există contrarie tate, nici 
contradicţie. 

Schimbarea dintr-un ne- subiect într-un subiect e ste o generare . . . 
Iar schimbarea dintr-un subiect într-un ne-subiect este distrugere... 

Dar pentru că orice mişcare este o schimbare oarecare, iar 
schimbările amintite sunt trei la număr şi schimbările după generare 
şi distrugere nu sunt mişcări, ci sunt schimbări după contradicţie, 
în mod necesar numai schimbarea de la subiect la subiect este 
mişcare. Subiectele sunt sau contrarii, sau intermediare... Dacă 
deci toate categoriile s-au deosebit după substanţă, calitate, loc, 
timp, cantitate, acţiune sau pasiune, în mod necesar există trei 
mişcări: a calităţii, a cantităţii şi a locului. (V, 1, 225a) 

După substanţă nu există mişcare, pentru că nu există nici un 
lucru din cele arătate contrare substanţei. Nu există nici a relaţiei, 
căci se admite că, dacă mişcă una dintre relaţii, cealaltă nu se 
mişcă. . . Nu există nici mişcare a agentului sau a pacientului şi nici 
a lucrului făcut sau a motorului (prim), pentru că nu există nici 
mişcarea mişcării, nici generarea generării, nici schimbarea 
schimbării. 

Dar pentru că nu există mişcare nici a substanţei, nici a relaţiei, 
nici a acţiunii, nici a pasiunii, rămâne că există mişcare numai 
după cantitate, după calitate şi după loc, pentru că fiecare dintre 
aceste categorii are un contrariu. Rămâne deci stabilit că schimbarea 
după calitate este alterare... Iar mişcarea după cantitate... este 
creştere sau descreştere. Mişcarea după loc n-are nume... Să-i dăm 
numele comun de transport... 

Din cele spuse rezultă că nu există decât aceste trei mişcări. 
Dar nemişcatul este absolut cu neputinţă să se mişte... (V, 2, 225b 
- 226a) 

... în mod necesar, există trei lucruri: lucrul mişcat, motorul şi 
lucrul prin care acesta pune în mişcare. Lucrul mişcat se mişcă 
prin necesitate, dar nu este necesar să pună în mişcare; însă lucrul 
prin care pune în mişcare, în mod necesar pune în mişcare şi este 
mişcat..., dar motorul este nemişcat... (VIII, 5, 256b - 257a) 

Pentru că este necesar ca în continuu să existe mişcare, în mod 
necesar există un lucru veşnic, care pune în mişcare cel dintâi fie 
unul, fie mai multe lucruri, iar primul motor este nemişcat... (VIII, 
6, 258a - 259a) 

6. Metafizica. Adevărul nu-1 putem cunoaşte dacă nu putem 
cunoaşte cauza... Cel mai adevărat lucru e acela care e pricina 
adevărului şi a celorlalte lucruri provenite din el. De aceea principiile 
celor veşnic existente conţin cea mai mare parte de adevăr. Căci ele 
n-au însuşirea de a fi doar în chip temporar adevărate, iar temeiul 
adevărului nu stă în ele afară de, ci doar ele sunt temeiul adevărului 
celorlalte lucruri. Aşa că fiecare lucru participă la adevăr în măsura 
în care participă la fiinţă. (II, 1, 993b - 994a) 

Dacă există lucruri ce sunt întotdeauna unite şi pe care este 
peste putinţă să le despărţim sau dacă, pe de altă parte, sunt altele 
ce se prezintă despărţite şi pe care nu le putem uni nicicum; dacă 
mai sunt unele care admit ambele cazuri, prezentându-se când unite, 
când despărţite, atunci a fi înseamnă a fi unit şi unu, iar a nu fi 
înseamnă a nu fi unit, adică a fi multiplu. Aşadar, când e vorba de 
lucruri ce sunt susceptibile de ambele contrarii, aceeaşi opinie şi 
aceeaşi judecată ajunge să fie adevărată sau falsă şi se poate ca ea 
să fie adevărată sau falsă... (IX, 10, 1051b - 1052a) 

... Adevărul este afirmaţia despre ceea ce în realitate e unit, şi 
negaţia, despre ceea ce în realitate este despărţit, iar falsul constă 
în opoziţia faţă de această afirmaţie şi negaţie. (VI, 4, 1027b - 1028a) 

7. Analiticile secunde. Este evident că nici nu avem înainte de a 
ne naşte cunoaşterea principiilor, nici nu am dobândit-o dintr-o 
totală ignoranţă şi fără o anumită facultate. Aşadar, este necesar să 
dispunem de o facultate de a cunoaşte, care însă nu e superioară 
principiilor cunoscute. 

în ce priveşte această facultate, experienţa ne mărturiseşte că 
este o însuşire a tuturor animalelor. în adevăr, acestea posedă de la 
natură facultatea de a deosebi, pe care o numim percepţie. 

în timp ce facultatea de a percepe este sădită în toate animalele, 
la unele din ele se produce o imagine sensibilă care persistă, la 
altele nu. Acolo unde nu are loc o imagine persistentă, animalele 
nu au o altă cunoaştere decât percepţia. La animalele care sunt 
capabile să păstreze în suflet o urmă a percepţiei mai observăm 
încă o deosebire, dacă imaginea persistentă s-a repetat; uneori, din 
imaginile persistente se produce o noţiune, alteori nu. 

Din percepţie, aşadar, ia naştere amintirea, cum numim 
imaginea persistentă; din amintirea care s-a repetat adesea se naşte 
experienţa, căci amintirile în număr mare duc la o experienţă unitară, 
în sfârşit, din experienţă sau din orice general care persistă în suflet 
- generalul este unul alături de multiplu, care este totuşi unul în 
toate cazurile particulare - rezultă principiul artei şi al ştiinţei, al 
artei când e vorba de devenire, al ştiinţei când vorba de existenţă. 

Astfel, facultăţile în discuţie nici nu sunt gata înnăscute în suflet, 
nici nu sunt dobândite din alte facultăţi mai puternice, ci îşi au 
originea în senzaţie (percepţie). Procesul de cunoaştere se aseamănă 
cu o luptă în care toţi fug, dar dacă unul se opreşte, se opreşte apoi 
altul şi tot aşa un altul, până ce s-a restabilit ordinea de la început, 
în adevăr, sufletul este în aşa fel constituit, încât poate trece 
printr-un asemenea proces. 

Când un fenomen individual, care însă nu este distinct în specia 
sa, persistă, atunci sufletul are un prim caracter general. Căci, deşi 
percepem individualul, percepţia însăşi se îndreaptă către general, 
de exemplu spre om, nu spre omul Callias. Apoi are loc printre 
aceste caractere generale prime o nouă persistenţă, până ce ajunge 
la individual indivizibil şi la general (universal)... Este deci evident 
că trebuie să cunoaştem primele principii cu ajutorul inducţiei. Căci 
în acest chip senzaţia ne dezvăluie adevărul. 

Deoarece printre facultăţile intelectului, cu ajutorul cărora 
cunoaştem adevărul, unele sunt adevărate, iar altele sunt supuse 
erorii, de pildă opinia şi raţionamentul, în timp ce ştiinţa şi intelectul 
intuitiv sunt întotdeauna adevărate, deoarece nici o altă facultate, 
în afară de intelectul intuitiv, nu este mai exactă decât ştiinţa, 
urmează că nu există o ştiinţă a principiilor. De asemenea, trebuie 
să avem în vedere că principiile sunt mai sigure decât concluziile 
demonstraţiei şi că orice ştiinţă se fundează pe principii. Deoarece 
totuşi numai intelectul intuitiv este mai adevărat decât ştiinţa, 
principiile sunt obiectul intelectului intuitiv. Aceasta este adevărat 
şi din motivul că demonstraţia nu este principiul demonstraţiei, 
deci nici ştiinţa nu este principiul ştiinţei. Dacă în afară de ştiinţă 
nu posedăm nici o altă facultate de a cunoaşte adevărul, intelectul 
intuitiv trebuie să fie principiul ştiinţei. Astfel, intelectul intuitiv 
este principiul principiului ştiinţei, întocmai cum totalitatea ştiinţei 
este într-un raport asemănător cu totalitatea lucrurilor. (II, 19, 99b 
- 100a) 

Cunoaştem, oare, înainte de a face o inducţie ori de a face un 
silogism? Trebuie să spunem că, poate, într-un sens ştim, în altul 
însă nu. Dacă în sensul absolut al termenului a cunoaşte nu 
cunoaştem existenţa acestui triunghi, cum am putea oare să ştim 
în sens absolut că unghiurile lui sunt egale cu două unghiuri drepte? 
Nici într-un chip. Este evident că cunoaşterea nu are decât un singur 
înţeles; anume să ştim în general, dar nu în chip absolut... (I, 1, 
71a - 71b) 

Ibidem, 1, 2, 71b - 72a. Suntem de părere că avem o cunoaştere 
absolută despre un lucru..., când credem că am cunoscut cauza de 
care depinde lucrul, anume ca fiind cauza lui, şi nu a altuia, şi apoi 
când am înţeles că este imposibil ca el să fie altfel decât este. Este 
evident acum că cunoaşterea ştiinţifică este de acest fel... 

Noi cunoaştem şi prin demonstraţie. Prin demonstraţie înţeleg 
un silogism ştiinţific, adică un silogism a cărui posesiune este însăşi 
ştiinţa. Admiţând acum că definiţia noastră a cunoaşterii ştiinţifice 
este corectă, cunoaşterea demonstrativă trebuie să rezulte din 
premise adevărate, prime, nemijlocite, cunoscute mai bine şi mai 
înainte decât concluzia ale cărei cauze sunt. Fără îndeplinirea acestor 
condiţii, principiile a ceea ce se demonstrează nu vor fi potrivit 
concluziei. Premisele trebuie să fie prime şi nedemonstrabile, altfel 
ele vor avea nevoie de demonstraţie ca să fie cunoscute. Premisele 
trebuie să fie cauzele concluziei, mai bine cunoscute decât ea şi 
anterioare ei; cauzele ei, întrucât noi avem cunoaştere ştiinţifică a 

unui lucru numai atunci când cunoaştem cauza lui; anterioare, 
pentru că sunt cauze; cunoscute mai înainte, nu numai ca simplă 
înţelegere a sensului lor, ci şi ca luare de cunoştinţă de existenţa 
lor. Acum, anterior şi mai bine cunoscut sunt termeni cu două 
înţelesuri, pentru că există o diferenţă între anterior şi mai bine 
cunoscut în ordinea naturii şi ceea ce este anterior şi mai bine 
cunoscut faţă de noi. înţeleg prin anterioare şi mai bine cunoscute 
în ordinea naturii acelea care sunt mai îndepărtate de simţire. Tocmai 
cele mai universale cauze sunt şi cele mai îndepărtate de simţuri, 
pe când cauzele particulare sunt cele mai apropiate de simţuri... 
Când zic că premisele unei cunoştinţe trebuie să fie prime, înţeleg 
că ele trebuie să fie principii potrivite, întrucât premisa primă şi 
principiu sunt tot una... (I, 2, 71b - 72a) 

Despre suflet Dacă preţuim ştiinţa..., atunci pe drept cuvânt se 
cade să situăm cercetarea despre suflet printre cele mai de seamă. 
Cunoaşterea lui pare să contribuie în mare măsură la aprofundarea 
adevărului în întregul său, dar mai ales la cunoaşterea naturii, căci 
sufletul este, oarecum, principiul vieţuitoarelor. . . (I, 1, 402a - 402b) 

(Sufletul) este o substanţă, anume cea potrivită cu raţiunea de 
a fi a lucrului. Aceasta înseamnă că este esenţă pentru un corp 
anumit, întocmai cum, de pildă, dacă o unealtă ar fi un corp natural, 
ar fi, să zicem, o secure. Esenţa ei ca secure ar fi tocmai substanţa 
ei, iar sufletul ar fi aceasta... Ceea ce am spus trebuie observat şi la 
părţile corpului. Dacă ochiul ar fi o vietate, văzul însuşi ar fi sufletul 
lui... (II, 1, 412b - 413a) 

Despre fiecare simţ trebuie să discutăm mai întâi considerând 
obiectele sensibile. „Sensibil" se spune în trei înţelesuri, dintre care 
în două le afirmăm „sensibile în şi prin ele însele", iar într-unul 
„sensibile accidental". Dintre cele două, unul este sensibil specific 
fiecărui simţ, iar celălalt comun tuturor. Numesc specific pe cel 
care nu se poate percepe cu un alt simţ... (II, 6, 418a - 418b) 

... Reprezentarea e altceva decât simţirea şi gândirea, dar ea 
însăşi nu ia naştere fără senzaţie... Reprezentarea este facultatea 
despre care spunem că face să se nască în noi imaginea; ea este o 
potenţă prin care noi discernem şi adeverim, dar şi putem greşi. De 
acelaşi fel sunt: simţirea, opinia, ştiinţa, intelectul. Dar că ea nu e 
senzaţie e evident din cele următoare. De bună seamă, senzaţia 
este sau o potenţă, sau un act..., dar e clar că reprezentarea are loc 
şi fără participarea vreunuia dintre aceşti factori, ca de pildă în 
vise. Apoi senzaţia este totdeauna prezentă, pe când reprezentarea 
nu. (III, 3, 427b - 428b) 

De o parte există un intelect de aşa natură, încât să devină 
toate, iar de alta un altul, prin care se îndeplinesc toate*... Iar acest 
intelect este separat, neafectabil şi neamestecat, fiind prin natura 
sa act, activitate reală. Căci totodată factorul activ este superior 
celui supus afecţiunii şi totodată principiul dominant asupra 
materiei. 

Există identitate între ştiinţa în act şi obiectul ei. în schimb, cea 
virtuală este anterioară, în timp ce în fiecare individ, dar considerată 
în general, nu este anterioară în timp. Totuşi câteodată gândeşte, 
iar altă dată nu gândeşte. însă, separat fiind, el este numai ceea ce 
în realitate este şi numai ca atare este el nemuritor şi veşnic. Noi nu 
avem memorie cu intelectul activ, deoarece este neafectabil, pe când 
intelectul afectabil (pasiv) este pieritor, şi fără el fiinţa gânditoare 
nu cugetă nimic. (III, 5, 430a - 436b) 

7. Etica nicomahică. Orice artă şi orice doctrină, tot aşa orice 
acţiune şi orice hotărâre par a râvni un bine; de aceea, nimerit s-a 
spus că bine este ceva râvnit de toate. Dar vedem o deosebire a 
scopurilor urmărite. Unele scopuri sunt activităţi, celelalte, pe lângă 
acestea, încă şi anumite opere sau lucruri. Unde însă, pe lângă 
acţiuni, există scopuri anumite, acolo operele sunt după natura lor 
mai bune decât activităţile. 

Existând însă multe acţiuni, arte şi ştiinţe, există şi unele 
scopuri. Scopul artei medicale este sănătatea; cel al construcţiei de 
corăbii, corabia; cel al strategiei, biruinţa; cel al artei economice, 
bogăţia... 

Dacă există un scop al actelor noastre pe care îl vrem pentru el 
însuşi, iar celelalte numai de dragul acestuia..., este vădit că un 
atare scop trebuie să fie binele, şi anume binele suprem. Cunoaşterea 
lui n-ar trebui să aibă oare şi pentru viaţă o mare însemnătate, 
înlesnindu-ne, ca unor ţintaşi care au o ţintă hotărâtă, să nimerim 
mai bine ceea ce trebuie? Dacă e aşa, să încercăm a schiţa cel puţin 
acest scop, spre a arăta ce este şi cărei ştiinţe îi aparţine. 

După toată aparenţa, acest scop aparţine ştiinţei celei mai 
stăpânitoare şi conducătoare în cel mai înalt înţeles. Aceasta este, 
fără îndoială, politica. (I, 1, 1094a - 1094b) 

9. Etica nicomahică. Să ne întoarcem acum iarăşi la tema noastră 
şi, întrucât orice cunoaştere şi voire ţinteşte spre un bine, să arătăm 
ce trebuie să considerăm ca f iind binele ce constituie scopul artei 
politice şi ce este binele cel mai înalt în afara acţiunii. Asupra numelui 


* 


Este vorba de intelectul pasiv şi de intelectul activ. 

sunt aici cei mai mulţi de aceeaşi părere ■, fericire o numesc mulţimea 
şi capetele cele mai subţiri, şi a trăi bine şi a se afla bine înseamnă 
pentru ei tot ceea ce înseamnă a fi fericit. Dar despre ce ar fi să fie 
fericirea, asupra acestei întrebări părerile sunt împărţite. (I, 2, 1095a 
- 1095b) 

Vedem că în fiecare activitate şi artă binele este totdeauna altul; 
altul în medicină, altul în strategie. Ce este deci binele propriu, al 
fiecăruia? Se vede că este ceea ce reprezintă scopul, pentru care în 
fiecare activitate se fac toate celelalte. Acesta ar fi în medicină 
sănătatea, în strategie, biruinţa, în arhitectură, casa, în alte arte, 
iarăşi altele, şi la toată acţiunea şi voirea, scopul. Pentru aceasta se 
fac totdeauna toate celelalte. Dacă deci pentru tot ce cade sub 
acţiunea omenească există o ţintă comună, atunci aceasta este binele 
ce poate fi atins prin acţiune, iar dacă sunt mai multe, acestea... 

Cum scopurile sunt, fără îndoială, numeroase şi cum pe multe 
dintre ele nu le vrem decât de dragul altor scopuri, de exemplu: 
bogăţie, avere şi în general unelte, e limpede că nu toate sunt scopuri 
finale, pe când doar binele cel mai înalt trebuie să fie un scop final 
şi ceva desăvârşit. Dacă există deci un scop final, atunci acesta 
trebuie căutat... Ca scop final în înţelesul cel mai înalt considerăm 
ceea ce e dorit pentru altceva. Şi ceea ce e voit atât pentru sine, cât 
şi pentru altceva. . . O asemenea însuşire pare să aibă mai înainte de 
toate fericirea. Pe ea o vrem întotdeauna pentru sine, niciodată 
pentru altceva... 

Binele desăvârşit, el însuşi, trebuie să fie tot autarh. înţelegem 
prin acest termen o îndestulare nu numai pentru individ, care 
trăieşte pentru sine şi pentru părinţii săi, pentru copiii săi, pentru 
femeia sa, prietenii şi concetăţenii săi, deoarece omul e menit de la 
natură pentru comunitatea politică. Dar aici trebuie să tragem un 
hotar. Căci, dacă am vrea să întindem aceasta la nesfârşit, asupra 
străbunilor şi urmaşilor, nu am ajunge la nici un rezultat... Ca ceva 
autarh, aşadar, considerăm ceea ce numai pentru sine face viaţa 
vrednică de râvnit, aşa că nu e nevoie de nimic altceva. Aşa ceva 
credem că este fericirea, ba o credem ca pe cel mai râvnit lucru... 

Prin urmare, fericirea se înfăţişează ca ceva perfect şi autarh, 
ca fiind scopul din urmă al tuturor actelor noastre. (1,5, 1096a - 
1098a) 

Se iveşte întrebarea: Fericirea se dobândeşte prin învăţătură, 
obişnuinţă sau prin altfel de exerciţiu, sau se împarte omului printr-o 
intervenţie divină ori prin întâmplare... 

Chiar dacă fericirea se dobândeşte prin virtute şi o anumită 
învăţătură sau exerciţiu şi nu este hărăzită de către zei, ea pare să 

facă parte din lucrurile cele mai divine; căci preţul şi ţinta virtuţii 
trebuie să fie totuşi cel mai mare bun şi ceva divin şi fericit. (1, 10, 
1099b - 1100a) 

Cum fericirea este o activitate a sufletului potrivită cu virtutea 
desăvârşită, noi vom lua virtutea ca obiect al cercetării noastre, 
deoarece vom învăţa a înţelege în urmă mai bine şi fericirea.. . Dintre 
virtuţi numim pe unele dianoetice sau virtuţi ale intelectului, pe 
celelalte, virtuţi etice (morale). Virtuţi intelectuale sunt înţelepciunea, 
inteligenţa şi prudenţa; virtuţi morale, dărnicia şi cumpătarea. Căci, 
dacă vorbim de caracterul cuiva, noi nu spunem că acela este înţelept 
sau inteligent, ci că este blând sau cumpătat. îl lăudăm însă şi pe 
cel înţelept pentru habitus-ul înţelepciunii. Dar un habitus lăudabil 
se numeşte virtute. ( 1, 13, 1102a - 1103a) 

Virtuţile nu ne sunt date nici de la natură, nici împotriva naturii, 
ci noi avem dispoziţia naturală să le primim în noi; însă această 
dispoziţie vine prin deprindere. (II, 1, 1103a - 1103b) 

Virtutea este un habitus al alegerii care ţine mijlocul stabilit 
pentru noi şi e determinată de raţiune, aşa cum determină pe un 
om care judecă. Mijlocul este cel între o obişnuinţă greşit înţeleasă 
din două puncte de vedere, din cel al lipsei şi din cel al prisosului... 
(II, 6, 11071a) 

Dacă cel ce cultivă virtutea trebuie să fie educat şi obişnuit să 
trăiască printre străduinţe nobile, n-are voie să făptuiască ceva rău 
- nici fără voie, nici cu voie -, aceasta s-ar putea înlesni, desigur, ca 
să trăiască după o anumită raţiune şi după o anume rânduială 
potrivită, care are totodată şi o anume putere constrângătoare. 
Autorităţii părinteşti nu i se atribuie silă şi constrângere... Legea 
însă are putere constrângătoare şi este, în acelaşi timp, pornită din 
cunoaştere şi raţiune... Legea însă, când porunceşte ceva ce e drept, 
nu este expusă nici unei uri... (X, 10, 1180a) 

10. Poetica. Mi-e în gând să vorbesc despre poezia în sine; despre 
felurile, despre puterea de înrâurire a fiecăruia dintre ele... (I, 1447a) 
în general vorbind, două sunt cauzele ce par a fi dat naştere 
poeziei, amândouă cauze fireşti. Una este darul înnăscut de a imita, 
sădit în om din vremea copilăriei, iar plăcerea resimţită pe care o 
dau imitaţiile este şi ea resimţită de toţi... (I, IV, 1448a) 

Ibidem, II, 1451b- 1452b ... Datoria poetului nu e să povestească 
lucruri întâmplate cu adevărat, ci lucruri putând să se întâmple în 
marginile verosimilului şi ale necesarului. într -adevăr, istoricul nu 
se deosebeşte de poet prin aceea că unul se exprimă în proză şi 
altul în versuri..., ci pentru că unul înfăţişează fapte aievea 
întâmplate, iar celălalt fapte ce s-ar putea întâmpla. De aceea şi e 

poezia mai filosofică şi mai aleasă decât istoria*, pentru că poezia 
înfăţişează mai mult universalul, câtă vreme istoria, mai degrabă 
particularul. (II, 1451b - 1452b) 

A înfăţişa universalul înseamnă a pune pe seama unui personaj 
înzestrat o anumită fire, vorbe şi fapte cerute de aceasta, după legile 
verosimilului şi ale necesarului... 

Din cele ce precedă, reiese dar lămurit că plăsmuitorul, care e 
poetul, caută să fie mai curând plăsmuitor de subiecte decât de 
stihuri, ca unul ce-i poet întrucât săvârşeşte o imitaţie, iar de imitat 
imită acţiuni... 

Tragedia nefiind imitaţia unei acţiuni întregi, ci a unor întâmplări 
în stare să stârnească frica şi mila, acestea îşi vor vădi puterea lor 
de înrâurire mai mult atunci când se vor desfăşura împotriva 
aşteptării, dar decurg totuşi unele din altele... 

Tragedia este tocmai o imitare a unor acţiuni în stare să inspire 
aceste sentimente (mila, frica). (XI, 1452b - 1453a) 

... Ea însăşi (tragedia) imitaţia unor întâmplări în stare să 
stârnească frica şi mila, trezirea lor e doar propriul acestui fel de 
imitaţie... (XIII, 1452b - 1453a) 

în zugrăvirea caracterelor, ca şi în înlănţuirea faptelor, ceea ce 
trebuie să urmărească poetul e verosimilul sau necesarul. (XV, 1454a 
- 1454b) 

... Rămâne să ne ocupăm acum de grai... 

Elementele graiului, în întregul lui, sunt următoarele: litera, 
silaba, particula de legătură, numele, flexiunea şi propoziţiunea. 
Litera e un sunet indivizibil, nu orice sunet însă, unul putând intra 
în alcătuirea unui sunet inteligibil, indivizibile sunt doar şi sunetele 
scoase de animale, şi totuşi nici unul nu merită, după mine, numele 
de literă... Silaba e un sunet lipsit de înţeles. ... Numele e un sunet 
compus, înzestrat cu înţeles... Orice nume poate fi obştesc sau 
provincialism, sau metaforă, sau podoabă, sau plăsmuit... 

Metafora este trecerea asupra unui obiect a numelui altui obiect, 
fie de la gen la speţă, fie de la speţă la speţă, fie după analogie... 
(XIX, XX, 1456a - 1457b) 

Darul cel mai de preţ al graiului este să fie limpede, fără să cadă 
în comun... (XXII, 1458a - 1458b) 


* Istoria este luată în sensul primar, ca descriere, observaţie, povestire. 



Q 

k^toicismul 


A. Reprezentanţi 

Către anul 300, un fenician din Cition, anume Zenon (336-264), 
începea să ţină, într-un portic (stoa), loc public din marginea Atenei, 
destinat plimbărilor, dar şi întrunirilor, o seamă de lecţii. Cei ce 
s-au strâns în juru-i s-au numit mai întâi zenonieni, apoi stoici (de 
la stoa). între discipolii (apoi succesori la conducerea şcolii) cei mai 
însemnaţi au fost Cleanthes dinAssos (331-282) şi Chrysippos din 
Soloi sau din Tars (280-210). 

Stoicismul primar este numit în istoriografie stoicismul vechi 
(paleostoicismul); lui îi urmează altul de mijloc (mediostoicismul), 
cu Diogenes Babilonianul (240-150), succesorul lui Chiysippos, 
Antipatros din Tars (m. 136), Panaitios din Rhodos (185-12) şi 
Posidonios din Apamea (135-51). în fine, cel de al treilea stoicism, 
cel nou (neo stoicismul), este mai ales roman, cu Seneca şi Marcus 
Aurelius. Dar include şi greci, cel mai proeminent fiind Epictet 
(50-130), autor al unui Manual foarte citit, expunere pe scurt şi pe 
înţeles popular a învăţăturii. 


1. ZENON DIN CITION 


A. Viaţa şi opera 

1. Diogenes Laertios, VII (1) - Zenon... e originar din Cition, ce 
se afla în Cipru. . . (i) A fost elevul lui Crates. Se spune că după aceea 
a urmat zece ani lecţiile lui Stilpon şi Xenocrates... 

(4) în afară de Republica a mai scris: Despre viaţa în conformitate 
cu natura, Despre instinct sau despre natura omului, Despre pasiuni, 
Despre datorie, Despre lege, Despre univers, Despre stil, Respingeri, 
Etica (etc.)... 

(6) Poporul atenian îl cinstea foarte mult pe Zenon... (s-a dat 
următorul decret) cu privire la el: „întrucât Zenon s-a dedicat de 
mulţi ani filosofiei în cetate şi a trăit ca un om vrednic în toate 
privinţele, îndemnând la virtute şi cumpătare, şi pe tinerii care 
veneau la el să-i înveţe îndreptându-i spre ce era mai bine şi dând 
tuturor prin propria sa purtare un model de urmat..., poporul a 
găsit cu cale să-i aducă laude şi să-l încununeze cu o cunună de 
aur... şi să-i ridice un monument funerar pe cheltuiala publică...”. 

(36) Dintre numeroşii discipoli ai lui Zenon: Persaios, fiul lui 
Demetrios din Cition. . . , Ariston. . . care a introdus doctrina lucrurilor 
indiferente din punct de vedere moral, Herillos din Cartagina, care 
a afirmat că scopul este cunoaşterea..., Sphairos din Bospor, 
Cleanthes din Assos, urmaşul lui Zenon la conducerea şcolii... 


2. CHRYSIPPOS DIN SOLOI SAU DIN TARS 

Diogenes Laertios, VII, (179). Era elevul lui Cleanthes... (180) A 
fost un dialectician aşa de renumit, încât foarte mulţi credeau că, 
dacă zeii ar fi făcut dialectică, ea n-ar fi fost decât cea a lui 
Hiysippos... 


B. Doctrina 

1. Diogenes Laertios, VII, (39). Doctrina filosofică, spun stoicii, 
se divide în trei părţi: fizica, logica şi etica. Cel dintâi care a făcut 
această împărţire a fost Zenon din Cition, în lucrarea sa Despre 
raţiune, şi acelaşi lucru l-a făcut şi Hiysippos, în prima sa carte a 
operei sale Despre raţiune şi în prima carte a Fizicii sale... 

(40) Filosofia, spun ei, este asemenea unui animal, logica 
corespunzând oaselor şi tendoanelor, etica, părţilor cărnoase, iar 
fizica, sufletului. O altă comparaţie folosită de ei este aceea cu un 
ou: coaja este logica, pe urmă vine albuşul, care-i etica, iar gălbe- 
nuşul din centru este fizica. Mai asemuiesc filosofia cu un câmp 
purtător de roade: logica fiind gardul care îl înconjoară, etica, recolta, 
iar fizica, solul sau copacii; sau cu o cetate bine apărată de ziduri şi 
cârmuită de raţiune... 

(42) Ei admit ca un mijloc de descoperire a adevărului partea 
care se ocupă cu canoanele sau criteriile, deoarece, în cursul acestei 
părţi, ei determină deosebirile dintre reprezentări pe care le avem. 
La fel, partea referitoare la definiţii este acceptată ca un mijloc de 
recunoaştere a adevărului, în măsura în care lucrurile sunt înţelese 
cu ajutorul noţiunilor generale... 

(45) Reprezentarea este o imprimare asupra sufletului: numele 
este foarte potrivit împrumutat de la imprimarea făcută de pecetea 
unui inel pe ceară. Sunt două feluri de reprezentări: comprehensive 
şi necomprehensive. Comprehensivă numesc ei reprezentarea care 
e criteriul de judecare a lucrurilor şi e produsă de un obiect real, 
fiind imprimată şi întipărită în conformitate cu acel obiect. Cea 
necomprehensivă e reprezentarea care nu provine de la un obiect 
real sau care provine de la un obiect real, dar nu în conformitate cu 
acest obiect, anume reprezentarea care nu e nici clară, nici 
distinctă. . . 

(50) Există o diferenţă între reprezentare şi obiectul reprezentat; 
acesta din urmă este o aparenţă din minte, aşa cum se întâmplă în 
somn, în timp ce reprezentarea este actul de imprimare în suflet, 
adică o schimbare, aşa cum este arătat de Hiysippos. Pentru că, 
spune el, nu trebuie să luăm „imprimarea” în sensul literal al 
cuvântului, ca tiparul unui sigiliu, deoarece nu-i cu putinţă să 
presupunem că un număr de asemenea imprimări se poate face în 
unul şi acelaşi loc, de la unul şi acelaşi obiect. Reprezentarea este 
înţeleasă ca aceea a obiectului real, care concordă cu acest obiect 
şi a fost întipărită, imprimată şi presată în felul unei peceţi pe suflet, 
cum nu s-ar fi putut întâmpla dacă ar fi venit de la un obiect nereal. . . 

(54) Stoicienii declară că criteriul adevărului este reprezentarea 
comprehensivă, adică aceea care vine de la un obiect real. . . 

(61) O noţiune este o reprezentare a minţii, care, deşi nu-i o 
substanţă, nici o calitate, totuşi este ca şi o substanţă şi este ca şi 
o calitate. Astfel, imaginea unui cal ne poate apărea în minte, deşi 
calul nu este prezent... 

(63) în rubrica ce se ocupă cu lucrurile ca atare şi cu lucrurile 
semnificate este pusă şi doctrina despre exprimabilele complete, 
cum sunt judecăţile şi silogismele, şi aceea despre expresiile eliptice, 
despre predicate directe şi indirecte. 

Prin exprimabil, ei înţeleg expresia care corespunde unei 
reprezentări raţionale. 

(84) Ramura filosofiei care e etica ei o împart în felul următor: 
1) studiul despre instinct, 2) rubrica despre lucrurile bune şi rele, 

3) studiul despre pasiuni, 4) acela despre virtuţi, 5) acela despre 
scop, 6) acela despre valoarea supremă, 7) acela despre acţiuni, 
8) acela despre îndatoriri şi 9) despre îndemnuri la acţiune şi opriri... 

(87) Zenon, în tratatul său Despre natura omului, indică cel dintâi 
drept scop „viaţa în acord cu natura”, ceea ce e acelaşi lucru cu o 
viaţă virtuoasă, virtutea fiind scopul către care ne mână natura. La 
fel spune şi Cleanthes în tratatul său Despre plăcere... Tot aşa, a 
trăi în conformitate cu virtutea este deopotrivă cu a trăi în acord cu 
experienţa mersului naturii, cum spune Hrysippos..., căci natura 
noastră individuală este o parte a naturii întregului univers. (88) 
De aceea, scopul poate fi definit ca o viaţă în acord cu natura sau, 
în alte cuvinte, în acord cu propria noastră natură, ca şi cu aceea a 
universului, o viaţă în care să ne abţinem de la orice acţiune oprită 
de legea comună pentru toate lucrurile şi este identică cu acel Zeus 
conducător care orânduieşte tot ce există. Şi acelaşi lucru constituie 
virtutea omului fericit şi cursul paşnic al vieţii. . . 

(89) Prin natura cu care viaţa noastră trebuie să fie în acord, 
Hrysippos înţelege atât natura universală, cât mai ales natura 
omului, în timp ce Cleanthes spune că numai natura universului 
trebuie urmată, fără să adauge natura individului. 

(90) Virtutea, spun ei, este o dispoziţie armonioasă, un lucru 
care merită să fie ales pentru el însuşi, nu din speranţă sau teamă, 
sau vreun alt motiv din afară. Mai mult, fericirea noastră constă în 
virtute, căci virtutea e acea stare a spiritului care tinde să facă 
armonioasă întreaga viaţă. . . 

(94) Bine, în general, este lucrul care are un folos şi, mai special, 
este sau identic, sau apropiat cu folosul. De aici urmează că binele 
este virtutea însăşi şi ceea ce participă la virtute... 

(100) Motivul pentru care ei caracterizează binele suprem ca 
frumos este că el posedă pe deplin proporţiile numerice cerute de 
natură sau are o armonie desăvârşită... 

(101) Mai spun că numai frumosul moral e bun... Ei susţin că 
frumosul e virtutea şi tot ce participă la virtute... 

(120) După părerea stoicienilor... din falsitate rezultă perver- 
siunea, care se întinde şi asupra minţii, iar din această perversiune 
se nasc multe pasiuni, care sunt tot atâtea cauze de tulburare. 
Pasiunea, aşa cum o defineşte Zenon, este o mişcare neraţională şi 
contra firii, a sufletului sau un impuls ce creşte în mod exagerat... 
Există patru genuri de pasiuni: durerea, frica, pofta şi plăcerea. . . 

(117) După ei, înţeleptul e lipsit de pasiuni... E lipsit de trufie, 
căci este indiferent şi la faimă, şi la defăimare... Oamenii înţelepţi 

sunt austeri, din pricină că nu caută plăcerile pentru ei şi nici nu le 
admit la alţii. 

(121) Mai spun că înţeleptul este liber, pe când oamenii răi sunt 
sclavi, deoarece libertatea este puterea de a acţiona cum vrea, pe 
când sclavia înseamnă lipsa acestei puteri... 

înţeleptul nu va trăi în singurătate, căci, în mod firesc, el e 
făcut pentru societate şi acţiune... 

(132) Stoicienii împart fizica în diferite rubrici: 1) corpurile, 2) 
principiile, 3) elementele, 4) zeii, 5) limitele, 6) spaţiul şi 7) golul, 
împărţirea aceasta este pe specii; împărţirea pe genuri e făcută însă 
în trei: prima parte se ocupă cu universul, a doua cu elementele şi 
a treia cu cauzele. 

Ei spun că partea care se ocupă cu universul se divide în două: 
cu una se ocupă şi matematicienii, întrucât tratează chestiuni 
privitoare la stelele fixe şi la planete... Dar mai este şi o altă parte 
sau domeniu al cercetării cosmologice, care aparţine numai 
fizicienilor. Aceasta cuprinde problema referitoare la substanţa 
universului, dacă Soarele şi stelele au o materie şi o formă, dacă 
lumea a avut un început în timp sau nu, dacă e destructibilă sau 
nu, dacă e condusă de providenţă şi alte chestiuni... 

(134) Stoicienii spun că există două principii în univers, unui 
activ şi altul pasiv. Principiul pasiv este o substanţă fără calitate, 
adică materia, în timp ce cel activ este raţiunea imanentă din această 
substanţă, adică zeul, căci el este veşnic şi făuritorul oricărui lucru 
din întregul cuprins al materiei. . . 

Există o deosebire între principii şi elemente; cele dintâi n-au 
fost nici generate, nici nu vor fi distruse, în timp ce elementele vor 
pieri în conflagraţia universală. Mai mult, principiile sunt incorporale 
şi lipsite de formă, în timp ce elementele sunt înzestrate cu formă. 

Corp este ceea ce se extinde în trei dimensiuni: lungime, lăţime 
şi adâncime... 

(135) Zeul este unul şi acelaşi lucru cu raţiunea, cu destinul şi 
cu Zeus. . . La început, el a existat în el însuşi şi a transformat întreaga 
substanţă prin aer, în apă şi, întocmai cum în sămânţă e cuprins 
germenul, tot aşa zeul, care este raţiunea seminală a universului, 
rămâne în umiditate, face maleabilă materia în vederea creaţiei care 
va urma. El creează mai întâi cele patru elemente: focul, apa, aerul 
şi pământul... 

(136) Elementul e definit ca lucrul din care mai întâi se nasc 
lucrurile particulare şi în care se desfac până la urmă. Cele patru 
elemente împreunate constituie substanţa necalificată care e 
materia. Focul este elementul cald, apa - cel umed, aerul - cel rece, 
iar pământul elementul uscat. 

Termenul de univers este folosit de ei în trei înţelesuri: 1) acela 
de zeul însuşi, calitatea specifică din fiecare substanţă. El este 
indestructibil şi n-a fost creat, fiind ziditorul acestei orânduiri a 
lumii, el care în anumite perioade absoarbe în sine întreaga 
substanţă şi din nou o creează din el însuşi; 2) dau numele de 
univers aşezării ordonate a corpurilor cereşti, iar în al treilea rând 
întregului constituit din acestea două... 

(138) Lumea, după părerea lor, este guvernată de raţiune şi de 
providenţă..., raţiunea pătrunzând fiecare parte a ei, întocmai cum 
face sufletul în noi. . . Astfel, lumea întreagă este o fiinţă vie, înzestrată 
cu suflet şi raţiune... Hiysippos şi Poseidonios spun că cerul este 
raţiunea conducătoare a lumii. Cleanthes însă susţine că este 
soarele... 

(140) Poseidonios şi Antipatros cu discipolii săi spun că lumea 
este sferică, forma aceasta fiind cea mai potrivită pentru mişcare, 
în afara acestei lumi este răspândit vidul infinit, care este incorporai. 
Incorporai se numeşte ceea ce e capabil să fie ocupat de un corp 
fără a fi totuşi ocupat. în univers nu există spaţiu gol, ci totul 
formează un întreg unit. Acesta-i rezultatul necesar al armoniei şi 
al tensiunii, care unesc la un loc lucrurile din cer cu cele de pe 
pământ... 

(141) Şi timpul este un incorporai, fiind distanţa mişcării lumii. 
Timpul trecut şi cel viitor sunt infinite, numai timpul prezent e finit. 
Stoicienii susţin că lumea este pieritoare, întrucât este născută prin 
analogie cu lucrurile care sunt percepute de simţuri, iar lucrul ale 
cărui părţi sunt pieritoare este şi el pieritor; or, părţile lumii sunt 
pieritoare, având în vedere că ele se transformă unele în altele. De 
aceea, lumea însăşi este pieritoare... 

(142) Lumea se naşte atunci când substanţa ei se produce din 
foc, prin aer, în apă, iar partea consistentă din apă, condensându-se, 
se preface în pământ, în timp ce partea subţire se preface în aer, iar 
aceasta, subţiindu-se şi mai mult, dă naştere la foc. După aceasta, 
din amestecul acestor elemente s-au format plantele şi animalele şi 
toate celelalte din natură. . . 

(143) Doctrina că lumea e un animal dotat cu raţiune, viaţă şi 
inteligenţă este exprimată de Hiysippos în prima carte a tratatului 
său Despre providenţă... Este un animal în sensul că-i o fiinţă 
însufleţită, înzestrată cu senzaţie. într-adevăr, animalul e superior 
celui ce nu-i animal şi nimic nu-i superior lumii, deci lumea este un 
animal. Este înzestrată cu suflet, din care reiese că sufletele noastre 
sunt frânturi rupte din sufletul lumii. . . 

( 1 50) Stoicienii susţin că materia primară este substanţa tuturor 
lucrurilor... Prin materie se înţelege substanţa din care se naşte 
orice lucru... 

(156) După părerea stoicienilor, natura este un foc artist ce 
păşeşte pe calea spre creaţie, ceea ce-i totuna cu un suflu de foc, 
dotat cu artă... 

2. Pseudo-Plutarch, De placita philosophorum, I, 2. Stoicienii 
spun că toate cauzele sunt corporale. 

3. Sextus Empiricus, Contra învăţaţilor, IX, 21 1. Pentru stoicieni 
orice cauză este un corp, dar efectul este un incorporai. De exemplu, 
cuţitul, un corp, dar efectul este un incorporai. De exemplu, cuţitul, 
un corp, acţionează asupra altui corp, carnea, dar efectul, faptul de 
a fi tăiată aceasta din urmă, este un incorporai, fiind un atribut. Alt 
exemplu: focul acţionând asupra unui corp, lemnul, produce un 
incorporai, arderea. 

Seneca, Scrisoarea 65. Stoicienii spun că „în natură factorii din 
care totul provine sunt doi: cauza şi materia”. Materia este inertă, 
gata la orice sau gata să stea locului, dacă nimeni n-o pune în 
mişcare. Cauza însă, adică raţiunea, dă o formă materiei şi o mişcă 
în sensul voit de ea, producând dintr-însa feluritele ei lucrări. Prin 
urmare, trebuie să existe ceva din care se creează un lucru şi apoi 
ceva care creează. Una este materia, cealaltă este cauza... 

4. Nemesius, De natura hominis, 164. Stoicienii zic că dintre 
elemente, unele, aerul şi focul, sunt active, iar altele, pământul şi 
apa, sunt pasive. 

5. Seneca, Quaestiones naturales, III. Totul este în tot. 

6. Ps. Plutarch, De placita..., I, 28. Hiysippos spune că Destinul 
este o putere spirituală care guvernează întreaga lume. în cartea sa 
despre Definiţii el repetă că Destinul este raţiunea lumii sau legea 
tuturor lucrurilor... Stoicienii socotesc că Destinul este ca un lanţ 
de cauze, adică o ordine şi o conexiune ce nu pot fi nici forţate, nici 
încălcate. 

7. Cicero, De natura deorum, I, 14, 36. Zenon gândeşte că legea 
naturală este divină şi că această forţă se menţine cum trebuie 
lucrând prin contrarii şi conţinându-le. 

8. Stobaios, Eclogae..., I, 515. Zenon, în cartea sa Despre natură, 
spune că destinul este o forţă care pune în mişcare materia şi că nu 
diferă de providenţă ( pronoia ). 

9. Cicero, Defato, XIII, 30. între cele ce sunt, unele sunt lucruri 
simple, altele compuse. „Socrate va muri într-o anumită zi” este un 
lucru simplu, căci ziua morţii sale este determinată. Dar dacă a fost 
destinat ca Oedip să se nască din Laios, nu se va putea zice că 
„Laios s-a însoţit sau nu cu Iocasta”, căci însoţirea era necesară 
(conecesară, confatală - confatalis). 



c 

el de-al doilea atomism 


EPICUR 


Epicur, n. înSamos (342/1), m. în Atena (271 ante), întemeietorul 
celui de-al doilea atomism. Prima învăţătură o primeşte în şcoala 
condusă de tatăl său, Neocles. Nemulţumit de răspunsul dascălului 
de gramatică la o întrebare privind sensul haosului hesiodic, se 
hotărăşte să se apuce de studiul filosofiei. Avea, pe atunci, 14 sau 
12 ani. Hotărându-se pentru filosofie, i-ar fi audiat pe Pamphilos 
din Samos, un obscur platonician, şi pe Nausiphanes din Teos, din 
şcoala lui Pyrrhon, trecut la democritism. Totuşi, nu va evolua nici 
în direcţia platonică, nici ca democritian ortodox. în 307, în Atena, 
nu departe de Academia platonicienilor, cumpără o „grădină", care 
va da numele şcolii reîntemeiate aici. în „Grădină", se filosofează în 
comun (symphilosophein) şi se trăieşte după principiile unei 
învăţături în care înţelepciunea şi prietenia sunt cultivate neabătut. 
„Autor foarte fecund", Epicur va fi scris „aproape trei sute de suluri" 
( kylindroi din care Diogenes Laertios, X, 26; 27-28, citează doar 
87. Selectiv: Despre natură, în 37 de cărţi, Despre atomi şi vid, Despre 
destin, Despre zei, Despre criteriu sau Canon, Despre simulacre, 
Despre reprezentare, Despre dragoste. Despre pietate. Despre dreptate 
şi celelalte virtuţi, îndemn la filosofie. Maxime fundamentale. Contra 
megarienilor, Scrisori. S-au pierdut însă în cea mai mare parte. Ne 
sunt transmise de către Diogenes Laertios, X, 35-83; 84-116; 
122-135, trei scrisori, respectiv către Herodotos (privitoare la fizică 

şi cunoaştere), lui Pythocles (despre meteorologie) şi către Menoiceus, 
având ca obiect morala, şi 40 de Maxime fundamentale. O culegere 
din scrierile filosofului (compilaţie ulterioară însă) a fost descoperită 
în Codex Vaticanus (datând din sec. XTV) şi publicată în 1888 sub 
titlul Gnomologium vaticanum (Sentenţe vaticane). Ca stoicii, Epicur 
diviza filosofia în trei părţi: fizica, logica (exact, canonica; to kanonikon ) 
şi etica. .Atomist" în reconstrucţia lumii asemenea lui Democrit, în 
deosebire de acesta, Epicur admite că atomul are şi „greutate", nu 
numai formă; în urmare, poate să se abată de la căderea în linie 
dreaptă. „Devierii", poetul roman Lucretius, un „perfect epicurian", 
cum i s-a zis, avea să-i spună clinamen. în logică (de fapt, gnoseologie) 
este senzualist moderat. în etică este hedonist, centrând comporta- 
mentul moral în plăcere (hedone). 


A. Viaţa şi învăţătura 

Diogenes Laertios, X, 1-154. Fiul lui Neocles şi al Chairestratei, 
era cetăţean al Atenei din demul Cargattos. Alţi autori spun că a 
fost crescut la Samos, unde atenienii trimiseseră coloni, şi că venit 
la Atena la vârsta de optsprezece ani. . . 

Şi-a petrecut toată viaţa în Grecia... E drept că de peste tot 
veneau prietenii la el şi trăiau cu el în Grădina lui. . . 

Dintre filosofii vechi, accepta mai mult pe Anaxagoras, deşi în 
multe privinţe nu era de acord cu el, şi pe Archelaos, profesorul lui 
Socrate... 

El împarte (filosofia) între: canonica, fizica şi etica. Prima 
formează introducerea la întregul sistem şi este conţinută într-o 
singură operă, numită Canonul. Partea privitoare la fizică cuprinde 
întreaga teorie despre natură şi se află în... Despre natură. Partea 
privitoare la etică tratează despre lucrurile pe care trebuie să le 
alegem şi despre cele pe care trebuie să le evităm; o putem găsi în 
cărţile Despre felurile de viaţă, în Scrisori şi în tratatul Despre scop. 
Aşezarea obişnuită totuşi este să se unească fizica şi canonica; 
aceasta din urmă este numită de epicurieni ştiinţa care se ocupă 
cu criteriul şi cu principiul prim şi cu elementele, pe când fizica 
propriu-zisă, spun ei, se ocupă cu devenirea şi cu pieirea, şi cu 
natura. . . 

în Canon, Epicur afirmă că senzaţiile, anticipaţiile şi simţirile 
noastre sunt criteriul adevărului; epicurienii, în genere, consideră 
că şi reprezentările pornite din intelect sunt criterii. Afirmaţiile lui 
Epicur le găsim în Rezumatul adresat lui Herodotos şi în Maximele 
fundamentale. „Orice senzaţie, spune el, e lipsită de raţiune şi de 

puterea de a-şi aminti; căci nici nu se produce singură, nici nu 
poate adăuga sau lua ceva, dacă socotim că are o cauză externă. 

Nu există nimic care să poată dovedi că senzaţiile sunt greşite... 
Nici raţiunea nu le poate infirma, pentru că orice raţionament este 
dependent de senzaţii... Trebuie să pornim de la lucrurile vizibile, 
luându-le ca semne ale celor neevidente, căci toate noţiunile noastre 
derivă din senzaţii fie prin contact direct, fie prin analogie, asemănare 
sau compunere, ca un oarecare ajutor al raţiunii..." 

Prin anticipaţie, epicurienii înţeleg un fel de comprehensiune 
sau de opinie dreaptă, sau de noţiune, sau o idee generală depusă 
în minte, adică amintirea unui obiect din afară, înfăţişat de multe 
ori; de pildă: „Acesta-i un om“; de îndată ce cuvântul „om“ este 
pronunţat, ne gândim la forma omului printr-un act de anticipaţie, 
care a fost precedat de senzaţii. 

Astfel, obiectul de cercetare indicat la început, prin fiecare 
termen, devine pe urmă înţeles şi clar. N-am începe niciodată o 
cercetare dacă n-am cunoaşte lucrul pe care-1 căutăm; de pildă: 
dacă obiectul care se află acolo e un cal sau un bou, înainte de a 
forma această opinie a trebuit, într-un moment sau altul, să fi 
cunoscut prin anticipaţie forma unui cal sau a unui bou. N-am 
putea numi un lucru dacă nu i-am fi învăţat mai întâi forma lui, 
prin anticipaţie. 

Obiectul unei păreri depinde de ceva care ne-a fost clarificat 
mai dinainte şi cu referire la care formăm, de pildă, propoziţia: „De 
unde ştim noi că acesta este un om?“. Opinia epicuriană socoteşte 
că e o supoziţie şi spune că poate fi adevărată sau falsă. E adevărată 
dacă e confirmată mai apoi sau dacă nu e contrazisă de evidenţă şi 
e falsă dacă nu-i confirmată sau dacă e contrazisă de evidenţă. 

Epicurienii afirmă că există două stări sufleteşti pasive, plăcerea 
şi durerea, care se produc în orice fiinţă, şi că prima e potrivită firii, 
iar cealaltă, străină oricărei fiinţe; cu ajutorul lor se hotărăşte ce 
trebuie ales şi ce trebuie evitat... 

Vătămările din partea oamenilor provin din următoarele cauze: 
ura, invidia şi dispreţul; pe acestea omul înţelept le învinge prin 
raţiune... 

Epicur se deosebeşte de cirenaici în ceea ce priveşte plăcerea. 
Aceştia nu cuprind în acest termen plăcerea în stare de repaos, ci 
numai în stare de mişcare. Epicur le admite pe amândouă; şi plăcerea 
sufletească, şi pe aceea a trupului... Iată cuvintele lui Epicur din 
lucrarea lui Despre alegere: „Lipsa de tulburare şi lipsa de suferinţă 
sunt plăceri în stare de repaos; bucuria şi veselia se învederează în 
activitatea de mişcare". 

Se mai deosebeşte de cirenaici şi în faptul că aceştia susţin că 
durerile sufleteşti sunt mai mari decât cele fizice...; pe când Epicur 
susţine că suferinţele sufleteşti sunt mai rele; oricum, carnea îndură 
numai loviturile prezentului, mintea însă pe acelea ale trecutului, 
prezentului şi viitorului. 

Tot în felul acesta susţine el că plăcerile sufleteşti sunt mai 
mari. Ca dovadă că plăcerea este scopul, el dă faptul că vietăţile, de 
îndată ce s-au născut, îmbrăţişează plăcerea şi resping durerea, şi 
acestea le fac de la natură, fără a raţiona. 

De asemenea, alegem virtuţile din pricina plăcerii, şi nu de dragul 
lor, după cum recurgem la medicină în vederea sănătăţii. 

2. Lucretius, De rerum natura, III, 1-3; I, 64-67 

Ţie-ţi urmez, o, podoabă a spiritului grec (...) 

Omul în viaţa-i zăcea la pământ altădat-n ruşine 

Ochii oriunde-ndreptaţi, sub povara religiei dure; 

Din înălţimile bolţii cereşti al ei cap apărându-se, 

Ameninţa muritorii cu îngrozitoarea-i privire. 

Când, între muritori, un grec el dintâi îndrăzni să ridice 

Ochi muritori către ea şi întâiul i-a stat împotrivă. . . 

3. Lactanţiu, Institutiones divinae, III, 17. Atomii, zicea el (Epicur), 
se grupează în ordine şi oarecum ca literele, care, deşi limitate la 
număr, produc totuşi, când se ordonează, diverse cuvinte nenu- 
mărate. Căci, asemenea literelor care au forme diferite, elementele 
primordiale sunt aspre, răsucite, netede. 

4. Cicero, De jlnibus, I, 6, 18-19. Epicur socoteşte că atomii 
sunt purtaţi în cădere pe verticală de propria lor greutate, mişcare 
de tot naturală. Dar observându-se că atomii, căzând toţi în linie 
dreaptă, nu puteau să se atingă, s-a recurs la o ficţiune, anume că 
ei se abat imperceptibil de la această cădere, ceea ce permite 
conglomerarea lor. în acest fel s-ar constitui lumea cu tot ceea ce 
conţine. 

5. Cicero, De natura deorum, 25, 69. Socotind că, dacă atomii 
ar fi purtaţi în jos numai, de propria lor greutate, noi am fi lipsiţi de 
libertate, dat fiind faptul că această mişcare este determinată cu 
necesitate, pentru a ne sustrage acestei necesităţi, Epicur a imaginat 
un mijloc anume. Astfel, zicea că tot ceea ce cade în linie dreaptă, 
în virtutea greutăţii, deviază uşor. 

6. Aetios, I, 23, 4. Epicur admitea două feluri de mişcare; pe 
verticală şi abaterea. 


Cel de al doilea atomism 


141 


7. Plutarch, Contra Colotes, 7. Epicur zice că nici o culoare nu 
face parte din corpuri şi că ele vin dintr-o anume ordonare a 
elementelor şi dintr-o anume poziţie faţă cu vederea... 

8. Aetios, I, 22, 5. Epicur zice că timpul este accidentul 
accidentelor, adică el înteţeşte mişcarea. 

9. Aetios, IV, 3, 11. Sufletul, după Epicur, este un amestec de 
patru elemente: de foc de aer, de suflu vital şi dintr-un al patrulea 
nedefinit. Acesta din urmă ar fi organul percepţiei. Suflul vital 
determină mişcarea: aerul, repaosul; focul, căldura corpului şi 
elementul nedefinit, percepţia... 

10. Aetios, IV, 4, 6. Sufletul, zice Epicur, este alcătuit în două 
părţi: una raţională, care-şi are sediul în piept, şi alta iraţională, 
care este răspândită peste tot în corp... 


B. Fragmente 

1. Scrisoare către Herodotos: (35) „Epicur salută pe Herodotos... 
(34) Am pregătit eu însumi un rezumat al întregului meu sistem, 
pentru ca să aibă (cititorul) prezent în minte esenţialul din 
principalele doctrine... 

(36) în primul rând, dragă Herodotos, trebuie să înţelegi lucrurile 
semnificate din spatele cuvintelor, pentru ca referindu-te la ele să 
poţi judeca opiniile, cercetările sau problemele, aşa încât toate 
lucrurile să nu rămână nedovedite şi raţionamentele să nu meargă 
la nesfârşit sau să nu ne bazăm pe cuvinte goale de înţeles. Trebuie 
ca înţelesul prim al fiecărui cuvânt să fie clar. . . Pe urmă, trebuie să 
observăm îndeaproape toate senzaţiile noastre şi tendinţele prezente 
fie ale intelectului, fie ale oricărui alt criteriu, şi la fel şi stările noastre 
afective... După ce acestea au fost înţelese, e timpul să considerăm 
lucrurile care sunt neclare. 

(38) în primul rând nimic nu se naşte din neant, căci altfel orice 
s-ar naşte din orice, fără să fie nevoie de seminţe. Iar dacă ceea ce 
devine invizibil piere şi devine neant, toate lucrurile ar fi pierit, 
întrucât acel ceva în care se risipesc nu există; şi universul este 
totdeauna aşa cum este acum şi va dăinui la fel în viitor, căci pe 
lângă univers nu există nimic care să pătrundă în el şi să aducă 
schimbare... 

(35) Universul constă în corpuri şi vid. Existenţa corpurilor este 
atestată peste tot de simţuri... Dacă n-ar fi vidul sau spaţiul, pe 
care le mai numim şi natură impalpabilă, corpurile n-ar avea nimic 
în care să existe şi prin care să se mişte aşa cum vedem clar că se 

mişcă. Nu putem să concepem. . . că există altceva în afară de corpuri 
şi vid. Când vorbim de acestea, le considerăm în ansamblul lor ca 
naturi integrale, iar nu ca proprietăţi sau accidente ale acestor 
laturi. . . 

Unele corpuri sunt compuse; altele sunt elementele din care-s 
făcute aceste corpuri. Aceste elemente sunt insecabile şi 
neschimbătoare dacă trebuie ca lucrurile să nu piară în nefiinţă; 
atomii sunt destul de tari ca să reziste când lucrurile compuse se 
desfac, deoarece sunt de natura plinului şi nu pot fi risipite nicăieri 
şi nicicum. Deci este necesar ca principiile lucrurilor să fie insecabile 
şi elementele naturale ale corpurilor. 

Universul e infinit atât din cauza mulţimii atomilor, cât şi a 
extinderii vidului. într-adevăr, dacă vidul ar fi infinit şi corpurile 
finite, acestea n-ar avea unde să rămână, ci s-ar împrăştia, fiind 
purtate prin vidul infinit, neavând nici un reazim care să le trimită 
înapoi prin ciocnire. Pe de altă parte, dacă vidul ar fi finit, infinitatea 
de atomi n-ar avea loc unde să stea. 

Mai departe, atomii... variază la nesfârşit în formele lor. Pentru 
fiecare formă atomii asemănători sunt pur şi simplu infiniţi ca 
număr, dar în ce priveşte deosebirile calitative atomii nu sunt pur 
şi simplu infiniţi şi numai de necuprins. Căci nici divizibilitatea nu 
merge la infinit... 

(43) Atomii sunt veşnic în mişcare... (Ei) n-au alte calităţi în 
afară de formă, mărime şi greutate... 

(45) Există un număr infinit de lumi, unele la fel cu a noastră, 
altele deosebite... Pe de altă parte, există amprente care au aceeaşi 
formă ca şi a corpurilor solide, dar care nu întrec în subţirime orice 
obiect pe care-1 vedem... Acestor amprente noi le dăm numele de 
simulacre. Mai mult chiar, mişcarea lor în vid având loc fără să 
întâlnească ceva de care să se lovească, parcurge orice distanţă 
într-un timp neînchipuit de scurt, căci mişcarea fără ciocnire capătă 
pentru noi asemănarea cu încetineala şi iuţeala. 

(47) Simulacrele sunt de o subţirime de neîntrecut... Aceasta 
face ca iuţeala lor să fie uriaşă, ca ele să găsească totodeauna un 
canal de trecere, pentru că emanaţia lor neîncetată nu se loveşte de 
vreo rezistenţă... 

(48) Pe lângă aceasta, să mai amintim că producerea simulacrelor 
are loc cu iuţeala gândirii. Există o emanaţie continuă de particule 
de pe suprafaţa lucrurilor, fără nici o micşorare a emanării, din 
cauza umplerii din nou a locului părăsit de un simulacru prin 
emanare, iar acesta îşi păstrează pentru multă vreme ordinea şi 
poziţia atomilor din corpul solid. . . 

(49) Noi trebuie să considerăm că vedem şi concepem lucrurile 
prin care intră în noi venind de la lucrurile exterioare. într -adevăr, 
lucrurile exterioare nu şi-ar întipări aşa de bine asupra noastră 
natura lor proprie în culoare şi formă..., dacă n-ar fi pătrunderea în 
noi, într-o mărime adaptată în ochii şi mintea noastră, a unor imagini 
care vin de la lucruri, având aceeaşi culoare şi formă ca şi lucrurile 
de la care emană. Ele se mişcă repede, iar aceasta explică înfăţişarea 
de un singur obiect continuu pe care ne-o dau ele şi păstrează 
proporţiile pe care le aveau în obiect, graţie sprijinului simetric pe 
care îl capătă de acolo, din vibraţia atomilor în adâncimea obiectului 
solid de la care vin. Şi oricare ar fi reprezentarea pe care o primim 
prin contact direct, în intelectul sau în organele simţurilor, sau ca o 
formă, sau ca nişte calităţi ce revin acesteia, această formă, aşa 
cum este înfăţişată, este însăşi forma obiectului solid şi e datorată 
unei continuităţi neîntrerupte a simulacrelor... Falsitatea şi eroarea 
depind întotdeauna de opinia pe care ne-o facem noi... 

(54) într-adevăr, asemănarea imaginilor cu ceea ce noi numim 
lucrurile reale şi adevărate n-ar exista niciodată dacă n-ar fi fost 
nişte lucruri cu adevărat de felul celor cu care le comparăm. Şi n-ar 
exista nici eroare, dacă n-am fi experimentat în noi înşine cealaltă 
mişcare, legată de construcţia imaginativă, dar totuşi distinctă de 
ea. Din această mişcare rezultă falsitatea, dacă mişcarea nu-i 
confirmată sau este infirmată, iar dacă e confirmată sau nu e 
infirmată, rezultă adevărul... 

Trebuie să fie convinşi că atomii, în realitate, nu posedă nici 
una dintre calităţile aparţinând lucrurilor care cad sub simţurile 
noastre, în afară de formă, greutate şi mărime şi de proprietăţile 
legate de formă. într-adevăr, fiecare calitate se schimbă, dar atomii 
nu se schimbă cu nimic, deoarece când corpurile se destramă trebuie 
să rămână ceva solid şi indisolubil, care va face ca transformările 
să nu se producă prin trecerea în neant şi din neant, ci ele să aibă 
loc prin schimbări de poziţie a unor atomi şi prin adăugiri şi scoateri 
de atomi... 

(55) Nu trebuie să ne închipuim că atomii pot avea orice mărime, 
dar trebuie să admitem că există o diferenţă de mărime... 

Particulele infinite în număr trebuie să aibă o oarecare mărime. 

(61) Când atomii sunt purtaţi în vid şi nu întâlnesc rezistenţă, 
ei se mişcă cu o viteză egală. Atomii mai grei nu se mişcă mai repede 
decât cei mici şi uşori, cât timp nu întâlnesc nimic în calea lor... 
Nici mişcarea lor în sus, nici cea laterală, datorită ciocnirilor, şi nici 
mişcarea lor în jos, datorită greutăţii lor, nu schimbă viteza de 
translaţie. 

(62) Când ajungem să avem de-a face cu corpuri compuse, unele 
din aceste corpuri se vor mişca mai repede decât altele, deşi atomii 
lor se mişcă cu viteză egală. Aceasta din cauză că atomii din compuşi 
merg într-o direcţie în timpul continuu cel mai scurt, deşi se mişcă 
în direcţii diferite în timpul perceptibil numai de raţiune. Dar ei se 
ciocnesc deseori între ei, până ce continuitatea mişcării lor este 
percepută de simţuri... 

(63) După acestea, referindu-se la senzaţiile şi afectele noastre..., 
trebuie să recunoaştem că sufletul nostru este un lucru corporal 
alcătuit din particule foarte fine, împrăşiate în toată masa corpului 
nostru, foarte asemănător vântului, având un amestec de căldură, 
în unele privinţe semănând cu vântul, în altele cu căldura. 

(75) Trebuie să ne închipuim că şi natura omenească a fost 
deprinsă şi silită să ia multe învăţături de la faptele înseşi şi că, 
prin urmare, raţiunea dezvoltă ceea ce a primit astfel şi face noi 
descoperiri... 

Denumirile lucrurilor la început n-au fost statornicite prin 
convenţie, ci înseşi firile oamenilor, la fiecare seminţie suferind 
anumite afecte şi formându-şi închipuiri specifice, au emis aerul, 
fiind trimis de fiecare din afecte şi închipuiri într-un fel particular... 

(76) Mai târziu, oamenii au adoptat în comun numirile lor 
speciale pe fiecare seminţie. 

(75) Ajungerea la o cunoaştere temeinică a cauzei lucrurilor celor 
mai importante este preocuparea ştiinţelor naturale şi fericirea 
depinde de aceasta, adică de cunoaşterea fenomenelor cereşti şi 
atmosferice... Aceia care sunt bine informaţi asupra acestora, dar 
nu ştiu ce sunt în realitate corpurile cereşti şi care sunt cele mai 
importante cauze ale fenomenelor simt tot atâta frică ca şi aceia 
care n-au o astfel de informaţie specială, ba poate o frică mai mare, 
când mirarea produsă de această cunoaştere nu poate găsi mai 
departe o soluţie şi nu poate înţelege cauzele supreme ale ordinii 
universale. 

(81) Pe lângă acestea, mai sunt de considerat următoarele, 
anume că cea mai mare tulburare a sufletelor oamenilor ia naştere 
din credinţă şi diferitele corpuri cereşti sunt fericite şi nepieritoare, 
şi că, în acelaşi timp, li se atribuie voinţă, acţiuni şi intervenţii 
incompatibile cu această idee; şi încă, din aşteptarea şi teama unui 
chin veşnic, fie din bănuiala deşteptată de mituri, fie din spaima în 
faţa nesimţirii morţii...; şi din ajungerea în această stare nu prin 
convingere, ci printr-o alunecare iraţională, aşa încât, dacă oamenii 
nu pun stavilă fricii lor, suferă o atât de mare tulburare, ba chiar 
mai multă decât omul ale cărui vederi asupra acestor chestiuni 

sunt foarte imprecise. (82) într -adevăr, a avea liniştea sufletească 
înseamnă a fi eliberat de toate aceste tulburări şi a avea mereu în 
minte amintirea celor mai generale şi mai importante adevăruri... “ 
(Diogenes Laertios, X, 35-82) 

2. Scrisoarea către Pythocles: (83) Epicur salută pe Pythocles... 
(83) în primul rând să socoteşti că a cunoaşte fenomenele cereşti... 
n-are alt scop decât pacea sufletului şi o convingere fermă... 

(86) în studiul nostru asupra naturii nu trebuie să ne călăuzim 
de judecăţi fără sens sau de legi arbitrare stabilite, ci să urmăm 
sfatul faptelor, căci viaţa noastră n-are nevoie de lipsă de raţiune şi 
de părere greşită, ci noi avem nevoie de un trai netulburat. Toate 
lucrurile se produc fără condiţiuni şi în conformitate cu fenomenele, 
dacă toate lucrurile sunt explicate prin metoda pluralităţii de cauze... 

(88) O lume este o parte de cer care conţine stele, pământ şi 
toate cele ce se văd, rupte din i nf init şi având un sfârşit... Există un 
număr infinit de asemenea lumi... Soarele, luna şi restul stelelor 
nu s-au născut fiecare pentru sine şi n-au fost incluse, mai târziu, 
înlăuntrul lumii noastre..., ci au început deodată să se formeze şi 
să crească, prin reunirea şi învârtirea unor substanţe foarte fine, 
de felul suflării sau al focului, sau al amândurora. . . 

(116) Toate acestea să le reţii, Pythocles, căci pe urmă vei scăpa 
pe multă vreme de mituri... (Diogenes Laertios, X, 84-116). 

3. Scrisoarea către Menoiceus: (122) Epicur îl salută pe Menoi- 
ceus... Nici în tinereţe nu trebuie cineva să ezite de a se ocupa cu 
filosofia şi nici când ajunge la bătrâneţe să se sature de a filosofa, 
căci nici o vârstă nu-i prea timpurie sau prea târzie pentru sănătatea 
sufletului. Cel ce spune că timpul pentru studierea filosofiei n-a 
sosit încă sau c-a trecut este asemenea unuia care spune că timpul 
fericirii nu-i încă sosit sau că s-a dus. De aceea amândoi, şi tânărul, 
şi bătrânul, trebuie să caute înţelepciunea; cel de-al doilea pentru 
ca la bătrâneţe să se simtă tânăr graţie amintirii celor trecute, iar 
primul ca să fie tânăr şi bătrân totodată, prin lipsa de teamă faţă de 
cele ce vor veni. Astfel trebuie să ne îndeletnicim cu lucrurile care 
ne dau fericirea, căci, dacă o dobândim, avem tot ce ne trebuie, iar 
dacă ne lipseşte, toate acţiunile noastre sunt îndreptate spre 
obţinerea ei. 

(123) Să faci acele lucrări pe care ţi le-am spus şi să te îndelet- 
niceşti cu ele, socotindu-le că sunt elementele unei vieţi fericite. 
Mai întâi, să crezi că zeul este o vietate nemuritoare şi fericită, la fel 
ca ideea globală pe care o are majoritatea oamenilor despre divinitate. 
Nu trebuie să afirmi nimic despre zeu din cele ce i-ar fi contrare 

nemuririi lui sau nepotrivite cu fericirea, ci trebuie să crezi despre 
el orice poate să-i păstreze fericirea, îmbinată cu nemurirea. Zeii 
există cu adevărat şi cunoaşterea lor este evidentă, dar nu sunt aşa 
cum crede mulţimea, care nu rămâne la noţiunile pe care şi le face 
despre noi. Nu omul care neagă zeii adoraţi de mulţime este lipsit 
de pietate, ci acela care ia drept bune părerile mulţimii despre zei. 
Cele ce spun oamenii despre zei nu sunt anticipaţii, ci presupuneri 
false... 

(124) Obişnuieşte -te să crezi că moartea nu are nici o legătură 
cu noi, căci orice bine şi rău se află în senzaţie, iar moartea este 
privarea de senzaţie; de aceea, o justă înţelegere a faptului că moartea 
nu are nici o legătură cu noi face să fie plăcută ideea că viaţa are un 
sfârşit. Aceasta se face nu dând vieţii un timp limitat, ci surprinzând 
năzuinţa către nemurire. 

(125) într-adevăr, viaţa nu înspăimântă pe acela care a înţeles 
temeinic că nu-i nimic înspăimântător în încetarea vieţii. De aceea, 
nebun este omul care se teme de moarte, nu fiindcă va suferi când 
moartea vine, ci din cauză că suferă în aşteptarea ei... Ea nu are 
nici o legătură cu cel viu, nici cu cel mort, căci pentru cel viu nu 
există încă, iar cel mort nu mai există el. . . 

(127) Trebuie să ne mai gândim că unele dorinţe sunt fireşti, 
altele sunt lipsite de temei: dintre cele fireşti unele sunt necesare, 
iar unele sunt numai fireşti. Iar dintre dorinţele necesare unele sunt 
necesare pentru fericirea noastră, altele pentru ca trupul să fie scutit 
de suferinţă, iar altele sunt necesare pentru trai. (128) Cunoaşterea 
sigură a acestor lucruri ştie să raporteze orice preferinţă şi aversiune 
la asigurarea sănătăţii trupului şi a liniştii spiritului, deoarece acesta 
este scopul unei vieţi fericite. într-adevăr, scopul tuturor acţiunilor 
noastre este să fim liberaţi de suferinţă şi frică şi, după ce am atins 
acest ţel, furtuna sufletului este potolită... (128) Căci atunci avem 
nevoie de plăcere, când din absenţa ei simţim durere. Dar când nu 
simţim durere, nu mai simţim nevoia plăcerii. De aceea noi numim 
plăcerea începutul şi ţelul unei vieţi fericite... Şi, deoarece plăcerea 
este primul dintre bunurile înnăscute, de aceea nu trebuie să alegem 
orice fel de plăcere ar fi, ci adesea renunţăm la multe plăceri, când 
din ele decurge o neplăcere mai mare pentru noi... 

(131) Atunci când spunem că plăcerea este scopul vieţii, nu 
înţelegem plăcerea vicioşilor sau plăcerile ce constau din desfătări 
senzuale..., ci prin plăcere înţelegem absenţa suferinţei din corp şi 
a tulburării din suflet... 

(135) Dintre toate, primul şi cel mai mare lucru dintre bunuri 
este înţelepciunea..., din ea izvorăsc toate celelalte virtuţi, căci ea 

ne învaţă că nu putem duce o viaţă plăcută dacă nu-i şi o viaţă 
înţeleaptă, cumsecade şi dreaptă; şi nici că ducem o viaţă înţeleaptă, 
cumsecade şi dreaptă fără să fie şi o viaţă plăcută, deoarece virtuţile 
merg mână în mână cu viaţa plăcută, iar viaţa plăcută nu poate fi 
despărţită de virtuţi... (Diogenes Laertios, X, 122-135). 

4. Maxime fundamentale, 12. Ar fi cu neputinţă să alungăm 
teama cu privire la lucrurile de cea mai mare importanţă, dacă omul 
n-ar cunoaşte natura întregului univers, ci ar trăi în frica a ceea ce 
ne spun miturile. De aceea, fără studiul naturii nu există o desfătare 
a plăcerilor curate. 

16. Norocul intervine numai arareori în viaţa înţeleptului; cele 
mai multe şi mai mari hotărâri ale acestuia au fost, sunt şi vor fi 
luate de raţiune de-a lungul întregii sale vieţi (Diogenes Laertios, X, 
139-154). * 



Q 

k^cepticismul 


„Şcoala" este întemeiată de Pyrrhon din Elis (circa 360-270), de 
unde şi alt nume al ei: pyrrhoniană. Ca şi Socrate, n-a scris nimic, 
dar învăţătura urmată de Timon dinPhUus (325-235) este sistematic 
expusă de Aenesidemos din Cnossos (sec. I ante), care şi formulează 
(sau numai le pune în ordine) celebrele argumente sceptice, de 
suspendare a judecăţii (epoche). Principala sursă de cunoaştere a 
doctrinei scepticilor o constituie scrierile lui Sextus Empiricus 
(sec. II), sceptic el însuşi: Schiţe pyrrhoniene, Contra învăţaţilor, 
Contra dogmaticilor. 


A. Reprezentanţi 

Diogenes Laertios, IX, 61-16. Pyrrhon din Elis... spunea că nu 
există nici frumosul, nici urâtul, nici dreptatea, nici nedreptatea. 
La fel, cu privire la toate lucrurile susţinea că nu există nimic cu 
adevărat şi că oamenii săvârşesc fapte în conformitate cu obiceiul 
şi cu convenţia, căci orice lucru nu-i mai mult într-un fel decât în 
altul. 

A dus o viaţă în conformitate cu această părere, neabătându-se 
pentru nimic din calea sa... 

La început a fost un pictor sărac şi necunoscut... S-a retras din 
lume şi a trăit în singurătate... 

Printre discipolii lui Pyrrhon se află şi Hecataios din Abdera, Timon 
din Phlius, autorul lucrării Silloi..., ca şi Nausiphanes din Teos... 

Toţi aceştia erau numiţi pyrrhonieni, după numele maestrului, 
dar şi aporetici, sceptici, efectici şi chiar zetetici...; zetetici sau 

căutători, din pricină că erau mereu în căutarea adevărului; sceptici 
sau cercetători, deoarece căutau mereu o soluţie şi nu găseau nici 
una; efectici sau reţinuţi în părere, din cauza stării de spirit la care 
se opreau după cercetarea lor, anume abţinerea, şi, în sfârşit, 
aporetici sau nedumeriţi, fiindcă nu numai ei, dar şi filosofii 
dogmatici la rândul lor se aflau adesea în nedumerire. Desigur că 
erau numiţi pyrrhonieni după numele lui Pyrrhon. 

Scepticii încercau necontenit să răstoarne dogmele tuturor 
şcolilor; dar ei nu enunţau nici una. Deşi mergeau până acolo încât 
înfăţişau şi expuneau dogmele celorlalţi, ei singuri nu exprimau 
nimic hotărât, nici chiar faptul că nu stabileau nimic, până într-acolo 
încât negau chiar şi faptul că nu determinau nimic... 

Scepticii negau posibilitatea oricărei demonstraţii, precum şi 
criteriul, semnul, cauza, mişcarea, ştiinţa, naşterea sau existenţa 
lucrurilor bune sau rele de la natură. într -adevăr, spun ei, orice 
demonstraţie este alcătuită fie din lucruri care au fost demonstrate, 
fie care nu pot fi demonstrate. Dacă-i vorba de lucruri care au fost 
demonstrate, şi acelea cer o demonstraţie, şi aşa la infinit; dacă-i 
vorba de nedemonstrabile, atunci fie că totul, fie că o parte sau un 
singur demers e supus îndoielii, întregul devine nedemonstrabil... 

în afară de aceasta, dacă nu admitem demonstraţiile separate, 
nu putem accepta generalizarea făcută pe baza lor. Şi, pentru a şti 
că un argument constituie o demonstraţie, avem nevoie de un 
criteriu, dar, ca să putem şti ce e un criteriu, avem nevoie de o 
demonstraţie... 

Scepticii dărâmă criteriul judecând în felul acesta...: unii susţin 
că criteriul este omul, alţii însă socotesc doar simţurile. Pentru alţii 
este raţiunea, iar pentru alţii, reprezentarea comprehensivă. Dar 
există dezacord chiar în acelaşi om, cu sine însuşi, şi între om şi 
om, după cum există deosebiri între legi şi obiceiuri. 

Scepticii suprimă şi cauza... Negau şi existenţa mişcării, 
argumentând că ceea ce se mişcă se mişcă fie în locul în care este, 
fie într-un loc unde nu este. Dar dacă nu se poate mişca în locul în 
care este, cu atât mai puţin se poate mişca într-un loc unde nu 
este. De aceea, mişcarea nu există. 

Scepticii tăgăduiau şi posibilitatea învăţăturii. Se poate, spuneau 
ei, învăţa fie ceea ce este, pentru că există, fie ceea ce nu este, 
pentru că nu există. Dar ceea ce este nu poate fi predat, pentru că 
există, căci natura lucrurilor care sunt este vizibilă şi recunoscută 
de către toţi; nici ceea ce nu este nu poate fi predat ca atare, pentru 
că nimic nu accede la ceea ce nu este şi deci nici nu poate fi învăţat. 

Nici naştere nu există; căci ceea ce este nu se naşte, fiindcă 
este; şi nici ceea ce nu este, pentru că n-are o existenţă substanţială, 
iar ceea ce nu are nici substanţă, nici nu este nu poate fi învăţat. 

Nu există nimic bun sau rău de la natură, căci, dacă ar exista 
ceva bun sau rău de la natură, ar trebui să fie bun sau rău pentru 
toată lumea, întocmai cum zăpada este rece pentru toţi. 

Pyrrhon n-a lăsat nici o scriere, dar adepţii lui, Timon, Numenios 
şi Nausiphanes, ca şi alţi sceptici, au lăsat opere scrise... 

Timon... a avut ca discipoli pe Dioscurides din Cypru, pe 
Nicolochos din Rhodos, pe Euphranor din Seleucia şi pe Praylos 
din Troada... 

Euphranor a avut ca discipol pe Eubulos din Alexandria; 
Eubulos l-a instruit pe Ptolemaios, iar acesta, la rândul său, pe 
Sarpedon şi pe Heracleides... care l-a învăţat pe Aenesidemos din 
Cnossos. Aenesidemos a fost învăţătorul lui Zeuxippos, 
concetăţeanul său, care, la rândul său, a fost dascălul lui Zeuxis 
cel strâmb de picioare. Acesta a fost profesorul lui Antiochos din 
Laodicea... Acesta i-a avut ca discipoli pe Nenodotos din Nicomedia, 
care a fost medic empiric, şi pe Pheiodas din Laodicea, iar Menodotos 
a fost învăţătorul lui Herodotos din Tars... 

Acesta l-a învăţat pe Sextus Empiricus, care a scris zece cărţi 
despre scepticism şi alte opere frumoase. 


B. Doctrina 

1 . Sextus Empiricus, Schiţe pyrrhoniene. Şcoala sceptică este 
numită căutătoare (zetetică), de la activitatea ei consacrată căutării 
şi cercetării; se mai numeşte şi suspensivă (efectică), după starea 
ce se produce în căutător după cercetare. Mai poartă numele de 
dubitativă (aporetică), pentru că se îndoieşte... (I, 7) 

Putem susţine că scopul scepticismului consistă în netulburarea 
raportată la opinii, în simţire echilibrată, atunci când este vorba de 
lucruri pe care suntem siliţi să le îndurăm. (I, 25-26) 

2. Ni s-au transmis în mod obişnuit de la vechii sceptici moduri 
din care se pare că se ajunge la suspendarea judecăţii, moduri în 
număr de zece, care mai poartă şi denumirile de argumente sau 
tropi. Acestea sunt următoarele: 

Primul argument zicem că este acela după care, (din cauza) 
deosebirii dintre animale, reprezentările lor nu se produc la fel, deşi 
obiectele sunt aceleaşi... 

Cei bolnavi de gălbinare spun că sunt galbene lucrurile care 
nouă ni se par albe, iar cei care au ochii congestionaţi le văd de 

culoarea sângelui. Deoarece unele animale au ochii galbeni, altele 
au ochii injectaţi de sânge, altele îi au albi şi altele de altă culoare, 
trebuie să aibă o percepere diferită a culorilor. . . 

Dacă supunem ochiul unei apăsări laterale, atunci formele, 
aspectele şi dimensiunile lucrurilor vizibile ne apar alungite şi 
înguste. Aşadar, este firesc ca acele animale care au pupila oblică şi 
alungită, cum sunt caprele, să- şi reprezinte lucrurile sensibile ca 
deosebite, şi nu la fel cum le percep animalele cu pupila rotundă... 

Şi mirosul se deosebeşte dacă ne raportăm la un animal sau la 
altul... La fel şi cu gusturile, întrucât unele animale au limba aspră 
şi uscată, altele o au extrem de umedă... 

Al doilea mod rezultă din deosebirile care există între oameni... 
Se afirmă că omul este alcătuit din două părţi: sufletul şi corpul, iar 
noi ne deosebim unii de alţii în ambele privinţe, şi anume în privinţa 
corpului ne deosebim prin forma lui şi prin alcătuirea lui, proprii 
fiecărui individ. Se deosebeşte ca formă corpul unui scit de cel al 
unui indian, iar diferenţa o produce predominanţa umorilor. Din 
cauza predominării deosebite a umorilor devin deosebite şi repre- 
zentările lor... Noi ne deosebim prin particularitatea amestecului 
(din care suntem formaţi), astfel încât unii dintre noi digeră mai 
uşor carnea de vită decât pe cea a peştişorilor... Se spune că există 
în Atica o bătrână care poate să bea treizeci de drahme de greutate 
de cucută, fără nici un pericol pentru viaţa ei... Demophon, care 
servea pe Alexandru la masă, când se afla la soare tremura de frig, 
dar la umbră se încălzea. . . întrucât există atâtea schimbări în oameni 
cu privire la corpul lor... este normal ca oamenii să difere unii de 
alţii şi în ce priveşte sufletul luat în mod izolat. Căci sufletul este un 
fel de amprentă a corpului... Cea mai mare probă a deosebirilor 
multe şi fără de sfârşit ale felului de a gândi al oamenilor sunt 
nepotrivirile arătate de către filosofii dogmatici cu privire la feluritele 
lucruri şi cu privire la ceea ce se cuvenea ei să aleagă şi ce să evite. 

Modul al treilea... acesta este un rezultat al deosebirii dintre 
senzaţii. Că senzaţiile diferă unele de altele este neîndoielnic. Picturile 
pentru vederea noastră par a avea adâncituri şi reliefuri, dar nu şi 
pentru pipăit. De asemenea, mierea pare dulce gustului nostru, 
dar e lipsită de dulceaţă pentru văz. Este deci imposibil de a susţine 
că e dulce sau că e lipsită de dulceaţă. 

Fiecare dintre senzaţiile noastre ni se prezintă într-o formă 
complexă. De exemplu, mărul este neted, aromat, dulce, galben. 
Deci nu este evident dacă are realmente numai aceste calităţi sau 
are o calitate unică, dar ea se diversifică din cauza alcătuirii diferite 
a organelor noastre de simţ sau poate că are mai multe calităţi 

decât cele ce ne sunt date de simţuri, întrucât unele din aceste 
calităţi nu ne cad sub simţuri. S-ar putea socoti că mărul are o 
calitate unică. . . (dar) că este perceput ca având diferite calităţi, din 
cauza deosebirii dintre simţurile noastre... Iată deci cum putem 
conchide că mărul poate avea mai multe calităţi decât cele care ne 
sunt date prin senzaţii. Să ne închipuim pe cineva care din naştere 
are simţurile pipăitului, mirosului şi gustului, dar care nici nu aude, 
nici nu vede. Acesta îşi va imagina că nici vizibilul, nici ceea ce este 
perceptibil prin simţul auzului nu are existenţă, ci numai acele trei 
genuri de calităţi pe care sunt capabile să le perceapă... Deci este 
posibil ca şi noi să percepem numai cele cinci senzaţii pe care le 
posedăm (din calităţile pe care le are mărul), pe care suntem capabili 
să le percepem. Dar este posibil să existe şi alte calităţi, care ar fi 
percepute de alte organe ale simţurilor, de care noi nu ne bucurăm. 
Şi de aceea nici nu percepem calităţile care sunt de domeniul acelor 
simţuri. . . 

Al patrulea mod este denumit cel referitor la împrejurări, înţele- 
gând prin împrejurări dispoziţiile, stările noastre sufleteşti... Aceeaşi 
apă turnată pe părţile inflamate ale corpului cuiva pare fierbinte, 
pe când noi nu simţim nimic... Aceeaşi miere mie mi se pare dulce, 
dar pentru cei bolnavi de gălbinare ea pare amară... După vârste, 
aceeaşi atmosferă apare celor bătrâni rece vara, iar celor în puterea 
vârstei de o căldură bine dozată... Mulţi care au iubite urâte le cred 
cu înfăţişarea cea mai plăcută. . . De aici rezultă că suntem aduşi la 
suspendarea judecăţii cu privire la natura realităţilor exterioare 
(obiecte ale senzaţiei) şi în privinţa modului acestuia de suspendare 
a judecăţii. 

Al cincilea mod este cel care provine din poziţii, distanţe şi locuri, 
căci, din cauza fiecăruia din acestea, aceleaşi obiecte apar ca 
deosebite... Lumina opaiţului la soare pare întunecată, iar în obscu- 
ritate ca luminoasă... Sunetul pare altul într-un fluier, altul în flaut 
şi altul în aer pur şi simplu. 

Desigur, cine îşi propune să dea preferinţă unora din aceste 
reprezentări va încerca imposibilul... 

Al şaselea mod se întemeiază pe amestecuri, şi de aici concludem 
că, deoarece nici un lucru real nu ne impresionează simţurile în 
sine, ci întotdeauna în unire cu alt lucru, poate este cu neputinţă 
să stabilim natura amestecului rezultând din unirea obiectului 
exterior şi ceea ce se combină cu el pentru a fi perceput, dar nu 
suntem în situaţia de a spune care este exact natura realităţii 
exterioare în sine... Acelaşi sunet într-un fel pare când se combină 
cu aerul rar, şi altfel când se combină cu aerul dens. De asemenea, 

parfumurile în baie şi la soare par mai pătrunzătoare decât în aerul 
rece... 

Al şaptelea mod de suspendare a judecăţii este întemeiat pe 
cantitatea şi constituţia obiectelor supuse cunoaşterii noastre. Spre 
exemplu, răzăturile cornului unui ţap par albe dacă sunt considerate 
pur şi simplu fără compunere, dar reunite pentru a forma substanţa 
cornului apar negre. Şi piliturile argintului luate izolat par negre... 

Al optulea mod de abţinere se întemeiază pe ideea relaţiei dintre 
lucruri...; deoarece potrivit acestui mod toate lucrurile sunt relaţii 
ale unora cu altele, trebuie să ne abţinem de a judeca cu privire la 
ce este un lucru şi în mod absolut, şi în natura lui reală... Toate 
lucrurile sunt relaţii... (Dar dacă) toate lucrurile sunt relaţii, e limpede 
că nu vom putea spune ce fel este fiecare lucru în natura sa şi în 
realitate, ci cum apare în funcţie de caracterul lor relativ. 

Despre modul de abţinere care rezultă din întâlnirea frecventă 
sau rară a unui fenomen, de care spuneam că e al nouălea mod. . . 
vom da următoarele explicaţii: soarele este, desigur, mult mai 
surprinzător decât o cometă. Dar, deoarece soarele îl vedem 
necontenit, iar cometa rar de tot, suntem impresionaţi de aceasta şi 
ne închipuim că este un semn trimis de Zeus, pe câtă vreme soarele 
nu ne uimeşte deloc... 

Modul al zecelea de suspendare a judecăţii, care este cel mai de 
seamă de pus în legătură cu soarele, este întemeiat pe regulile de 
viaţă, pe obiceiuri, legi, credinţe legendare şi presupuneri dogmatice. 
O regulă de conduită este alegerea unui fel de viaţă sau a unei 
acţiuni izolate, pe care o face un individ sau un grup de oameni... 
Legea este o convenţie scrisă între cetăţenii unui stat... Deprinderea 
sau obiceiul este acceptarea în comun de către mulţi oameni a unui 
lucru. . . Credinţa în mituri este acceptarea unor lucruri neîntâmplate 
şi plăsmuite, cum sunt, printre altele, miturile privitoare la Cronos. 
Acestea sunt crezute de către mulţi ca fiind adevărate. 

Concepţia dogmatică este acceptarea unui lucru, care pare 
întărită de un raţionament sau de o demonstraţie... Noi opunem 
fiecare din acestea o dată lui însuşi, altă dată fiecăruia din celelalte 
lucruri. Spre exemplu, opunem un obicei altui obicei în modul 
următor:... La romani, acela care a renunţat la averea părintească 
nu plăteşte datoriile părintelui, la rodieni însă, plăteşte în orice caz... 
într-o povestire afirmăm că Zeus este reprezentat în unele mituri ca 
tatăl oamenilor şi al zeilor, iar în alta se spune că: „Okeanos este 
obârşia zeilor..." ( Iliada, XIV, 201). 

Unii filosofi declară că există un singur element, alţii că elemen- 
tele sunt infinite la număr... 

Aşadar, este necesar să ne suspendăm judecata despre natura 
adevărată a lucrurilor care se află în afară de noi. (I, 36-163) 

3. Scepticii mai noi ne transmit cinci moduri de abţinere: primul, 
cel din contrazicere, al doilea, cel al regresiunii la nesfârşit, al treilea, 
cel întemeiat pe relaţie, al patrulea, cel care provine din presupunere, 
şi al cincilea, din cercul vicios. 

Modul din contrazicere este acela după care descoperim cu 
privire la lucrul propus că se produce o dezbinare, căreia nu i se 
poate pune capăt... 

Modul regresiunii la nesfârşit este acela la care spunem că lucrul 
adus drept confirmare a unui alt lucru propus mai are şi el nevoie 
de o dovadă, şi aceasta de alta, şi aşa mai departe, la infinit... 

Modul întemeiat pe relaţie este acela în care lucrul exterior apare 
într-un fel sau altul în raport cu cel ce judecă şi lucrurile care sunt 
considerate împreună cu el... 

Modul care se întemeiază pe presupunere acţionează în cazul 
când dogmaticii - constrânşi la o regresiune la nesfârşit - încep cu o 
presupunere pe care nu o demonstrează, ci pretind să fie acceptată 
prin concedare... 

Modul raţionamentului circular are loc atunci când lucrul de 
care e nevoie pentru a consolida obiectul cercetării noastre are nevoie 
de confirmarea care vine de la lucrul cercetat... (I, 164-177) 

4. Ne sunt transmise şi alte două moduri de suspendare a 
judecăţii. Partizanii acestor două moduri... spun că nimic nu se 
înţelege de la sine, ceea ce este evident, cred eu, din controversa ce 
există în sânul filosofilor naturalişti cu privire la toate lucrurile 
sensibile şi inteligibile. Această controversă nu admite rezolvare, 
din cauză că noi nu putem recurge nici la argumentul criteriului 
sensibil, nici la cel inteligibil, deoarece orice criteriu am adopta este 
controversat şi nevrednic de încrederea noastră. Căci dacă lucrul 
prin care un anume obiect e înţeles va trebui întotdeauna să fie 
înţeles prin alt lucru, vom fi aduşi la cercul vicios sau la argumentul 
regresiunii la infinit... (I, 178-179) 

Aenesidemos ne transmite opt moduri prin care el crede că poate 
dovedi că orice explicaţie cauzală a dogmaticilor este eronată. 

Primul este acela după care genul în explicaţia cauzală, care 
este de domeniul lucrurilor nonaparente, nu are o confirmare 
recunoscută din senzaţii. 

Al doilea este acela după care, existând o puternică înclinaţie 
de a atribui lucrului cercetat cauze de mai multe feluri, unii îi dau 
o explicaţie cauzală de un singur fel. 

Al treilea mod este acela după care, lucrurile având loc într-o 
ordine dată, cei ce dau explicaţiile cauzei nu le prezintă în nici o ordine. 

Al patrulea mod este acela după care cercetătorii, luând feno- 
menele aşa cum se produc, socotesc că şi lucrurile nonaparente 
le-au înţeles aşa cum se produc... 

Al cincilea mod este acela după care toţi dau explicaţii cauzale 
după presupuneri proprii cu privire la elemente, fără să urmeze 
anumite metode de demonstraţie comune şi admise de toţi. 

Al şaselea mod este acela după care adesea ei iau explicaţiile 
care sunt în acord cu propriile lor presupuneri de la care pleacă, 
dar neglijează pe acelea care contrazic ipotezele de unde au pornit, 
deşi au o egală probabilitate. 

Al şaptelea mod este acela după care adesea filosofii dau explicaţii 
cauzale în contrazicere nu numai cu aparenţele, dar şi cu propriile 
lor ipoteze. 

Al optulea mod este acela după care, adesea, deşi atât lucrurile 
date prin senzaţii, cât şi cele care sunt obiecte ale cercetării sunt 
deopotrivă de îndoielnice, dogmaticii îşi construiesc învăţătura cu 
privire la ele, lucrurile îndoielnice, pornind de la alte lucruri 
îndoielnice. (I, 180-186) 

5. Chiar dacă am admite prin ipoteză că există un criteriu al 
adevărului, el se va dovedi că nu e de nici un folos şi este zadarnic. 
(II, 80-84) 

6. Faptul că demonstraţia nu are existenţă reală se poate deduce 
din cele ce afirmă dogmaticii prin respingerea fiecăreia din susţinerile 
implicate în noţiunea ei. Astfel, argumentul este alcătuit din judecăţi, 
dar ceea ce este compus nu poate exista decât prin elementele 
componente, care coexistă mutual cu ceea ce ele compun. Dar părţile 
unui argument nu există mutual. Căci atunci când exprimăm prima 
premisă nu există încă a doua premisă, nici o a doua premisă, nici 
concluzia. Când o exprimăm pe cea de a doua, premisa anterioară 
nu mai există, iar concluzia nu există încă. Iar când exprimăm 
concluzia, premisele nu mai au fiinţă. (II, 144-192) 

Cred, de asemenea, că se poate respinge uşor felul de 
argumentare al metodei inductive. Căci, deoarece dogmaticii vor ca 
din cazurile individuale să dea crezare prin acest mod (de a raţiona) 
universalului, ei vor face acest lucru parcurgând fie toate cazurile 
individuale, fie doar pe unele. Dar dacă numai pe unele, inducţia va 
fi nesigură, întrucât este posibil să fie în opunere cu universalul 
unele cazuri individuale care au rămas deoparte în inducţie. Iar 
dacă vor să ia toate cazurile individuale, osteneala lor e zadarnică, 
întrucât cazurile particulare sunt infinite. (I, 204) 

7. Dar şi cu privire la arta de a trata despre definiţii dogmaticii 
sunt înfumuraţi... 

Ca să procedăm direct, omul care nu cunoaşte obiectul definit 
nu este în stare să definească lucrul pe care nu-1 cunoaşte, iar cel 
ce îl cunoaşte, chiar încercând să-l definească, nu a înţeles din 
definiţie lucrul de definit, ci a stabilit ca adaos definiţia asupra 
lucrului pe care l-a înţeles mai înainte; în orice caz, definiţia nu 
este necesară pentru înţelegerea lucrurilor. Căci, deoarece voind să 
definim toate lucrurile dintr-o dată nu definim nimic, fiindcă ne 
încurcăm în regresiunea la nesfârşit sau recunoscând că unele 
lucruri se vor naşte la întâmplare din şoareci, iar elefanţii din 
furnici... (II, 205-209) 

8. Iată deci argumentele care fac plauzibilă existenţa cauzei. 
Dar şi faptul că nu există o cauză a unui lucru este probabil. . . 

Astfel, bunăoară, este imposibil de a percepe cauza înainte de a 
percepe efectul ei ca pe efectul acesteia. Căci noi cunoaştem un 
lucru că este cauza efectului numai atunci când îl înţelegem pe 
acesta din urmă ca fiind efectul ei. Noi nu putem însă percepe 
întrucât efectul unei cauze este efectul ei, dacă nu percepem în 
prealabil cauza efectului drept cauza lui. Astfel, dacă pentru a gândi 
cauza trebuie cunoscut mai înainte efectul, iar pentru a cunoaşte 
efectul... trebuie cunoscută în prealabil cauza, dificultatea cercului 
vicios dovedeşte că ambele sunt de neconceput; aşadar, nici cauza 
nu se poate concepe, întrucât e cauză, nici efectul, întrucât e efect. 

Cauza fiind o noţiune relativă nu poate fi concepută înaintea 
efectului său. Iar dacă trebuie concepută ca fiind cauzatoare a 
efectului său, trebuie concepută înaintea acestui efect, întrucât este 
imposibil să fie conceput un lucru înaintea a ceea ce conceperea 
acestui lucru nu poate preceda. Şi atunci este imposibil să concepem 
cauza. 

9. (Privitor) la principiile numite materiale. Că acestea sunt 
incomprehensibile este uşor de observat dacă ne întemeiem pe 
neînţelegerea ce există între dogmatici cu privire la ele... 

Dacă nu putem să ne dăm adeziunea nici tuturor poziţiilor 
filosofice cu privire la elemente şi nici unora dintre ele, se cuvine să 
ne suspendăm judecata cu privire la ele. (III, 30-37) 

10. Scepticii spun că nu se poate admite mai degrabă că mişcarea 
există decât că nu există... Noi, neputând nici să răsturnăm 
argumentele (care neagă realitatea mişcării), nici datele simţirilor 
pe care se întemeiază teoria realităţii mişcării, ne suspendăm 
judecata. (III, 65-81) 

11. Unii au admis existenţa spaţiului, alţii au respins-o, iar alţii 
şi-au suspendat judecata cu privire la el... 

Dacă spaţiul are o realitate este sau corp, sau incorporai... 
Fiecare din elementele acestei alternative este obiect de discuţie 
însă. Deci şi spaţiul este o problemă insolubilă. Spaţiul este gândit 
în relaţie cu corpul al cărui spaţiu este. Raţionamentul cu privire la 
realitatea corpului este insolubil, deci la fel e şi cel cu privire la 
spaţiu. Spaţiul nu este etern, dar, afirmându-se că se iveşte, se 
constată că este ireal, întrucât nu există ivire. (III, 119-135) 

12. Acelaşi lucru ni se întâmplă şi cu privire la timp. Căci dacă 
depindem de aparenţe se pare că timpul există, dar dacă cedăm 
argumentelor, el ni se pare ca ceva real. . . 

Timpul nu poate fi decât una din două: corporal sau incorporai. 
Dar nu se poate considera că unele doctrine sunt adevărate, iar 
altele false, datorită egalei greutăţi a părerilor care se înfruntă... 
încât din aceste cauze nu vom putea face nici o afirmaţie întemeiată 
cu privire la timp. Apoi, deoarece timpul nu pare a avea realitatea 
fără mişcare şi repaos, dacă se suprimă mişcarea se suprimă şi 
repaosul, se suprimă şi timpul. 

Nu mai puţin obiectează unii împotriva timpului următoarele: 
dacă există un timp real, el e sau limitat, sau ilimitat. Dar dacă e 
limitat, el a trebuit să înceapă de la un timp oarecare şi se va sfârşi 
într-un timp oarecare. Din această cauză, era cândva timpul când 
nu era încă timp şi va fi timpul când nu va mai fi timp? Ceea ce este 
absurd. Deci timpul nu este limitat. Dar dacă este nelimitat, deoarece 
o parte din el este numită trecut, alta prezent şi alta viitor, timpul 
viitor şi timpul trecut sunt sau nu? 

Dar dacă nu sunt, rămânând numai prezentul care este de 
durata unei clipe, timpul va fi limitat. Dar dacă există trecutul şi 
viitorul, fiecare din ele fiind prezente, va fi prezent. Dar este absurd 
să spui că trecutul şi viitorul sunt prezente. Deci timpul nu este 
nici nelimitat... (III, 136-150) 

Să expunem partea etică, ce pare a privi judecarea lucrurilor 
bune, rele şi indiferente. (III, 168) 

13. Fie că ar defini cineva binele ca pe ceva ce este util sau ca 
fiind lucrul ce trebuie ales pentru sine, sau ce contează ceea ce 
conlucrează la fericire, el nu înfăţişează esenţa binelui, ci numai 
vreuna din proprietăţile sale... Proprietăţile însă aparţin fie doar 
binelui, fie altor lucruri. . . Dar dacă aparţin tot atât de bine şi altor 
lucruri, ele nu sunt semne caracteristice ale binelui. Pe când, dacă 
aparţin doar binelui, nu este posibil pentru noi să gândim binele 
pornind numai de la ele. Căci, aşa cum cel care nu posedă noţiunea 
de cal... nu poate ajunge la noţiunea de cal dacă nu întâlneşte mai 
înainte un cal, tot aşa şi cel care, fiindcă nu ştie ce este binele, îl 

caută, dar nu va putea recunoaşte calitatea proprie ce-i revine numai 
lui, pentru a putea prin aceasta să-i conceapă noţiunea. Căci mai 
întâi va trebui să înveţe natura binelui... Dar dacă (dogmaticilor) li 
se pune întrebarea ce este lucrul căruia îi aparţin aceste proprietăţi, 
ei se cufundă într-o polemică fără ieşire..., unii afirmând că binele 
este virtutea, alţii că e plăcerea, alţii, lipsa de durere. (III, 173-178) 

Dacă binele nu este nici alegerea, nici ceea ce este vrednic de 
alegere în sine... nu există deloc vreun bine natural. 

Dacă este prin natură ca lucrurile să-i impresioneze pe toţi 
oamenii la fel, iar cele ce se spun că sunt rele nu mişcă pe toţi la fel, 
urmează că nu există nimic care să fie rău de la natură. (III, 188-238) 



eoplatonismul 


Acesta numeşte, convenţional şi totodată cu diferite grade de 
legitimitate, mai multe şcoli sau direcţii, de mai lungă sau de mai 
scurtă durată, apărute, în succesiune târzie platonică, între secolele 
II şi VI. După un platonism de mijloc (medioplatonismul) nu prea 
semnificativ (cu Albinos, cu Plutarh), prima şcoală neoplatonică 
apare la Alexandria, cu Ammonios Sakkas, în jurul anului 200. 
între alţi auditori se află şi Plotin, care, la rândul său, va întemeia o 
şcoală în Roma. O altă şcoală este înfiinţată în Siria (după anul 
300), de Iamblichos, descendent el însuşi din învăţământul lui Plotin. 
Discipolul lui, Hedesios, deschide o şcoală în Pergam (după 330). 
Şcoala ateniană, înfiinţată încă mai de mult, ajunge la măreţie cu 
Proclos, apoi cu Damascios. 

Deşi diferite şcolile, individualizaţi şi reprezentanţii de frunte ai 
lor, totuşi ce au comun este mai puternic. Anume ele se organizează 
în jurul aceleiaşi mari probleme a raportului dintre Unu şi multiplu, 
poate cea mai mare a filosofiei greceşti, începând cu Platon. Astfel 
încât, neoplatonismele sunt în continuarea platonismului prin 
program sau ca program al filosofiei, aşa cum este el pus în marele 
dialog Parmenides. De altfel, dialogul era cartea de bază în şcolile 
neoplatonice. Aşa cum avea să zică Proclos, dacă dialogul Alkibiad.es 
I, despre cunoaşterea de sine, este intrarea în platonism ca templu, 
Parmenides reprezintă sanctuarul. 

1. PLOTIN 


Plotin (205-270), elevul lui Ammonios Sakkas, pe la 246, 
întemeiază el însuşi, la Roma, o şcoală, repede ajunsă la celebritate. 
Are, între alţii, ca discipol pe Porphyrios, acela care îi va edita opera, 
însoţită de o Viaţă a lui Plotin. Găsind 54 de tratate, Porphyrios le 
ordonează în 6 enneade (deci câte 9 în fiecare grupă). De aici şi 
titlul generic Enneade /Enneadas (în greceşte). Prima conţine tratate 
de morală ( Despre virtuţi, Despre fericire. Despre primul bine şi alte 
speţe ale Binelui etc.), a doua de fizică ( Despre lume. Despre mişcarea 
circulară ş.a.), a treia cu privire atât la lume, cât şi la diferite lucruri 
în legătură cu ea (Despre destin, Despre providenţă, Despre eternitate 
şi timp etc.), cea de a patra se aplică cu precădere sufletului ( Despre 
esenţa sufletului, Despre nemurirea sufletului etc.), cea de a cincea, 
tratate relative la inteligibile şi inteligenţă ( Despre cele trei ipostaze 
principale. Despre frumuseţea inteligibilă. Despre Inteligenţă, Idei şi 
Fiinţă ş.a.), iar cea de a şasea: Despre genurile fiinţei, despre numere, 
despre Bine. 


A. Viaţa şi opera 

1. Porphyrios, Viaţa lui Plotin şi ordinea cărţilor sale, p. 3. La 
douăzeci şi opt de ani el s-a dedicat filosofiei şi a intrat în legătură cu 
celebrităţile de atunci ale Alexandriei. Dar el iese de la lecţiile lor 
descurajat şi cu amărăciune. Povestindu-i impresiile unui prieten, 
acesta îl aduce la Ammonius, pe care nu-1 cunoştea. De cum a intrat 
şi l-a ascultat a zis către prietenul său: „Iată omul pe care îl căutăm' 1 . 
Din acea zi l-a frecventat cu asiduitate pe Ammonius... împăratul 
Gordianus era pe punctul de a pleca în campanie în Persia; Plotin s-a 
alăturat trupelor lui, plecând cu ele. Avea pe atunci treizeci şi nouă 
de ani, căci urmase lecţiile lui Ammonius timp de unsprezece ani. 

După înfrângerea lui Gordianus în Mesopotamia, Plotin se 
refugiază în Antiohia şi apoi revine la Roma. Avea patruzeci de ani. 
împreună cu Herennius şi Origene a hotărât să ţină în secret 
învăţăturile lui Ammonius. Plotin îşi ţinu promisiunea... Dar Heren- 
nius este cel dintâi care încalcă înţelegerea şi Origene îl urmează... 
Mult timp Plotin continuă să nu scrie nimic... Are câţiva auditori, 
dar nu scrie încă nimic. Cum el cerea auditorilor săi să pună ei 
înşişi întrebări, cursurile sale erau extrem de încurcate... Venind la 
Roma, Amelius... luă note după cursurile lui Plotin şi alcătui o sută 
de cărţi. 

(4) în al zecelea an al împărăţiei lui Galienus, Plotin avea aproape 
59 de ani. în acest timp, eu (Porphyrios) încep să-l frecventez... 
Deja Plotin începuse să scrie pe diferite teme. Când l-am cunoscut 
scrisese deja 21 de tratate... Iată aceste scrieri, cărora el nu le-a dat 
titlu... De aceea, eu voi pune ca titlu primele cuvinte: Despre frumos, 
Despre nemurirea sufletului, Despre destin, Despre esenţa sufletului, 
Despre Inteligenţă, Idei şi Fiinţă, Despre coborârea sufletului în corp. 
Despre Unul, Fac toate sufletele un singur suflet? Despre Bine sau 
Despre Unul, Asupra celor trei ipostaze primitive. Asupra naşterii şi 
ordinii realităţilor de după cea dintâi, Despre cele două materii, 
Consideraţii diverse, Despre mişcarea circulară, Despre demon, 
Despre sinuciderea raţională, Există lucruri individuale? Despre virtuţi, 
Despre dialectică, în ce sens se poate vorbi despre suflet ca intermediar 
între esenţa indivizibilă şi esenţa divizibilă. 

(5) (Apoi) mai scrie încă altele: Cum fiinţa care este peste tot una 
şi aceeaşi. Despre ceea ce este dincolo de fiinţă şi nu poate fi gândit 
(etc.). 

(6) Avem în total 54 de scrieri. 

(7) A avut auditori mulţi, dar discipoli fervenţi pe Amelius din 
Etruria..., pe un medic din Scythopolis, Paulin, pe un altul din 
Alexandria, Eustochius, acesta fiindu-i şi prieten. Din anturajul 
său mai făceau parte: Zoticus, criticul şi poetul... De asemenea, pe 
mine, Porphyrios din Tyr, mă socotea printre amicii săi şi mi-a 
încredinţat corectura scrierilor sale. 

(11) Avea o cunoaştere uimitoare a oamenilor... Putea să prevadă 
ce vor deveni copiii... 

(12) Era foarte stimat de împăratul Galienus şi de împărăteasa 
Salonina. El s-a folosit de această preţuire pentru a le cere să 
amenajeze un oraş în ruină, din Campania, şi să-l dea filosofilor. 
Locuitorii lui trebuiau să trăiască după legile lui Platon şi trebuia 
să se numească Platonopolis... Filosoful ar fi obţinut uşor ceea ce 
ar fi dorit, dacă vreo câţiva din anturajul împăratului n-ar fi pus 
piedici din invidie, din rea-voinţă sau din alt motiv asemănător. 

(14) Avea un stil concis... Cunoştea bine învăţăturile stoicilor, 
ca şi pe cele ale peripateticienilor. Folosea în mod frecvent Metafizica 
lui Aristotel. Nu ignora nici teoremele geometriei, aritmeticii, 
mecanicii, opticii şi muzicii. 

(16) în timpul său erau mulţi creştini, între care Adelphius şi 
Aquilinus, sectatori partizani ai filosofiei vechi. . . Ei înşelau oamenii, 
pentru că mai înainte se înşelau pe ei înşişi şi credeau că Platon 
n-a pătruns cu mintea lui până la esenţa inteligibilă. Plotin îi 
combătea adesea, scriind şi un tratat Contra gnosticilor... 

(23) Capătul şi scopul erau pentru el uniunea intimă cu 
divinitatea, care este deasupra lucrurilor. 

(24) Lăsându-mă să pun în ordine şi să corectez tratatele sale, 
eu nu voi să le pun în serie cronologică... Eu am împărţit cele 54 de 
tratate în 6 enneade, având astfel bucuria de a afla cifra perfectă 6 
şi cifra, tot perfectă, 9. Am reunit în fiecare enneadă cărţile care se 
înrudeau prin subiect: 

Prima enenadă conţine tratatele care se ocupă cu morala... A 
doua le reuneşte pe cele ce se ocupă cu fizica... A treia conţine 
tratatele despre lume şi despre obiectele considerate în raport cu 
lumea... A patra enneadă conţine tratatele referitoare la suflet..., a 
cincea pe cele referitoare la inteligenţă. în a şasea au fost incluse 
tratatele Despre genurile fiinţei, I-III, Că fiinţa este peste tot întreagă, 
I-II, Despre numere, Cum ajunge fiinţa la multiplicitatea ideilor, Despre 
bine. Despre Voinţa Omului, Despre Bine sau Unul. 


B. Opera 

Enneade 

1. III, 8, 9. Primul principiu, Unul sau Binele, poate fi închipuit 
ca un izvor care nu are altă sursă decât pe sine şi care se revarsă 
fără să se istovească în vreun fel... Mai este asemenea sevei care dă 
viaţă copacului... 

2. V, 5, 11. El este infinit, f iind unul, şi tot de aceea nu este 
măsurabil sau numărabil. Nu e nici mărginit de altceva, nici chiar 
de sine însuşi, pentru că în acest caz ar fi dublu. Este lipsit şi de 
figură, f iind necompus şi lipsindu-i o formă. 

3. V, 6, 1. Implică în acelaşi timp unitatea şi dualitatea, căci 
altfel nu va putea să gândească ceva. De aceea, trebuie să fie simplu 
şi să nu fie, în acelaşi timp, astfel. 

4. I, 7, 1-3. Se poate spune că binele pentru fiecare fiinţă este 
activitatea în conformitate cu natura? Dacă da, atunci fiinţa compusă 
din mai multe părţi îşi are binele în actul său, cel mai bun faţă cu 
părţile sale. Deci pentru suflet binele natural va fi propria sa 
activitate. Dar întrucât sufletul tinde către perfecţiune, binele său 
nu este doar relativ la activitatea lui, ci are şi un sens absolut. Fie 
deci ceva care nu mai tinde către altceva, pentru că în sine este cel 
mai bun... acest ceva este evident. Binele graţie căruia toate cele ce 
sunt îşi au binele lor. 

Toate existenţele care participă la Bine o fac în modalităţi diferite, 
pentru că fiecare se îndreaptă către el şi vrea să fie asemenea lui. 

Dacă deci dorinţele şi activităţile toate se îndreaptă către el, Binele 
însuşi nu are nici o dorinţă şi nici un scop. Imobil, el este principiul 
şi izvorul tuturor actelor conforme cu natura. El dă lucrurilor forma 
binelui, dar nu prin îndreptarea sa către ele... El rămâne mereu 
ceea ce este. 

Fiind dincolo de lucruri, este ca soarele, imobil, şi totul se 
îndreaptă către el. 

Ce raport au lucrurile cu Binele? Lucrurile neînsufleţite se 
raportează la suflet, şi sufletul la Binele însuşi prin inteligenţă, ca 
intermediar. Orice lucru este într-un fel un bine, fiind o unitate şi o 
fiinţă care, totodată, participă la o formă specifică. în urmare, orice 
existenţă participă la Bine întrucât participă la aceste trei lucruri. 

5. V, 9, 6. Inteligenţa este tot una cu toate cele ce există, 
cuprinzându-le bine, dar nu spaţial... Toate esenţele sunt cuprinse 
în ea, dar nu amestecate, ci distincte, cum, de pildă, cunoştinţele 
stau în spirit şi nu se confundă. în universalitatea sa, Inteligenţa 
cuprinde toate esenţele, tot aşa cum genul include speciile şi întregul, 
părţile. 

6. II, 4, 1-16. Materia este un obiect subiect şi receptacul pentru 
forme... Dar care este măsura sa ca subiect? Şi cum este ea capabilă 
să primească forme? Unii zic că materia este una, socotind-o 
substratul elementelor şi substanţa lor... Alţii zic că este 
incorporabilă. Unii zic că este de două feluri: ca substrat al corpurilor 
sau ca substrat al formelor şi al esenţelor incorporale. în cursul 
discuţiilor noastre am admis existenţa ideilor. Dacă există idei, fiecare 
are ceva comun, dar şi distinct. Caracterul propriu şi diferenţa sunt 
cele ce separă o idee de alta, deci forma ei particulară. Dar, dacă 
există o formă, există un lucru in-format şi în care stă diferenţa. 
Deci există o materie care primeşte forma. 

Mai mult, există o lume inteligibilă şi o lume sensibilă care este 
o imitaţie, or aceasta este alcătuită din materie şi formă... De altfel, 
cum s-ar putea gândi forma fără o materie? 

Corpul este o unitate a unei forme şi a unei materii. El este deci 
un compus şi prin gândire se descoperă dualitatea sa; gândirea îl 
divizează până ce se ajunge la un termen simplu, care nu mai poate 
li analizat. Ea divizează atâta cât poate ea merge până în profunzimile 
fiinţei. Această profunzime este materia şi de aceea materia este 
tenebroasă. Lumina care luminează este forma; inteligenţa vede 
forma. Văzând forma într-o fiinţă, ea gândeşte că adâncurile fiinţei 
sunt în obscuritate. Acelaşi ochi luminos... discerne existenţa 
fondului obscur şi material, ascuns sub suprafaţa luminoasă. 

Acest principiu tenebros este diferit în lucrurile inteligibile şi în 
cele sensibile... Materia divină primeşte o limită definită şi ea posedă 
viaţă bine fixată de inteligenţă. Materia corpului devine un oarecare 
lucru de definit, care nu este nici viu, nici inteligent. Este ceva mort, 
care primeşte ordinea. în corpuri forma nu este decât o imagine. 
Substratul său de asemenea este o imagine. Dincolo însă, forma 
este o realitate, ca şi subiectul său. Materia inteligibilă este ea 
născută? Revine la a răspunde dacă şi ideile sunt. Acestea sunt 
născute întrucât vin dintr-un principiu. Dar ele sunt nenăscute 
întrucât nu au un început în timp. Produse externe de principiul 
lor, ele nu sunt într-o perpetuă devenire, ca lumea sensibilă, ci 
există etern, ca lumea inteligibilă. 

Alteritatea inteligibilă produce etern materia; ea este principiul 
materiei, ca şi al primei mişcări. Şi mişcarea este numită alteritate, 
pentru că mişcarea şi alteritatea sunt născute împreună. Mişcarea 
şi alteritatea vin de la ceea ce este mai întâi. 

Să vorbim acum despre materia corpurilor sau materia receptivă. 
Orice transformare înseamnă o trecere de la o formă la alta. Ea lasă 
deci să subziste un substrat care primeşte o nouă formă şi pierde 
pe cea veche. 

7. II, 3, 7. Totul în Univers este ca într-un organism. Căci toate 
lucrurile depind unele de altele şi, cum s-a spus, totul conlucrează 
nu numai într-un individ, dar şi mai mult în univers. Unitatea 
principiului este aceea care unifică multele părţi ale animalului şi 
face o fiinţă unică. Or, la fel ca în fiecare animal şi ca în fiecare 
funcţie a acestuia, în univers fiecare fiinţă îşi are funcţia sa proprie... 
Fiecare deci, urmând aceluiaşi principiu, îşi îndeplineşte funcţia sa 
şi toate sunt utile pentru toate. Căci nimic nu e separat de ansamblu. 

8. III, 2, 3. Divinitatea a făcut universul frumos, complet şi 
armonios, punându-i toate părţile, de la cele mai mici la cele mai 
mari, în perfectă înţelegere... 

9. I, 6, 1-7. Frumosul se găseşte mai ales în privire; el există şi 
în auz, în împreunarea cuvintelor şi în muzica de orice fel; căci 
melodiile şi ritmurile sunt frumoase; există însă, dacă ne ridicăm 
de la senzaţii către un domeniu superior, ocupaţii, acţiuni, feluri de 
a fi care sunt frumoase; există o frumuseţe a ştiinţelor, a virtuţilor. 

Este o frumuseţe anterioară aceleia? Discuţia o va arăta. Ce 
face că vederea îşi reprezintă frumuseţea într-un corp, că auzul 
este prins de frumuseţea sunetelor? Este o singură şi aceeaşi 
frumuseţe prin care toate lucrurile sunt frumoase sau există o 
frumuseţe diferită în corpuri şi în celelalte fiinţe? Şi ce sunt aceste 
frumuseţi? Sau ce este această frumuseţe? Unele fiinţe, corpurile 

sunt frumoase nu prin substanţa lor însăşi, ci prin participare; altele 
sunt frumoase în ele însele, ca virtutea, căci este clar că aceleaşi 
corpuri sunt când frumoase, când fără frumuseţe, ca şi cum fiinţa 
corpului ar fi diferită de aceea a frumuseţii. Ce este această 
frumuseţe prezentă în corpuri? Este primul lucru de cercetat. Ce 
atrage ochii celor ce privesc şi le dă, în contemplare, bucurii? Dacă 
descoperim o vastă frumuseţe a corpurilor, ne vom putea oare servi 
de ea ca de o treaptă pentru a contempla celelalte frumuseţi? Toată 
lumea afirmă că frumuseţea vizibilă este o asimetrie a părţilor una 
faţă de alta şi în raport cu întregul... Frumuseţea din corpuri este 
simetria şi măsura lor. Pentru cel ce gândeşte astfel, fiinţa frumoasă 
nu va fi o fiinţă simplă, ci numai, în mod necesar, o fiinţă compusă. 
Mai mult, întregul acestei fiinţe va fi frumos, iar părţile sale nu vor 
fi frumoase fiecare pentru ea însăşi, ci combinându-se astfel ca 
ansamblul lor să fie frumos. Cu toate acestea, dacă ansamblul este 
frumos, trebuie ca părţile să fie frumoase şi ele. 

Căci un lucru frumos nu este făcut din părţi urâte şi tot ceea ce 
conţine el este frumos. în plus, culorile care sunt frumoase ca şi 
lumina soarelui vor fi, în această teză, în afara frumuseţii, fiindcă 
ele sunt simple şi nu îşi trag frumuseţea lor din simetria părţilor. Şi 
aurul, cum este el frumos? Şi fulgerul care se vede noaptea, cine îl 
face să fie frumos? Este la fel ca sunetele. Frumuseţea unui singur 
sunet se va pierde şi, cu toate acestea, foarte adeseori, fiecare din 
sunetele care fac parte dintr-un ansamblu frumos este frumos prin 
sine însuşi.. 

Şi dacă, trecând la ocupaţiile frumoase, la discursurile frumoase, 
vrem să vedem şi aici cauza acestei frumuseţi în simetrie, cum vom 
vorbi de simetrie în ocupaţiile frumoase, în legiuiri, în ceea ce 
cunoaştem, în ştiinţe? Teoremele sunt simetrice unele cu altele; ce 
înseamnă aceasta, că ele se acordă? Dar este un acord şi în părerile 
celui rău. 

Iată virtutea, care este o frumuseţe a sufletului... în acest sens 
are ea părţi simetrice?... Căci în ce raport se fac combinaţiile sau 
amestecul părţilor sufletului şi al teoremelor ştiinţifice? Şi inteligenţa 
este aparte; în ce va consta frumuseţea ei? 

Să spunem mai întâi ce este frumuseţea prin corpuri. Este o 
calitate care devine sensibilă la prima impresie. Sufletul se pronunţă 
asupra-i cu inteligenţă; el recunoaşte, o primeşte şi într-un fel 
oarecare se adaptează ei. Afirmăm că sufletul, fiind ceea ce este, 
ajunge aproape de esenţa reală, care îi este superioară, se complace 
în privirea fiinţelor de acelaşi fel cu sine, le raportează la sine, îşi 
aduce aminte de el însuşi şi de ceea ce îi aparţine. Ce asemănare 

este între frumuseţile de acolo şi cele de aici? Dacă este o asemănare, 
să fie într-adevăr astfel? Dar cum sunt ele, şi unele, şi altele, 
frumuseţi? Sunt, spunem noi, întrucât participă la o idee. Căci orice 
lucru lipsit de formă şi destinat a primi o formă sau o idee rămâne 
urât şi e străin raţiunii divine atâta timp cât el nu este părtaş unei 
idei sau forme. Deci ideea se apropie şi ordonează, combinându-le, 
părţile multiple din care fiinţa este făcută. Ea le reduce la un tot 
convergent şi creează unitatea. Frumuseţea rezidă deci în această 
fiinţă, când ea este redusă la unitate... Şi când ea apare într-o fiinţă, 
una şi omogenă, ea dă aceeaşi frumuseţe ansamblului. Este ca şi 
cum o putere naturală, procedând în felul acesta, ar da frumuseţea, 
în primul caz, unei case întregi, cu toate părţile sale; în cazul al 
doilea, unei singure pietre. Astfel, frumuseţea corpului derivă din 
participarea sa la natura divină. în ce priveşte frumuseţile mai înalte, 
care nu pot fi percepute prin senzaţie, acelea pe care le vede 
sufletul..., trebuie să ne ridicăm mai sus şi să le contemplăm 
părăsind senzaţiile, care trebuie să rămână jos. 

Nu poţi să te pronunţi asupra frumuseţii ocupaţiilor, dacă nu 
primeşti cu dragoste această frumuseţe, tot aşa şi pe cea a ştiinţelor 
şi a altor lucruri frumoase, dacă nu-ţi reprezinţi cât de frumoasă 
este faţa dreptăţii şi a temperanţei şi că nici steaua de dimineaţă, 
nici cea de seară nu sunt la fel de frumoase. Le vedem când avem 
un suflet capabil de a contempla. Şi, văzându-le, noi simţim o bucurie 
şi o cutremurare, şi o mirare încă mai puternice decât în cazul 
precedent. 

Trebuie să vă întrebaţi care este opera dragostei pentru lucrurile 
care sunt nesensibile... Ce este acea beţie, acea emoţie, acea dorinţă 
de a fi cu voi înşivă, reculegându-vă în voi înşivă şi în afară de corp? 
Căci aceasta este ceea ce simt îndrăgostiţii adevăraţi. Şi cu privire 
la ce o simt ei? Nu cu prilejul unei forme, al unei culori, al unei 
mărimi, ci în raport cu sufletul, care este fără culoare, în care luceşte 
invizibil... Deci având toate aceste lucruri înclinaţie şi dragoste, în 
ce sens vom spune noi că sunt ele frumoase? Căci ele sunt frumoase 
şi în mod vizibil, şi oricine le vede afirmă că sunt realităţile adevărate. 
Dar ce sunt aceste realităţi? Ce străluceşte deasupra tuturor 
virtuţilor ca o lumină? O vom spune prin opoziţie, legându-ne de 
contrariile lor, de urâţenia sufletului? Căci ar fi poate util să ştim ce 
este urâţenia... Fie deci un suflet urât, netemperat şi nedrept... El 
gândeşte bine, dar nu se gândeşte decât la lucruri pieritoare şi 
josnice... El duce o viaţă întunecată prin amestecul răului, o viaţă 
amestecată în parte cu moartea... Impur, dus de colo până colo de 
atracţia celor sensibile, conţinând multe elemente corporale 

amestecate în el, având în el multă materie şi primind o formă 
diferită, se modifică prin acest amestec cu ce e inferior. Este ca şi 
cum un om vârât în noroi nu ar mai arăta frumuseţea sa şi nu s-ar 
mai vedea din el decât noroiul cu care este uns. . . Vom fi, de aceea, 
îndreptăţiţi să spunem că urâţenia sufletului vine din aceste amestec 
şi din această înclinaţie către corp şi către materie. Urâţenia pentru 
suflet este de a nu fi curat, de a nu fi pur, cum aurul ar fi plin de 
pământ. Dacă scoatem acest pământ, rămâne aurul pur... în acelaşi 
fel, sufletul izolat de dorinţele care vin de la corp,... purificat de 
ceea ce conţine când este materializat, îşi lasă toată urâţenia lui, 
care vine dintr-o altă natură, diferită de a lui... 

Trebuie să ne urcăm către binele spre care tind toate sufletele. 
Dacă l-ai văzut, ştii ceea ce vreau să spun şi în ce sens este frumos el. 

V, 8, 3-4. Există în natură o raţiune care este modelul frumuseţii 
din corpuri; dar există în suflet o raţiune şi mai frumoasă încă, din 
care vine şi cea care este în natură. Ea se arată în modul cel mai 
distinct în sufletul înţelept, unde progresează către frumuseţe... Nu 
este propriu-zis o raţiune; este creatorul primei raţiuni, a frumuseţii 
care este în suflet, ca şi în materie. Este Inteligenţa eternă, nu 
inteligenţa care nu gândeşte decât câteodată. Căci ea nu are de 
dobândit gândirea. 

Acolo... adevărul este mamă (zeilor) şi cea care-i hrăneşte (ei 
(zeii) văd totul, nu numai lucrurile care sunt supuse generării, ci şi 
pe cele care posedă fiinţa, şi pe ei înşişi printre ele). Totul este 
transparent. Toate sunt clare pentru toate. Este lumină pentru 
lumină... Frumosul este frumos pur, fiindcă nu este conţinut în ce 
nu este frumos... Nu este acolo, în contemplaţie, nici oboseală, nici 
saturaţie care cere odihnă. 

Contemplând, contempli întotdeauna mai mult; văzându-te pe 
tine infinit, tot aşa ca şi obiectele tale, urmezi astfel natura ta proprie. 
De altfel, viaţa nu este o oboseală pentru nimeni când este o viaţă 
pură. . . Această viaţă este înţelepciunea, o înţelepciune care nu se 
capătă prin reflecţie, fiindcă este totdeauna prezentă, întreagă, fără 
nici o şovăire; este înţelepciunea care nu vine de la altul. Fiinţa 
însăşi este înţelepciune, aşa cum nu poţi fi tu însuţi decât înţelept. 

2. PROCLOS 


Proclos dinXanthos, în Lycia (412-485), succesorul lui Syiianos 
la conducerea şcolii din Atena, lasă o operă imensă, păstrată în 
mare parte. A scris comentarii la Platon (la dialogurile Alkibiades I 
şi Parmenides - păstrate parţial, la Cratylos, Timaios, Phaidon, 
Phaidros şi Theaitetos - pierdute), la Elementele lui Euclid, un mare 
tratat despre Teologia platonică şi altul, Elemente de teologie. 

S-au mai păstrat câteva opuscule: Despre Providenţă şi Destin, 
Despre subzistenţa răului, o seamă de Imne, acestea cu interes nu 
numai pentru filosofie. Admirator necondiţionat al filosofiei platonice, 
Proclos o socotea având „încuviinţarea zeilor" pentru a le dezvălui 
„intelectul ascuns" şi „adevărul ce are o parte a sa în interiorul a 
ceea ce există" (Teologia platonică, I, 1). 


Fragmente 

Teologia platonică, I, 1. ... Dacă am vrea să-i răsplătim gratitu- 
dinea datorată binefacerilor sale în ceea ce ne priveşte, întregul 
curs al timpului n-ar fi de ajuns. Acum e necesar nu doar să fi 
primit binele între toate ales al filosofiei lui Platon, dar mai ales să 
lăsăm celor ce ne vor urma memoria unor astfel de fericite viziuni, 
pe care noi înşine le-am primit ca spectatori şi, pe cât ne este în 
putinţă, ca devot prin îngăduinţa călăuzitorului, cel mai desăvârşit 
dintre contemporani şi acela care a atins culmile filosofiei; (pentru 
aceasta) vom face o rugăciune, pentru că sunt înşişi zeii cei care 
aprind lumina adevărului în sufletele noastre, iar aceia care zeilor 
le urmează şi cei care (pe ei) îi servesc îndrumă intelectul nostru 
înspre sublimul, divinul şi desăvârşitul ţel al doctrinei lui Platon. 
Prin urmare, pretutindeni - cred -, acela care are atât de puţină 
înţelepciune încât nu are deloc aproape va intra în astfel de 
întreprinderi începând de la zei şi e aceasta potrivit când, ca aici, 
este vorba despre un discurs exegetic care se referă la zei. Pentru 
că este imposibil să înţelegi ceva cu privire la divin altfel decât 
primind lumina prin bunăvoinţa zeilor înşişi, după cum nu este 
posibil să transmiţi cele divine dacă cei care le primesc nu se aşază 
în înstăpânirea divinităţii şi dacă nu păstrează (această expunere 
cu privire la divin) deasupra varietăţii părerilor şi a diversităţii 
conţinute în cuvinte. 

înţelegând aceasta şi încredinţându-ne prin sfatul pe care Platon 
ni-1 dă în Timaios, să luăm, aşadar, zeii înşişi ca îndrumători în 
doctrina care la ei se referă. 

în ceea ce priveşte divinitatea, dacă ne ascultă cu bunăvoinţă şi 
se arată favorabilă venind către noi, zeii conduc intelectul sufletului 
nostru şi îl însoţesc până la vatra lui Platon, până spre vârful dezgolit 
al doctrinei sale. Odată acolo ajunşi, vom primi întregul adevăr cu 
privire la zei şi vom obţine cea mai bună dintre răsplăţile acestei 
munci în ceea ce pe zei îi priveşte, cu atât dorind să cunoaştem 
ceva despre divin, şi nu doar învăţând de la alţii, ci căutând cu 
toate forţele noi înşine. 

2. Acestea pentru introducere sunt de-ajuns. Necesar este să 
înfăţişez acum modul de învăţare pe care îl voi oferi şi să definesc 
pregătirea acelora care vor constitui auditoriul: astfel el se va afla 
prevenit pentru a ataca nu doar propria noastră expunere, ci însăşi 
gândirea sublimă şi filosofia inspirată de zei a lui Platon. Prin urmare, 
mi se pare că forma discursului şi dispoziţia favorabilă a auditoriului 
sunt condiţii necesare pentru a izbuti întreprinderea aceasta, în 
acelaşi mod în care, în misterii, specialiştii prepară receptacule 
potrivit divinităţilor şi, pentru ca zeii să se ivească, nu folosesc nici 
o oarecare materie lipsită de suflet (şi) mereu aceeaşi, nici vreun 
animal, nici vreun om anume, ci de fiecare dată, pentru misteriile 
respective, folosesc ceea ce în mod natural este în stare să servească 
drept intermediar. 

Pentru a începe, voi diviza acum tratatul în trei părţi. La început 
voi strânge laolaltă toate noţiunile generale cu privire la zei, anume 
acelea pe care le expune Platon, şi voi examina semnificaţia şi 
valoarea propoziţiilor fundamentale pentru fiecare dintre gradele 
alcătuirii divine. La mijloc voi examina toate treptele ierarhiilor divine, 
voi preciza atributele lor proprii şi procesiunile lor în conformitate 
cu modul platonic, şi întregul îl voi reîntoarce la principiile 
fundamentale ale teologilor. în încheiere voi discuta despre zei, atât 
cei hipercosmici, cât şi cei encosmici, care au fost celebraţi sporadic 
în scrierile lui Platon, şi voi pune în legătură studiul cu privire la ei 
cu genurile tuturor divinităţilor diacosmice. în toate cazurile voi 
prefera ceea ce este evident, distinct şi simplu opuselor lor; ceea ce 
prin simboluri este transmis, voi face să reiasă din expunere; ceea 
ce este transmis prin imagini, voi face să se reîntoarcă la paradigmele 
lor, pentru ceea ce într-o manieră prea categorică este expus voi 
căuta să confirm prin raţionamente care se reîntorc la cauză; voi 
scurta ceea ce este alcătuit prin demonstraţii, şi modurile de adevăr 
pe care le cuprinde le voi explica în amănunt şi le voi face familiare 

audienţilor, iar pentru ceea ce este spus în mod enigmatic, voi 
dezvălui sensul limpede, apropiind alte mărturii, pe care le voi lua 
nu din presupoziţii străine de gândirea lui Platon, ci din textele cele 
mai sigur platonice; faţă de ce va afla nemijlocit aici auditoriul, voi 
prezenta acordul cu realitatea însăşi. 

Expunerea mea va decurge, prin urmare, aşa cum am 
prezentat-o. Auditoriul doctrinelor pe care le voi înfăţişa va trebui 
să fie împodobit prin virtuţile moralităţii şi să fi înlănţuit prin 
cuvântul virtuţii toate mişcările nedemne, nearmonice şi dizgraţioase 
ale sufletului şi să le fi armonizat sub forma înţelepciunii. Căci, 
după cum spune Socrate, „celui ce nu este pur nu-i este îngăduit 
să se atingă de ceea ce este (astfel), şi nu e, într-adevăr, orice om 
rău întotdeauna impur, pur fiind opusul său? 

în al doilea rând, auditoriul trebuie să fie exersat în toate 
exerciţiile de logică şi să se arate ca unul care a meditat asupra 
multora dintre gândurile de nerespins atât prin analiză, cât şi prin 
metoda diviziunii, care îi este contrară, aşa după cum, cred, 
Parmenide l-a sfătuit pe Socrate. într-adevăr, atât timp cât cineva 
nu este versat în această specie a divagaţiei, dificilă şi impracticabilă 
este cunoaşterea genurilor divine şi a adevărurilor pe care le conţin. 

în al treilea rând, auditoriul nu trebuie să fie ignorant cu privire 
la ştiinţa naturii şi a opiniilor polimorfe, (întrucât) observând atent 
în imaginile sensibile cauzele a ceea ce există, el poate mai lesne să 
acceadă până la acea treaptă a fiinţei care este, în sfârşit, aceea a 
existenţelor separate şi primordiale. Să nu fie inabil, cum vom 
susţine, în privinţa adevărului ce rezidă în fenomene şi nici în privinţa 
căilor recunoaşterii şi a învăţăturilor pe care le primim. Căci prin 
acestea deprindem într-un mod (treptat) mai imaterial esenţa divină. 

Toate aceste calităţi, dacă audientul le-a rânduit în sine sub 
stăpânirea propriului intelect, dacă a practicat dialectica lui Platon, 
dacă a exersat operaţiunile imateriale şi separate de puterile 
corporale şi dacă doreşte să contemple cele ce există prin inteligenţa 
conformă cu raţiunea, care se alătură perseverent exegezei doctri- 
nelor divine şi fericite, atunci va face prin dragoste să se dezvăluie, 
cum spun oracolele, adâncurile, neputând găsi pentru înfăptuirea 
acestei ştiinţe co-laborator (synergon) mai bun decât iubirea, cum o 
spune undeva Platon. Obţinând exercitarea adevărului presărat în 
toate, el deschide ochii intelectului propriu către adevărul a ceea ce 
este; aşezându-se la nivelul formei stabile, imobile şi certe, a 
cunoaşterii celor ce ţin de divin, el se va convinge că mai vrednic de 
(ad)mirare nu este altceva şi spre altceva nu-şi va îndrepta privirea, 
dimpotrivă, se va îndrepta către lumina divină prin gândirea sa 

nestrămutată şi puterea unei vieţi neobosite; pe scurt, va urmări 
această stare care uneşte activitatea cu repausul, aceea pe care 
trebuie să o posede cel care vrea să devină corifeul acesta despre 
care Socrate vorbeşte în Theaitetos. 

3. Aceasta este, acum, importanţa subiectului nostru, precum 
şi modul examinării, care nu trebuie să se abată de la subiect, şi 
aceasta pregătirea acelora care vor să înveţe despre ceea ce tocmai 
am expus, după cum mi se pare. înainte de a înfăţişa temele pe 
care le voi discuta, vreau (să afirm câte ceva) despre teologia însăşi 
şi despre modurile sale, precum şi despre modelele de teologie pe 
care le teoretizează Platon, precum şi pe acelea pe care le îndepăr- 
tează, în aşa fel încât vom putea - în urma preliminariilor - să 
înţelegem mai uşor în cele ce le urmează începutul demonstraţiilor. 

Toţi aceia care s-au ocupat cu teologia spun în felul următor: 
Numesc zei existentele, dupăjiinţă întăietoare şi, după aceiaşi, aceste 
existente prime sunt subiectul ştiinţei teologice. Unii spun că 
substanţa corporală doar este îndreptăţită să existe, şi toate genurile 
incorporale sunt considerate de ei secundare faţă de substanţa 
corporală, că principiile fiinţei sunt prin natură corporale şi la fel 
dispoziţia care ne permite să le cunoaştem. Ceilalţi fac însă a depinde 
tot ceea ce este corporal de un principiu incorporai (opus) şi 
mărginesc existenţa întăietoare la suflet şi la puterile sufletului, 
anume zeii, - cum cred, (care sunt cei mai) desăvârşiţi între suflete, 
şi numesc teologie ştiinţa care se ridică până la acestea şi le cunoaşte. 
Dar cei care, în sfârşit, consideră multitudinea sufletelor ca fiind 
generată de un principiu anterior sufletului şi care aşază intelectul 
(ca) îndrumător în toate, spun că nimic nu este mai bun de obţinut 
decât uniunea, în chip de finalitate, a sufletului cu intelectul şi 
cred că această formă a vieţii, intelectuală, este incomparabilă 
tuturor celorlalte, de aceea aceştia par a apropia teologia de 
cercetarea substanţelor intelectuale. 

Toţi, astfel, precum am afirmat, numesc principiile întăietoare 
şi autarhic supreme - (drept) zei, iar ştiinţa acestora - teologie. Doar 
doctrina divină a lui Platon, întrucât nu aşază în poziţia primului 
principiu ceea ce este de natură corporală (îndreptăţit, pentru că 
tot ceea ce are întindere şi părţi nu poate, prin fire, nici să se 
autogenereze, nici să-şi conserve subzistenţa, întrucât nu posedă 
fiinţă şi acţiune - sau suportă una -, decât prin intermediul unui 
suflet şi al mişcărilor acestuia) şi întrucât demonstrează că fiinţa 
sufletului, fiind superioară celei corporale, nu e mai puţin 
suspendată în existenţa intelectului (înţelegând că tot ceea ce este 
mobil în timp, chiar şi ceea ce se mişcă prin sine însuşi, este şi 

superior celui mişcat printr-un altul, dar şi inferior mişcării eterne), 
arată că intelectul, aşa cum o spune, este părinte şi cauză a tuturor 
corpurilor şi sufletelor, iar ceea ce exercită activitatea în viaţa sa, în 
ceea ce priveşte cuprinsul devenirii, posedă şi fiinţă, şi activitate în 
relaţie cu intelectul, însă mai departe (Platon) stabileşte un alt 
principiu prim, transcendent în relaţie cu intelectul, (încă) şi mai 
depărtat de corporal şi indicibil, prin care toate, cu necesitate, îşi 
întreţin existenţa, chiar şi ultimul dintre fiinde. Dar nu toate fiindele, 
prin natură, participă la suflet, ci acelea care în ele însele deţin 
viaţă într-un mod mai mult sau mai puţin evident (clar), şi nu toate 
fiindele se bucură de intelect şi de fiinţă, ci doar acelea care subzistă 
sub o anume formă, iar principiul prim al tututor fiindelor trebuie 
să fie participat prin acestea toate, „întrucât nu poate fi separat de 
nici unul dintre acestea* 1 , f iind cauză a tuturor acelora despre care 
se afirmă că există în vreun fel anume. 

Acest principiu cu desăvârşire prim al întregului şi superior 
intelectului Platon l-a descoperit printr-o inspiraţie divină, f iind 
ascuns în locuri inaccesibile, şi a afirmat ca fiind deasupra corpo- 
ralului cele trei cauze şi unităţi (monade), anume sufletul, intelectul 
prim şi unitatea de dincolo de intelect, iar de la aceste principii 
considerate ca unităţi se produc succesiunile care le aparţin, aceea 
proprie Unului, aceea proprie intelectului, cea care aparţine 
sufletului (întrucât fiecare unitate se află în fruntea unei multiplicităţi 
pe care o alcătuieşte) şi, aşa precum pune în legătură corpurile cu 
sufletele, tot astfel le pune în legătură pe acestea din urmă cu formele 
care rezidă în intelect şi, în sfârşit, converteşte toate lucrurile către 
henada imparticipabilă. De vreme ce această doctrină se ridică până 
la henada aceasta, ea pare a se ridica deasupra vârfului celui mai 
înalt al tuturor doctrinelor, adevărul în ceea ce priveşte divinităţile 
f iind acela ce are ca obiect henadele a ceea ce există, explicând 
procesiunile şi proprietăţile lor, legarea de ele a ceea ce există şi 
ordinea formelor, a acelora care aparţin existenţelor Unului. 

Cât despre intelect, despre formele şi genurile sale, cele pe care 
le cuprinde doctrina (platonică), le consideră în al doilea rând prin 
raport cu ştiinţa consacrată zeilor înşişi. Astfel, consideră că doctrina 
sa obţine forme inteligibile şi că poate fi cunoscută de suflet în mod 
nemijlocit, în timp ce, dimpotrivă, ştiinţa mai înaltă, asupra 
existenţelor indicibile şi impronunţabile, caută modalitatea distingerii 
lor şi cum anume sunt produse de o singură cauză. De aici, cred, 
funcţia propriu-zis intelectivă de a surprinde unirea existenţei sale 
cu henadele şi, prin intermediul acestora, (contopirea cu) unitatea 
ascunsă a tuturor henadelor divine. Astfel, nici prin (intermediul) 

senzaţie(i) genul căruia îi aparţin zeii nu poate fi aprehendat, întrucât 
depăşeşte ceea ce este corporal, nici prin opinie şi raţionament, 
întrucât sunt exercitări prin diviziune, adaptate celor multiforme, 
nici prin activitatea intelectului subsumată raţiunii, întrucât această 
cunoaştere se raportează la cele ce sunt aşa cum ele există, în timp 
ce existenţa zeilor depăşeşte arealul fiinţei şi se defineşte prin această 
unitate a întregului. Prin urmare, dacă divinul este cu putinţă de a 
fi cunoscut în vreun fel, persistă să fie prin existenţa sufletului 
captat şi, prin acelaşi mijloc, prin atât cât îi revine fiinţei (să-l 
cunoască). Astfel, pretutindeni spunem că asemănătorul prin 
asemănător este cunoscut: evident, sensibilul prin senzaţie, prin 
opinie obiectul opiniei, prin raţionament raţionalul, prin intelect 
inteligibilul, în aşa fel încât prin Unu este cunoscută Unitatea şi 
indicibilul prin indicibil. Are dreptate, de aceea, Socrate, în Alkibiade, 
să spună că, reîntorcându-se în sine însuşi, sufletul captează toate 
celelalte, precum şi ceea ce aparţine zeului. Căci, aplecându-se spre 
propria unitate şi către centrul întregii sale vieţi, respingând 
multiplicitatea şi varietatea posibilităţilor pe care le posedă, sufletul 
se ridică până la cel mai înalt punct de observaţie asupra a ceea ce 
există. Tot astfel, în misterele cele mai sacre se spune că iniţiaţii au 
în faţă, la început, făpturi extrem de variate după specie şi formă, 
precedând zeii, şi, de vreme ce intră în sanctuar, verticali şi nemişcaţi, 
strânşi la un loc în îndeplinirea ritualului, primesc iluminarea divină 
şi goi, precum spun oracolele, participă la divin; în acelaşi mod, în 
contemplarea întregului sufletul observă ceea ce lasă în urmă, vede 
umbrele şi imaginile celor ce sunt, iar întorcându-se către sine 
înţelege propria fiinţă şi propriile ei raţiuni. Apoi se vede ca şi cum 
ar fi singur, adâncindu-se în cunoaşterea lăuntrică, descoperă 
intelectul dinăuntru său şi alcătuirea celor ce sunt, iar când se 
delimitează în interiorul său şi tot astfel în ceea ce îi este ascuns, 
inaccesibil, contemplă cu ochii închişi şi genul ce aparţine zeilor, 
(precum) şi henadele celor ce sunt. Toate, într-adevăr, se află în noi, 
în modul sufletului, şi prin aceasta este natural să le cunoaştem, 
dezvăluind puterile care sunt înăuntrul nostru şi imaginile întregului 
(a ceea ce este). 

Iar aceasta este între activităţile noastre cea mai bună, de a 
tinde către divinul însuşi în tihna propriilor puteri şi de a ne alătura 
corului său, reunind fără încetare multiplicitatea sufletului în 
această unitate, eliminând în afară de sine ceea ce vine în urma 
Unului, legându-ne de indicibilul şi de acest dincolo de tot - a ceea 
ce există. într-adevăr, sufletul poate să se ridice, până când îşi 
săvârşeşte ascensiunea spre principiul a ceea ce există. Odată aici, 

observând locul unde se află, coborând înapoi, traversează fiinţele 
şi, explicându-şi multiplicitatea formelor, pe care le examinează în 
monade, precum şi în seriile lor, şi în ce mod fiecare dintre forme 
depinde de particulara ei henadă, el stăpâneşte atunci desăvârşita 
ştiinţă cu privire la divin, după ce a contemplat în forma ce aparţine 
Unului procesiunea zeilor în fiinţe şi distingerea fiinţelor după 
divinităţi. 


3. DAMASCIUS 


Damascios (n. între 480-490, m. după 533), ultimul conducător 
al şcolii neoplatonice din Atena, desfiinţată în anul 529 de împăratul 
Justinian. Scriind mai multe cărţi (o seamă, comentarii la dialoguri 
platonice), cea mai cunoscută este aceea intitulată Aporii şi soluţii 
privitoare la principiile prime. învăţătura sa este centrată pe problema 
Unului, fiind astfel în continuarea lui Platon (din dialogul 
Parmenides) şi a lui Proclos, în aceeaşi şcoală din Atena. Problema 
cum gândim Unul în sine în raport cu multiplele întemeiate, centrală 
şi în filosofia lui Damascios, marca sfârşitul tare al filosofiei greceşti 
istorice. 


Opera 

Aporii şi soluţii privitoare la principiile prime, I. Ceea ce este numit 
principiul unic al totului este dincolo de tot sau aparţine totului, ca 
vârf al celor ce emană de la el? Vom spune atunci că totul este 
împreună cu principiul sau că totul, emanând de la principiu, este 
după el? 

Dacă s-ar admite acest din urmă lucru, atunci cum ar putea fi 
ceva în afara totului? în sens absolut, totul este cel căruia nimic nu 
i se sustrage; sustrăgându-se principiul, ceea ce urmează după 
acesta nu mai este totul absolut, ci totul fără principiu. în plus, 
totul se impune ca o totalitate limitată, căci ceea ce este nelimitat 
n-ar putea fi propriu-zis totul. Aşadar, nimic nu se manifestă în 
afara totului, deoarece totalitatea presupune o anume delimitare 
şi, respectiv, cuprindere, unde principiul este limita superioară, iar 
ultimul de la principiu este limita inferioară, totul fiind, ca atare, 
doar cu limitele sale. în plus, principiul este coordonat celor de 

după el, căci faţă de acestea el se numeşte şi este principiu, precum 
cauza faţă de cele cauzate sau primul faţă de cele subsecvente lui. 
Aşadar, numim totul o pluralitate ordonată de fiinţe, astfel încât 
între acestea se află şi principiul. Pe scurt, prin totul în sens absolut 
ne referim la orice, într-un fel sau altul, concepem; însă concepem 
şi principiul. în acelaşi fel, obişnuim să spunem „tot oraşul ' 1 referitor 
la conducător şi la cei conduşi, iar „toată familia" înseamnă genitorul 
împreună cu descendenţii săi. 

însă, dacă totul este cu principiul, acesta nu mai poate fi 
principiu al totului, fiind inclus între celelalte, încât ordinea unică 
a tuturor acestora, pe care o numim totul, rămâne fără principiu şi 
fără cauză, pentru a nu regresa i nf init. Apoi, în general, ceva trebuie 
sau să fie principiu, sau să stea sub un principiu; la fel, totul trebuie 
să fie sau principiu, sau sub un principiu. în acest ultim caz, 
principiul nu mai poate fi el însuşi împreună cu totul, ci este în 
afara totului, precum principiul faţă de cele ce emană de la el. în 
celălalt caz, ce ar putea emana de la el ca de la un principiu, astfel 
încât să fie în afara totului şi inferior, ca efect al totului? Căci atunci 
şi acela ar putea aparţine totului, nimic nefiind exclus din noţiunea 
totului absolut, ceea ce înseamnă că totul nu este nici principiu, 
nici sub un principiu. 

în plus, totul este într-o anumită măsură în pluralitate şi în 
acelaşi timp într-o anumită distincţie; fără acestea nu putem concepe 
totul. Dar cum au apărut, de la început, o anume distincţie şi 
pluralitatea? De fapt, totul este în distincţie şi în pluralitate, dar nu 
sub acelaşi aspect, ci vârful pluralelor este unul, în timp ce monada 
celor distincte este unificatul, unul fiind în plus mai simplu decât 
monada. în primul rând însă, şi monada este numărul întreg, deşi 
într-o manieră comprimată, şi ea f iind în felul acesta totul. Apoi, 
unul nu este ceva ce face parte dintre plurale, altfel ar contribui la 
constituirea pluralelor, precum fiecare dintre celelalte; din contră, 
unul este tot ce sunt pluralele în procesul diviziunii lor, numai că 
unul este toate acestea anterior diviziunii, prin indivizibilitatea lui 
absolută. Nu este însă vorba de unu în sensul minimalităţii, aşa 
cum se pare că a spus Speusip, ci unul care cuprinde totul; în 
simplitatea sa, unul a configurat totul şi a făcut totul unu. Tocmai 
de aceea totul procede de la unu: pentru că unu este totul, însă 
anterior totului. Unul este totul anterior pluralelor, aşa cum este 
unificatul anterior celor distincte, încât, atunci când vom îndrepta 
întreaga noastră gândire asupra totului, nu vom predica totul într-o 
singură manieră, ci în cel puţin trei moduri: unitar, unificat şi 
plurificat, toate acestea provenind de la unu şi fiind relative la unu, 

după cum obişnuim a spune. Dacă în modul cel mai obişnuit numim 
totul cele ce subzistă în pluralitate şi distincţie, vom stabili drept 
principiu al acestora unificatul şi mai ales unul; însă, dacă şi pe 
acestea le-am concepe în maniera totului, şi le-am alătura tuturor 
celorlalte, în conformitate cu raportul şi coordonarea în care se află 
faţă de ele, atunci, aşa cum am spus şi mai înainte, discursul ne va 
impune cercetarea unui alt principiu, anterior totului şi care să nu 
mai fie conceptibil în termenii totului şi nici coordonabil celor care 
emană de la el. S-ar putea spune că unul, dacă este într-un anume 
fel totul, este totuşi şi unu, anterior acestui tot, fiind mai degrabă 
unul decât totul (anume el este unul prin el însuşi şi este totul 
drept cauză a totului, prin raportul său faţă de tot, dar aceasta, 
propriu-zis, într-o ordine secundă, pe când în prima instanţă unul 
este unu). Dar, spunând acest lucru, introducem de la început o 
dualitate în unul; totuşi, noi suntem, de fapt, cei care divizăm şi cei 
care (re)duplicăm sau chiar plurificăm într-un asemenea subiect, 
pe când acesta, tocmai prin faptul de a fi unu este şi totul, în modul 
cel mai simplu. Dar, chiar şi dacă s-a spune acest lucru, totuşi 
principiul totului trebuie să fie transcendent totului însuşi, totalităţii 
celei mai simple şi simplităţii ce cuprinde în ea totul - aşa cum este 
simplicitatea unului. 

Aşadar, pentru orice manieră de a concepe totul, sufletul nostru 
prefigurează existenţa unui principiu de dincolo de tot şi necoordonat 
totului. Dar atunci acesta nu trebuie numit principiu, nici cauză şi, 
la fel, nici primul, înaintea totului sau dincolo de tot; cu atât mai 
mult, nu trebuie să îl declarăm a fi totul însuşi, nici nu-1 putem, în 
general, declara, concepe sau conjectura. Căci sigur, ceea ce putem 
gândi sau propune ca subiect al reflecţiei fie aparţine totului, aşa 
cum se întâmplă în cele mai multe cazuri, fie, pentru o gândire 
purificată, este totul însuşi; chiar atunci când, reducând şi 
reducându-ne, înaintăm spre cel mai simplu, care este cel ce 
cuprinde absolut totul, fiind circumferinţa limită atât pentru cele 
ce sunt, cât şi pentru cele ce nu sunt. Astfel, pentru cele ce sunt, 
limita este unificatul complet nedistins (căci orice fiinţă este un 
amestec de elemente), iar pentru plurale este unul absolut, căci nu 
se poate concepe ceva mai simplu decât unul, absolut şi numai 
unu. Iar dacă îl numim principiu, cauză, primul sau cel mai simplu, 
acestea şi toate celelalte [predicate] sunt doar conform unului; de 
altfel, noi nu-1 putem surprinde în ansamblu, ci suntem faţă de el 
în diviziune, afirmând despre el [predicate] care în noi sunt divizate, 
deşi, ca plurale, le considerăm nepotrivite a fi aplicate unului. El 
nu este cognoscibil, nici nu poate fi numit, căci atunci ar fi plural. 

Altfel însă, aceste [predicate] sunt în el conform unului, natura 
unului cuprinzând totul, ba chiar producând totul, căci nu poate fi 
nimic ce unul nu este. Tocmai de aceea totul provine de la unu, 
cauza veritabilă şi primă, scopul în sine şi ultimul în sine, 
coronamentul, am putea spune, al totului şi natura unică a 
pluralelor, însă nu natura din cele de la el, ci cea care, anterior 
acestora, produce pe cea din ele, vârful cel mai indivizibil al totului, 
oricum ar fi acesta considerat, şi cuprinderea cea mai largă a 
totalităţii, în orice accepţiune a ei. însă, dacă unul este cauza totului 
şi cel care cuprinde totul, atunci ce este dincolo de el, respectiv 
spre ce se îndreaptă ascensiunea noastră? Poate că înaintăm în 
gol, fiind atraşi spre nimicul însuşi, căci ceea ce nu este nici măcar 
unul, acela nu este cu îndreptăţire nimic. Şi de ce ar fi ceva dincolo 
de unu? Căci, în afară de unu, pluralele nu au nevoie de nimic 
altceva, tocmai de aceea unul fiind singura cauză a pluralelor. Din 
acelaşi motiv, unul este şi cauza totului, de vreme ce doar el este, 
cu necesitate, cauza pluralelor, iar nu nimicul (căci nimicul nu este 
cauza a nimic) şi nici pluralele însele, căci ele sunt necoordonate, şi 
apoi cum ar putea constitui pluralele o cauză unică? Dacă ar fi 
vorba de cauze multiple, acestea nu s-ar putea cauza una pe alta, 
datorită necoordonării şi circularităţii cauzale, care ar face ca fiecare 
să fie cauza proprie, nemaiexistând astfel nici o cauză pentru plurale. 
De aceea este necesar ca unul să fie cauza pluralelor, el fiind şi 
cauză a coordonării dintre ele, căci există într-adevăr o anume 
coprezenţă dată de coordonarea şi unificarea pluralelor între ele. 

în faţa acestor lucruri, cineva prins în aporie ar putea spune că 
se opreşte la unu ca principiu, adăugând în încheiere că, de vreme 
ce nu putem nici cunoaşte, nici presupune ceva mai simplu decât 
unul, atunci cum vom mai presupune ceva dincolo de ultima 
conjectură, respectiv cunoaştere. Dacă ar spune acestea, vom 
confirma aporia (căci, într-adevăr, o asemenea manieră de reflecţie 
pare impracticabilă şi nepotrivită), însă cu toate acestea, pornind 
de la cele ce ne sunt cunoscute mai bine, va trebui să stimulăm 
travaliile indicibile din noi, înspre conştiinţa indicibilă (căci nu ştiu 
cum aş putea-o numi) a acestui adevăr sublim. Astfel, între [lucrurile] 
de aici, ceea ce este incorelabil este mai prestigios decât cel ce intră 
într-un raport, iar cel necoordonat [este mai important] faţă de cel 
coordonat; cum ar fi activitatea intelectului faţă de cea politică şi, 
să spunem, Kronos faţă de demiurg, fiinţa faţă de forme şi unul faţă 
de plurale, cărora unul le este principiu; tot astfel, faţă de cauzele 
absolute şi cele cauzate, faţă de toate principiile şi cele ce sunt sub 
principii, este mai prestigios ceea ce iese din orice asemenea 

determinaţie şi care, pentru a spune astfel, nu este considerat în 
nici o coordonare sau raport. Astfel, prin natura lui, şi unul este 
situat înaintea pluralelor, cel mai simplu înaintea celor ce sunt într-o 
mai mare măsură compuse, iar cel mai cuprinzător înaintea celor 
cuprinse în el, pe când cel de dincolo de toate - dacă ar fi să-i spunem 
aşa - este dincolo de orice asemenea antiteză, anume nu numai cea 
între termeni de acelaşi rang, ci şi cea precum între un termen prim 
şi un termen secvent. 

în plus, unul şi unificatul, respectiv cele de după acestea, adică 
pluralele şi cele distincte, reprezintă totul; astfel, unificatul este tot 
ceea ce sunt cele distincte, căci pornind de la el ceva poate fi distins, 
iar unul este tot ceea ce sunt pluralele, acestea desfăşurându-se 
începând de la el; cu toate acestea, unul nu este cu nimic inferior, 
prin aceea că pluralele nu sunt în el, ci după el, ba din contră, la fel 
unificatul, prin aceea că restrânge pe cele distincte, anterior 
distincţiei. Totul este considerat fie din punct de vedere al 
coordonării, fie după propria natură, însă în nici un caz el nu poate 
fi nici primul, nici principiu, pentru că, din punct de vedere al 
coordonării, totul include şi ultimele [elemente] , iar considerat doar 
în raport cu unul ca fiind al său, datorită faptului că, în raport cu 
unul, el este şi unu, şi totul în acelaşi timp (iar ceea ce este complet 
dincolo de tot, aceasta nu am descoperit încă), însă unul este vârf 
al pluralelor, fiind cauză a celor de la el. 

Pe lângă acestea, noi concepem unul printr-o gândire purificată 
înspre cel mai simplu şi cel mai cuprinzător, de aceea cel mai onorat 
trebuie să fie inaccesibil oricărei înţelegeri şi conjecturi, căci, aşa 
cum între cele de aici, ceea ce trece mereu deasupra înţelegerii 
noastre este mai prestigios decât ceea ce este disponibil, tot astfel, 
cel mai prestigios ar fi cel ce se sustrage tuturor conjecturilor noastre. 
Iar dacă acesta nu este nimic, trebuie ca nimic să fie de două feluri: 
pe de o parte, ca superior unului, pe de altă parte, ca subsumat lui; 
iar dacă, spunând acestea, înaintăm în gol, atunci o asemenea 
înaintare va fi şi ea de două feluri, anume ca trecând înspre indicibil, 
respectiv ca îndreptând către ceea ce nu este în nici un fel şi sub 
nici un raport, acesta de asemenea indicibil, după cum spune şi 
Platon, însă în sensul inferiorului, pe când celălalt este în sensul 
superiorului. Dacă acestuia îi căutăm vreo relevanţă, atunci ea este 
una de maximă necesitate pentru totul, căci de acolo proced toate, 
ca dintr-un sanctuar, anume din inefabil şi într-o manieră inefabilă, 
căci el nu produce pluralele ca şi cum ar fi unul şi nici pe cele 
distincte ca şi cum ar fi unificatul, ci ca inefabil produce totul într-o 
aceeaşi manieră inefabilă. 

Spunând însă acestea despre el, anume că este inefabil şi 
incomprehensibil, atunci sensul discursului nostru este alterat, 
pentru că trebuie ştiut că acestea sunt nume şi idei ce ţin de travaliile 
[gândirii] noastre, care, oricât s-ar încumeta să se refere la acela, 
rămân totuşi la intrarea sanctuarului, neexprimând nimic despre 
el, ci doar indicând propriile situări faţă de el, propriile aporii şi 
nesoluţionări, iar acestea nu în mod explicit, ci prin aluzii transmise 
celor care măcar pe acestea le-ar putea înţelege. 

Observăm însă că travaliile [gândirii] noastre ajung în aceste 
situări şi în ceea ce priveşte unul, parcurgând traiectoria 
asemănătoare a dificultăţilor şi alterării [discursului]. Căci despre 
unu Platon spune că, dacă este, nu este nici măcar unu, iar dacă 
nu este, atunci nici o manieră de discurs nu îi este adecvată, nici 
măcar cea negativă, astfel că nu îi revine nici nume, fie acesta chiar 
simplu, nici vreo opinie sau ştiinţă, nici chiar unele simple, şi nici 
măcar intelectul simplu, aşa încât unul [este] absolut incognoscibil 
şi indicibil. Ce altceva căutăm atunci dincolo de indicibil? S-ar putea 
însă ca Platon, prin intermediul unului, să ne îndrepte, într-un 
mod inefabil, spre inefabilul care ne este acum propus ca subiect, 
care este dincolo de unu, iar aceasta prin suprimarea unului, aşa 
cum, prin suprimarea celorlalte, a ajuns la unu, dat f iind că se ştie 
cum, în Sofistul, Platon prezenta unul într-o anume stare de 
purificare şi îl arăta în sine însuşi, preexistând fiinţei. 

Cu privire la sursele filosofiei antice greceşti 


Reconstituirea de către moderni a filosofiei în Grecia antică a 
fost posibilă pe două căi complementare: una care a urmat izvoarele 
directe şi alta pe cale indirectă. 

Prin izvoare directe se înţeleg operele filosofilor care s-au păstrat, 
integral sau fragmentar. 

Pierdute în întregimea lor, multe din scrierile filosofilor preso- 
cratici ne-au fost transmise doar fragmentar, într-o măsură mai 
mare sau mai mică. 

Astfel, avem extrem de puţine fragmente de la milesieni, dar 
ceva mai multe din opera lui Heraclit şi a eleaţilor, a lui Empedocles 
şi a lui Anaxagoras, a lui Philolaos şi a atomiştilor. 

Relativ la mulţimea şi la importanţa scrierilor sofiştilor, 
fragmentele păstrate sunt totuşi puţine. La fel, dincolo de marii 
clasici, şi cele din opera extrem de întinsă a lui Theophrast, din 
şcoala aristotelică. Prea puţin ni s-a transmis şi din textele stoicilor 
Zenon, Cleanthes ori Chiysippos. Avem însă două cărţi ale unui 
stoic grec târziu, este vorba de Manualul şi Diatribele (întreţinerile) 
lui Epictet. 

De la Epicur ni s-au transmis trei scrisori, o seamă de opinii 
principale şi de fragmente din alte scrieri. Cărţile scepticilor şi ale 
probabiliştilor (care vor fi scris), exceptându-le pe cele ale lui Sextus 
Empiricus, de mai târziu, s-au pierdut şi ele. 

Soarta a fost însă mai îngăduitoare cu alţi filosofi şi alte cărţi de 
filosofie. Bunăoară, s-au păstrat cele 28 de dialoguri platoniciene şi 
încă 13 scrisori (dintre care numai cea de a Vl-a, cea de-a Vil-a şi 
cea de a VUI-a trec drept autentice). De asemenea, din întinsa operă 
aristotelică, pierzându-se scrierile exoterice („publicate"), ni s-au 
transmis în cea mai mare parte cele numite acromatice (esoterice), 
destinate învăţământului în şcoală. Adică Organon (Categorii, Despre 
interpretare, Analiticele prime, Analiticele secunde, Topicele, 
Respingerile sofistice), Metafizica, Fizica, Despre suflet, Despre naştere 
şi distrugere, Istoria animalelor, Etica endemică. Etica nicomahică, 
Politica, Retorica, Poetica ş.a. 

S-au mai păstrat scrierile lui Xenofon, atât de utile pentru 
reconstituirea personalităţii lui Socrate, cu deosebire Amintirile 
(Apomnemoneumata, Memorabilia) . Iar din cele ale filosofilor de mai 
târziu avem Enneadele lui Plotin, multe din cărţile lui Iamblichos, 
Porphyrios şi Proclos, dialogurile lui Lucian din Samosata. 

în ceea ce le priveşte, izvoarele indirecte sunt de mai multe feluri: 
1 . Doxografiile (de la doxa - părere şi graphein - a scrie) sunt 
lucrările care înregistrează opiniile filosofilor. Latinii aveau să le 
numească placita, pornind de la alt termen pentru doxa, şi anume 
de la aresconta - adică părerile care sunt pe placul unui filosof. 

Deşi „din timpurile cele mai vechi cugetătorii şi-au opus 
concepţiile pe care le împărtăşesc celor ale predecesorilor lor“, deci, 
implicit, unii au înregistrat opiniile altora, ca, de pildă, Xenofan 
faţă cu Pythagoras, Heraclit faţă cu Xenofan, Hecataios, Pythagoras, 
deşi Plafon însuşi face „din când în când expuneri reuşite ale 
părerilor cugetătorilor de dinaintea lui, fie spre a-i combate, fie pentru 
a-şi sprijini propriile concepţii şi a determina atitudinea predece- 
sorilor săi unii faţă de alţii", deşi, în fine, Aristotel, parcă spre a se 
delimita de înaintaşi, dar şi pentru a expune stadiul cercetării, în 
multe lucrări (Metafizica, Fizica, Despre suflet, Politica, Etica 
nicomahică ş.a.) face şi doxografie. 

„Dar un prim început de istorie a filosofiei, constând din fixarea 
şi catalogarea concepţiilor fiecărui cugetător cu privire la o anumită 
problemă, expunere însă seacă şi schematică, întâlnim doar la 
Theophrast" (Aram M. Frenkian, Diogenes Laertios şi izvoarele 
filosofiei antice greceşti, în Diogenes Laertios, Despre vieţile şi 
doctrinele filosofilor, p. 42, 43). 

în tradiţia şcolii aristotelice şi în urmarea îndemnului lui Aristotel 
însuşi, chiar a exemplului său, totuşi, Theophrast este întemeietorul 
doxografiei, îndeosebi prin Opiniile fizicienilor (Physicoi doxai) şi 
Despre senzaţie şi lucrurile sensibile (Peri aisteteos kai aisteton - De 
sensibus et sensibilibus) , din aceasta din urmă, detaşată din Din 
opiniile fizicienilor, s-au păstrat doar fragmente în Comentariul făcut 
de Simplicius la Fizica lui Aristotel. 

Al doilea mare moment în doxografie este socotit Aetios (aprox. 
100 p. Chr.), cu Peri aresconton (Aetii Placita). 

Marele elinist german Hermann Diels a stabilit însă, în 
Doxographi graeci ( 1 879) , că între Theophrast şi Aetios a mai existat 
o Placita, o Vetusta Placita, pe care a datat-o în jurul anului 50 ante. 
Autorul acestei vechi culegeri n-a putut fi identificat. 

.Autorul care a compus aşa-numitele Vetusta placita a completat 
doxografiile până la timpul său, în timp ce Theophrast mergea cu 
opiniile numai până la Platon“ ( Ibidem , p. 46). 

De la Theophrast, de la Vetusta Placita şi de la Aetios, cum a 
stabilit Diels, a pornit mai toată marea şi bogata literatură 
doxografică. 

2. Biografiile. Succesiunile filosofilor şi despre şcolile filosofice. 

Informaţii de acest fel sunt date mai întâi de Theophrast, dar 
cel care „începe seria biografiilor propriu-zise este Aristoxenos din 
Tarent, elev al lui Aristotel". Acestuia îi urmează Ariston din Ceos, 
şi el din şcoala aristotelică. Deşi cu ei începe seria biografiilor, 
„adevărata biografie a oamenilor vestiţi, deci şi a filosofilor, începe 
cu Hermip din Smyrna, numit «calimachianul», deci elev al marelui 
erudi.t" ( Ibidem , p. 50, 51). Lucrarea sa se va fi numit Bioi (Vieţile). 
Alţi autori de biografii au mai fost: Satyros din Callatis (a doua 
jumătate a secolului al IlI-lea), Antigonos din Caiystos (pe la 225 
ante), Heracleides Lembos (pe la 150 ante). 

între autorii de succesiuni este citat mai cu seamă şi Sotion din 
Alexandria (sec. II ante) care a şi scris o Succesiune a filosofilor 
(Diadohe ton philosophon). Acesta, bunăoară, va fi dat următoarea 
succesiune a filosofilor: 

Succesiunea ioniană. Succesiunea italică 


Socraticii 


Thales 


Pherekydes 




Anaximandros 


Pythagoras 




Anaximenes 


(Telauges) 



•V 

Anaxagoras 


Xenofan 




Archelaos 


Parmenides 




Socrate 


Zenon 

* \ 



Platon \-f 

Aristotel 

Leucippos 

+ \ 


•V 

Speusippos \ 

Theophrastos 

Democrit 


Si 


Polemon 

Antisthenes 

Nausiphanes 


•V 


±, 

Diogenes 


▼ 


Epicur 

Crantor-Crates 

Crates 





Arcesilaos 

Zenon din Cittium 





Lachides 

Cleanthes 





Carneades 

Hrysippos 





Cleitomachos 




De bună seamă discutabilă, ea nu este o simplă înşiruire şi nu 
e lipsită de un criteriu anume. Sotion, deşi urmăreşte succesiunea 
de şcoală, deschide o anume perspectivă istoristă. De aceea meritul 
lui stă în faptul de a fi introdus „în istoria filosofiei antice această 
concepţie despre succesiunea filosofilor' 1 , ceea ce premerge ideii de 
istorie a filosofilor şi a filosofiei (Ibidem, p. 56). 

în legătură cu acest tip de scriere despre filosofii greci mai este 
pus şi altul, anume, acela care are ca scop reconstituirea şcolilor 
filosofice. 

îndeobşte se socoteşte ca primul autor al unei asemenea scrieri 
Hippobotos (sfârşitul secolului al II-lea, începutul secolului I, 

probabil), care distinge următoarele şcoli: megarică, eretriacă, 
cirenaică, epicuriană, anniceriană, teodoriană, zenoniană, stoiciană, 
academică veche, peripatetică. 

Tot despre şcoli va mai fi scris şi un stoician, Panaitios, apoi, 
Diocles din Magnesia (sec. I, p. Chr.)... Dar în acest gen excelează 
Diogenes Laertios, cu celebra sa scriere Despre vieţile şi doctrinele 
filosofilor. Datând din sec. al III-lea p. Chr., când trăieşte Diogenes, 
această scriere este mult mai complexă, incluzând „toate genurile 
de izvoare...: directe, prin citarea de fragmente... şi indirecte: 
doxografii, biografii, succesiuni, şcoli, cronologii, liste de omonimii, 
testamente ale filosofilor, epistole scrise de filosofi, cataloage ale 
filosofilor..." (lbidem, p. 96). 

între sursele filosofiei vechi greceşti mai sunt trecute: cronologiile 
sau cronografiile: liste de evenimente cu determinarea temporală, 
liste de autori omonimi, testamentele filosofilor (Diogenes Laertios 
păstrează câteva: Platon, Aristotel, Theophrast, Epicur ş.a.) în genere 
acceptate ca autentice, scrisorile filosofilor, în cea mai mare parte 
neautentice însă. De mare însemnătate sunt şi cataloagele de scrieri 
ale filosofilor, fiindcă adesea nu avem mai mult decât titlurile, restul 
f iind pierdut. Multe informaţii de acest fel, bibliografic, găsim, de 
asemenea în cartea lui Diogenes Laertios. în fine, sunt socotite ca 
surse şi aşa-numitele „referate fără caracter doxo grafic", contem- 
poranii sunt citaţi, dar, de regulă, pentru a fi combătuţi sau oricum 
cercetaţi critic. 

Se citează în acest sens Aristotel, care, în cartea I a Metafizicii, 
bunăoară, nu face operă de doxograf, ci mai degrabă de istoric al 
gândirii care vrea să stabilească de unde s-a pornit, cât şi ce s-a 
rezolvat şi mai ales cum, pentru ca, stabilind starea problemei, să 
propună el însuşi noi soluţii*. 


* Pentru detalii în plus privitoare la sursele filosofiei greceşti să se 
vadă erudita cercetare a lui Aram M. Frenkian, Diogenes Laertios şi izvoarele 
filosofiei antice greceşti (în Diogenes Laertios, Despre vieţile şi doctrinele 
filosofilor), pe ale cărei informaţii şi sistematizări, de altminteri, s-a şi 
întemeiat această sumară prezentare. 

„Noi suntem ca nişte pitici urcaţi pe umeri de uriaşi; vedem mai 
departe decât ei, dar aceasta nu pentru a fi mai pătrunzători; statura 
acelora, gigantică, ne înalţă, ne ridică." (Bernard de Chartres) 

XXX 

„Este un popor mic, acesta căruia i-a fost dat să creeze principiul 
progresului. Acest popor a fost cel grec. Exceptând forţele oarbe ale 
naturii, nimic nu se mişcă în acest univers al nostru care să nu fie 
grecesc la origine." (Sir Henri-Sumner Mâine) 

XXX 

„... Plafon şi Pythagoras, bărbaţii aceia înţelepţi care au devenit 
pentru noi un fel de zid şi de sprijin al filosofiei..." (Sf. Justin, Martirul 
şi Filosoful, Dialog cu iudeul Tryphon, 5) 

XXX 

„între discipolii lui Socrate, cel care a strălucit, bucurându-se 
de nemaipomenita celebritate şi glorie, a fost Plafon, care i-a întrecut 
pe toţi filosofii lumii." 

„... Plafon a afirmat că înţelept este numai acel om care îl 
cunoaşte, îl iubeşte şi-l imită pe Dumnezeu... Nici un alt filosof din 
altă filosofie nu s-a apropiat de creştinism ca platonicienii." (Aureliu 
Augustin, Despre cetatea lui Dumnezeu, VIII, 4, 5) 

XXX 


Este de tot adevărat ceea ce zice Filosoful (adică Aristotel, 
n.n.) în cartea a IV-a a Metafizicit pentru a defini adevărul noi zicem 
că este adevărat când afirmăm despre ceea ce este că este şi despre 
ceea ce nu este că nu este.“ (Thoma dAquino, De veritate, I, art. 1,7) 

XXX 

„Epocile trecute au dat naştere şi au crescut mulţi filosofi distinşi 
cu titlul de înţelepţi, care au luminat ca nişte aştri, cu splendoarea 
ştiinţei lor, pe cei cufundaţi în întunericul ignoranţei. Cel mai 
desăvârşit dintre ei a fost Aristotel, bărbat remarcabil. . . care cerceta 
cu ochii săi de linx - lynceis oculis - secretele naturii, aducând la 
lumină adevărurile ascunse ale filosofiei naturii." (William Occam, 
Prolog la expunerea asupra cărţii a VUI-a a Fizicii, A) 

XXX 

„Onorarea autorilor antici şi, adăugăm, a tuturor rămâne 
neatinsă, deoarece noi comparăm aici nu spiritele sau capacităţile 
lor, ci metode; iar noi ne luăm sarcina nu a unui judecător, ci a unei 
călăuze." (Francis Bacon, Noul Organon, partea I, a. 32) 

XXX 

„Dintre toate popoarele, grecii au fost primii care au început să 
filosofeze. Căci ei au încercat pentru prima oară să cultive 
cunoştinţele raţionale in abstracto, fără să recurgă la imagini..." 
(Im. Kant, Logica, Ed. Ştiinţifică, 1985, p. 80) 

XXX 

„Când este vorba de Grecia,... ne simţim în largul nostru... Ştiinţa 
superioară mai liberă (ştiinţa filosofică), precum şi arta noastră liberă, 
gustul pentru acestea şi dragostea faţă de ele, noi ştim că îşi au 
rădăcinile în viaţa elenă şi ştim că de aici şi-au scos spiritul lor. 
Dacă ne-ar fi îngăduit să avem o dorinţă fierbinte, ar fi dorul de o 
astfel de ţară, nostalgia unor astfel de stări." 

„Ceea ce ne face să ne simţim la noi acasă când e vorba de greci 
este faptul că ei şi-au făcut din lumea lor o patrie proprie... întocmai 

cum grecii sunt la ei acasă, tot astfel filosofia este tocmai aceasta: 
mod de a fi acasă la sine, mod în care omul, în spiritul său la sine 
acasă, se simte în patria sa. Dacă atunci când e vorba de greci 
avem în general sentimentul de a fi la noi acasă, cu deosebire în 
filosofia lor, trebuie să ne simţim la ei acasă; însă propriu-zis nu la 
ei, întrucât filosofia este acasă chiar la ea însăşi, în cuprinsul ei noi 
având de-a face cu gânduri, cu ce ne este mai propriu, mai liber de 
toate particularităţile. “ (G.W.F. Hegel, Prelegeri de istorie afilosofiei, 
Ed. Academiei, 1963, voi. I, p. 137-139) 

„Propoziţia ştiinţifică a lui Thales (toate sunt create din apă) 
este filosofică fiindcă: a) ea nu se referă la apă ca obiect sensibil..., 
ci apa este luată ca gând; apa este concepută ca esenţă universală; 
şi b) propoziţia lui Thales este o filosofie a naturii, deoarece acest 
universal este conceput ca unitate dintre gând şi fiinţă." 

„Propoziţia lui Thales că apa este absolutul sau, cum spuneau 
anticii, că este principiul este filosofică. Filosofia începe cu această 
propoziţie, fiindcă prin ea conştiinţa îşi dă seama că Unul este esenţă, 
este ceea ce e adevărat, că numai el este ceea-ce-fiinţează-în-sine- 
şi-pentru-sine.“ (Ibid., p. 163) 

Socrate „este punct principal de cotitură a spiritului în sine 
însuşi". (Ibid., p. 364) 

„Unul dintre cele mai frumoase daruri pe care soarta ni l-a 
păstrat din antichitate este, fără îndoială, cel pe care-1 reprezintă 
operele lui Platon." 

„Ceea ce are caracteristic filosofia platonică este îndreptarea ei 
spre lumea inteligibilă, suprasensibilă, înălţarea conştiinţei în 
împărăţia spiritului." (Ibid., p. 463) 

„Dacă ar merita vreunii să fie numiţi dascăli ai neamului 
omenesc, apoi aceia sunt Platon şi Aristotel." 

.Aristotel... a fost unul dintre cele mai bogate şi mai cuprin- 
zătoare (profunde) genii ştiinţifice care au apărut vreodată; a fost 
un bărbat alături de care nici o epocă nu poate pune unul care să-l 
egalizeze." (Ibid., p. 563, 562) 

.Aproape întreaga noastră cultură intelectuală este de origine 
greacă... Ignorarea trecutului nu numai că nu este de dorit; este o 
imposibilitate...!" (Theodore Gomperz, Lespenseurs delaGrece, Paris, 
Payot, 1928, voi. I, p. 71) 

XXX 

„Istoria filosofiei este filosofia însăşi; ea are pentru filosof un 
interes etern viu, care depăşeşte pe acela al purei erudiţii: problemele 

care erau puse de bătrânii gânditori ai Greciei sunt probleme eterne, 
ai căror termeni nu s-au schimbat, dar a căror discutare este mereu 
altfel alimentată." (Leon Robin, La pensee grecque, Paris, La 
renaissance du livre, 1923, p. 5) 

XXX 

„Europa spirituală îşi are un loc de naştere bine determinat; nu 
am în vedere o ţară în sens geografic, ci un loc de naştere spiritual 
într-o naţiune, respectiv în oameni individuali şi grupuri umane ale 
acestei naţiuni. Este naţiunea greacă antică, aparţinând secolelor 
VII şi VI ante. în ea se înfiripă o atitudine de un fel deosebit, una 
exemplară faţă de lumea înconjurătoare; se realizează o breşă în 
direcţia unui tip cu totul nou de configuraţii spirituale, luând repede 
proporţiile unei forme culturale închise sistematic; grecii au numit-o 
filosofie." (Edmund Husserl, Criza umanităţii europene şijilosofia în 
scrieri filosofice alese, Ed. Academiei, 1993, p. 209) 

XXX 

„La baza dezvoltării propriului meu sistem filosofic, ale cărui 
rădăcini pornesc din contactul, încă din timpul liceului, cu gândirea 
lui Aristotel, contact pe care nu l-am întrerupt niciodată, întrebarea 
ti to on (ce este fiinţa) a rămas pentru mine întrebarea directoare a 
filosofiei." (Martin Heidegger, întrebare despre flintă, în Timp şi Fiinţă, 
Ed. Jurnalul Literar, 1955, p. 51) 

XXX 

„Metoda noastră de cercetare istorică şi supraistorică ne-a dictat 
convingerile că între filosofia modernă şi cea greacă nu există nici o 
divergenţă în ipotezele virtuale de la temelie." (Mircea Florian, 
Cosmologia elenă, Paideia, 1993, p. 7) 

XXX 

„Se pare că nicăieri ca aici, în Elada, nu se potriveşte afirmaţia 
lui Herder că ceea ce avem mai de preţ nu noi l-am creat: am moştenit 
de la greci până şi forma minţii cu care şi-n care gândim..." 

„Miracolul elin a fost mare nu atât pentru începuturile lui, cât 
din cauza prodigioaselor consecinţe pe care le implica." (D. D. Roşea, 

Minune greacă, în Studii şi eseuri filosofice, Ed. Ştiinţifică, 1970, 
p. 10, 15) 

XXX 

„Platon este, fără îndoială, cel mai mare nume al istoriei filosofiei. 
Pentru a exprima această superioritate s-a mers până la a scrie, nu 
fără humor, că toţi ceilalţi filosofi n-au făcut decât să facă note în 
subsolul paginilor operelor sale.“ (P.-M. Schuhl, L’Oeuure de Platon, 
Paris, J. Vrin, 1971, p. 5) 

XXX 

„Filosofia, creaţie a geniului grec.“ (Giovanni Reale, Storia delta 
filozofia antica, I, Milano, 1996, p. 11) 

XXX 

„Problema filosofică este, în ultimă instanţă, fiinţa; dar felul cum 
s-a pus tema fiinţei a riscat să fie sfârşitul filosofiei. Atâta vreme cât 
fiinţa este opusă devenirii, gândirea rămâne în impas. Dacă totuşi 
filosofia trecută nu păstrează un simplu caracter muzeal este, într-o 
largă măsură, pentru că nu a opus întotdeauna fiinţei devenirea, 
iar Platon şi Hegel reapar în calea oricărei conştiinţe filosofice tocmai 
pentru că, deliberat ori nu, au dat prin dialectica lor expresie devenirii 
întru fiinţă.' 1 (Constantin Noica, Devenirea întrufiinţă, Ed. Ştiinţifică, 
1981, p. 161) 

XXX 

„Spiritul grec, cel care a creat ştiinţa şi filosofia greacă, acesta 
este un fenomen unic în istoria gândirii umane şi în evoluţia 
umanităţii. Este ceea ce justifică aşa-numitul miracol grec, care, 
azi, după progresele atât de mari realizate în cunoaşterea Orientului 
şi a legăturilor dintre civilizaţiile orientale şi cea helenică, rămâne 
încă întreg şi incontestabil, ca în ziua în care a vorbit despre el 
Ernest Renan." (Aram M. Frenkian, Plotin şi Orientul, în Scrieri 
filosofice, Ed. Ştiinţifică, 1988, voi. I, p. 323) 

-Pythagoras şi pythagoricienii de Mihai Nasta; 

-Zenon, Melissos, de D.M. Pippidi; 

-Empedocles, de Felicia Ştef; 

-Anaxagoras, de Constantin Săndulescu; 

- Leucip , Democrit, de Constant Georgescu, Adelina Piatkowski. 

- Sofiştii (Protagoras, Prodicos, Gorgias), de Ioana Popescu-Dinischiotu, 
Adelina Piatkowski, Mihai Nasta şi Manuela Tecuşan. 

2. A mai fost folosită traducerea Siminei Noica şi a lui Constantin Noica, 
Fragmentele presocraticilor, voi. I, Junimea, 1979. 

3. Xenofon, Amintiri despre Socrate, traducere rom. de Grigore Tănăsescu, 
Ed. Univers, 1987. A fost folosită şi ediţia Bezdechi, Cultura Naţională, 1925. 

4. Platon, traduceri din Apologia lui Socrate, de Francisca Băltăceanu, 
Sympozion (Banchetul), de Cezar Papacostea-Constantin Noica, Phaidon 
(versiunea Papacostea-Noica, dar şi Manuela Tecuşan); Parmenides, de 
Sorin Vieru ( Scrisoarea a Vll-a), Sofistul, de Constantin Noica, în voi. Platon, 
Operei, IV, VI, 1974, 1983, 1989; Platon, Dialoguri, ELU, 1968. 

5. Aristotel, traduceri din: Metafizica, de St. Bezdechi, 1965; Gh. Vlăduţescu, 
1998, Fizica, de N.I. Barbu, 1966, Organon IJV, de Mircea Florian, 
1957-1963, Despre suflet, de N.I. Ştefănescu, 1989, Politica, de Raluca 
Grigoriu (Ed. Paideia, 2001), Etica nicomahică, deTraian Brăileanu, 1944, 
Poetica, de D.M. Pippidi, 1965. 

6. Stoicii, Epicur, traduceri din Diogenes Laertios, Despre vieţile şi doctrinele 
filosofilor, de C.I. Balmuş, Editura Academiei, 1963. Scepticii din Diogenes 
Laertios şi Sextus Empiricus, Schiţe pyrrhoniene, de Aram M. Frenkian 
(Ed. Academiei, 1965). 

7. Plotin, fragmente din Antologia filosofică (Oct. Nistor, Minerva, 1975); Proclos, 
Damascius, (după traducerile încă neapărute, întocmite, respectiv, de Eugen 
Ciurtin şi Marilena Vlad). 

8. Alte fragmente cu traducătorii nenominalizaţi sunt în versiunea alcă- 
tuitorilor. 

